
Kao mladić bio sam novinski reporter i cijeli dan 
bih se okolo vozao biciklom da nađem podatke o ko- 
jima bih pisao. 

Kasnije sam upoznao djevojku i provodio sam da- 
ne razmišljajući o tome kako bi se držala ta djevojka 
da ja postanem car Meksika ili da umrem. Navečer 
bih ispunjao svoju stranicu izmišljajući podatke, a 
ovi moji podaci prilično su se svidjeli čitaocima jer 
su bili mnogo vjerojatniji od pravih. 

U svom rječniku imao sam kojih dvjesta riječi, a 
upotrebljavao sam ih pričajući staru zgodu o tome 
kako se neki biciklist izvrnuo, ili onu kako je gazda- 
rica dok je gulila krumpire izgubila jagodicu prsta. 

Prema tome, ne radi se o literaturi niti sličnoj ro- 
bi — u ovoj knjizi ja sam isti onaj novinski reporter 
i ograničavam se da ispričam činjenice dnevne kro- 
nike. Izmišljene su stvari, međutim, tako vjerne isti- 
ni da mi se sijaset puta dogodilo da napišem neku 
priču i da je vidim poslije nekoliko mjeseci u stvar- 
nosti. Nije to ništa neobično, radi se samo o procjeni 

— uzme se u obzir vrijeme, doba, moda i psihološki 
moment i zaključi se, kad je tome tako, da se u sre- 
dini x mogu obistiniti ova i ona zgoda. 

Ove priče žive dakle u određenoj klimi i u odre- 
đenom ambijentu. To je talijanska politička klima od 
prosinca 1946. do prosinca 1947. Ukratko, povijest 
jedne političke godine. 

Ambijent je komad padske ravnice — ovdje treba 
podrobnije objasniti da Pad za mene počinje od 
Piacenze. 

Činjenica da i uzvodno od Piacenze teče ista rijeka 
ne znači ništa; i Via Emilia je od Piacenze do Milana 
u osnovi ista cesta; međutim, Via Emilia je samo 
ona koja vodi od Piacenze do Riminija. 

Ne mogu se uspoređivati rijeke i ceste jer ceste 
pripadaju povijesti, a rijeke zemljopisu. 

I onda? 

Povijest ne stvaraju ljudi — ljudi podliježu povi- 
jesti baš kao što podliježu zemljopisu. Uostalom, po- 
vijest je funkcija geografije. 

Ljudi pokušavaju ispraviti geografiju bušeći pla- 
nine i skrećući rijeke, i tako se zanose da daju druga- 
čiji tok historiji, ali ne mijenjaju baš ništa, jer će 
sve jednog lijepog dana svršiti u darmaru — vode će 
progutati mostove, probiti brane, natopiti rudnike. 
Srušit će se kuće i palače i kolibe, trava će prerasti 
ruševine i sve će se vratiti zemlji. Preživjeli će se 
kamenjem boriti sa zvijerima i povijest će ponovo 
početi. 

Stara pripovijest. 

Kasnije, poslije tri tisuće godina, otkrit će ispod 
četrdeset metara mulja kakvu slavinu za pitku vodu 
ili tokarski stroj Brede iz Sesta San Giovanni i reći 
će: »Pazi, pazi!« 

Dat će se na posao da organiziraju iste gluposti 
svojih dalekih predaka, jer ljudi su nesretna bića 
koja su osuđena na progres, koja nepopravljivo za- 
mjenjuje starog Svemogućeg najnovijim kemijskim 
formulama. I tako, na kraju, stari će se Svemogući 

iznervirati, pomaknuti za desetinu milimetra kraj- 
nji članak malog prsta lijeve ruke — i sav će svijet 
odletjeti u zrak. 

Pad, dakle, počinje kod Piacenze, a to dobro i čini 
jer je on jedina časna rijeka u cijeloj Italiji — rijeke 
koje poštujemo razlijevaju se ravnicom budući da je 
voda nešto što treba da ostane vodoravno, i samo 
onda kad je savršeno vodoravna, voda čuva sve svoje 
prirodno dostojanstvo. Nijagarini su slapovi cirkus- 
ki fenomeni, kao ljudi koji hodaju na rukama. 

Pad počinje u Piacenzi, a u Piacenzi počinje i Mali 
svijet mojih priča, a taj je Mali svijet smješten na 
onom dijelu ravnice koji leži između Pada i Apenina. 

». .. Nebo je često divno azurnoplavo kao i dru- 
gdje u Italiji osim u lošije doba kad se dižu pre- 
guste magle. Tlo je većim dijelom plemenito, pjesko- 
vito i svježe, ali sasvim uzbrdo je čista ilovača. Ras- 
košno raslinje prekriva područje gdje nema ni dlana 
zemlje bez zeleni, koja želi proširiti svoje carstvo 
sve do na široke prudove Pada. 

Polja ustalasala žita, okružena redovima loze vjen- 
čane s makom nad kojima strše mnogolisni dudovi 
pokazuju plodnost tla... Pšenica, kukuruz, obilje 
grožđa, dudov svilac, konoplja — glavni su proizvo- 
di; svaki urod dobro uspijeva, a dobro su se nekada 
ukorijenili hrastovi i svakakve voćke: gusti vrbici 
kuštraju se uz rijeku, gdje su se nekada više nego 
sada zelenjele prostrane i bogate šume jablanova, tu 
i tamo prošarane johama i vrbama, ili ih je začarala 
mirisna kozja krv koja grli biljke, tvori kolibice i 
tornjiće posute mnogobrojnim zvončićima. 

Ima tamo mnogo goveda, prasadi i peradi, koju 
potonju vreba kuna zlatica i kuna bjelica; lovac nai- 
lazi na dosta zečeva, koji su čest plijen lisicama, a 
koji put presijecaju zrak prepelice, grlice, jarebice 
pjegava perja, šljuke koje rešetasto iskljucavaju 
zemlju, i druge ptice selice — vidiš nad glavom veli- 
ka jata brzih čvoraka — nizovi pataka protežu se zi- 
sni Padom. Bjeličasti galeb blista vrebajući iz visina 
da bi se survao i zgrabio ribu; u trščacima krije se 

šareni vodomar, rogozni vrabac, kokošica mlakara i 
lukava liska; nad rijekom čuješ škurke, zapažaš čap- 
lje, zlatare, vivke i druge vodene ptice, grabljive so- 
kole i zakovitlane škanjce, trepet kvočaka, noćne so- 
ve i šutljive barbaćepe; koji put vjetar donese iz 
stranih zemalja uz Pad ili niz Alpe i veće ptice na 
zadivljenje i lov. U onoj te kotlini peckaju komarci 
('iz blatnih Bara starinske pjesni žabe poje'), ali u 
svijetlim ljetnim noćima čarobni slavuj prati svojim 
preslatkim pjevom božansku harmoniju svemira, ža- 
losteći se možda što slična harmonija ne razblažuje 
slobodna srca ljudi. 

U rijeci punoj riba šišaju mrene, linjaci, proždrlji- 
ve štuke, srebrnasti šarani, divni grgeči crvenih pe- 
raja, skliske jegulje i krupne jesetre koje povremeno, 
kad ih uznemire male paklare, skaču iz rijeke, a koji 
put teže pet stotina i više kilograma svaka. 


... Na obali rijeke leže ostaci sela Stagno, nekada 
vrlo prostranoga, a sada gotovo posve progutana va- 
lovima; u kutu gdje općina dodiruje Stirone blizu 
Tara, diže se selo Fontanelle, sunčano i raštrkano. 
Ondje gdje pokrajinska cesta križa padski nasip, 
stoji zaselak Ragazzola; prema istoku, gdje se tlo 
spušta, nalazi se malo selo Fossa; a zabitno seoce 
Rigosa stoji ponizno i po strani, među topolama i ja- 
blanima i drugim biljkama, sasvim blizu onog mje- 
sta gdje se rječica Rigosa ulijeva u Taro. Među ovim 
zelenim selima Roccabianca.. .« 


Kad pročitam ovu stranicu notara Francesca Lui- 
gija Camparija*, čini mi se da postajem lik iz njegove 
priče, jer sam se rodio u tom selu »sunčanom i raštr- 
kanom«. 

Maleni svijet Malog svijeta nije, međutim, ovdje; 
nije ni u jednom određenom mjestu; selo Malog svi- 
jeta je crna točkica koja se miče zajedno sa svojim 


* Dr Francesco Luigi Campari, Un castello del parmi 
giano attraverso i secoli (Dvorac u parmskom kraju kroz 
stoljeća), »Battei«, Parma, 1910. 

Pepponeima i svojim Smilzima gore-dolje rijekom 
po onoj komadini zemlje koja leži između Pada i 
Appennina; ali tu mu je klima. Tu mu je krajolik — 
u ovakvu kraju dosta je zaustaviti se na cesti i pro- 
motriti napoličarsku kuću utonulu u kukuruz i ko- 
noplju, i već se rađa pripovijest. 


Prva priča 


Stanovao sam u Boscacciu, u Bassi, s ocem, maj- 
kom i jedanaestero braće; ja, koji sam bio najstariji, 
upravo sam navršavao dvanaest godina, a Chico, koji 
je bio najmlađi, navršavao je upravo dvije godine. 
Majka mi je svakoga jutra davala košaricu kruha, 
vrećicu jabuka ili slatkih kestena, otac bi nas postro- 
jio na gumnu i naredio da glasno izmolimo Očenaš; 
na to bismo u ime Božje odlazili i vraćali se u su- 
mrak. 

Naša polja nisu imala kraja i mogli bismo trčati 
čitav dan a da ne bismo prešli granicu. Moj otac ne 
bi rekao ni riječi ni kad bismo mu zgazili čitava tri 
rala klica pšenice ili kad bismo mu iskrčili red loze. 
Pa ipak smo uvijek prelazili granicu i mnogo smo 
toga radili. Čak i Chico, koji jedva da je navršio dvi- 
je godine i koji je imao crvena ustašca, velike oči s 
dugim trepavicama i uvojke na čelu kao anđelak, 
nikada nije promašio guščicu kad bi mu došla na 
domet. 

Zatim, svakoga jutra, čim bismo mi otišli, na ima- 
nje su dolazile starice s košarama punima zaklanih 
gusaka, kokoši i pilića, a moja je majka za svaku 
zaklanu pticu davala po jednu živu. 

Imali smo tisuću kokošiju koje su čeprkale našim 
poljima, ali kad je trebalo pile skuhati u loncu, mo- 
rali smo ga kupiti. 

Moja je majka tresla glavom i nastavila mijenjati 
žive guske za zaklane. Moj otac se mrštio, frkao brči- 

ne i nabusito ispitivao ženice da li se sjećaju tko 
je od nas dvanaestorice bacio kamen. 

Kad bi mu koja rekla da je to učinio Chico, naj- 
manji, moj otac je tražio da mu tri ili četiri puta 
ispričaju priču, kako je zamahnuo kamenom, je li 
kamen bio velik, je li gusku pogodio otprve. 

Ovo sam doznao mnogo kasnije — onda se na to 
nije mislilo. Sjećam se da sam jednom, kad se Chico 
zaletio na gusana koji je šetao kao blesav posred 
razgažene tratine, stajao s ostalom desetoricom iza 
grmlja i ugledao oca na dvadeset koraka od nas ka- 
ko puši lulu u hladu velikog hrasta. 

Kad je Chico zatukao gusana, moj je otac mirno 
otišao dalje, s rukama u džepovima, a ja i moja 
braća zahvalismo dragom Bogu. 

»Ništa nije primijetio«, rekoh dječacima ispod 
glasa. Onda nisam mogao shvatiti da nas je moj otac 
čitavo jutro slijedio krijući se kao lopov, samo da 
vidi na koji način Chico ubija guske. 

Ali sada sam već daleko zabrazdio — to je nedo- 
statak onih koji imaju previše uspomena. 

Trebalo je da vam kažem da je Boscaccio bilo 
mjesto gdje nitko nije umirao zbog onog neobičnog 
zraka. 

U Boscacciu činilo se, dakle, nemogućim da bi se 
dijete od dvije godine moglo razboljeti. 

Međutim, Chico se ozbiljno razbolio. Jedne večeri, 
dok smo se spremali na povratak kući, Chico se iz- 
nenada pružio po zemlji i stao plakati. Poslije je 
prestao plakati i zaspao. Nije se htio probuditi i ja 
sam ga uzeo na ruke. 

Chico se zažario kao da je pun vatre; sve nas je 
zahvatio užasan strah. Sunce je zalazilo, nebo je bilo 
crno i crveno, sjene duge. Ostavili smo Chica posred 
trave i pobjegosmo vičući i plačući kao da nas pro- 
goni nešto strašno i tajanstveno. 

»Chico spava i gori! ... Chico ima vatru u glavi!« 
zajecah čim sam se našao pred ocem. 

Moj otac, sjećam se dobro, skide dvocijevku sa 
zida, napuni je, stavi je pod ruku i ode za nama ne 

progovorivši ni riječi, a mi smo hodali zbijeni oko 
njega i nismo se više bojali, jer je naš otac znao po- 
goditi zeca na osamdeset metara udaljenosti. 

Chica smo bili ostavili usred tamne trave, a on je, 
u svojoj dugoj svijetloj haljinici i s kovrčama na če- 
lu, izgledao kao božji anđelak kojemu se krilce slo- 
milo te je pao u djetelinu. 

U Boscacciu nikada nitko nije umirao, i kad su 
ljudi doznali da se Chico razbolio, svi su se zaprepa- 
stili. I u kući govorilo se ispod glasa. Selom je obi- 
lazio opasan stranac i nitko se noću ne bi usudio ni 
prozor otvoriti, da ne bi ugledao na gumnu, bijelu 
na mjesečini, kako se vrti starica obučena u crno, s 
kosom u ruci. 

Moj je otac poslao kočijicu po tri ili četiri slavna 
doktora. Svi bi oni dodirnuli Chica, stavili uho na 
njegova leđa i pogledali moga oca bez riječi. 

Chico je i dalje spavao i gorio, lice mu je bilo 
bjelje od plahte. Majka je među nama plakala i nije 
htjela jesti; moj otac nije ni sjeo već je neprestano 
bez riječi frkao brk. 

Četvrtoga dana su tri posljednja doktora, koji su 
zajedno stigli, raširili ruke i rekli mome ocu: 

»Samo dragi Bog može spasiti vaše dijete.« 

Sjećam se da je bilo jutro, moj otac je učinio znak 
glavom i mi smo izašli za njim na gumno. Zatim zviž- 
dukom zovnu služinčad — bilo ih je pedeset što muš- 
karaca, što žena, što djece. 

Moj je otac bio visok, mršav i snažan, dugih br- 
kova, s velikim šeširom, u uskom i kratkom kaputu, 
hlača uskih u kuku i s visokim čizmama. (Kao mla- 
dić bio je u Americi pa se oblačio na američki način.) 
Čovjek bi se preplašio kad bi se on, onako dugonog, 
ustobočio pred kime. Moj se otac ustobočio pred 
služinčadi i rekao: 

»Samo dragi Bog može spasiti Chica. Kleknite 
— moramo moliti dragoga Boga da spasi Chica.« 

Svi smo klekli i stali glasno moliti Boga. Žene 
su jedna za drugom govorile što već treba, a mi 
i odrasli muškarci odgovarali smo »Amen«. 

Moj otac je ostao sklopljenih ruku, ukočen kao 
kip pred nama sve do sedam sati uvečer, a svi su mo- 
lili zato što su se bojali moga oca i što su voljeli 
Chica. 

U sedam sati uvečer, kad se sunce stalo spuštati, 
dođe jedna žena i zovne moga oca. Pošao sam za 
njim. 

VTri doktora sjedila su blijeda do kreveta gdje je 
ležao Chico. 

»Gore mu je«, reče najstariji. »Neće doživjeti jut- 
r0.« 

Moj otac ne reče ništa, ali osjetih kako njegova 
ruka čvrsto stisnu moju. 

Iziđosmo; moj otac uze dvocijevku, napuni je zr- 
nom, prebaci je preko ramena i uze omašan zavež- 
ljaj koji dade meni. 

»Idemo«, reče. 

Otišli smo u polja — sunce se sakrilo za najdalju 
šumu. Preskočismo zidić nekog vrta i pokucasmo na 
nečija vrata. 

Svećenik je bio sam u kući i upravo je jeo uz 
svjetlo svijeće. Moj otac uđe ne skidajući šešira. 

»Velečasni«, reče moj otac, »Chico je bolestan i 
samo ga dragi Bog može spasiti. Danas je šezdeset 
ljudi dvanaest sati molilo dragoga Boga, ali Chicu 
je lošije i neće doživjeti jutra.« 

Svećenik pogleda moga oca iskolačenim očima. 

»Velečasni«, nastavi moj otac, »samo ti možeš 
razgovarati s dragim Bogom i rastumačiti mu o če- 
mu se radi. Rastumači mu da ću sve dići u zrak ako 
Chico ne ozdravi. U ovom je zavežljaju pet kila di- 
namita za miniranje. Neće od crkve ostati ni cigla 
na cigli. Idemo!« 

Svećenik ne reče ni riječi; udalji se u pratnji mo- 
ga oca, uđe u crkvu, kleknu pred oltar i sklopi ruke. 

Moj je otac stajao nasred crkve s puškom pod ru- 
kom, raširivši noge, nepomičan kao stanac-kamen. 
Na oltaru je gorjela samo jedna svijeća, a sve je 
drugo bilo u mraku. 

O ponoći zovne otac mene: 

»Hajde pogledaj kako je Chico i odmah se vrati.« 

Odletjeh preko polja, stigoh kući sa srcem u grlu. 
Zatim se vratih još brže trčeći. 

Moj je otac još uvijek bio ondje, nepomičan, ra- 
širenih nogu, s puškom pod rukom, a svećenik je na 
stepenicama pred oltarom molio molitvu za molit- 
vom. 

»Tata!« povikah koliko sam još imao daha. »Chi- 
cu je bolje! Doktor je rekao da je izvan opasnosti! 
Čudo se dogodilo! Svi se smiju i sretni su!« 

M kas se diže; oznojio se, a lice mu se izobli- 
ilo. 

»Dobro«, odrješito reče moj otac. 

Zatim, dok ga je svećenik gledao otvorenih usta, 
izvadi iz novčanika novčanicu od tisuću lira i ugura 
je u škrabicu za milostinju. 

»Ja usluge plaćam«, reče moj otac. »Laku noć.« 

Moj se otac nije nikada hvalisao ovom zgodom, 
ali u Boscacciu ima i sada koji bezbožnik koji kaže 
da se onda Bog prestrašio. 

To je Bassa, zemlja gdje ljudi ne krste djecu, a 
psuju ne da bi zanijekali Boga, već njemu za inat. 
Udaljena je kojih četrdeset kilometara od grada, ili 
manje; ali u ravnici presječenoj napisima, gdje se 
ništa ne vidi s onu stranu drvoreda ili iza zavoja, 
svaki kilometar vrijedi deset, a grad je nešto s dru- 
gog svijeta. 

Sjećam se: 


Druga priča 


Koji put bi se u Boscacciu vidjeli i gradski ljudi 
— mehaničari, zidari. Išli bi na rijeku da pritegnu 
šipke željeznog mosta, ili do kanala za melioraciju 
da cementiraju zidiće ustava. 

Nosili su slamnate šešire ili kačkete nakrivljene 
na uho, sjedili ispred Nitine gostionice i tražili pivo, 
šnicle sa špinatom. 

Boscaccio je selo gdje ljudi jedu kod kuće, a u 
gostionicu odlaze da psuju, da se kuglaju i da u 
društvu piju vino. 

»Vino, tijesto sa špekom i jaja s lukom«, odgova- 
rala je Nita pojavivši se na vratima. Nato bi ti ljudi 
zabacili slamnate šešire ili kačkete na zatiljak i stali 
vikati kako Nita ima baš lijepo ovo ili ono, i stali 
bi šaketinama udarati po stolu i gakati kao guske. 

Oni iz grada nisu baš ništa razumijevali; kad bi 
obilazili selo, ponašali su se kao krmače u kukuruzu 
— buka i darmar. Oni iz grada jeli su kod kuće ćuf- 
teta od konjetine, a u Boscaccio su došli da traže pi- 
vo, gdje se u najboljem slučaju može piti vino iz 
zdjelica, ili da se drže naduto prema ljudima koji po- 
put moga oca imaju tri stotine i pedeset grla stoke, 
dvanaest sinova i tisuću i petsto rali zemlje. 

Sada se sve promijenilo jer i na selu ima ljudi 
koji nose kapu sasvim naherenu, jedu ćufteta od ko- 
njetine i javno naglas viču konobaricama da im je 
baš lijepo ovo ili ono — na ovom području mnogo su 
učinili telegraf i željeznica. Ali onda je bilo drugači- 
je, i kad su oni iz grada dolazili u Boscaccio, bilo je 
judi koji su se dvoumili da li da iz kuće izađu s dvo- 
cijevkom napunjenom sačmom ili zrnom. 

. Boscaccio je bilo blaženo selo stvoreno kakvo 
jest. 

Jedanput smo, sjedeći pred kolcem na gumnu, gle- 
dali oca kako motičicom dube od komada jablana 
lopatu za pšenicu, kad trkom stiže Chico. 

»Uh! Uh!« reče Chico koji je imao dvije godine 
i nije znao držati dulje govore. Ja ne shvaćam kako 
je moj otac uvijek razumio ono što je Chico mljeo. 

»Mora da je neki stranac ili kakva životinja«, reče 
moj otac i, poslavši po dvocijevku, ode za Chicom 
prema livadi ispred prvog jasena. 

Našli smo šest prokletnika iz grada — nosili su tro- 
nošce i bijelocrvene motke i mjerili ne znam što ga- 
zeći djetelinu. 

»Što radite?« upita moj otac najbližega koji je po- 
stavljao jednu od onih bijelocrvenih motki. 

»Svoj posao«, objasni slaboumnik i ne okrenuvši 
se, »a kad biste i vi svoj radili, ne bi se uludo tro- 
šile riječi.« 

»Nosite se odavde!« povikaše ostali koji su stajali 
usred djeteline kod tronožaca. 

»Marš!« reče moj otac uperivši dvocijevku na 
šest slaboumnih iz grada. 

A oni, kad su ga vidjeli kako stoji visok kao jablan 
nasred puta, dohvatiše svoj alat i odjuriše kao ze- 
čevi. 

Navečer, dok smo sjedili oko stupa na gumnu i 
gledali oca kako motičicom dovršava obradu lopate, 
onih šest iz grada vratilo se u društvu dvojice poli- 
cajaca koje su izvukli čak iz stanice Gazzola. 

»Onaj tamo«, reče jedan od šestorice bijednika 
pokazujući na moga oca. 

Moj otac je i dalje sjeckao i ne podigavši glave, 
a nadstražar ustvrdi da ne može shvatiti kako se to 
moglo dogoditi. 

»Dogodilo se to da sam vidio šest stranaca kako 
mi uništavaju djetelinu, i otjerao sam ih sa svoje 
zemlje«, objasni otac. 

Nadstražar reče kako se radi o inženjeru i njego- 
vim pomoćnicima koji su došli da uzmu mjere za 
kolosijek parnog tramvaja. 

»Trebali su mi to reći. Ko ulazi u moju kuću tre- 
ba najprije tražiti dopuštenje«, izjavi moj otac za- 
dovoljno se diveći svom djelu. »Osim toga, preko 
mojih polja neće prijeći nikakav tramvaj.« 

»Ako nam bude odgovaralo, proći će«, bijesno se 
nasmije inženjer, ali moj otac je primijetio da je 
lopati na rubu grba i sada se svim žarom dao na to 
da je izgladi. 

Nadstražar ustvrdi da moj otac mora propustiti 
inženjera i njegove pomoćnike. 

»To su vladini posli«, zaključi, 

»Kada dobijem papir s vladinim pečatima, pustit 
ću te ljude da prođu«, promrmlja moj otac. »Znam 
ja svoja prava.« 

Nadstražar prizna da moj otac ima pravo i da 
je trebalo da inženjer donese papir s pečatima. 

Inženjer i ona petorica iz grada vratiše se sutra- 
dan; uđoše na gumno sa zabačenim slamnatim šeši- 
rima i kačketama navučenima na uho. 

»Evo papira«, reče inženjer i pruži list mome ocu. 

Moj otac uze papir i krenu kući, a mi svi za njim. 

»Polako čitaj«, naredi mi otac kad smo bili u ku- 
hinji. Čitao sam i prečitavao. 

»Hajde im reci da mogu ići«, konačno mračno 
zaključi otac. 

Vrativši se u kuću, pošao sam za ocem i ostalima 
na tavan gdje smo se smjestili kod okruglog prozor- 
čića koji je gledao na polje. 

Šest je slaboumnika pjevuckajući pošlo prilazom 
sve do jasena; iznenada vidjesmo kako bijesno gesti- 
kuliraju. Jedan se trgnu kao da će potrčati našoj 
kući, ali drugi ga zadržaše. 

Oni iz grada i danas se toga drže — trgnu se kao 
da će na koga skočiti, ali drugi ih zadrže. 

Neko vrijeme su raspravljali tamo na prilazu, na- 
to skinuše cipele i čarape te zavrnuše nogavice. Ko- 
načno poskakujući uđoše u polje s djetelinom. 

Bio je to gadan posao koji je trajao od ponoći do 
pet sati ujutru — četiri pluga za duboko oranje koje 
je vuklo osamdeset volova digli su u zrak čitavo 
polje. Zatim je trebalo otvoriti jarke i prokopati dru- 
ge da bi se uzorana zemlja poplavila. Konačno je 
trebalo dovući deset cisterna onoga iz zahodske ja- 
me u štali i isprazniti ih u vodu. 

Moj je otac ostao s nama kod prozora na tavanu 
sve do podne da gleda kako se oni gradski ljudi 
praćakaju. 

Chico je pocikivao kao ptičica svaki put kad bi 
koji od one šestorice zateturao, a majka, koja se po- 
pela da nam kaže da su špageti gotovi, bila je zado- 
voljna. 

»Gledaj ga samo: jutros mu se sva boja vratila. 
Već je bilo vrijeme da se malo razveseli, jadno pile. 
Hvaljen budi Bog što ti je poslao u mozak noćašnju 
misao«, reče moja majka, 

Podvečer dođoše opet ona šestorica iz grada u 
društvu stražara i jednog gospodina obučenog u cr- 
no kojega su bogzna odakle izvukli. 

»Gospoda tvrde da ste poplavili polje da biste 
ih omeli u poslu«, ustvrdi čovjek obučen u crno, 
srdit što moj otac i dalje sjedi i ne gleda ga. 

Moj otac zazviždi po običaju, a na gumno izađe 
sva služinčad. Bilo ih je pedeset što muškaraca, što 
žena, što djece. 

»Kažu da sam noćas poplavio ono polje ispred 
jasena«, objasni im moj otac. 

»Polje je poplavljeno već dvadeset i pet dana«, 
izjavi jedan starac. 

»Dvadeset pet dana«, rekoše svi, muškarci, žene 
i djeca. 

»Pobrkali su to s onim poljem koje je blizu drugog 
jasena«, zaključi govedar. »Lako se zabuniti onome 
koji nije naučan.« 

Odoše svi gutajući gnjev. 

Sutradan ujutro moj otac dade upregnuti konja 
u teretna kola i ode u grad gdje je ostao tri dana. 
Vratio se smrknuta lica. 

»Kolosijek mora onuda proći, ne da se ništa učini- 
ti«, rastumači mojoj majci. 

Dođoše novi ljudi iz grada koji stadoše zabadati 
kočiće među već osušene grude — pruga je trebala 
proći kroz čitavo polje djeteline i onda se vratiti 
na cestu i obići polje sve do stanice Gazzola. 

Parni tramvaj dolazio bi iz grada sve do stanice 
Gazzola, i bio bi vrlo zgodna stvar; ali prolazio bi 
kroz posjede moga oca, i to na silu, u tome je bila 
poteškoća. 

Da su ga pristojno upitali, moj otac bi bio ustupio 
zemlju ne tražeći ni pare — moj otac nije bio protiv 
napretka. 

Zar nije on prvi u Boscacciu kupio modernu dvo- 
cijevku s unutrašnjim kokotima? 

Ali ovako, dragi bože! 

Niz provincijsku cestu dugi redovi gradskih ljudi 
polagali su kamenje, zakopavali pragove i prišara- 
fljivali tračnice; kako se pruga produžavala, loko- 

motiva koja je vukla vagone s materijalom krenula 
bi korak naprijed; noću su ti ljudi spavali u pokri- 
tim kolima na kraju konvoja. 

Sada se pruga približila polju s djetelinom i jed- 
nog jutra ljudi su stali obarati dio međašnog drvo- 
reda. Ja i moj otac sjeli smo pod prvi jasen; s nama 
je bio i Gringo, štene koje je moj otac volio kao da je 
jedan od nas. Čim su ašovi probili živicu, Gringo se 
bacio prema cesti, a kad su ljudi načinili otvor u 
žutom bagremu, našli su se pred psom koji im je 
prijeteći pokazivao zube. 

Jedan slaboumnik korakne prema Gringu a ovaj 
mu skoči za vrat. 

Bilo ih je tridesetak s pijucima i lopatama — ni- 
su nas vidjeli jer smo bili iza jasena. 

Inženjer stupi naprijed s toljagom: 

»Gubi se, gade!« vikne, ali Gringo ga ugrize za 
list i obori ga da je vrisnuo. 

Ostali nastupiše s masovnim napadom zamahuju- 
ći lopatama, ali Gringo nije ustupao. Krvario je, ali 
je i dalje grizao, derao listove, mrvio ruke. 

Moj otac se grizao za brk — problijedio je kao 
mrtvac i znojio se. Da je zazviždao, Gringo bi se 
odmah bio vratio i tako bi spasio život. Moj otac ne 
zazvižda; nastavi gledati blijed kao mrtvac, znojna 
čela, stiščući mi ruku dok sam ja jecao. 

Uz deblo jasena bila je prislonjena dvocijevka 
i ostade tako prislonjena. 

Gringo sada više nije imao snage i borio se samo 
žilavom dušom: jedan mu razbije glavu lopatom. 

Drugi ga pribije za zemlju ašovom. Gringo je malo 
cvilio, a onda se smirio. 

Nato se moj otac diže, stavi dvocijevku pod ruku 
i polako krene prema onima iz grada. 

Kao da je iz zemlje izrastao, visok kao jablan, ufi- 
tiljenih brkova, s velikim šeširom, kratkim kaputom 
i čizmama s hlačama uz kukove; oni svi učiniše ko- 
rak unazad nijemo stežući drške svoga alata. 

Moj otac dođe do Gringa, sagne se, uhvati ga za 
ovratnik i odvuče ga kao krpetinu. 

Pokopasmo ga podno nasipa, a kad sam izgazio 
zemlju i kad je sve bilo kao i prije, moj otac skide 
šešir. 

I ja skidoh šešir. 

Tramvaj nije nikada stigao do Gazzole; bila je je- 
sen i rijeka se nadula, tekla žuta od mulja. Jedne no- 
ći nasip se provalio i voda poteče niz polja i poplavi 
čitav niži dio nasipa — polje djeteline i cesta posta- 
doše jezero. 

Tada obustaviše radove i, da bi izbjegli buduću 
pogibao, zaustaviše prugu u Boscacciu, osam kilo- 
metara od naše kuće. 

A kad se rijeka smirila, kad smo otišli s radnicima 
da popravimo pukotinu, moj otac mi čvrsto stisne 
ruku. 

Nasip se provalio upravo ondje gdje smo poko- 
pali Gringa. 

Šta sve ne može žilava duša jednog psa! 


* * o * 


Kažem da je ovo čudo u Bassi. 

Na pozadinskoj sceneriji koja je skrupulozno rea- 
listična kao ona koju je oslikao notar Francesco Lui- 
gi Campari (čovjek široka srca, zaljubljen u Bassu, 
ali koji joj ne bi priuštio ni grlice kad grlice ne bi 
bile dio lokalne faune), novinski reporter ubacuje 
priču i na kraju se ne zna da li je istinitiji notarev 
opis ili zgoda koju je izmislio reporter. 

Ovo je svijet Malog svijeta — ulice duge i ravne, 
kuće male i obojene crveno, žuto i ultramarin, izgu- 
bljene u redovima loze. U kolovoskim večerima po- 
lako se iza nasipa diže mjesec, crven i golem, koji 
kao da spada u druga stoljeća. Sjedneš na hrpu pi- 
jeska na obali jarka, a bicikl ti je naslonjen na tele- 
grafski stup. Smota se cigareta od škije. Prolaziš, 
netko traži vatre. Razgovarate. Kažeš mu da ideš na 
»festival« na ples, a on trese glavom. Kažeš mu da 
ima lijepih djevojaka, a on i dalje trese glavom. 

Treća priča 


Djevojke? Ne, nećemo o djevojkama. Ako ćemo 
malo tuluma u krčmi, malo zapjevati, uvijek sam 
spreman. Ništa drugo, da se zna — ja već imam svo- 
ju djevojku koja me čeka kod trećeg telegrafskog 
stupa na cesti za Fabbricone. 

Bilo mi je četrnaest godina i vraćao sam se kući 
biciklom niz fabbriconsku cestu. Šljiva je pružila 
granu preko zidića i ja se jednom zaustavih. 

Neka djevojka izađe s polja s košaricom u ruci 
i ja je zovnuh. Imala je kojih devetnaest godina jer 
je bila mnogo viša od mene i dobro oblikovana. 

»Napravi mi lopovske ljestve«, rekoh joj. 

Djevojka odloži košaricu a ja joj se digoh na ra- 
mena. 

Grana je bila krcata i ja napunih njedra žutim 
šljivama. 

. »Raširi pregaču pa ćemo podijeliti«, rekoh djevoj- 
ci. 

Djevojka reče da to nema smisla. 

»Ne sviđaju ti se šljive?« upitah. 

»Sviđaju mi se, ali ja ih mogu brati kad hoću«, 
objasni mi. »Stablo je moje. Ja tu stanujem.« 

Imao sam tada četrnaest godina i nosio sam krat- 
ke hlače, ali sam radio kao nekvalificirani zidar i 
nisam se nikoga bojao. Ona je bila puno viša i sta- 
sata kao zrela žena. 

»Zezaš ti ljude, je li«, uskliknuh ružno je pogle- 
davši, »ali ja sam u stanju da ti razbijem njušku, 
gadna štrkljo.« 

Ona ne rekne ni riječi. 

Susreo sam je dvije večeri kasnije, na toj istoj 
uličici. 

»Zdravo, štrkljo!« doviknuh joj. Nato se nakreve- 
ljih — sada već to ne bih znao, ali onda sam tu gri- 
masu činio bolje od palira koji ju je naučio u Napu- 
lju. 


20 


Viđao sam je i kasnije, ali više nisam s njom go- 
vorio. Jednoga dana izgubih strpljenje, skočih s bi- 
cikla i prepriječih joj prolaz. 

»Može li se znati zašto me tako gledaš?« upitah 
je zabacivši šilt kačketa daleko na stranu. 

Djevojka iskolači dva oka prozirna kao voda, dva 
oka kakva prije nikada nisam vidio. 

»Ja te ne gledam«, plašljivo odgovori. 

Uspeh se na bicikl. 

»Čuvaj se, štrkljo!« doviknuh joj. »Ja se ne šalim.« 

Tjedan dana poslije toga vidio sam je izdaleka 
kako hoda ispred mene uz nekog mladića, i meni 
padne mrak na oči. Uspravih se na pedalima i sta- 
doh gurati kao lud; na dva metra ispred mladića 
zakrenuh i u prolazu ga gurnuh ramenom tako da 
se ispružio na zemlju kao vreća smokava. 

Čuo sam kako viče za mnom da sam kujin sin i ja 
nato siđoh s bicikla, naslonih ga na telegrafski stup 
blizu hrpe šljunka. Vidio sam ga kako trči na mene 
sav bijesan: bio je to mladić od dvadeset godina i 
jednim bi me udarcem šake smlavio. Ali ja sam ra- 
dio kao nekvalificirani zidar i nikoga se nisam bo- 
jao. Kad je došao pravi čas, raspalih ga kamenom 
ravno u lice. 

Moj otac bio je izvanredan mehaničar i, kada je 
imao engleski ključ u rukama, rastjerao bi oko sebe 
čitavo selo; međutim, i moj bi otac otišao nalijevo- 
-krug kad bi vidio da sam se ja uspio dočepati ka- 
mena — čekao je da zaspim da me izlupa. A bio mi 
je otac! A sad zamislite onu fukaru! Sve sam mu 
lice raskrvario, a kad sam bio za to raspoložen, sko- 
čio sam na bicikl i odjurio dalje. 

Par večeri izbjegavao sam to mjesto, a treće se 
vratih na put za Fabbricone, i čim sam ugledao dje- 
vojku, priđoh joj i siđoh s bicikla po američki, sko- 
čivši sa sjedala unazad. 

Današnji su dječaci smiješni kad se voze na bi- 
ciklu — imaju blatobrane, zvonca, kočnice, električ- 
na svjetla, mjenjače, a onda? Ja sam imao Freru 

svu krastavu od rđe, ali kad bih se spuštao niz onih 
šesnaest stepenica na trgu, ne bih silazio s bicikla — 
zgrabio bih guvernal kao Gerbi i letio kao munja. 

Siđoh i nađoh se kraj djevojke; pod guvernalom 
sam imao košaricu i iz nje izvadih čekić. 

»Ako te opet nađem s kojim drugim, razbit ću 
glavu i tebi i njemu«, rekoh joj. 

Djevojka me pogleda onim svojim prokletim oči- 
ma prozirnima kao voda. 

»Zašto tako govoriš?« upita me ispod glasa. 

Nisam znao, ali baš me briga. 

»Zašto — zato«, odgovorih. »Ti moraš šetati sama, 
ili sa mnom.« 

»Ja imam devetnaest godina, a ti najviše četrna- 
est«, reče djevojka. »Da imaš bar osamnaest, bila bi 
druga stvar. Ja sam već žena, a ti si dječak.« 

»A ti onda čekaj dok ja ne navršim osamnaest«, 
povikah. »I pazi da te ne bih s kime vidio, jer ćeš 
biti pečena.« 

Ja sam u to doba bio nekvalificirani zidar i nisam 
se ničega bojao; kad sam čuo da razgovaraju o že- 
nama, ja bih se popeo na bicikl i odjurio. Fućkalo 
mi se za žene; ipak, ona tamo ne smije izvoditi glu- 
posti s drugima. 

Viđao sam tu djevojku gotovo četiri godine, svake 
večeri osim nedjeljom. Svaki put je ondje stajala, 
naslonjena na treći telegrafski stup, na putu za Fab- 
bricone. Kad je padala kiša, otvorila bi svoj vjerni 
kišobran. 

Nijedanput se nisam zaustavio, 

»Zdravo«, rekao bih u prolazu. 

»Zdravo«, odgovorila bi. 

Na osamnaesti rođendan sišao sam s bicikla. 

»Imam osamnaest godina«, rekoh joj. »Sada se 
možeš prošetati sa mnom. Ako počneš gluparati, raz- 
bit ću ti glavu.« 

Ona je sada imala dvadeset i tri godine i postala 
je potpuna žena; ipak, uvijek je imala one iste oči 
prozirne kao voda i uvijek je tiho govorila, baš kao 
i prije. 

»Ti imaš osamnaest godina«, odgovori mi, »ali ja 
imam dvadeset i tri. Momci će me gađati kamenjem 
kad me vide da hodam s nekim tako mladim.« 

Spustih bicikl na zemlju, digoh plosnat kamen i 
rekoh: 

»Vidiš li onaj izolator, prvi na trećem stupu?« 

Ona potvrdno kimne glavom. 

Pogodio sam ga u sredinu i tamo je ostao samo 
željezni šiljak gol kao glista. 

»Momci«, uskliknuh, »prije nego što te počnu ga- 
đati kamenjem, moraju ovako izučiti taj posao.« 

»Htjela sam reći«, objasni djevojka, »nije lijepo 
da zrela žena hoda s maloljetnikom. Da si bar od- 
služio vojsku ,. .« 

Zakrenuh kačket sasvim ulijevo. 

»Curo moja, misliš li možda da sam ti ja Pero? 
Kad svršim vojsku, imat ću dvadeset i jednu, a ti 
ćeš imati dvadeset i šest; bit će opet Jovo nanovo.« 

»Ne«, odgovori djevojka, »jedna je stvar osam- 
naest i dvadeset i tri, a druga je dvadeset jedna i 
dvadeset šest. Što se dalje ide, to manje vrijede 
razlike u godinama. Svejedno je ima li muškarac 
dvadeset i jednu ili dvadeset i šest.« 

Činilo mi se da njezino razlaganje ima smisla; 
ipak, ja nisam od onih koji se dadu vući za nos. 

»Onda, razgovarat ćemo opet kad odslužim voj- 
sku«, rekoh skačući na sjedalo. »Ali pazi, ako te ne 
nađem kad se vratim, razbit ću ti glavu, pa makar 
se sakrila pod krevet svoga oca.« 

Svake večeri vidio sam je kako stoji kod trećeg 
stupa pod svjetiljkom i nijednom nisam sišao. Re- 
kao bih joj dobra večer, ona bi mi odgovorila dobra 
večer. Kad su me pozvali u vojsku, doviknuh joj: 

»Sutra idem u vojsku.« 

»Do viđenja«, odgovori djevojka. 

Sada nije zgoda da spominjem čitav svoj vojnički 
život; pištao sam osamnaest mjeseci pod puškom, 
u puku sam bio kao i kod kuće. Tri mjeseca sam bio 
u stroju: može se reći da sam svake večeri ili imao 
zabranu izlaza, ili bio u zatvoru. 

Čim je prošlo osamnaest mjeseci, poslali su me 
kući. 

Stigao sam u kasno popodne i, ne presvukavši se 
u civil, skočio sam na bicikl i otišao prema fabbri- 
conskoj ulici. 

Ako ona bude opet pričala priče, zgnječit ću je 
udarcima bicikla u leđa. 

Polako se mračilo, a ja sam jurio kao munja raz- 
mišljajući gdje ću je sada naći. Nisam, međutim, ni- 
malo tražio; djevojka je stajala ondje i čekala me 
kod trećeg telegrafskog stupa. 

Bila je baš onakva kakvu sam je ostavio, a i oči 
su joj bile potpuno jednake. 

Spustio sam se do nje. 

»Završio sam«, rekoh joj pokazujući otpusnicu. 
»Kad se vidi lik Italije kako sjedi, znači da je otpust 
neograničen. Gdje Italija stoji, znači da je otpust 
provizoran.« 

»Krasna stvar«, odgovori djevojka. 

Jurio sam kao da me svi vrazi gone i grlo mi se 
osušilo. 

»Bi li se moglo dobiti malo onih žutih šljiva od 
neki dan?« upitah. 

Djevojka uzdahne: 

»Baš mi je žao, ali stablo je izgorjelo.« 

»Izgorjelo?« začudih se. »Otkada šljive gore?« 

»Dogodilo se to prije šest mjeseci«, odgovori dje- 
vojka. »Jedne je noći planuo sjenik i zapalio kuću i 
sva stabla, gorjela su kao šibice. Sve je izgorjelo — 
za dva sata ostali su samo zidovi. Vidiš li ih?« 

Pogledao sam u pozadinu i ugledao komad crnog 
zida s prozorom koji je stajao otvoren na crvenom 
nebu. 

»A ti?« upitah. 

»I ja«, odgovori s uzdahom, »i ja kao i sve drugo. 
Kup pepela i pod ledinu.« 

Gledao sam djevojku naslonjenu na telegrafski 
stup; pažljivo sam je gledao i kroz njezino lice i ti- 
jelo vidio sam žilice drva i travu u jarku. 

Stavih joj prst na čelo i dodirnuh stup. 

»Boli li te?« upitah je. 

»Ne boli.« 

Neko vrijeme smo pošutjeli dok je crvenilo neba 
postajalo sve tamnije. 

»I šta sada?« konačno rekoh. 

»Čekala sam te«, uzdahne djevojka »da ti pokažem 
da ja nisam kriva. A sada, mogu li otići?« 

Ja sam tada imao dvadeset i jednu godinu, zadu- 
žen za oružje kalibra sedamdeset pet. Kad bi me 
djevojke vidjele kako prolazim, izbacile bi prsa kao 
da su na generalskoj smotri i gledale bi me sve dok 
im ne bi napuklo oko. 

»Onda?« ponovi djevojka tihim glasom. »Mogu li 
otići?« 

»Ne«, odgovorih. »Moraš me čekati dok ne zavr- 
šim i ovu drugu službu. Nećeš me zezati, draga mo- 
ja.« 

»U redu«, reče djevojka, a učinilo mi se da se na- 
smijala. 

Meni se, međutim, ove gluposti toliko i ne sviđaju 
i ja se brzo popeh na bicikl. 

Sada je već gotovo dvanaest godina što se viđamo 
svake večeri. Prolazim a da i ne siđem s bicikla. 

»Zdravo«. 

»Zdravo«. 

Razumijete? Ako ćemo malo zapjevati u krčmi, 
malo tuluma, uvijek sam spreman. Ništa više od to- 
ga; ja imam svoju djevojku koja me svake večeri 
čeka kraj trećeg telegrafskog stupa na putu za Fab- 
bricone. 


I sada će netko reći — brate, što mi pričaš ove 
priče? 

»Zato«, odgovaram ja. Zato što treba znati da se 
na onom komadu zemlje između rijeke i brda mogu 
dogoditi stvari koje se drugdje ne događaju. Stvari 
koje su uvijek u skladu s krajolikom. Tamo je po- 
seban zrak koji prija i živima i mrtvima, tamo i psi 
imaju dušu. Sada se bolje može razumjeti Don Ca- 

millo, Peppone i sve drugo. Više se nitko neće začu- 
ti što Krist govori, i što se može kome razbiti tinta- 
ra, ali časno, to jest bez mržnje. I da se dva neprija- 
telja na kraju slože u osnovnim pitanjima. 

To je zbog toga što obilni, vječni dah rijeke čisti 
zrak. Rijeke tihe i veličanstvene, kojoj uz nasip pod- 
večer prolazi brza Smrt na biciklu. Ili ti sam prolaziš 
noću nasipom, zaustaviš se, sjedneš i gledaš malo 
groblje koje leži podno nasipa. Ako ti sjena kojeg 
mrtvaca priđe i sjedne do tebe, ti se ne prestrašiš 
već mirno razgovaraš s njom. 

To je zrak koji se diše na onom komadu zemlje 
u zabiti; lako je shvatiti što tamo nastaje od politič- 
kih pitanja. 

Eto, istina je da u ovim pričama često govori ra- 
speti Krist. Tri su, naime, glavna lika: svećenik don 
Camillo, komunista Peppone i raspeti Krist. 

Dobro, ovdje se treba izjasniti — ako se svećenici 
uvrijede zbog don Camilla, slobodno im da mi razbi- 
ju svijeću o glavu; ako se komunisti uvrijede zbog 
Pepponea, slobodno im slomiti motku o moja leđa. 
Ali ako se još tko uvrijedi zbog Kristovih riječi, ne- 
ma ništa; onaj tko govori u mojim pričama nije Krist, 
nego moj Krist; to jest glas moje vlastite savjesti. 

Moje osobne stvari, poslovi potpuno moji. 

Prema tome — svak sebi, a Bog svima. 


(Preveo Ivan Slamnig) 

ISPOVJEĐENI GRIJEH 


Don Camillo bio je od onih ljudi što nemaju dla- 
ke na jeziku. Onomad kada se u mjestu dogodio pr- 
ljav slučaj u koji su bili umiješani stari posjednici 
i djevojke, don Camillo je za vrijeme mise počeo 
lijepo i mirno propovijedati kad odjednom, ugledav- 
ši baš u prvom redu jednog razvratnika, ne uspje 
se obuzdati. Prekinu se usred riječi, hitnu nekakvo 
platno preko glave raspetog Isusa na glavnom oltaru 
da ga ovaj ne bi čuo, zabi pesnice u bokove, pa pusti 
duši na volju i dovrši propovijed na svoj način. Od 
gromka glasa što je izlazio iz usta te ljudine i krup- 
nih riječi što ih je izgovarao tresao se i crkveni strop. 


Dakako, kada je došlo vrijeme izbora, don Camil- 
lo se jasno i glasno izražavao u pogledu mjesnih lje- 
vičarskih predstavnika, te jedne večeri, dok se po 
mrklom mraku vraćao u župni dvor, neka ljudeska- 
ra izbije iza živice i, koristeći se činjenicom što je 
don Camillo bio sputan biciklom o čijem je uprav- 
ljaču visio zavežljaj sa sedamdeset jaja, tresne ga 
kolcem po leđima i potom nestane kao da ju je 
zemlja progutala. 

Don Camillo ne reče nikome ni riječi. Stigavši u 
župni dvor i spremivši na sigurno jaja, uputi se u 
crkvu da se posavjetuje s Isusom, kao što je uvijek 
činio kada bi ga mučila kakva sumnja. 

— Što mi je činiti? — upita don Camillo. 

— Premaži leđa s malo ulja izmućena u vodi i ni- 
kome ništa — odgovori Isus s vrha oltara. — Treba 
praštati onome tko nas vrijeđa. To je pravilo. 

— U redu — prigovori don Camillo — ali ovdje 
je riječ o batinama, a ne o uvredama. 

— Pa šta onda? — tiho će Isus. — Mogu li tjele- 
sne povrede nanijeti jaču bol od duševnih? 

— Slažem se, Gospodine. Ali ne zaboravi da su, 
PASI mene, tvoga službenika, zapravo vrijeđali 
tebe. 

— A nisam li ja možda bio više od tebe službenik 
Gerd I nisam li oprostio onima što su me pribili na 

riž? 

— S tobom je nemoguće raspravljati — zaključi 
don Camillo. — Uvijek si ti u pravu. Neka se vrši 
volja tvoja. Oprostit ću. Ali imaj na umu: ako mi 
oni tipovi, ohrabreni mojom šutnjom, jednog dana 
polome kosti, odgovornost će pasti na tebe. Mogao 
bih ti navesti neke odlomke iz Starog zavjeta... , 

— Don Camillo, zar ćeš ti meni govoriti o Starom 
zavjetu? Uostalom, preuzimam svaku odgovornost. 
Inače, među nama rečeno, pokoja batinica dobro ti 
je došla. Bar više nećeš politizirati u mojoj kući. 

Don Camillo je oprostio. Nešto mu je ipak zapelo 
u grlu poput riblje kosti: radoznalost da sazna tko 
mu je ono isprašio leđa. 


koko 


Prošlo je neko vrijeme kad jedne kasne večeri, 
dok se još nalazio u ispovjedaonici, don Camillo 
ugleda kroz rešetku lice Pepponea, vođe krajnje lje- 
vice. 

Peppone na ispovijedi. Bio je to događaj da ble- 
neš od čuda. Don Camillo se obradova. 

— Bog budi s tobom, brate! S tobom koji najviše 
trebaš njegov sveti blagoslov. Kada si posljednji 
put bio na ispovijedi? 

— Tisuću devet stotina osme — odvrati Peppone. 

— Nije teško zamisliti koliko si sagriješio za tih 
dvađesei osam godina, pored lijepih ideja što ti se 
vrzmaju po glavi. 

— Pa da, prilično — uzdahne Peppone. 

— Na primjer? 

— Na primjer, prije dva mjeseca mlatnuo sam 
vas kolcem. 

— Težak grijeh — uzvrati don Camillo. — Vri- 
jeđajući slugu božjega uvrijedio si Boga. 

— Pokajao sam se — uzvikne Peppone. — Osim 
toga, nisam vas mlatnuo kao slugu božjega, već kao 
političkog protivnika. Trenutak slabosti, eto. 

— Povrh toga i pripadanja toj tvojoj đavolskoj 
partiji, imaš li drugih teških grijeha na duši? 

Peppone istrese vreću. 

Sve zajedno nije bilo baš ništa naročito, i don 
Camillo ga otpravi s dvadesetak Očenaša i Zdravo- 
marija. Dok se Peppone spuštao na koljena ispred 
ograđe da izmoli pokoru, don Camillo kleknu pred 
Raspetim. 

— Isuse — reče — oprosti mi, ja ću iu dati ono 
što ga ide. 

— Nipošto — odvrati Isus. — Ja sam mu opro- 
stio, oprosti i ti. U biti je dobričina. 

— Isuse, nemoj vjerovati crvenima! Oni ti na- 
pakoste gdje god stignu. Pogledaj ga bolje: zar ne 
vidiš kakva je to barapska njuška? 

— Njuška kao i svaka druga. Don Camillo, srce 
ti je zatrovano. 

— Isuse, uvijek sam ti valjano služio: dopusti ma- 
kar da ga ovom svijećom raspalim po leđima. Što 
je jedna svijeća, Isuse moj? 

— Ne — odvrati Isus. — Tvoje ruke moraju dije- 
liti blagoslove, a ne batine. 

Don Camillo uzdahne. Pokloni se i ustane s kle- 
cala. Potom se okrene k oltaru da bi se još jednom 

prekrstio, i tako se nađe tik iza leđa Pepponea koji 
je klečao, udubljen u molitvu. 

— Neka bude kao što ti kažeš — prostenja don 
Camillo, sklopivši ruke i uspravivši pogled na Kri- 
sta. — Ruke moraju dijeliti blagoslove... Ali noge 
ne moraju! 

— Ito je istina — progovori Krist s vrha oltara. 
— Da se razumijemo, don Camillo, samo jednom! 

Udarac nogom poleti kao grom. Peppone ga pri- 
mi ne trepnuvši očima, diže se i uzdahne s olakša- 
njem. 

— Čekao sam već deset minuta — reče. — Sada se 
osjećam bolje. 

— Ija — usklikne don Camillo kome je duša sada 
bila mirna i čista poput vedra neba. 

Isus ne reče ništa. Ali vidjelo se da je i on zado- 
voljan. 


S 


KRŠTENJE 


Iznenada banuše u crkvu muškarac i dvije žene 
od kojih je jedna bila žena Pepponea, vođe crvenih. 

Don Camillo je stajao na vrhu ljestava i trljao 
sidolom aureolu svetog Josipa. Okrenu se i upita 
što žele. 

— Ima ovdje nešto da se pokrsti — odvrati muš- 
karac, a jedna žena pokaže na zavežljaj u kojem se 
nalazilo dijete. 

— Tko je to učinio — reče don Camillo silazeći s 
ljestava. 

— Ja — odvrati Pepponeova žena. 

— Sa svojim mužem? — ispitivao je don Camillo. 

— Razumije se! Nego s kime; valjda ne s vama? 
— odvrati oštro Pepponeova žena. 

— Nema razloga za ljutnju — pripomenu don Ca- 
millo i krenu prema sakristiji. — Štošta je meni po- 
znato: zar možda nije istina da je u vašoj partiji 
u modi slobodna ljubav? 

Prolazeći ispred oltara, don Camillo se nakloni 
i namignu raspetom Kristu. 

— Jesi li čuo — osmjehnu se don Camillo. — 
Malo sam kvrcnuo bezbožnike. 

— Ne govori gluposti, don Camillo — odvrati 
Krist zlovoljno. — Kad bi bili bezbožnici, ne bi do- 
lazili ovamo i davali krstiti djecu. Da ti je Pepponeo- 
va žena opalila pljusku, bio bi je zaslužio. 

— Da je meni Pepponeova žena opalila pljusku, 
ja bih njih sve troje za vrati... 

— Što? — strogo će Isus. 

— Ništa — odvrati žurno don Camillo ustajući. — 
Ja to tek onako. 

— Čuvaj se, don Camillo — upozori Isus. 

Navukavši crkveno ruho, don Camillo priđe krsti- 
onici. 

— Koje mu ime hoćete dati — upita don Camillo 
Pepponeovu ženu. 

— Lenjin, Libero, Antonio — reče Pepponeova 
žena. 

— Hajd' u Rusiju pa ga krsti — izgovori spokojno 
don Camillo spuštajući ponovo poklopac na krstio- 
nici. 

U don Camilla su ruke bile kao lopate, i njih troje 
ode i ne pisnuvši. Don Camillo pokuša šmugnuti u 
sakristiju, ali ga Kristov glas zadrža. 

— Učinio si nešto vrlo ružno, don Camillo! Idi, zo- 
vi natrag one ljude i pokrsti dijete. 

— Isuse — reče don Camillo — krštenje nije ig- 
rarija. Krštenje je sveti čin. Krštenje... 

— Don Camillo — prekinu ga Krist — ti ćeš mene 
učiti što je krštenje, mene koji sam ga izmislio? Ti si 
prekardašio, to ti ja kažem. Zamisli, na primjer, da 
dijete sada umre; bit će tvoja krivica ne puste li ga 
u raj! 

— Ne dramatizirajmo, Isuse — otpovrnu don Ca- 
millo. — Zašto bi moralo umrijeti? Ta vidio si da pu- 
ca od zdravlja. 

— Ne znači to ništa! — opomenu ga Krist. — Mo- 
že mu pasti opeka na glavu, može ga udariti kap. Mo- 
raš ga krstiti. 

Don Camillo raširi ruke. 

— Isuse, razmisli časkom. Kad ne bi bilo sum- 
nje da će otići u pakao, mogao bi čovjek i zažmiriti: 

ali taj, makar je sin velikog nevaljalca, mogao bi ti 
se vrlo lako u raju naći na grbači. Hajde reci kako 
ja mogu dopustiti da dođu u raj ljudi po imenu Le- 
njin? Ja ovako postupam u interesu raja, radi nje- 
gova dobra glasa. 

— Brigu za dobar glas raja prepusti meni — vik- 
ne zlovoljno Isus. — Meni je stalo da čovjek bude 
čestit, a zvao se on Lenjin ili Dugme, to me se ništa 
ne tiče. Najposlije, mogao si upozoriti one ljude da 
naopaka imena mogu djecu dovesti u nebrano 
grožđe kad odrastu. 

— U redu — odvrati don Camillo. — Ja nikad ne 
mogu biti u pravu. Nastojat ću to ispraviti. 

U tom času netko uđe. Bio je to Peppone, sam, s 
djetetom u naručju. Peppone zatvori vrata za sobom 
i spusti rezu. 

— Ne odlazim odavde dok mi sin ne bude kršten 
imenom koje ja hoću. 

— Eto — prošapta don Camillo i, smiješeći se, 
okrenu se Kristu. — Vidiš li kakvi su to ljudi? Čovjek 
je prepun najsvetijih namjera, a pogledaj kako oni 
postupaju. 

— Postavi se ti u njegovu kožu — odvrati Krist. 
— Takvi sistemi ne zaslužuju odobravanje, ali ih 
ipak treba razumjeti. 

Don Camillo zatrese glavom. 

— Rekao sam da neću otići odavde dok mi dijete 
ne bude kršteno i to kako ja hoću! — ponovi Peppo- 
ne, pa položi zavežljaj s djetetom na klupu, skine 
kaput, zavrne rukave i počne prilaziti pun prijetnje. 

—- Isuse — stane preklinjati don Camillo. — Pre- 
puštam se tebi. Smatraš li ispravnim da tvoj sveće- 
nik prihvaća zahtjeve privatnika, ja ću popustiti. Ali 
se nemoj žaliti kada mi sutra donesu tele i prisile 
me da ga krstim. Ti vrlo dobro znaš: jao nama ako 
nastanu presedani. 

— Pa...u tom slučaju moraš nastojati da čovjek 
shvati... — odvrati Krist. 

— A ako navali na mene? 

— Primi to, don Camillo. Podnosi i trpi kao što 
sam i ja trpio. 

Don Camillo se okrene Pepponeu. 

— U redu, Peppone —reče. — Dijete će otići odav- 
de kršteno, ali ne s onim prokletim imenom. 

— Don Camillo — progunđa Peppone — nemojte 
zaboraviti da mi je trbuh osjetljiv zbog one kugle 
zarađene u brdima. Ne udarajte nisko, jer ću inače 
dohvatiti klupu. 

— Ne brini, Peppone, smještat ću sve u gornji 
kat — odvrati don Camillo i zvizne ga preko uha. 

Bile su to dvije ogromne ljudine — gvozdenih ru- 
ku. Udarci su pljuštali jedan za drugim da je sve 
zvonilo. Nakon dvadesetak minuta žestoke i tihe 
borbe, don Camillo ču glas iza svojih leđa. 

— Daj ga, don Camillo! Gađaj u vilicu! 

Govorio je Krist s vrha oltara. Don Camillo za- 
bije šaku u vilicu Pepponeu i ovaj se prevrne na tlo 
kao pokošen. 

Peppone je ostao ispružen desetak minuta, a onda 
ustane, protrlja bradu, poravna košulju, navuče ka- 
put, sveže ponovo crvenu maramu i uze u naručje 
dijete. 

Don Camillo je u obrednom ruhu, čvrst kao stije- 
m čekao pored krstionice. Peppone se polako pri- 

iži. 

— Kako ćemo ga nazvati? — zapita don Camillo. 

— Camillo, Libero, Antonio — promrsi Peppone. 

Don Camillo zatrese glavom. 

— Ne, nazovimo ga radije Libero, Camillo, Lenjin 
— reče. — Da, i Lenjin. Kada je blizu Camillo, tada 
takvi kao Lenjin ne mogu ništa. 

1 — Amen — progunđa Peppone opipavajući če- 
just. 

Pošto je sve bilo gotovo, don Camillo stane ispred 
oltara, a Krist mu reče smijući se: 

— Don Camillo, treba da kažem istinu: u politici 
se snalaziš mnogo bolje od mene. 

— U tučnjavi također — odvrati don Camillo po- 
dižući dostojanstveno glavu, pa opipa nemarno čvo- 
rugu na čelu. 

PROGLAS 


Bilo je već kasno doba dana kada u župni dvor 
stiže stari Barchini, vlasnik mjesne papirnice. Barc- 
hini je posjedovao dva sanduka štamparskih slova 
i slagarsku krntiju na nožni pogon iz godine 1870, 
pa je na vrata svog dućana stavio natpis »Štampari- 
ja«. Mora da je donio krupne vijesti, jer se poduže 
zadržao u pisarnici don Camilla. 

Netom je Barchini otišao, don Camillo otrča da 
se posavjetuje s Isusom na oltaru. 

— Važne novosti — uzvikne don Camillo. — Ne- 
prijatelj će sutra objaviti proglas. Štampa ga Barchi- 
ni koji mi je upravo predao otisak. 

Don Camillo izvuče iz džepa svježe odštampani 
listić i počne glasno čitati: 


PRVO I POSLJEDNJE UPOZORENJE 


Još sinoć podla anonimna ruka ispisala je uvred- 
ljivu pogrdu na našim zidnim novinama. 

Alal joj vjera, toj ruci nekakvoga lupeža što kori- 
sti pomrčinu za provođenje provokatorske akcije, ko- 

ji će se dotičnik, ako se ne okani posla, morat kajati 
kasnije kada bude prekasno. 
Svako strpljenje imade granicu. 
Sekretar sekcije 
Giuseppe Bottazzi 


Don Camillo se naceri. 

— Kako ti se čini? Pravo remek-djelo, zar ne? Za- 
misli silnu zabavu kada sutra ljudi ugledaju na 
svojim zidovima proglase. Peppone se dao na pisa- 
nje proglasa. Nije li to da pukneš od smijeha? 

Krist nije ništa odgovorio, i don Camillo zastane 
u nedoumici. 

— Što, zar nisi čuo kakav je to stil? Hoćeš li da 
ponovim? 

— Čuo sam, čuo — odvrati Krist. — Svatko se 
izražava kako umije i može. Je li pravedno zahtijeva- 
ti da netko tko je završio samo tri razreda osnovne 
obraća pažnju na stilska dotjerivanja? 

— Gospode! — uskliknu don Camillo i raširi ru- 
ke. — Ti meni o stilskom dotjerivanje, a ono prava 
papazjanija. 

— Don Camillo, najbjednije djelo koje čovjek 
može počiniti u polemici jest isticati gramatičke 
i pravopisne greške protivnika. U polemici su bitni 
dokazi. Reci radije da u proglasu vrlo loše zvuči 
ta naglašena prijetnja. 

Don Camillo spremi listić u džep. 

— Nego — promrmlja — najviše treba osuditi 
upravo taj prijeteći ton. A što drugo i možemo očeki- 
vati od ovakvih ljudi? Za njih važi samo sila. 

— Pa ipak — pripomenu Krist — uza svu njego- 
vu neumjerenost, taj Peppone mi ne liči na bitangu. 

Don Camillo slegnu ramenima. 

— To je isto kao da sipaš dobro vino u skroz-na- 
skroz trulu bačvu. Čim netko stupi u stanovite kru- 
gove i stane se baviti izvjesnim bogohulnim idejama 
i kojekakvim ološem, mora se na kraju pokvariti. 

Činilo se da Krist nije suviše uvjeren. 

— Moje je mišljenje da se u Pepponeovu slučaju 
ne smijemo zadržati na formi, već da treba shvatiti 
suštinu. Treba, naime, otkriti da li Peppone djeluje 
ovako zbog prirođene zlonamjernosti ili je potaknut 
kakvim izazovom. Po tvome mišljenju, što je po- 
srijedi? 

Don Camillo raširi ruke. A tko bi ga znao? 

— Dovoljno bi bilo saznati kakve je prirode bila 
uvreda — navaljivao je Krist. — On govori o pogrdi 
koju je netko ispisao sinoć na njegovim zidnim no- 
vinama. Kad si ono sinoć išao u trafiku, nisi li slu- 
čajno prošao pored tih zidnih novina? Pokušaj se 
sjetiti! 

— Da, zaista, prošao sam onuda — prizna iskreno 
don Camillo. 

— Dobro. A nije li ti možda palo na pamet da sta- 
neš časkom i pročitaš što piše na ploči? 

— Pročitao zapravo nisam, tek sam malo prele- 
tio. Zar sam pogriješio? 

— Nipošto, don Camillo. Uvijek je dobro biti upu- 
ćen u ono što govori, piše i, po mogućnosti, što misli 
naše stado. Upitao sam te samo zato da saznam da 
li si primijetio kakvu neobičnu zabilješku dok si 
ondje stajao. 

Don Camillo zatrese glavom. 

— Jamčim ti da nisam vidio ništa neobično na 
ploči kad sam došao tamo. 

Krist se načas zamisli. 

— A kad si odlazio, don Camillo, jesi li primije- 
tio da piše nešto neobično? 

Don Camillo je napeto razmišljao. 

— Eto — reče napokon. — Ako dobro razmotrim, 
čini mi se da je na jednom listu, kada sam odlazio, 
bilo nešto nadrljano crvenom olovkom. Oprostite, 
mislim da je netko prijeko u župnom dvoru. 

Don Camillo se strelovito nakloni i pobrza prema 
sakristiji, ali ga Kristov glas zaustavi. 

— Don Camillo. 

Don Camillo se polako vrati i stane obješena nosa 
ispred oltara. 

— Dakle? — strogo upita Krist. 

— Dakle, da — promrsi don Camillo. — Omaklo 
mi se da nešto napišem, »Peppone magarac«...ali 
da si pročitao onu okružnicu, jamčim da biiti... 

— Don Camillo! Ne znaš ni sam što činš, a htio 
bi znati što bi učinio sin tvoga Boga? 

— Oprosti. Napravio sam glupost, priznajem. Ali 
sada Peppone čini drugu glupost s proglasom i pri- 
jetnjama. Tako smo poravnali račune. 

— Rog ste poravnali! — povika Krist. — Peppo- 
neu si sinoć ti prišio da je magarac, a sutra će po- 
novo biti magarac i to za čitavo selo! Možeš zamisliti 
kako će ljudi dojuriti sa svih strana da bi se rugali 
gluposti narodnog vođe Pepponea kojeg se svi tako 
glupo boje. I sve to tvojom zaslugom. Lijepo, zar 
ne; 

Don Camillo se donekle ohrabri. 

— Slažem se, ali opći politički ciljevi... 

— Ne tiču me se opći politički ciljevi! — prekinu 
ga Krist. — U cilju kršćanskog milosrđa pružati lju- 
dima povod za ismjehivanje čovjeka tek zato što 
je taj dospio samo do trećeg razreda osnovne jest 
krupna svinjarija, a uzrok tome si ti, don Camillo! 

— Gospode — uzdahnu don Camillo — reci mi 
što da učinim? 

— Pa nisam ja napisao »Peppone magarac«; čiji 
grijeh, tome i pokora. Učini kako znaš i umiješ, don 
Camillo! 

Don Camillo pobrza u župni dvor da sakrije svoju 
muku, i počne mjeriti sobu dugim koracima uzduž 
i poprijeko. Pričinjalo mu se kao da već čuje gro- 
hotan smijeh ispred Pepponeovih proglasa. 

— Blesani — poviče bijesno i okrenu se kipu 
Majke Božje. 

— Gospo — zamoli — pomozi mi. 

— Slučaj spada u strogu nadležnost moga sina — 
prošapta Majka Božja. — Ne mogu se miješati. 

— Kaži za me kakvu dobru riječ. 

— Pokušat ću. 

I eto, iznenada uđe Peppone. 

— Slušajte — reče Peppone — nije riječ o poli- 
tici. Ovdje je kršćanin koji je zaglibio i dolazi sve- 
ćeniku po savjet. Mogu li se pouzdati... 

— Znam ja svoju dužnost. Koga si ubio? 

— Ne ubijam ja, don Camillo — odvrati Peppone. 
— U najgorem slučaju, kada mi netko stane na žulj, 
proradim pesnicama, i to čestito. 

— Kako je tvoj Libero Camillo Lenjin? — raspita 
se podmuklo don Camillo. Tada se Peppone prisjeti 
batina na dan krštenja, pa slegnu ramenima, tobože 
ravnodušno. 

— Zna se kako to ide — zabrunda. — Batine su 
prometna roba. Daješ ih i dobivaš. Ali, ostavimo to 
zasada! Događa se nešto posve naročito. Mjestom se 
šunja neka podla vucibatina, podmukla hulja! Juda 
Iškariot s otrovnim zubima! Čim okačimo na oglasnu 
ploču neki papir s mojim sekretarskim potpisom, 
taj gad na njemu s užitkom napiše »Peppone ma- 
garac«. 

— Ito je sve? — usklikne don Camillo. — Ni- 
kakva naročita tragedija, čini mi se. 

— Volio bih čuti vas kada biste dvanaest tjeda- 
na redom nalazili na crkvenoj ploči napisano »don 
Camillo magarac«. 

Don Camillo napomenu da usporedba ne odgo- 
vara. Jedno je crkvena ploča, a drugo oglasna tabla 
partijske sekcije. Jedno je nazvati magarcem zastu- 
pnika božjeg, a drugo kada se magarcem nazove ne- 
kakav vođa pobješenjelih đavola. 

— Nemaš pojma tko bi to mogao biti? — upita 
na kraju. 

— I bolje da nemam — odvrati mrko Peppone 
— jer da imam pojma, već bih toj hulji izmijenio 
lični opis. Dvanaest puta redom se lupež našalio na 
moj račun, a uvjeren sam da je to uvijek jedna te 
ista ruka. Sada ga hoću upozoriti da mi je kapa 
puna, i neka se mrcina čuva, jer ako ga ulovim, do- 
živjet će nešto strašnije od potresa. Tiskat ću pro- 
glase i nalijepit ću ih na svaki ugao pa neka čitaju, 
on i njegova banda. 

Don Camillo slegne ramenima. 

— Pa nisam ja tiskara — reče — ne vidim kako 
bih ti ja mogao pomoći. Idi, obrati se štamparu. 

— To sam već uradio — objasni Peppone mršteći 
se. — Ali ne želim ispasti magarac, pa bi trebalo da 
vi malo pregledate prvi otisak prije nego što Barchi- 
ni odštampa proglas. 

— Barchini nije neznalica; da nešto ne valja, bio 
bi ti rekao. 

— Taj bi rekao — isceri se Peppone — taj crno- 
mantijaš ... hoću reći, ta crna reakcija, crn kao što 
mu je i duša crna. Taj, kad bi vidio da sam napisao 
sijerce umjesto srce, ne bi ni zucnuo, samo da se 
osramotim. 

— Ali imaš svoje ljude — odbijao je don Camillo. 

— Dabome, da se ponizim dopuštajući da mi moji 
podređeni ispravljaju zadatke. Uostalom, lijepe mi 
koristi! Svi skupa nisu u stanju složiti pola abecede. 

— Daj da vidim — reče don Camillo. Peppone mu 
pruži otisak. 

e Don Camillo stane pomno čitati odštampane ret- 
e. 

— Dakle, bez obzira na greške, čini mi se da je 
suviše oštro. 

— Suviše oštro? — poviče Peppone. — Suviše 
oštro za onu smrdljivu provokatorsku ništariju, za 
onu zmijurinu s tri otrovna zuba. Bila bi potrebna 
dva rječnika da mu se odsvira ono što zaslužuje. 

oda Camillo uzme olovku i pažljivo ispravi oti- 
sak. 

— Sada prevuci ispravke perom — reče pošto je 
završio. 

Peppone žalosno pogleda list koji je sav bio iša- 
ran. 
— Kad pomislim da mi je ona lopuža Barchini re- 
kao da je sve u redu... Koliko dugujem? 

— Ništa. Radije drži jezik za zubima. Nije mi sta- 
lo da se sazna kako radim za agitprop. 

— Poslat ću vam jaja. 


*% *% % 

Peppone izađe, a don Camillo, prije spavanja, ode 
pozdraviti Krista. 

— Hvala ti što si ga naveo da dođe k meni. 

— To je najmanje što sam mogao učiniti — od- 
govori Krist smiješeći se. — Kako je bilo? 

— Nimalo lako, ali sve se dobro završilo. Ne sum- 
nja ni najmanje da sam ono sinoć bio ja. 

— Naprotiv, on to vrlo dobro zna — odvrati Krist. 
— Zna vrlo dobro da si bio ti, i to ne samo sinoć, već 
svih dvanaest puta. On te je čak vidio svojim očima, 
više puta. Don Camillo, srce ti junačko, promisli dob- 
ro prije no što opet napišeš: »Peppone magarac«! 

— Kad budem izlazio, uvijek ću ostavljati kod 
kuće olovku — svečano obeća don Camillo. 

— Amen — zaključi Krist smiješeći se. 


POTJERA 


Ponesen prevelikim žarom, don Camillo se bio ma- 
lo zaletio za jedne propovijedi kada je govorio o 
mjesnim prilikama okomivši se naročito na one ta- 
mo. Slijedeće večeri, budući da su crkvenjaka bili 
nekamo pozvali, objesio se sam za užad zvona. I ta- 
da se otvorio pakao. 

Neka je bogohulna duša bila objesila za klatno 
zvona petarde. Nije bilo zla ni štete, ali je bilo bu- 
ke i praskanja da čovjeku srce zamre. 

Don Camillo ne reče nikome ni riječi. U savrše- 
nom miru obavi večernju službu u dupkom punoj 
crkvi. »Oni tamo« bili su na broju svi do jednoga, 
na čelu s Pepponeom. Lica su im bila tako bogobo- 
jazno skrušena te bi i svetac pomahnitao gledajući 
ih. Ali don Camillo je mogao progutati koješta, pa 
su ljudi razočarano napustili crkvu. 

Zatvorivši glavna vrata, don Camillo prebaci ogr- 
tač i, prije nego će izaći, ode da se brzo nakloni 
pred oltarom. 

— Don Camillo — reče raspeti Krist — spusti to. 

— Ne razumijem — pobuni se don Camillo. 

— Spusti to! 

Don Camillo izvuče ispod ogrtača kolac i položi 
ga pred oltar. 

— NE valja ti to, don Camillo! 

— Isuse, pa nije hrastov, topolov je, lagana stvar, 
savitljiva — opravdavao se don Camillo. 

— Idi u krevet, don Camillo, i ne misli više na 
Pepponea! 

Don Camillo raširi ruke i ode u krevet u groznici. 
I tako, kada se slijedeće večeri kasno pred njim po- 
javila Pepponeova žena, skoči kao oparen. 

— Don Camillo — poče žena vrlo uzrujano. 

Don Camillo je prekinu: 

— Otale, rode nečastivi! 

— Don Camillo, okanite se tih gluposti! U Castelli- 
nu se pojavio onaj prokletnik što je već jednom po- 
kušao ucmekati Pepponea. Pustili su ga! 

Don Camillo zapali cigaru. 

— Drugarice, meni ti to pričaš? Nisam ja progla- 
sio amnestiju. Uostalom, što se to tebe tiče? 

Žena počne vikati. 

— Još kako me se tiče! Došli su i ispričali Peppo- 
neu, a on je odjurio u Castelline kao da ga svi vrazi 
gone. Ponio je sa sobom mitraljez. 

— Ah, dakle imate skrivenog oružja, je li? 

— Don Camillo, ostavite politiku po strani! Otišao 
je i ubit će onoga, razumijete li? Ako vi ne pomo- 
gnete, Peppone je propao... 

Don Camillo se podmuklo nasmija. 

— Neka, taj neće više vezati petarde za zvona! 
Dabogda istrunuo u zatvoru! Van iz ove kuće! Na- 
polje! 

Tri minute nakon toga don Camillo je s mantijom 
vezanom oko vrata grabio bjesomučno cestom koja 
vodi u Castellino, na trkaćem biciklu crkvenjakova 
sina. 

Bila je prekrasna mjesečina i, na četvrtom kilo- 
metru pred Castellinom, don Camillo ugleda nekog 
čovjeka kako sjedi na ogradi mostića iznad jarka. 

Uspori prisjetivši se da čovjek treba biti oprezan kad 
putuje noću. Zaustavi se desetak metara pred mo- 
stom i smjesti nadohvat ruke igračku koja mu se 
našla u džepu. 

— Mladiću — upita — jeste li vidjeli je li ovuda 
proj? krupan momak na biciklu u pravcu Castelli- 
na? 

— Ne, don Camillo — spokojno će onaj drugi. 

Don Camillo zakorakne prema njemu. 

— Jesi li već bio u Castellinu? — upita. 

— Ne, predomislio sam se. Nema svrhe. Zar vas 
je ona glupača od moje žene došla uznemiriti? 

— Uznemiriti? Što ti pada na pamet! Lijepa šet- 
njica, ništa više. 

— Ipak, čudno se doima svećenik na trkaćem bi- 
ciklu! — nakrevelji se Peppone. 

Don Camillo priđe i sjede pored njega. 

— Sinko, na svašta treba da smo spremni na 
ovom svijetu. 

* + * 


Nepun sat kasnije don Camillo se bio vratio i već 
je Kristu podnosio izvještaj. 

— Sve je u redu i u skladu s tvojim savjetima. 

— Vrlo dobro, don Camillo. Ali, reci, jesam li ti 
savjetovao i da ga uhvatiš za noge i baciš u jarak? 

Don Camillo raširi ruke. 

— Toga se zapravo ne sjećam. Činjenica je da nje- 
mu nije bilo po volji da vidi svećenika na trkaćem 
a pa sam se pobrinuo da me više ne mora gle- 

ati. 

— Razumijem. Da li se već vratio? 

— Stići će uskoro. Kada sam vidio kako pada 
u jarak, pomislio sam da će se malo smočiti, pa bi 
mu bicikl bio samo na smetnju. Tako sam odlučio 
da se vratim s oba bicikla. 

— Bila je to vrlo ljubazna misao, don Camillo — 
prizna Krist vrlo ozbiljno. 

Pred zoru Peppone se pojavi na vratima župnog 
dvora. Bio je mokar do kože i don Camillo ga upita 
pada li kiša. 

— Magla je — odgovori Peppone cvokoćući zubi- 
ma. — Mogu li uzeti svoj bicikl? 

— Samo izvoli, tamo je! 

Peppone pogleda bicikl. 

— Nije li vam slučajno poznato da je za cijev bio 
privezan mitraljez? 

Don Camillo raširi ruke i nasmiješi se prosto- 
dušno. 

— Mitraljez? Šta je to? 

— Učinio sam jednu krupnu grešku u svom ži- 
votu — reče Peppone kad se našao kod vrata — a to 
je što sam za zvona privezao petarde. Trebao sam 
privezati pola tone dinamita. 

— Errare humanum est* — napomenu don Ca- 
millo. 


* Griješiti je ljudski. (Prev.) 


VEČERNJA ŠKOLA 


Četa zakukuljenih muškaraca uputila se kroz po- 
lje. Išli su po mrklom mraku, ali bio im je dobro 
poznat svaki pedalj, pa su napredovali sigurnim ko- 
rakom. Stigoše do male usamljene kuće, pola milje 
izvan sela, i prekoračiše plot. 

Kroz rebrenice na prozoru prvog kata prodiralo 
je slabo svjetlo. 

— Povoljna prilika — šapnu Peppone koji je bio 
preuzeo vodstvo male ekspedicije. — Nije još legla. 
— Dobro smo došli. Pokucaj ti, Spiccio! 

Visok koštunjav čovjek odlučna lica krenu na- 
prijed i pokuca nekoliko puta. 

— Tko je — upita glas iznutra. 

— Izbačeni — odgovori čovjek. 

Uskoro se vrata otvoriše i pojavi se sitna starica 
snježnobijele kose. U ruci je držala svjetiljku. Ostali 
izađoše iz sjene i skupiše se ispred vrata. 

— Tko su ovi ljudi? — upita starica sumnjičavo. 

— Sa mnom su — objasni Spiccio. — Sve su to 
prijatelji. Moramo s vama razgovarati o važnom pi- 
tanju. 

Sva desetorica uđoše u čistu dvoranicu i zastado- 
še nijemi, namrgođeni u ogrtačima ispred stolića za 
kojim se smjestila starica. Natakla je naočale i gle- 
dala lica što su buljila u nju iz crnih ogrtača. 

— Mmm — zamrmlja. Poznavala ih je sve, od 
prvoga do posljednjega. Prevalila je osamdeset šestu, 
a počela je u selu poučavati kada je abeceda još va- 
žila kao nešto isključivo velegradsko. Poučavala je 
očeve, djecu i djecu njihove djece i okušala svoju ši- 
bu na svim uglednijim glavama u mjestu. Odavna je 
bila napustila nastavu: sada je živjela sama u toj za- 
bačenoj kućici, ali mogla je mirne duše ostaviti vrata 
širom otvorena: »gospa Cristina« bila je nešto kao 
državni spomenik i nitko se ne bi usudio prstom je 
taknuti. 

— Dakle? — upita gospa Cristina. 

— Eto — počne objašnjavati Spiccio. — Održani 
su općinski izbori i pobijedili su crveni. 

— Crveni su loši ljudi — ocijeni gospa Cristina. 

— Crveni koji su pobijedili, to smo mi — nastavi 
Spiccio. 

— Svejedno, loši ljudi! — uporno će gospa Cristi- 
na. — Tvoj blesavi otac je 1901. tražio da skinem 
raspelo u školi. 

— To su bila takva vremena — reče Spiccio — a 
sada je drugačije. 

— Nebilo gorega — promrmlja stanica. — Dakle? 

— Dakle, pobijedili smo mi, ali tu su i dvojica od 
manjine, dva crna. 

— Crna? 

— Da, dva reakcionara, Spilletti i vitez Bignini... 

Gospa Cristina se osmjehnu. 

— Ti će se već pobrinuti da svi vi crveni dobijete 
Žuticu! Bože pomozi kad počnete točiti svoju 
mudrost. 

— Radi toga smo ovdje — promrsi Spiccio. — 
Nismo imali kud nego da dođemo k vama, jer se 
samo u vas možemo pouzdati. Morate nam pomoći. 
Razumije se, platit ćemo. 

— Ja da vam pomognem? 

— Pred vama je čitavo općinsko vijeće. I evo što 
smo zamislili: mi ćemo dolaziti k vama poljem, uve- 
čer kasno, a vi ćete nas malo izglačati, pregledati iz- 
vještaje koje trebamo čitati i protumačiti nam po- 
koju riječ što nam nije dovoljno jasna. Znamo mi 
šta hoćemo, i znamo da su prenemaganja posve su- 
višna, ali s one dvije strvine treba znati baratati no- 
žem i vilicom ili će nas osramotiti pred narodom. 

Gospa Cristina zatrese glavom. 

— Umjesto što ste se bavili lupeškim poslovima, 
trebali ste učiti kada je tome bilo vrijeme, pa biste 
sada... 

— Gospo, to je maslo od prije trideset godina... 

Gospa Cristina namjesti naočale, uspravi se i kao 
da se odjednom pomladi za trideset godina. I muš- 
karci su bili za trideset godina mlađi. 

— Sjednite — reče. I oni posjedaše na stolice i 
klupice. 

Gospa Cristina povisi plamen na svjetiljci i stane 
promatrati lica desetorice. Svako lice — jedno ime i 
sjećanje na jedno djetinjstvo. 

Peppone se bio smjestio nekako poprijeko, u 
tamni kut. 

Gospa Cristina podiže svjetiljku, onda je spusti, 
pa podiže koštunjavi prst i uperi ga pravo u Peppo- 
nea. 

— Ti tamo, kupi se! — reče tvrdim glasom. 

Spiccio pokuša nešto reći, ali gospa Cristina od- 
rješito zatrese glavom. 

— U moju kuću Peppone ne smije ući ni na slici 
— poviče. — Previše si mi jada zadao, momče, pre- 
više i suviše ljutih! Napolje, i da se nisi više pojavio! 

Spiccio očajno raširi ruke. 

— Ali to ne ide, gospo Cristina. Peppone je općin- 
ski predsjednik! 

Gospa Cristina ustane i prijeteći zamahne dugač- 
kom šibom. 

— Bio ti predsjednik ili što mu drago, tornjaj se 
smjesta ili ću te ovom šibom dok ti ne ogulim tin- 
taru! 

Peppone se digne. 

— Šta sam vam rekao? — reče izlazeći. — Suviše 
sam joj zapaprio. 

— Ine zaboravi da ovamo više ne stupiš nogom, 
pa postao i ministar prosvjete — zaprijeti gospa 
Cristina sjedajući ponovo. — Magare! 


* * * 


U pustoj crkvi, rasvijetljenoj jedino dvjema svi- 
jećama na oltaru, don Camillo je čavrljao s raspe- 
tim Kristom. 

— Ne mislim time kritizirati tvoje postupke — 
zaključio je — ali ja ne bih bio dopustio da Peppone 
postane predsjednik općine, i to pored vijeća u ko- 
jem samo dvije osobe znaju ispravno čitati i pisati. 

— Kultura ne znači ama baš ništa, don Camillo 
— odgovori Krist smiješeći se. — Vrijede samo ideje. 
Kićeni govori ne dovode ni do čega ako iza lijepih 
riječi nema praktičnih ideja. Stavimo ih najprije na 
kušnju, a potom ćemo donositi sud o njima. 

— Sasvim ispravno — potvrdi don Camillo. — 
Govorio sam to jedino zato što bih imao u ruci jam- 
stvo za popravak zvonika, da je pobijedila odvjetni- 
kova lista. U svakom slučaju, ako se toranj i sruši, 
možemo biti sigurni da će se u selu podići prekrasan 
narodni dom s plesnim dvoranama, prodavaonicom 
likera, dvoranom za kockanje, pozornicom za vari- 
jetske predstave... 

— I zvjerinjakom u koji spadaju otrovne zmije 
poput tebe, don Camillo — dovrši Krist. 

Don Camillo obori glavu. Bilo mu je krivo što je 
pokazao toliku zlobu. Uspravi se. 

— Ti me loše prosuđuješ — reče. — Poznato ti je 
što za mene znači cigara. Evo ovo je jedina cigara 
koju posjedujem. Pogledaj što ću s njome učiniti. 

Izvadi iz džepa cigaru i smrvi je u ogromnoj šaci. 

— Izvrsno — reče Krist — izvrsno, don Camillo. 

Primam tvoju pokoru. Ali sada mi pokaži kamo 
ćeš s tim mrvama, jer bi ti bio u stanju staviti ih u 
džep i kasnije popušiti u luli. 

— Zaboga, pa u crkvi smo — usprotivi se don 
Camillo. 

: — Nebrini, don Camillo, samo baci duhan u onaj 
ut. 

Don Camillo učini tako, a Krist ga zadovoljno 
pogleda. Uto se začu kucanje na vratima sakristije i 
uđe Peppone. 

— Dobra večer, gospodine predsjedniče — uz- 
viknu don Camillo s velikim poštovanjem. 

— Čujte — reče Peppone. — Ako kršćanin sum- 
nja da je nešto loše učinio, pa dođe k vama da vam 
to ispriča, a vi ustanovite da je pogriješio, hoćete li 
ukazati na te greške ili ih možete i zanemariti? 

Don Camillo se ljutito usprotivi. 

— Kako se usuđuješ posumnjati u svećenikovu 
ispravnost? Prva je dužnost svakog svećenika da jas- 
no ukaže na sve pogreške koje je pokajnik učinio! 

— U redu — uzviknu Peppone. — Jeste li spremni 
da primite moju ispovijed? 

— Spreman sam. 

Peppone izvadi iz džepa debeli svežanj dronjavih 
apira i koe čitati: »Građani, dok pozdravljam od- 
učnu pobjedu liste...« 

Don Camillo ga prekine pokretom ruke i klekne 

pred oltar. 

— Isuse — zamrmlja — ne odgovaram više za 
svoje postupke! 

— Ne odgovaram ni ja — odvrati Krist. — Peppo- 
ne je iznio pobjedu i ti treba da pošteno priznaš svoj 
poraz. Ponesi se kako ti nalažu tvoje dužnosti. 

— Isuse — nije popuštao don Camillo — je li ti 
jasno da me tjeraš da radim za agitprop? 

— Ti radiš za gramatiku, za sintaksu i pravopis, 
m stvari nemaju u sebi ničeg đavolskog ni sekta- 
škog. 

Don Camillo stavi na nos naočale, zgrabi olovku i 
popravi nesigurne rečenice govora koji je Peppone 
trebao održati sutradan. Peppone pribrano pročita 
ispravljeni govor. 

— Dobro — potvrdi. — Jedino ne razumijem ovo: 
ja sam rekao: »Naša je namjera proširiti školsku 

zgradu i obnoviti most na Fossaltu«, a vi ste to ispra- 
vili ovako: »Naša je namjera proširiti školsku zgra- 
du, popraviti crkveni toranj i obnoviti most na Fas- 
saltu«. Zašto? 

— To je stvar sintakse — objasni don Camillo jed- 
nako ozbiljno. 

— Blago vama koji ste učili latinski pa razumijete 


sve jezične tajne — uzdahne Peppone. — Znači — 
doda — zbogom nado da će vam se toranj srušiti na 
glavu. 


Don Camillo raširi ruke. 

— Treba se pokoriti volji božjoj. 

Pošto je ispratio Pepponea do vratiju, don Camillo 
ode pozdraviti Krista. 

— Izvrsno, don Camillo — reče mu Krist smije- 
šeći se. — Zbilja sam te loše prosudio i žao mi je što 
si uništio svoju posljednju cigaru. Takvu pokoru 
nisi zaslužio. Ali da budemo iskreni! Baš je prostak 
taj Peppone, mogao te ponuditi barem jednom ci- 
garom pošto si se toliko namučio. 

— Pa dobro — uzdahnu don Camillo vadeći iz 
džepa cigaru i spremajući se da je zgnječi. 

— Ne, don Camillo — reče Krist smiješeći se. — 
Idii popuši na miru tu cigaru! Zaslužio si je. 

—Ali... 

— Ne, don Camillo, nisi je ukrao. Peppone je u 
džepiću imao dvije cigare. Peppone je komunist. 
Dignuvši mu spretno jednu cigaru, ti nisi učinio ni- 
šta drugo nego uzeo sebi svoj dio. 

— O ovim pitanjima nitko ne može suditi bolje 
od tebe — uzviknu don Camillo s puno poštovanja. 


4% 


U LOVIŠTU 


Don Camillo je svakog jutra provjeravao glaso- 
vitu pukotinu na zvoniku i svaki put se ponavljala 
ista priča: pukotina nije bila šira, ali se nije ni su- 
zila. Počeo je gubiti strpljenje i jednog dana pošalje 
crkvenjaka u općinu. 

— Idi i reci predsjedniku da dođe smjesta pogle- 
dati ovu nevolju. Objasni mu da je stvar ozbiljna. 

Crkvenjak pođe i uskoro se vrati. 

— Rekao je predsjednik Peppone da vam vjeruje 
na riječ da je stvar ozbiljna. I rekao je, ako vam je 
baš stalo da mu pokažete pukotinu, da mu možete 
donijeti zvonik u općinu. On prima do pet sati po 
podne. 

Don Camillo i ne trepnu očima. Ograniči se na 
kratku izjavu na kraju večernje: 

— Ako sutra ujutro Peppone ili netko iz njegove 
bande bude imao smjelosti pojaviti se na misi, bit 
će predstave kakvu ne možete ni zamisliti. Ali oni to 
znaju, plaše se i sutra se neće pojaviti. 

Sutradan ujutro u crkvi »crvenima« nije bilo ni 
traga. Kad, pet minuta prije početka mise, ispred 

crkve odjeknu ritmički korak čete u maršu. Svi cr- 
veni, u strogoj formaciji, i to ne samo oni iz mjesta 
već i oni iz okolnih sela i zaselaka, svi, čak i postolar 
Bilo sa svojom drvenom nogom, i Roldo koji se tre- 
sao od groznice, stupali su odvažno i ponosito pre- 
ma crkvi, na čelu s Pepponeom koji je odbrojavao 
jen-dva. 

Smjestiše se u crkvi u granitnoj čvrstoj cjelini i s 
tako surovim izrazom na licu da su podsjećali na 
film »Oklopnjača Potemkin«. 

Prilikom propovijedi don Camillo veoma umješno 
ispriča parabolu o dobrom Samaritancu i, na zavr- 
šetku, s naročitim žarom uputi vjernicima kratku 
moralnu poruku. 

— Kao što svi znaju, osim onih koji bi prvi tre- 
bali znati, opasna pukotina ugrožava sigurnost zvo- 
nika. Stoga se obraćam vama, dragi moji vjernici, 
s molbom da priskočite u pomoć kući božjoj. Kad 
kažem »vjernici«, mislim na one čestite koji dolaze 
ovamo da priđu Bogu, nipošto na buntovnike i muti- 
kaše koji dolaze ovamo da se razmeću svojom voj- 
nom pripravnosti. Takvi se nimalo ne brinu za sud- 
binu zvonika. 

Po završenoj misi, don Camillo se smjestio iza 
stolića pored glavnih vrata i ljudi su prolazili mimo 
njega dajući svaki svoj milodar. Ali nitko nije odla- 
zio kući, već su se svi sakupljali ispred crkve da vide 
kakav će biti završetak. I završi se tako da stiže 
Peppone, a iza njega četa u besprijekornom redu, 
koja kao jedan na gromoglasan »stoj« stade ispred 
stolića. 

Peppone istupi i gordo se isprsi. 

— S ovoga zvonika su zvona jučer pozdravila sva- 
nuće oslobođenja; s ovoga zvonika ova ista zvona 
pozdravit će sutra blistavo svanuće revolucije prole- 
tarijata! — reče Peppone okrenut don Camillu i po- 
loži pred njega tri velika crvena rupca puna novaca. 

I zatim ode uzdignute glave, a iza njega svi ostali 
— i Roldo koji je crkavao od groznice i jedva se dr- 
žao na nogama, ali je ipak prošao uzdignute glave; 

i šepavi Bilo koji, dok je prolazio ispred don Ca- 
millova stolića, čvrsto zakoraknu svojom drvenom 
nogom. 

Kada je don Camillo pokazao Kristu košaru punu 
novaca i rekao da ima i više nego je potrebno za po- 
pravak zvonika, Krist se nasmiješi, sav zapanjen. 

— Imao si pravo, don Camillo. 

— Razumije se — odvrati don Camillo. — Ti 
poznaješ čovječanstvo, ali ja poznajem Talijane. 

Dovde se don Camillo bio dobro ponio. Uprskao je 
kada je poručio Pepponeu da je zadivljen vojnom 
pripravnošću njegovih ljudi, ali da smatra da ih 
treba bolje uvježbati u zaokretu i trčećem koraku, 
jer će im to uvelike trebati na dan proleterske revo- 
lucije. To nije slutilo na dobro. Peppone je čekao 
don Camilla u zasjedi. 


* * * 


Don Camillo bio je potpuno ispravan čovjek, ali 
je pored velike lovačke strasti posjedovao i sjajnu 
dvocijevku s rezervom izvanrednih metaka Walsrode. 
Tome treba dodati da se lovište baruna Stoccoa nala- 
zilo svega pet kilometara od mjesta i predstavljalo 
pravi izazov, jer su pored divljači čak i kokoši iz oko- 
lice znale da im nitko ništa ne može, čim potraže za- 
klon iza žičane mrežaste ograde. 

Dakle, ne smijemo se čuditi što se jedne večeri 
don Camillo — s mantijom uvučenom u par ogrom- 
nih hlača i pustenim šeširom na glavi — našao u ba- 
runovu lovištu. Put je slaba, a još je slabija put 
lovca. Prema tome, nikakvo čudo što se don Camillu 
omakoše dva hica iz dvocijevke. Don Camillo ugleda 
na zemlji metar dugačka zeca, strpa ga u torbu, i 
već se spremao na uzmak kada se iznenada netko 
stvori pred njim. Don Camillo ni pet ni šest, nego 
nabije šešir na oči i zaleti se onome glavom u želudac, 
misleći da se nipošto ne bi priličilo da se u mjestu 
pročuje kako je čuvar lovišta uhvatio župnika u 
lovokrađi. 

Zlo je bilo u tome što je i onaj drugi došao na po- 
misao da se zaleti protivniku u želudac, pa se tako 

dvije glave srele na po puta i siloviti sudar odbacio 
je obojicu, svakoga na svoju stranu. U objema gla- 
vama tutnjio je potres. 

— Ovako tvrda tikva može pripadati jedino na- 
šem ljubljenom gospodinu predsjedniku — zabrunda 
don Camillo kada mu se magla poče razilaziti ispred 
očiju. 

— Tikva kao što je ova može pripadati jedino na- 
šem predobrom dekanu — odvrati Peppone češući 
glavu. 

I Peppone je lovio kao krivolovac, te je i on već 
imao grdnoga zeca u torbi. Sada je podrugljivo pro- 
matrao don Camilla. 

— Nikad ne bih bio pomislio da baš onaj tko nam 
propovijeda kako treba poštivati tuđu imovinu — 
reče Peppone — prelazi ogradu lovišta kao lovo- 
kradica. 

— Nikad ne bih bio pomislio da naš prvi građa- 
nin, drug predsjednik... 

— Predsjednik, ali drug — prekine ga Peppone. 
— Dakle, zatrovan paklenim teorijama koje traže 
pravednu podjelu dobara, i prema tome dosljedan 
svojim idejama mnogo više od prečasnog don Ca- 
milla koji, naprotiv... 

Netko se približavao. Bio je već svega nekoliko 
koraka udaljen od njih, i bilo je nemoguće dati pe- 
tama vjetra bez opasnosti da onaj potegne iz puške, 
jer je ovog puta pridošlica bio glavom lovočuvar. 

— Moramo nešto učiniti — šapne don Camillo — 
ako nas zateknu ovdje, nastat će grdna bruka. 

— Ne tiče me se — spokojno reče Peppone. — 
Ja uvijek odgovaram za svoja djela. 

Koraci su se približavali i don Camillo se pribije 
uz krupno stablo. Peppone se i ne pomakne, štaviše, 
kada se pojavio čuvar s puškom u ruci, on ga mirno 
pozdravi: 

— Dobra večer. 

— Što radite ovdje? — upita čuvar. 

— Berem gljive. 

— Zar s puškom u ruci? 

— Pa i tako se može. 

Način kako da se umanji opasnost od lovočuvara 
nije odviše složen. Ako mu se čovjek nađe iza leđa, 
dovoljno je prebaciti mu ogrtač preko glave i od- 
važno lupiti šakom po onom pokrivenom mjestu. 
Potom treba iskoristiti njegovu trenutačnu ošamu- 
ćenost i brže se dohvatiti ograde i popeti se preko 
nje. Kad je čovjek već vani, sve je u redu. 

Don Camillo i Peppone se ponovo nađu iza grma, 
na pola kilometra od lovišta. 

— Don Camillo — uzdahne Peppone — učinili 
smo nešto vrlo ružno. Podigli smo ruku na čuvara 
reda. To je zločin. 

Don Camillo se žestoko znojio, jer je upravo on 
podigao ruku na lovočuvara. 

— Savjest me grize — nastavi podlac. — Neću vi- 
še imati mira zbog ovoga strašnog događaja. Kako 
ću smoći hrabrosti da se pojavim pred službenikom 
božjim i zatražim oprost za ovo zlodjelo? Proklet 
bio dan kada sam poslušao podla zavaravanja mos- 
kovskog nauka i zaboravio svete zapovijedi kršćan- 
skog milosrđa! 

Don Camillo bio je toliko ponižen i ispaćen te mu 
je dolazilo da zaplače. Ali je istodobno osjećao pro- 
kletu želju da bestidnika odalami po njušci. Budući 
da je Pepponeu postalo jasno što mu se sprema, pre- 
kine svoju žalopojku. 

— Prokleta napasti! — poviče izvlačeći iz torbe 
zeca, i baci ga daleko od sebe. 

— Prokleta! — poviče don Camillo, pa posegne u 
svoju torbu, baci zeca u snijeg i udalji se oborene 
glave. Peppone ga je pratio dio puta, a onda skrene 
udesno. 

— Oprostite — dovikne Peppone zaustavljajući 
se. — Da li biste me znali uputiti nekom dobrom 
župniku, negdje u blizini, da se otresem ovoga gri- 
jeha? 

Don Camillo stegnu šake i produži bez riječi. 

Pošto je smogao dovoljno hrabrosti te se pojavio 
pred Kristom na oltaru, don Camillo raširi ruke. 


56 


— Nisam to učino radi sebe — reče. — Da se 
saznalo kako se bavim nedopuštenim lovom, to bi 
naškodilo Crkvi više nego meni. Krist je uporno šu- 
tio, a u takvim bi prilikama don Camilla spopala 
groznica, i onda bi dane i dane bio na kruhu i vodi. 
Prestao bi postiti tek pošto bi mu Krist, sažalivši se 
nad njim, rekao: »Dosta«, 

Ovog je puta don Camilo, prije no što mu je Krist 
rekao: »Dosta«, ostao na kruhu i vodi ravno sedam 
dana. I baš sedmoga dana uvečer, kada se već morao 
oslanjati o zidove da bi se održao na nogama, i dok 
mu je glad bijesno urlala u želucu, Peppone dođe i 
zatraži da se ispovjedi. 

— Prekršio sam zakon i kršćansko milosrđe — 
reče Peppone. 

— Znam — reče don Camillo. 

— Osim toga, čim ste se udaljili, vratio sam se, 
pokupio oba zeca i jednoga priredio na lovački na- 
čin, a drugoga stavio u rasol. 

— Pomislio sam to — odvrati don Camillo jedva 
čujnim glasom. Kad je nešto kasnije prolazio mimo 
oltara, Krist mu se nasmiješi, ne toliko zbog onih 
sedam dana posta koliko zbog toga što don Camillo, 
dok je odgovarao Pepponeu: »Pomislio sam to«, nije 
osjetio želju da ga raspali po njušci. Štaviše, don 
Camillo bio je istinski postiđen pri pomisli da je one 
večeri i sam poželio da se vrati i pokupi zečeve. 

— Jadni don Camillo! — prošapta nježno Krist. 

Don Camillo raširi ruke, kao da hoće reći da se 
trudi i nastoji biti što bolji, a ako ponekad pogriješi, 
to nije zbog zloće. 

— Znam, znam, don Camillo — reče mu Krist. — 
Idi sada i pojedi u miru svog zeca što ti ga je Peppo- 
ne već priredio i donio u župni dvor. 


PODMETNUTI POŽAR 


Bila je kišna noć kada je iznenada počela gorieti 
stara kuća. 

Stara kuća bila je starinska planinska koliba na 
vrhu uzvisine koju su ljudi i u po bijela dana zaobi- 
lazili, jer se pričalo da je prebivalište zmija i sabla- 
sti. Bilo je to čudno jer je stara kuća bila od samog 
kamena, budući da je i posljednji komadić drva, po- 
što su kuću bili napustili i odnijeli svu drvenariju, 
bio na zraku istrunuo. Pa ipak je koliba sada plam- 
tjela kao krijes. 

Na cesti se skupilo mnoštvo ljudi. Izlazili su iz 
mjesta da vide i svi se zagledahu u čudu. 

Stiže i don Camillo, te se pridruži skupini koja se 
okupila na kolnom putu što je vodio do stare kuće. 

— Bit će da je neka zagrijana revolucionarska gla- 
va ispunila ruševinu slamom i zapalila da bi tako 
proslavila kakav važan datum — reče glasno don 
Camillo izbijajući na čelo povorke. — Što kaže na to 
gospodin predsjednik? 

Peppone se i ne okrenu. 

— Ašto bih ja trebao znati o tome? — progunđa. 

— Pa vi biste kao predsjednik općine morali sve 
znati — uzvrati don Camillo koji se vraški zabavljao. 
— Možda je upravo danas kakav važan historijski 
datum? 

— Nemojte to ni u šali govoriti jer će sutra čitavo 
mjesto pričati kako smo tu prokletu dogodovštinu 
mi organizirali — prekine ga Brusco koji je s osta- 
lima crvenim vođama stupao uz Pepponea. 

Pri kraju živice, što se protezala duž oba njegova 
kraja, kolni se put širio u prostranu golu zaravan. 
Nasred te zaravni dizao se brežuljčić na kojem je 
bila stara kuća. 

Koliba je bila udaljena oko trista metara i gorjela 
je poput baklje. 

Peppone stane, a ljudi se rasporediše s njegove 
lijeve i desne strane. 

Nalet vjetra nanese prema skupini oblak dima. 

— Nije to slama, to je petrolej. 

Ljudi počeše raspravljati o neobičnom događaju. 
Neki se pokrenuše naprijed, ali ih zaustaviše glasni 
povici. 

— NE činite gluposti! 

Potkraj rata vojska se bila duže zadržala u mjestu 
i okolici. Možda je kakva jedinica iza sebe ostavila 
rezervoare nafte ili benzina, ili ih je tamo sakrio 
netko tko ih je ukrao. Nikad se ne zna. 

Don Camillo udari u smijeh. 

— Nemojte izmišljati romane! Meni ovo nije ni- 
malo jasno i hoću da vidim svojim očima o čemu se 
zapravo radi. 

Odvoji se odlučno od skupine i uputi brzim kora- 
cima prema kolibi. Bio je već prevalio stotinjak me- 
tara kad ga Peppone dostiže u četiri skoka. 

— Hej vi, vratite se! 

— Kakvim se pravom miješaš u moja posla? — 
dobaci mu grubo don Camillo, zabaci šešir na poti- 
ljak i zabi ogromne šake u bokove. 

— Naređujem kao predsjednik općine! Ne mogu 
dopustiti da se moj građanin bezglavo izlaže opas- 
nosti. 

— A kakva bi to mogla biti opasnost? 

— Ne osjećate li kako zaudara na petrolej i ben- 
zin? Što vi znate koji se vrag krije tamo unutra? 

Don Camillo ga sumnjičavo pogleda. 

— A što ti znaš o tome? — upita. 

— Ja? Ja ne znam ništa, ali dužnost mi je da vas 
upozorim. Kako tamo ima petroleja, moglo bi biti 
još koječega drugog. 

Don Camillo prasne u smijeh. 

— Razumijem. Znaš šta je? Uhvatila te trta, i sa- 
da ti je krivo što tvoji junaci gledaju kako njihov 
slavni vođa prima lekciju građanske hrabrosti od 
jednoga siromašnog reakcionarnog župnika kakav 
je don Camillo. 

Peppone stisnu šake. 

— Moji su me ljudi vidjeli na djeluubrdimai... 

— Sada treba djelovati u dolu, druže predsjed 
niče! Jedno je trta u brdima, a drugo trta u dolini. 

Peppone pljune u dlanove, nadme široka prsa i 
krenu čvrstim korakom prema požaru. Pošto je pre- 
valio oko pedeset metara, don Camillo, koji ga je 
isprva samo promatrao skrštenih ruku, odjednom 
poleti i začas se stvori pored njega. 

— Stoj! — reče i zgrabi ga za rukav. 

— Brus ću stati! — poviče Peppone i istrgnu mu 
se. — Idite vi lijepo zalijevati svoje perunike. Ja idem 
dalje. Sad će se vidjeti tko se od nas dvojice plaši. 

Don Camillo bio bi s užitkom pljunuo u šake, ali 
se na vrijeme prisjeti da je katolički svećenik i da 
mu to ne priliči. Stoga se zadovolji da i on nadme 
prsa i stisne šake, pa se zaputi dalje. 

Peppone i don Camillo išli su jedan pored dru- 
goga, udaljenost od kolibe se smanjivala i već su 
osjećali snažnu jaru plamena. Korak po korak, sve su 
jače stiskali zube i pesnice, vrebajući krajičkom oka 
jedan drugoga, svaki u nadi da će onaj drugi popu- 
stiti i stati, a obojica čvrsto riješeni da odu jedan 
korak dalje od drugoga. 

Osamdeset, šezdeset, pedeset metara. 

— Stoj! — reče odjednom glas koji nije dopuštao 
prigovora. Obojica se zaustave u istom trenutku, iz- 
vedu nagli zaokret i polete u strelovitom trku. 

Nakon svega deset sekundi zaglušna eksplozija 
propara tišinu. Stara je kuća poletjela u zrak poput 
rascvjetala plamena cvijeta. 

Ostali su sjediti nasred ceste jedan nasuprot dru- 
gome, a oko njih nigdje ni žive duše, jer su svi ostali 
bili pobjegli glavom bez obzira. 

Šutke su se vraćali u mjesto poprijeko, koračajući 
jedan kraj drugoga. Odjednom Peppone promrsi 
kroza zube: 

— Kamo sreće da sam vas pustio da odete dalje! 

— To isto mislim i ja za tebe — odvrati don 
Camillo. — Propustio sam sjajnu priliku. 

— Da sam vas pustio naprijed — produži Peppo- 
ne — imao bih užitak gledati kako leti u zrak naj- 
crnji reakcionar na svijetu. 

— Ne vjerujem — odvrati don Camillo ne osvr- 
ćući se. — Na dvije stotine metara bio bih se nesum- 
njivo zaustavio. 

— Zašto? 

— Zato što sam znao da ije u pećini ispod stare 
kuće šest kanti benzina, dvadeset pet puškomitralie- 
za, dvije stotine sedamdeset pet ručnih bombi, dva 
sanduka municije, sedam mitraljeza i tri stotine 
kilograma eksploziva. 

Peppone stane kao ukopan i razrogači oči. 

— Čemu se toliko čudiš? — reče don Camillo. — 
Prije no što sam zapalio benzin, napravio sam in- 
ventar. 

Peppone stisnu pesnice. 

— Trebalo bi vas sada ubiti — povika i zaškrguta 
zubima. 

— Da, razumijem, Peppone, ali mene nije tako 
jednostavno ubiti. 

Ponovo krenuše, ali Peppone uskoro opet stane. 

— Znači — poviče — znali ste kakva vam opas- 
nost prijeti, pa ste ipak išli dalje, i da vam na svega 
pedeset metara od kuće nisu doviknuli »stoj«, vi bi- 
ste bili produžili! 

— Svakako — odvrati don Camillo. — Znao sam 
za opasnost kao i ti. Ali trebalo je pokazati tko je 
od nas dvojice hrabriji. 

Peppone zavrti glavom. 

— Nema što, obojica smo hrabri momci. Šteta 
što niste na našoj strani. 

— To isto mislim i ja. Šteta što nisi na našoj 
strani. 

Razišli su se pred župnim dvorom. 

— Konačno, učinili ste mi uslugu — reče Peppo- 
ne. — Ono prokleto skladište visilo mi je nad savje- 
šću kao Damoklov mač. 

— Polako s historijskim usporedbama, Peppone 
— odvrati don Camillo. 

— Međutim — produži Peppone — rekli ste da je 
mitraljeza bilo sedam, a bilo ih je zapravo osam. 
Tko je mogao uzeti jedan? 

— Ne brini — odvrati don Camillo. — Ja sam ga 
uzeo. Kada bukne revolucija proletarijata, morat ćeš 
naširoko zaobilaziti župni dvor. 

— Srest ćemo se u paklu — gunđao je Peppone 
odlazeći. 

Don Camillo ode ravno pred Krista na oltaru i 
spusti se na koljena. 

— Hvala ti — reče. — Hvala ti što si zapovjedio 
»stoj«! Da to nisi učinio, bilo bi gadne gužve. 

— Nemoj tako — odvrati Krist smiješeći se. — 
Znao si čemu ideš u susret i da bi produžetak značio 
za te samoubojstvo. Ti bi se svakako vratio, don 
Camillo. 

— Znam, ali je ipak bolje da se čovjek ne pouzda 
suviše u vlastitu vjeru. Ponos ga ponekad može i 
upropastiti. 

— Areci, što je s onim mitraljezom? Zar si doista 
ti uzeo tu paklenu stvar? 

— Ne — odgovori don Camillo — osam ih je bilo 
i osam ih je odletjelo u zrak. Ali nije naodmet ako 
oni tamo misle da je mitraljez kod mene. 

— Dobro — reče Krist. — Bilo bi dobro kad bi to 
bila istina. Ali je istina, na žalost, da si ti zaista uzeo 
to prokleto oružje. Don Camillo, kako možeš tako 
bezočno lagati? 


Don Camillo nemoćno raširi ruke. 

BLAGO 


U župni dvor upadne Smilzo, momak koji je u 
partizanima bio Pepponeov kurir, a sada su ga po- 
stavili za općinskog dostavljača. Smilzo je donio 
veliku raskošnu omotnicu. Pismo je bilo ispisano 
kićenim slovima, a u zaglavlju se isticao natpis 
partije. 

Poziva se Vaše gospodstvo da svojom prisutnošću 
uveliča svečanost u općedruštvene svrhe koja će se 
održati sutra ujutro u 10 sati na Trgu Slobode. Se- 
kretar Sekcije drug Bottazzi Predsjednik Giuseppe. 

Don Camillo uperi pogled u Smilza. 

— Reci gospodinu drugu Pepponeu, predsjedniku 
Giuseppeu, da nisam raspoložen slušati uobičajene 
gluposti o reakciji i kapitalizmu. Znam ih već na- 
pamet. 

— Nema to veze — objasni Smilzo. — Nisu po- 
srijedi nikakvi politički govori, nego rodoljubna 
stvar s općedruštvenom svrhom. Odbijete li, znači 
da vam nije jasno što je demokracija. 

Don Camillo zatrese ozbiljno glavom. 

— U tom slučaju — uzvikne — nemam više riječi. 

— Vrijedi. Šef poručuje da dođete u uniformi i 
da ponesete alat. 

— Alat? 

— Da. Kantu i kist, jer će trebati nešto blago- 
slivljati. 

Smilzo je doslovno tako govorio s don Camillom 
zato što je bio čovjek koji se zbog svoga posebnog 
stasa i zbog svoje đavolske okretnosti u partizanima 
provlačio između metaka bez i jedne ogrebotine. I 
tako, kada se knjižurina koju je don Camillo bacio 
našla na mjestu gdje je bila Smilzova glava, Smilzo 
je već bio vani i pritiskao pedale svoga bicikla. 

Don Camillo ustane, pokupi knjigu i ode da iskali 
svoju mrzovolju pred Kristom na oltaru. 

— Isuse — reče — je li moguće da čovjek ne 
može saznati što oni ondje spremaju za sutra? Nikad 
nisam vidio nešto tako tajanstveno. Što znače te ta- 
janstvene pripreme? Sve ono granje pozabadano oko 
livade između ljekarne i Baghettijeve kuće? Kakve 
su to đavolije? 

— Sine moj, da je u pitanju neka đavolija, prvo, 
ne bi je izvodili na otvorenom, a drugo, ne bi te po- 
hen da je blagosloviš. Pričekaj strpljivo sutrašnji 

an. 

Te je večeri don Camillo ipak otišao u izvidnicu. 
Ali ništa se nije moglo vidjeti, osim granja i vijenaca 
oko livade. I nitko ništa nije znao. 

Kada je ujutro krenuo tamo u pratnji dva mini- 
stranta, noge su mu klecale. Osjećao je da nešto nije 
u redu. Mirisalo mu je na izdaju. 

Vratio se sat kasnije, sav satrven. Tresla ga groz- 
nica. 

— Što se dogodilo? —upita ga Krist s oltara. 

— Da čovjeka muka spopadne — iedva proste- 
nja don Camillo. — Da svisneš od užasa i strahote! 
Glazba svira Garibaldijevu himnu, Peppone drži go- 
vor, postavlja se kamen temeljac za izgradnju Na- 
rodnog doma. A ja nemam kud i moram blagosloviti 
kamen temeljac. Peppone samo što se nije rasprsnuo 
od zadovoljstva. Pozvao me, bitanga, da i ja kažem 

nekoliko riječi. I tako sam morao i prigodni govor 
održati, premda je to partijska stvar, ali mi je ona 
vucibatina gradnju prikazala kao opće dobro. 

Don Camillo se ushoda po praznoj crkvi. Napokon 
stane ponovo pred Krista. 

— Glupost — uzviknu. — Društvene prostorije, 
čitaonica, gimnastička dvorana, šetalište i kazalište. 
Neboder na dva kata, pa sportsko igralište i kuglana! 
Sve za bijednu svoticu od deset milijuna. 

— Nije ni skupo ako uzmemo današnje cijene — 
pripomenu Krist. 

Don Camillo se sruši na najbližu klupu. 

— Isuse — uzdahne bolno. — Zašto si se ovako 
grdno našalio sa mnom? 

— Don Camillo, ludo govoriš! 

— NE, ne govorim ludo. Već te deset godina na 
koljenima molim da mi pomogneš pribaviti nešto 
novaca s kojima bih uredio malu knjižnicu, dvoranu 
gdje bi se djeca mogla okupljati, igralište s vrtulj- 
kom i ljuljaškom, a po mogućnosti i mali bazen kao 
onaj u Castellini. Već deset godina muku mučim kla- 
njajući se ovdašnjoj gospodi posjednicima, tim pr- 
ljavim dušama, od kojih zazirem, te bih radije bio 
premlaćen nego da ih sretnem. Priredio sam oko dvi- 
je stotine lutrija, pokucao na dvije tisuće vrata, a od 
svega toga nikakve koristi. A eto, dođe neki zloduh, 
izopćenik, i padne mu s neba u džep deset milijuna. 

Krist odmahne glavom. 

— Nisu mu pali s neba — odgovori. — Našao ih 
je na zemlji. Ja s time nemam nikakve veze, don 
Camillo. To je plod njegove osobne inicijative. 

Don Camillo raširi ruke. 

— Onda je stvar vrlo jednostavna. Ja sam, dakle, 
obična budala. 

Don Camillo ode u svoju sobu u župnom dvoru i 
ondje nastavi šetati gore-dolje, mrmljajući. Pomisli 
da treba isključiti mogućnost da je Peppone smogao 
novac pljačkajući ljude po drumovima ili obijajući 
banke. 

»Bit će da je onih prvih dana po oslobođenju, po- 
što se spustio s planina, kada se činilo da će svakog 

časa buknuti proleterska revolucija, iskoristio trtu 
kukavne gospode pa im izvukao pare.« 

Onda se sjeti da u onim danima gazdama nije bilo 
nigdje ni traga i da je s Pepponeovim ljudima došao 
u selo odred engleskih vojnika. Englezi su se smjesti- 
li po kućama te gospode i zauzeli položaje što su ih 
prije držali njemački vojnici. Ti su bili u selu dosta 
vremena te su temeljito očistili gospodske kuće od 
svih boljih stvari. Stoga je bilo nemoguće da je 
Peppone pribavio deset milijuna pljačkom. 

Možda mu je novac došao iz Rusije? Nasmija se. 
E, baš je Rusima stalo do Pepponea! 

Don Camillo ponovo ode Kristu i stane ga prekli- 
njati: 

— Isuse, ne bi li mi mogao reći gdje je Peppone 
pronašao novac? 

— Don Camillo — odvrati Krist smiješeći se — 
zar sam ja nekakav detektiv? Čemu pitaš Boga za 
istinu kada je ona u tebi samome? Potraži je, don 
Camillo! A dotle, mogao bi odšetati do grada. Dobro 
će ti doći da se malo provjetriš. 

Slijedeće večeri, kad se vratio iz grada, don Ca- 
millo stane pred Krista, neobično uznemiren. 

— Don Camillo, što ti se dogodilo? 

— Nešto da poludiš! — uzvikne don Camillo, sav 
usarljen: — Sreo sam mrtvaca! Licem u lice, na 
ulici! 

— Don Camillo, smiri se i budi pametan. Mrtvaci 
što idu ulicama obično su živi ljudi. 

— Ni govora — poviče don Camillo. — Ono je 
mrtav mrtvac, jer sam tog mrtvaca ja osobno otpra- 
tio na groblje. 

— Aka je tako — odvrati Krist — što da ti ka- 
žem? Možda je sablast. 

Don Camillo slegne ramenima. 

— Ma kakva sablast! Sablasti postoje samo u tik- 
vama starih baba kojima je mozak ishlapio. 

— Dakle? 

— Šta ja znam — progunđa don Camillo. 

Don Camillo pokuša srediti uskomešane misli. 
Mrtvac je bio suhonjav mladić iz nekog drugog mje- 

sta, a onomad se bio spustio s okolnih brda s Peppo- 
neovim ljudima. Imao je ranu na glavi i bio dobrano 
izubijan, pa su ga bili smjestili u prizemlju vile 
Docchi, gdje se prije nalazilo sjedište njemačke voj- 
ne komande, a poslije se u vilu smjestila engleska 
komanda. U sobi do one u kojoj se nalazio bolesnik 
Peppone je bio uredio svoju vojnu kancelariju. 


Don Camillo se dobro sjećao. Vila je bila opkolje- 
na trostrukim redom engleskih stražara, i ni muha 
nije mogla ući ni izaći, jer nedaleko su se još vodile 
borbe, a Englezi dobro čuvaju vlastitu kožu. 


Mladića su dopremili jednog jutra, a istog dana 
navečer jadnik je podlegao ranama. Peppone je oko 
ponoći poslao po don Camilla, ali kada je ovaj stigao, 
mladić je bio već mrtav i hladan. Englezi nisu htjeli 
mrtvaca u kući i tako je, oko podne, lijes s jadnim 
dječakom pokriven trobojnicom napustio vilu, a no- 
sili su ga Peppone i trojica njegovih najvjernijih su- 
radnika. Jedan naoružani engleski odred odao je 
počast. 


Don Camillo se sjećao dirljivog pogrebnog obreda. 
Cijelo selo išlo je u povorci iza lijesa položenog na 
topovsku lafetu. 


Na groblju, nad otvorenom rakom, upravo je on, 
don Camillo, održao govor. U svačijim su očima bile 
suze. Uspravan, u prvome redu, Peppone je također 
jecao. 


»Znam ja govoriti, samo kad zapnem«, prisjećao 
se sa zadovoljstvom don Camillo oživljavajući taj 
prizor. Onda je povezao logičnu nit svojega razmi- 
šljanja i zaključio: »Uza sve to, zakleo bih se da je 
mršavi mladić kojega sam danas sreo u gradu onaj 
isti što sam ga ispratio na vječni počinak.« 

Ote mu se uzdah. 

»Takav je život!« 


Sutradan don Camillo posjeti Pepponea u njego- 
voj radionici i zateče ga gdje radi ispružen ispod 
automobila. 

— Dobar dan, druže predsjedniče! Došao sam da 
ti kažem kako već dva dana razmišljam o nacrtu 
tvog Narodnog doma. 

— I kako vam se čini? — naceri se Peppone. 

— Sjajno. S tim u vezi odlučio sam urediti pro- 
stor s bazenom, parkom, igralištem, kazalištem i 
tako dalje, o čemu, kao što znaš, razmišljam već go- 
dinama. Postavit ću kamen temeljac iduće nedjelje. 
Osobito mi je stalo da budeš prisutan ti kao pred- 
sjednik općine. 

Peppone izađe ispod kola i obriše umazano lice 
rukavom radnog odijela. 

— Vrlo rado — usluga za uslugu. 

— Dobro. U međuvremenu gledaj izmijeniti nacrt 
Narodnog doma. Za moj ukus nešto je prevelik. 

Peppone ga pogleda zabezeknuto. 

— Don Camillo, vama nisu sve koze na broju. 

— Isto kao i onda kada sam obavio posmrtni 
obred i održao rodoljubni govor nad lijesom koji, 
reklo bi se, nije bio dobro zatvoren, jer sam jučer 
sreo leš na šetnji u gradu. 

Peppone zaškrguta zubima. 

— Na što ciljate? 

— Samo na to da je onaj lijes kojemu su Englezi 
oružjem odali počast i koji sam ja blagoslovio bio 
krcat stvarima nađenim u podrumu vile Docchi u 
kojoj je nekoć bila njemačka komanda. A mrtvac 
je bio živ i skriven na tavanu. 

— Aha! — urliknu Peppone. — Opet ista priča! 
Nov pokušaj da se okalja partizanski pokret! 

— Ostavi na miru partizane, Peppone! Mene ne- 
ćeš prevesti žedna preko vode. 

Dok je on odlazio, Peppone je mrmljao za njim 
mračne prijetnje. 

Iste večeri eto Pepponea u župni dvor, a s njim 
Brusco i još dvojica. Bili su to oni isti što su onomad 
nosili lijes. 

— Nema tu ničeg što bi bilo nečasno — reče Pep- 
pone mrko. — Sve su to bile stvari što su ih Nijem- 
ci pokrali — srebrnina, fotograski aparati, instru- 

menti, zlato i tako dalje. Da nismo pokupili mi, 
pokupili bi Englezi. A jedino smo tako mogli blago 
iznijeti neopaženo. Ovdje su priznanice i izjave svje- 
doka. Nitko nije dirnuo ni jednu jedinu liru. Iskopa- 
li smo deset milijuna i deset milijuna će biti potro- 
šeno na narod. 

Brusco, vatrena priroda, poče vikati u sav glas 
kako je sve to živa istina i da on najbolje zna kako 
treba postupati sa stanovitim osobama. 

— Ija — mirno odbrusi don Camillo i spusti 
polako novine što ih je držao raširene pred sobom, 
a prisutni ugledaše ispod njegova desnog pazuha 
glasoviti mitraljez što je svojedobno pripadao Pep- 
poneu. 

: Brusco problijedi i ustuknu, a Peppone raširi ru- 
e. 

— Don Camillo, mislim da nema smisla da se sva- 
đamo. 

— I ja tako mislim — odvrati don Camillo. — 
To više što se potpuno slažem s vama. Iskopano je 
deset milijuna i deset milijuna mora pripasti narodu. 
Sedam za vaš Narodni dom, a tri za moje zabavište 
za narodnu djecu. Sinite parvulos venire ad me:* tra- 
žim samo ono što mi pripada. 

Ona četvorica se tiho posavjetovaše, a onda Peppo- 
ne progovori: 

— Da nemate tu prokletu pucaljku u rukama, re- 
kao bih vam da je ovo najpodlija ucjena na svijetu. 

Slijedeće su nedjelje predsjednik Peppone i ostali 
predstavnici vlasti prisustvovali polaganju kamena 
temeljca don Comillova dječjeg zabavišta. Peppone 
održa kratak govor. Čim mu se pružila prilika, šapnu 
don Camillu u uho: 

— Bilo bi možda bolje vezati vam onaj kamen 
za vrat i baciti vas u Pad. 

Te večeri Don Camillo stane pred oltar i ispriča 
sve Kristu. 


— Što misliš o tome? — upita ga na kraju. 


* Pustite malene k meni. (Prev.) 

— Ono što ti je rekao i Peppone. Da nemaš tu 
prokletu pucaljku u rukama, rekao bih da je to 
najpodlija ucjena na svijetu. 

— Ali ja imam u rukama samo ček što mi ga je 
predao Peppone — usprotivi se don Camillo. 

— Tako je — prošapta Krist. — S ta tri milijuna 
učinit ćeš mnoga dobra i lijepa djela, don Camillo, 
i ja te zbog toga ne mogu zlostavljati. 

Don Camillo se nakloni i ode na spavanje. U snu 
mu se ukazao lijepi park s vrtuljkom i ljuljačkom, 
a na ljuljački se njihao najmlađi Pepponeov sin i 
cvrkutao poput ptičice. 


SUPARNIŠTVO 


Stigla neka važna ličnost iz grada i nagrnuli ljudi 
sa svih strana. Peppone odredi da se zbor održi na 
glavnom trgu, dade podignuti lijepu pozornicu oki- 
ćenu crvenim zastavama i nabavi i jedan od onih ma- 
lih kamiona što imaju na krovu četiri velike trube, 
a unutri električni uređaj za pojačavanje zvuka. 

Tako je te nedjelje po podne trg bio dupkom pun 
i ljudi su zauzeli još i prostor ispred crkve koja je 
bila blizu glavnoga trga. 

Don Camillo zakračuna sva vrata i povuče se u 
sakristiju da ne mora nikoga vidjeti ni čuti i da mu 
se krv ne okrene na zlo. Dremuckao je kada ga potre- 
se glas što je ličio na sam glas srdžbe božje: »Dru- 
govi!...« 

Kao da i nije bilo zidova. 

Don Camillo ode da iskali svoje nezadovoljstvo 
pred Kristom na glavnom oltaru. 

— Mora da su jednu od tih svojih prokletih tru- 
ba upravili na nas — viknu. — Pravi napad na nepo- 
vredivost stana. 

— A što možeš, don Camillo? Napredak — odgo- 
vori Krist. 

Nakon općeg uvoda govornik je naglo prešao na 
suštinska pitanja. Budući da je bio ekstremist, nije 
birao riječi. 

»Treba sačuvati zakonitost i mi ćemo je sačuvati! 
Makar morali zgrabiti mitraljeze i pritisnuti uza zid 
sve neprijatelje naroda! ...« 

Don Camillo je toptao nogama poput konja. 

— Isuse, čuješ li ovo? 

— Čujem, don Camillo; čujem, i odviše dobro. 

— 1suse, što ne udariš gromom na nevaljalce? 

— Don Camillo, sačuvajmo zakonitost! Ako mi- 
sliš da treba pucati na nekoga da bi mu dokazao da 
griješi, reci čemu je onda trebalo da se dam pribiti 
na križ? 

Don Camillo raširi ruke. 

— U pravu si. Ne preostaje drugo nego pričekati 
da i nas pribiju na križ. 

Krist se nasmiješi. 

— Kada bi ti, umjesto da izgovoriš a onda razmi- 
sliš, najprije razmislio, a potom izgovorio, ne bi se 
morao kajati zbog svih gluposti koje ti se omaknu. 

Don Camillo spusti glavu. 

»... ašto se tiče onih koji, skriveni u sjeni raspe- 
la, nastoje otrovom svojih dvoličnih riječi narušiti 
jedinstvo radničkih masa...« Glas zvučnika, nošen 
vjetrom, ispuni crkvu i potrese crvena, žuta i plavka- 
sta stakla gotskih prozora. 

Don Camillo zgrabi debeli brončani svijećnjak i, 
podigavši ga poput buzdovana, krenu stisnutih zuba 
prema vratima. 


— Stani, don Camillo! — poviče Krist. — Nećeš 
izaći odavde dok se svi ne raziđu. 

— U redu — odvrati don Camillo vraćajući na 
mjesto svijećnjak. — Poslušat ću te. 


Prošeta crkvom gore-dolje, pa stane opet pred 
Krista. 

— Ali ovdje mogu raditi što hoću? 

— Razumije se, don Camillo. U svojoj si kući i 
možeš raditi što hoćeš. Osim da staneš na prozor i 
pucaš na ljude. 

Tri minute kasnije, poskakujući veselo u zvonar- 
skoj ćeliji crkvenog tornja, don Camillo je zvonio iz 
sve snage, kako se nije nikad zvonilo u mjestu. 

Govornik morade prekinuti riječ te se okrenu 
mjesnim glavešinama što su stajale na pozornici iza 
njega. 

— Treba ga ušutkati — viknu srdito. 

Peppone klimnu potvrdno glavom, ozbiljna lica. 

— Pravilno — reče. — Postoje dva načina da ga 
ušutkamo — da zapalimo minu ispod tornja ili da 
ga obaspemo topovskom tanadi. 

Govornik mu naredi da ne govori gluposti. Do đa- 
vola, treba jednostavno razvaliti vrata tornja i po- 
peti se gore! 

— Jest jednostavno, a i nije — objasni mirno Pe- 
ppone. — Gore vode pomične ljestve sve do vrha. 
Vidiš li, druže, ono što viri iz lijevog prozora zvonar- 
ske ćelije? To su sve ljestve što ih je zvonar, penju- 
ći se, povukao. Zatvarajući za sobom posljednja 
stropna vratašca, zvonar se odijelio od svijeta. 

— Da pokušamo pucati na prozore zvonika? — 
predloži Smilzo. 

— Da — složi se Peppone. — Ali bi trebalo da 
budemo sigurni da ćemo ga ucmekati prvim puc- 
njem, inače će početi pucati on, a onda će biti gužve. 

Zvona umuknuše i govornik nastavi svoj govor. 
Sve je išlo kako treba dok mu ne pobježe nešto što 
don Camillu nije bilo po ćudi. Smjesta don Camillo 
odvrati oštrom zvonjavom, a onda prestade, pa po- 
novo počne čim govornik opet zastrani. I tako sve 
do završne riječi koja je imala jednostavan patetič- 
no-patriotski naglasak, tako da ga je uvažio i »mini- 
star za narodnu prosvjetu« u zvoniku. 

Navečer Peppone sretne don Camilla. 

— Čuvajte se, don Camillo! Budete li i dalje ovako 
izazivali, loše ćete se provesti! 

— Nikoga ja ne izazivam — mirno odvrati don 
Camillo. — Vi trubite svojim trubama, a mi zvo- 
nimo svojim zvonima. To je demokracija, druže! Ako 
samo jedna strana smije da svira, onda je to dik- 
tatura. 

Peppone to proguta, ali jednog jutra don Camillo 
nađe, na pola metra od granice koja je dijelila crkve- 
no dvorište od trga, vrtuljak, ljuljačku, tri streljane, 
visinsku željeznicu, trkalište električnih automobila, 
»zid smrti« i stanovit broj kućica s raznovrsnim ig- 
rama. 

Ljudi iz zabavišta pokazaše mu propisnu dozvolu 
s potpisom predsjednika općine. Nakon toga se don 
Camillo mirno povuče u župni dvor. 

Iste večeri započe pakao — orgulje, zvučnici, puc- 
njava, vika, pjevanje, zvonjava, zvižduci, praskanje 
i urlikanje. 

Don Camillo se ode potužiti Kristu. 

— Ovo je nepoštivanje kuće gospodnje — uzvik- 
ne. 

— Ima li što nemoralna, sablažnjiva? — upita 
Krist. 

— Nema. Vrtuljak, ljuljačke, automobilčići, dječ- 
je igrarije, uglavnom. 

— U tom je slučaju to samo demokracija. 

— A ova paklena buka? — upita don Camillo. 

— I buka je demokracija dok je u granicama za- 
konitosti! S one strane crkvenog prostora zapovije- 
da predsjednik općine, sinko moj! 

Župni dvor bio je tridesetak metara podalje od 
crkve, i to tako da je svojom bočnom stranom ležao 
na samoj ivici trga. I upravo ispod prozora što je 
gledao na trg smjestili su napravu koja u don Ca- 
milla odmah izazva radoznalost. Bio je to stupić vi- 
sok jedan metar, koji je na vrhu imao neku vrstu 
gljive prevučene kožom. Iza ovoga, tanji, ali viši stu- 
pić nosio je veliko kazalo s oznakama od 1 do 1000. 
Mjerač snage — kad bi tko šakom udario po gljivi, 
kazaljka je pokazivala jačinu udarca. Don Camillo 
je promatrao kroz odškrinute kapke na prozoru i sve 
se više zabavljao. U jedanaest navečer kazaljka po- 
kaza najvišu dosegnutu tačku od 750, na udarac Ba- 
dila, Grettijeva kravara, koji je imao šake nalik na 
vreće krumpira. Tada se odjednom, okružen svojim 
glavnim štabom, pojavi drug Peppone. 

Sa svih strana dojuriše ljudi i počeše vikati: 
»Hajde! Udri!" Peppone skinu kaput, zasuka rukave 
i stane pred napravu odmjerujući šakom razmak. 
Nastane tajac, a don Camillu srce snažnije zakuca. 

Pesnica se strelovito podiže i tresnu po gljivi. 

— Devet stotina pedeset! — zaurla vlasnik napra- 
ve. — Samo jednom u Genovi, 1939, dosegao je toli- 
ko neki lučki radnik! — Nastane urnebesno odušev- 
ljenje. 

Peppone obuče kaput, podiže glavu i pogleda pre- 
ma prozoru iza kojeg se skrivao don Camillo. 

— Ako koga zanima, neka zna da je na visini od 
950 oštar zrak! 

Svi pogledaše na don Camillov prozor i podruglji- 
vo se naceriše. Don Camillo osjeti kako mu noge drš- 
ću, i on ode u krevet. Sutradan navečer bio je opet 
na promatračnici i čekao, drhteći, jedanaest sati. 
Peppone stiže sa svojim glavnim štabom, skine ka- 
kaput, zasuka rukave i maznu pesnicom po gljivi. 

— Devet stotina pedeset i jedan! — zaurla mnoš- 
tvo. Svi gledahu, cerekajući se, prema don Camil- 
lovu prozoru. Pogleda gore i Peppone. 

— Ako koga zanima — reče u sav glas — neka 
zna da je na visini od 951 oštar zrak! 

Don Camillo leže u krevet u vrućici. Sutradan po- 
đe i kleknu pred Krista. 

— Isuse — uzdahnu — taj će me otjerati u pro- 
past! 

— Budi jak i izdrži, don Camillo! 

Navečer se don Camillo uputi do pukotine na pro- 
zoru kao da ide na gubilište. Bilo se pročulo za do- 
gađaj i čitavo se mjesto našlo na okupu da prisu- 
stvuje predstavi. Kada se pojavio Peppone, mnoš- 
tvom prostruji šapat: 

— Evo ga! 

Peppone izazovno pogleda gore, skine kaput i za- 
mahnu pesnicom, a ljudi zanijemješe. 

— Devet stotina pedeset i dva! 

Don Camillo ugleda milijardu očiju uprtih u svoj 
prozor, smrači mu se i izleti bijesan iz sobe. 

— Ako koga... 

Peppone ne uzmogne dovršiti rečenicu o oštrom 
zraku na visini od 952; pred njim je već stajao don 
Camillo. 

Mnoštvo zastenja, pa umukne. 

Don Camillo udahne duboko, stane čvrsto, odbaci 
šešir i prekrsti se. Zatim podigne moćnu pesnicu i 
raspali po gljivi. 

— Tisuću! — zaurla mnoštvo. 

— Ako koga zanima, neka zna da je na visini od 
1000 oštar zrak! — reče don Camillo. 

Peppone je problijedio. Ljudi iz njegova glavnog 
štaba gledahu ga razočarani i uvrijeđeni. Ostali su 
zadovoljno hihotali. 

Peppone se zagleda don Camillu ravno u oči, ski- 
ne kaput, stane pred napravu i podigne šaku. 

— Isuse — prošapće brzo don Camillo. 

Pepponeova pesnica bljesne zrakom. 

— Tisuću! — zaurla mnoštvo. Pepponeov glavni 
štab poskoči od radosti. 

— Na visini od 1000 oštar je zrak za svakoga — 
u Sghembo. — Bolje je držati se nižih pred- 
jela. 

Peppone se slavodobitno udalji na jednu, a don 
Camillo na drugu stranu. 

— Isuse — reče don Camillo kada se ponovo na- 
đe pred Kristom. — Hvala ti. Alaj sam se uplašio. 

— Da nećeš doseći tisuću. 

— Ne, nego da neće uspjeti onaj glavonja. Imao 
bih ga na duši. 

— Znao sam to i pomogao sam mu — odgovori 
Krist smiješeći se. — Uostalom, i Peppone, čim te 
ugledao, vraški se uplašio da nećeš postići devet sto- 
tina pedeset i dva. 

— Valjda — progunđa don Camillo koji je pone- 
kad volio izigravati nevjernog Tomu. 


KAZNENA EKSPEDICIJA 


Na trgu se skupili nadničari i počeli bučiti zahti- 
ievajući da im općina dade posao, a općina nije ima- 
la novaca. Tada se na balkonu općinske zgrade pojavi 
predsjednik Peppone i doviknu im da se smire i da 
će se on za to pobrinuti. 

— Pokupite automobile, motorkotače, kamione 
i ostala vozila i dovedite ih sve ovamo u roku od 
jednog sata! — zapovjedi Peppone suradnicima 
skupljenim u njegovu uredu. 

Bila su, doduše, potrebna puna tri sata, ali konač- 
no se, blijedi i uplašeni, svi najbogatiji zemljoposjed- 
nici i zakupnici općine nađoše okupljeni u dvorani 
za sjednice, a ispred zgrade bučilo je mnoštvo. 

Peppone prijeđe odrješito na stvar. 

— Ja činim koliko mogu — reče grubo. — Ljudi 
koji gladuju traže kruha, a ne lijepe riječi! Ili će 
svatko od vas dati tisuću lira po hektaru da bi ljudi 
mogli dobiti posao na javnim radovima, ili ja, kao 
općinski predsjednik i vođa radničkih masa, perem 
ruke. 

Brusco iziđe na balkon i stane tumačiti ljudima 
što je rekao predsjednik. Poslije će im prenijeti što 
su odgovorili zemljoposjednici. Odozdo dopre jed- 
nodušni urlik i sakupljeni imućnici problijedješe. 

Razgovor se nije otegnuo i dobra polovica njih 
potpisa obavezu da će svojevoljno dati tisuću lira po 
hektaru. Činilo se već da će svi potpisati kada dođe 
na red stari Verola, zakupnik iz Campolunga. I tu 
zape. 

— Neću potpisati ni da me ubijete — reče Verola. 
— Ako izađe zakon, onda ću platiti. Sada ne dam 
ni pare. 

— Doći ćemo mi po pare — viknu Brusco. 

— Da, da — progunđa stari Verola koji je u 
Campolungu, zbrojivši sve sinove, unuke, zetove i ne- 
ćake, mogao skupiti petnaestak dobrih strijelaca. — 
Samo dođite, put vam je poznat! 

Oni što su već bili potpisali počeše gristi prste 
od bijesa, a ostali rekoše: 

— Ne potpiše li Verola, nećemo ni mi potpisati. 

Brusco ode na balkon da objavi obrat događaja. 
Tada s trga dopriješe urlici: — Bacite nam dolje Ve- 
rolu ili dolazimo po njega. — Uto se na balkonu po- 
javi Peppone i opomenu ljude da ne čine gluposti. 

— S onim što smo postigli možemo mirno izdr- 
žati dva mjeseca. U međuvremenu, ne izlazeći iz gra- 
nica zakonitosti, kao ni do sada, naći ćemo sredstva 
da pridobijemo Verolu i ostale. 

Sve prođe glatko i Peppone osobno otprati Vero- 
lu automobilom da bi ga putem pokušao smekšati. 
Starac je slušao i šutio kao zaliven, a kad stigoše na 
mostić u Campolungu, silazeći, reče: 

— U sedamdesetoj čovjek se plaši jedino da će 
još dugo morati živjeti. 

Prošlo je mjesec dana a da se ništa nije izmijenilo, 
i ljudi su bili sve ogorčeniji kad se jedne noći nešto 
dogodi. 

Već rano izjutra obavijestiše don Camilla i on 
odjuri smjesta u Campolungo na svom biciklu. Tu 
zateče sve Verole okupljene na polju kako skršte- 
nih ruku, skamenjeni, gledaju u zemlju. 

Don Camillo priđe bliže pa stane kao oparen. Po- 
la reda čokota vinove loze bilo je posječeno pri ko- 

rijenu, a lozne mladice izgledale su u travi kao crne 
zmije. Na jednom brijestu bio je pribijen kartončić 
s natpisom: »Prvo upozorenje.« 

Seljak će lakše podnijeti da mu odsiječeš nogu 
negoli čokot loze. Don Camillo vratio se kući uža- 
snut kao da je vidio pola čete umorenih ljudi. 

— Isuse — reče Kristu — ne preostaje ništa dru- 
go nego da se pronađu i objese. 

— Don Camillo — odvrati Krist: — kada te zaboli 
glava, zar je odsiječeš da bi prestala bol? 

— Ali zmije otrovnice treba zgaziti! — viknu don 
Camillo. 

— Kada je moj Otac stvorio svijet, tačno je od- 
redio razliku između životinja i ljudi. A to znači 
da svi koji pripadaju ljudskoj vrsti ostaju ljudi, ma 
što činili, pa tako treba s njima i postupati. Inače, 
zar ne bi bilo mnogo jednostavnije uništiti ih, um- 
jesto sići na zemlju da ih iskupim, i pustiti da me 
pribiju na križ? 

Te je nedjelje don Camillo u crkvi govorio o po- 
sječenim čokotima kao da su ih uništili njegovu 
ocu koji je bio seljak. 

Raznježio se, i lirski zanio. Ali, odjednom, među 
vjernicima ugleda Pepponea pa postane sarkastičan: 

— Zahvalimo Svevišnjem koji je postavio sunce 
visoko na nebo tako da je nedohvatno, inače bi ga 
netko već bio ugasio, samo da napakosti političkom 
protivniku koji prodaje zasjenjene naočale. O na- 
rode, slušaj riječ svojih vođa, oni posjeduju pravu 
mudrost. Oni te uče kako treba kazniti mrskog po- 
stolara — tako da sam sebi odrežeš noge! 

I nije odvajao očiju od Pepponea, baš kao da go- 
vori samo njemu. 

Pred večer Peppone osvane u župnom dvoru smrk- 
nut. 

— Vi ste jutros — reče — na mene ciljali. 

— Ja ciljam na one što ljudima pune glave sta- 
novitim teorijama — odgovori don Camillo. 

Peppone stisnu pesnice. 

— Don Camillo, da niste možda pomislili da sam 
ja nekoga nagovorio da Veroli podsiječe čokote? 

Don Camillo odmahne glavom. 

— Ne. Ti si naprasit, ali nisi kukavica. No ti pod- 
jaruješ ljude. 

— Ja ih, naprotiv, pokušavam obuzdati, ali mi 
izmiču. 

Don Camillo ustane i široko se raskorači pred Pep- 
poneom. 


— Peppone! — reče — Ti znaš tko je podsjekao 
čokote! 
— Ne znam ništa! — uzviknu Peppone. 


— Ti znaš tko je to učino, Peppone, pa ako nisi 
postao najgori zlikovac ili posljednji glupan, onda 
znaš da ti je dužnost prijaviti krivce. 

— Ja ništa ne znam — ustraja Peppone. 

— Moraš govoriti, ne samo zbog moralne i ma- 
terijalne štete koja je nastala od onih trideset posje- 
čenih čokota. To je isto što i razderana očica u ple- 
tivu — ili ćeš je zaustaviti odmah ili će ti sutra ple- 
tivo biti uništeno. Ti koji znaš, a ne poduzimaš niš- 
ta, isto si što i čovjek koji vidi gorući opušak u sje- 
niku a neće da ga ugasi. Uskoro će tvojom krivicom 
propasti čitava kuća, a ne krivicom onoga tko je, 
makar i zlonamjerno, bacio opušak. 

Peppone je i dalje tvrdio da ne zna ništa, ali je 
don Camillo uporno navaljivao i na kraju, pritisnut, 
Peppone popusti. 

— Možete me zaklati, ali ništa vam neću reći. U 
mojoj partiji ima poštenjaka kakve treba tražiti, a 
zbog trojice ništarija... 

— Razumijem — prekine ga don Camillo. 

— Sazna li se sutra za nešto takvo, protivnici će 
se osiliti i razmahati do te mjere da bi moglo doći i 
do puškaranja. 

Don Camillo stane mjeriti prostoriju dugim kora- 
cima i napokon stane. 

— Priznaješ li barem da ti nitkovi zaslužuju kaz- 
nu? Priznaješ li da treba nešto poduzeti i spriječiti 
ih da ponove zločin koji su počinili? 

— Bio bih svinja kada to ne bih priznao. 

— U redu — zaključi don Camillo. — Pričekaj. 

Dvadeset minuta kasnije don Camillo se vrati u 
lovačkom odijelu, s čizmama na nogama i s kapom 
na glavi. 

— Hajdemo — reče omotavajući se kabanicom. 

— Kamo? 

— K prvom od one trojice. Objasnit ću ti putem. 

Večer je bila mračna, puhao je jak vjetar i na 
cestama nije bilo ni žive duše. Stigavši nadomak 
osamljene kuće, don Camillo prebaci preko lica 
prozirni šal te se sakri u jarak. Peppone produži 
do kuće, pokuca, uđe i, malo kasnije, iziđe ponovo 
u pratnji jednog čovjeka. U pravom trenutku don 
Camillo iskoči iz jarka. 

— Ruke u vis — reče vadeći mitraljez ispod ka- 
banice. Ona dvojica podigoše ruke. Don Camillo ih 
zaslijepi svjetlom džepne svjetiljke. 

— Ti kidaj i da se nisi osvrnuo — reče Pepponeu. 
I Peppone kidnu. 

Don Camillo otjera onoga drugoga u polie, za- 
povjedi mu da legne potrbuške i, pridržavajući li- 
jevom rukom mitraljez, odbroji mu desnom deset 
udaraca bičem od kojih bi i vodenom konju nabub- 
rila koža. 

— Prvo upozorenje — objasni. — Shvaćaš li? 

Upozoreni potvrdno klimnu glavom. 

Don Camillo se opet sastane s Pepponeom koji je 
čekao na dogovorenom mjestu. 

Drugoga po redu bilo je lakše ščepati. Naime, dok 
je don Camillo iza male pekarnice kovao s Peppo- 
neom plan, drugačiji od prvoga, čovjek izađe iz kuće 
da ugrabi vjedro vode i don Camillo ga dohvati u 
prolazu. Po završenoj obradi, i ovaj primi do znanja 
da je to prvo upozorenje i potvrdi da je razumio. 

Don Camillu je malaksala ruka, jer je posao sa- 
vjesno obavljao, pa sjede iza nekog grma da popuši 
s Pepponeom pola toskanske cigare. 

Ali ubrzo prevlada u njemu osjećaj dužnosti i on 
ugasi cigaru o koru drveta. 

— A sada k trećemu — reče ustajući. 

— Treći sam ja — odvrati Peppone. 

Don Camillo osjeti da mu zapinje dah u grlu. 

— Treći si ti? — promuca. — A zašto? 

— Ako to ne znate vi koji ste u vezi s Vječnim 
Ocem, kako da ja znam? — prodere se Peppone. 

Onda odbaci kabanicu, pljune u šake i bijesno 
ukliješti rukama najbliže stablo. 

— Udri, prokleti pope! — rikne Peppone kroza 
stisnute zube. — Udri, ili ću udarati ja! 

Don Camillo zatrese glavom i udalji se a da ne 
progovori ni riječi. 


x X * 


— Isuse — reče utučeno don Camillo kada se na- 
šao ispred oltara. — Ni u snu ne bih pomislio da 
Peppone... 

— Don Camillo, užasno je ono što si večeras uči- 
nio — prekine ga Krist. — Ne dopuštam da moj 
svećenik poduzima kaznene ekspedicije. 

— Isuse, oprosti svom nedostojnom sinu — šap- 
ne don Camillo. — Oprosti mi kao što je Vječni Otac 
oprostio tebi kada si izbičevao trgovce koji su oskvr- 
nuli hram. 

— Don Camillo — reče Krist udobrovoljen — na- 
dam se da ne misliš sada meni predbacivati prošlost 
crnokošuljaša! 

Don Camillo ushoda se pustom crkvom, smrknu- 
ta lica. Bio je uvrijeđen, ponižen. Nije mu išlo u gla- 
vu da je Peppone mogao postati ubojica čokota vi- 
nove loze. 

— Don Camillo — pozva ga Krist — što se izje- 
daš? Peppone je priznao i pokajao se. A ne valjaš ti 
koji nećeš da ga odriješiš. Don Camillo, učini svoju 


dužnost. 
ko o 


Sam u pustoj radionici, zabivši glavu u prednji 
dio kamiona, Peppone je gnjevnim pokretima na- 
mještao velik vijak. Tada naiđe don Camillo. Pep- 
pone je ostao nagnut nad motorom, a don Camillo 
še ispisa deset udaraca bičem po donjem dijelu 
eđa. 

— Ego te absolvo* — reče i tresnu ga nogom kao 
poseban dodatak pokori. — Da me znaš nazvati 
prokletim popom. 

— Bilo vam uzvraćeno — istisne Peppone kroza 
zube ne napuštajući svoj položaj pod poklopcem 
motora. 

— Budućnost je u božjim rukama — uzdahne don 
Camillo. 

Čim se našao vani, snažnim zamahom odbaci bič. 
Iste mu se noći prisnilo da je bič koji je pao na 
zemlju pustio korijen, brzo se zazelenio i rascvao 
kao mladica vinove loze, i da se ubrzo na čokotu 
ovjesiše zlatni grozdovi. 


* Ja te odrješujem. (Prev.) 


6* 


BOMBA 


Bili su to dani kada su u parlamentu i na novin- 
skim stranicama političari međusobno čupali kose 
zbog člana 4, koji je kasnije postao član 7, a budući 
da je vidio da je stavljena na kocku crkva i vjera, 
don Camillo se svojski dao na posao. 

Kad je bio uvjeren da radi za pravednu stvar, don 
Camillo bi upro kao sivonja. I tako, dok su ostali, 
gledali na to pretežno sa stranačkog stanovišta i 
smatrali odobrenje člana kao pobjedu nadmoćnijeg 
političkog protivnika, odnosi između don Camilla 
i crvenih postadoše vrlo zategnuti. Osjećao se miris 
batina. 

— Mi hoćemo da dan kada tom članu odzvoni 
bude dan sveopćeg veselja — rekao je Peppone svo- 
jima na jednom sastanku. — Dakle, svečanosti se 
mora pridružiti i naš prečasni dekan... 

I izda direktivu da se izradi don Camillo od sla- 
me i krpa koji će sa svim počastima i uz muzičku 
pratnju biti ispraćen na groblje, a na trbuhu će mu 
ogromnim slovima biti ispisano »Član 4«. 

Dakako da je don Camillo za to odmah saznao. 
Smjesta poruči Pepponeu da je odlučio u sjedištu 
Sekcije osnovati kružok za katoličke žene, pa neka 
se drug Peppone izjasni hoće li prostorije ustupiti 
odmah ili želi sačekati dan kada član bude prihvaćen. 

Sutradan ujutro pojavi se ispred crkve Brusco 
s nekoliko svojih prikana i oni počeše naglas rasprav- 
ljati, pokazujući širokim pokretima sad na ovu, sad 
na onu stranu župnog dvora. 

— Eto, ja bih rekao da se za plesnu dvoranu uz- 
me prizemlje, a točionica da se smjesti na prvi kat. 

— A zar se ne bi mogla probiti vrata i prizemlje 
povezati s kapelicom sv. Antuna, a nju odijeliti zi- 
dom od crkve i smjestiti točionicu u kapelicu? 

— To bi bilo previše komplicirano. Razmislimo 
radije gdje ćemo smjestiti dekana. U podrum? 

— Jadnik, ondje je prilično vlažno. Bolje na ta- 
van... 

— Mogli bismo ga objesiti i na uličnu lampu... 

— To ne! Imamo u selu još tri — četiri katolika, 
a treba i njima ugoditi. Pustimo popa, ta ne smeta on, 
siromah, nikome. 

Don Camillo je slušao, skriven iza drvenih kapaka 
jednog prozora na prvom katu, i osjećao kako mu 
bilo kuca u glavi kao motor kamiona kada vozi uz- 
brdo. Na kraju, ne uzmogne više izdržati, otvori Ši- 
rom prozor i pojavi se s otkočenom dvocijevkom u 
lijevoj i kutijom metaka u desnoj ruci. 

— Hej, Brusco, što ti misliš? — reče don Camillo. 
— Koja bih zrna upotrijebio za šljuke? 

— Ovisi o prilici — reče Brusco i žurno se izgubi 
iza ugla sa svojim društvom. 

Takav je bio položaj, a onda iznenada u novinama 
osvanu vijest da je član sedmi odobren i da je i kraj- 
nja ljevica izglasala pristanak. 

Don Camillo dotrča pred oltar s novinama u ruci, 
ali Krist mu ne dade progovoriti. 

— Sve mi je već poznato — reče Krist. — Sada 
navuci ogrtač i lijepo se prošetaj kroz polja. Vrati 
se tek uvečer i pazi dobro da ne ideš kroz selo, po- 
sebno kraj sjedišta onih tamo. 

— Misliš li možda da se plašim? — usprotivi se 
don Camillo. 

— Naprotiv, don Camillo. To ti kažem upravo 
zato da ne bi išao pitati Pepponea u koliko je sati 

pogreb člana sedmog i je li odlučio da točionica bu- 
de u prizemlju ili na prvom katu župnog dvora. 

Don Camillo raširi ruke. 

— Isuse — reče smjerno. — Ti već podnosiš tuž- 
bu protiv namjera! Uopće nisam na to pomislio... 
S druge strane, moraš uzeti u obzir da je gospodin 
Peppone... 

— Sve sam već uzeo u obzir, don Camillo, i za- 
ključio da će ti najbolje prijati šetnja na svježem 
poljskom zraku. 

— Neka se vrši volja tvoja — reče don Camillo. 

Don Camillo se vrati nekako pred večer. 

— Lijepo, don Camillo — reče Krist kad se po- 
javio pred njim. — Kako ti je godila šetnja? 

— Izvrsno — odvrati don Camillo. — Vrlo sam 
ti zahvalan na savjetu. Proveo sam prekrasan dan, 
vedra srca i mirne duše. Čovjek postaje bolji kada 
dođe u dodir s prirodom. Kako nam tada izgledaju 
bijedni naši zli osjećaji, naše ljutnje, sitne ljudske 
zavisti i ljubomore! 

— Upravo je tako, don Camillo — potvrdi oz- 
biljno Krist. — Upravo tako. 

— Ako mi dopustiš — reče don Camillo — skok- 
nuo bih časkom do trafike da kupim cigaru? Opro- 
sti mi moju bezočnost, ali osjećam da sam je za- 
vrijedio. 

— Zavrijedio si je, nema šta, don Camillo. Samo 
idi! Ali bih ti bio zahvalan da mi, prije nego izađeš, 
zapališ onu svijeću, ondje lijevo. Žalostan sam kad 
vidim da je ugašena. A 

— Zar je to sve što tražiš? — uzvikne don Camillo 
i posegne u džep da izvadi šibice. 

— Nemoj tražiti šibice! — upozori ga Krist. — 
Uzmi komadić papira i pripali ga na plamenu one 
svijeće što je iza tebe. 

— Komad papira... gdje da nađem sada komad 
papira... 

— Ali, don Camillo — uzvikne Krist smiješeći se 
— što je to s tvojim pamćenjem? Zar si zaboravio 
da u džepu imaš pismo koje si htio poderati? Radije 
ga spali i ubit ćeš dvije muhe u isti mah. 

— Tako je — prizna don Camillo kroza zube. Iz- 
vuče iz džepa pismo, prinese ga svijeći i papir planu. 
Bilo je naslovljeno na Pepponea, a u njemu je pisalo 
da li možda sada, pošto su crveni krajnje ljevice jed- 
noglasno prihvatili član sedmi, drug Peppone želi 
imenovati savjet za crkvena pitanja koji bi vodio 
brigu o grijesima župljana i određivao, sporazumno 
s njime, don Camillom, kakvu pokoru treba od vre- 
mena do vremena dati grešnicima. On, don Camillo, 
spreman je saslušati svaki njegov prijedlog te bi bio 
sretan kada bi drug Peppone ili drug Brusco pristali 
da održe nekoliko propovijedi vjernicima za Uskrs. 
Zauzvrat će on, don Camillo, od srca rado objasniti 
drugovima tajni i duboki vjerski i kršćanski značaj 
marksističkih teorija. 

— Sada možeš ići, don Camillo — reče Krist poš- 
to se list pretvorio u pepeo. — Tako ćeš izbjeći opa- 
snost da u trenutku nesmotrenosti zatražiš u trafici 
poštansku marku, nalijepiš je i baciš pismo u poš- 
tanski sandučić. 

Don Camillo ode ravno u krevet gunđajući da je 
sada još gore nego kad je postojalo ministarstvo za 
narodnu prosvjetu. 


ox O 


Nekako pred Uskrs sve se mjesne i okolne glaveši- 
ne nađoše na okupu u sjedištu. Peppone se đavolski 
oznojio da protumači kako su drugovi poslanici 
ispravno postupili glasajući za odobrenje člana 7. 

— U prvom redu je to bilo potrebno zato da se u 
narodu ne naruši vjerski mir, kako je to rekao vođa, 
koji zna vrlo dobro što kaže i nije mu potrebno da 
ga u tome poučavamo. U drugom redu, reakciji nije 
pružena prilika da iskoristi položaj i da kuka nad 
žalosnom sudbinom pape, jadnoga starca kojega mi, 
nevaljalci, želimo otjerati da luta svijetom, kako to 
reče sekretar partije, a taj ima glavu na ramenima i 
u njoj soli kao nitko. Treće, cilj opravdava sredstva, 
kako to kažem ja koji nisam nikakva budala i koji 
tvrdim da u borbi za vlast od svake koke ispadne 

juha. A kada budemo na vlasti, klerikalna reakcija 
što sada likuje zbog člana 7, osjetit će ukus člana 8. 

Time Peppone završi svoj govor, zgrabi sa stola 
željezni obručić što je služio kao pritiskivač za papir 
i savi ga teškim ručetinama dok se ne pretvori u os- 
micu. Svima bijaše jasno što je Peppone time htio 
reći, pa zaurlaše od oduševljenja. 

Peppone obrisa znoj. Misao da stavi na stol željez- 
ni obručić i upotrijebi ga u vezi s članom 8. pokazala 
se izvrsnom. 

Bio je zadovoljan i zaključi sastanak ovako: 

— Za sada ćemo sačuvati potpuni mir. Ali svako- 
me je od nas jasno da ćemo sa članom 7. ili bez nje- 
ga produžiti našim putem i da nećemo uzmaknuti 
ni za milijunti dio jednog milimetra, a napose ne 
smijemo dopustiti bilo kakvo, pa i najmanje mije- 
šanje izvana! To nipošto! 

Tog istog trenutka otvoriše se širom vrata dvora- 
ne i unutra stupi don Camillo sa škropionikom u 
ruci, a iza njega dva ministranta. Jedan je nosio vjed- 
rence s blagoslovljenom vodicom, a drugi košaru za 
jaja. 

Nasta ledena tišina. Bez riječi, don Camillo priđe 
skupu i poškropi blagoslovljenom vodicom sve pri- 
sutne. Onda preda škropionik jednome ministrantu, 
pa ih poče sve obilaziti turajući svakome u ruku po 
jednu sličicu. 

— Tebi sliku svete Lucije — reče don Camillo 
kad stiže do Pepponea — da ti sačuva vid, druže! 

Zatim obilno poprska svetom vodom veliku sliku 
vođe i lagano sagnu glavu, pa iziđe i povuče za so- 
bom vrata. Bilo je kao da je prošao začarani vjetar 
koji skamenjuje ljude. 

Otvorenih usta, Peppone je promatrao sličicu u 
svojim rukama, pa pogledao na vrata, a onda se 
A Ra pomaknuo i ispustio gotovo nadljudski ur- 
ik: 

— Držite me jer ću ga ubiti! 

Prihvatiše ga i tako se don Camillo nesmetano 
mogao vratiti kući. Bio je nadut poput nogometne 
lopte i samo što se nije rasprsnuo od prevelike sreće. 

Krist na oltaru bio je još pokriven trokutom od 
baršuna, ali svejedno vidje don Camilla kada ovaj 
uđe u crkvu. 

— Don Camillo! — progovori strogo. 

— Isuse — odgovori mirno don Camillo — ako 
blagosivljem kokoši i telad, zašto ne bih blagoslo- 
vio Pepponea i njegove ljude? Jesam li možda po- 
griješio? 

— Ne, don Camillo, u pravu si. Ali si ipak veliki 


nevaljalac. 
koko 


Na Uskrs, kada je rano ujutro pošao van, don 
Camillo zateče pred vratima župnog dvora ogromno 
jaje od čokolade lijepo okićeno svilenom trakom 
jarkocrvene boje. Bolje rečeno, ogromno jaje bilo 
je vrlo nalik na jaje od čokolade, ali je to zapravo 
bila bomba od stotinu kilograma kojoj je netko 
otpilio krila i premazao je smeđom bojom. 

Rat nije mimoišao mjesto u kojem je živio don 
Camillo. Bilo je zračnih napada, padale su bombe. 
A mnoge od tih paklenih naprava nisu eksplodirale 
i ostale su onako napola zabijene u zemlju ili na 
površini, jer su ih avioni bili ispustili u niskom 
letu. Kad je završio rat, stigoše odnekud dvojica 
stručnjaka i izazvaše eksploziju bombi koje su se 
nalazile podalje od mjesta, a one što su bile blizu 
kuća učiniše bezopasnima, te ih zatim skupiše na 
jednom mjestu u namjeri da poslije dođu po njih. 
Jedna bomba bila je pala na stari mlin, probila krov 
i zabila se između zida i glavne grede. Ostavili su je 
tu jer je kuća bila napuštena, a bomba je, pošto su 
uklonili upaljač, sada bila bezopasna. Upravo toj 
bombi su sada nepoznati ljudi otpilili krila i pretvo- 
rili je u uskršnje jaje. 

Zapravo se vrlo dobro znalo tko su ti nepoznati 
ljudi, jer je na neobičnom jajetu krupnim slovima 
pisalo »Sretan Uzkrs«, sa »z«, a ispod toga »Za uz- 
vrat za ljubezan posjet.« I uz to crvena traka. 

Sve je bilo unaprijed i brižljivo pripremljeno jer, 
podigavši oči s čudesnog jajeta, don Camillo vidje da 


89 


se nedaleko od njega skupilo mnoštvo ljudi. Ti su 
se đavoli sigurno dogovorili da se tu okupe kako bi 
uživali u predstavi. 

Don Camillo ljutito udari nogom paklenu napravu 
koja se, naravno, i ne pomaknu. 

— Tvrda je! — dovikne netko. 

— Trebat će dovesti dizalicu — oglasi se drugi. 

Čulo se podrugljivo smijanje. 

— Pokušaj je blagosloviti, možda će se pomaknu- 
ti sama! — viknu treći. 

Don Camillo i Peppone ukrstiše poglede. Peppone 
je stajao u prvom redu s cijelim glavnim štabom, 
prekrstio ruke i cerekao se. 

Don Camillo problijedi, a noge mu se stanu tresti. 

Onda polagano savije leđa i svojim ogromnim ša- 
pama zahvati bombu za oba njena kraja. 

Zavlada grobna tišina. Ljudi su zurili u don Ca- 
milla, suzdržana daha, iskolačenih očiju, zapre- 
pašteni. 

— Isuse — šapnu don Camillo, sav očajan. 

— Samo hrabro, don Camillo! — odgovori mu 
tiho glas s glavnog oltara. 

Zaškripaše kosti ogromnog ljudskog stroja. Spo- 
ro ali nezadrživo, don Camillo je uspravljao leđa po- 
dižući rukama željeznu grdosiju. Zastade načas, 
promotri mnoštvo pred sobom, pa se pomaknu. Sva- 
ki je korak bio teži od tone. Izađe iz crkvenog dvo- 
rišta i, korak po korak, sporo ali neumoljivo poput 
sudbine, don Camillo prijeđe čitav trg. Mnoštvo se 
kretalo za njim, nijemo i zgranuto od čuda. 

Stigavši na suprotni kraj trga, gdje je bilo sje- 
dište Sekcije, don Camillo stane. Zastane i mnoštvo 
iza njega. 

— Isuse — prošapta don Camillo, sav očajan. 

— Samo hrabro, don Camillo! — dopre iz crkve 
zabrinut glas. — Samo hrabro, don Camillo! 

Don Camillo se skupi, pa snažnim zamahom pri- 
nese ogromnu grdosiju od čelika na grudi. Još je- 
dan zamah i bomba se počne polako uzdizati. Ljudi 
su prestravljeno blenuli. 

Eto, obje ruke se pružaju, bomba je gore, iznad 
don Camillove glave. 

Bomba pade naglavce i zabi se u zemlju pred 
samim vratima Sekcije. 

Don Camillo se okrenu mnoštvu. 

— Natrag pošiljaocu — reče glasno. — Uskrs se 
piše sa »s«. Ispravite i vratite! 

Mnoštvo se raziđe, a don Camillo se vrati slavo- 
dobitno u župni dvor. 

Peppone nije vratio bombu. Trojica je ukrcaše 
na kolica i baciše u napušteni kamenolom izvan sela. 

Bomba se otkotrlja niz nagib, ali ne stiže do dna, 
već se u padu zaustavi na izbočini. Odozgo se vidio 
natpis: »Sretan Uzkrs«. 


ko* o* 


Tri dana kasnije nečija koza zaluta u kamenolom. 
Brsteći travu, dospije do izbočine te se očeše o bom- 
bu koja produži svoj put nizbrdo. Pomakavši se dva 
metra, bomba udari o kamen, pa se rasprsnu uz za- 

lušnu eksploziju. U selu, iako je bilo podosta da- 
eko, trideset je kuća ostalo bez i jednog stakla. 

Peppone stiže bez daha u župni dvor i nađe don 
Camilla na stepenicama što su vodile na prvi kat. 


—Ajasam...— prokrklja Peppone — ja sam 
cijelu večer nabijao čekićem da bih skinuo krila... 
—Ajasam...— odvrati jaučući don Camillo. 


Nije mogao nastaviti zamišljajući prizor na trgu. 
— Idem, moram u krevet — prostenja Peppone. 
— Ja sam se upravo bio uputio u krevet — proste- 

nja don Camillo. 

Poslije zatraži da mu u spavaću sobu donesu ra- 
spelo s glavnog oltara. 

— Oprosti na smetnji — šapne don Camillo tre- 
sući se od groznice. — Htio sam ti zahvaliti u ime 
cijeloga kraja. 

— Nema na čemu, don Camillo — odgovori Krist 
blago se smiješeći. — Nema na čemu. 

JAJE I KOKOŠI 


Jedan od Pepponeovih ljudi zvao se Fulmine. Bi- 
la je to ogromna ljudina, troma i spora poput slona, 
tupe glave. Fulmine je pripadao »političkoj četi« 
koju je predvodio Bigio, a obavljao je ulogu tenka. 
Kada bi, na primjer, trebalo rasturiti protivnički 
zbor, Fulmine bi stao na čelo čete i nitko ga više 
ne bi zaustavio, tako je neumoljivo stupao naprijed. 
Iza njega bi nesmetano nastupali Bigio i ostali te bi 
se svi ubrzo našli pred samom govorničkom tribi- 
nom, pa bi tu zviždanjem i rikanjem za svega nekoli- 
ko minuta govornika prisilili na šutnju. 

Jednog popodneva, dok su Peppone i sektorski 
vođe bili okupljeni u sjedištu Sekcije, uđe Fulmine. 
Kad bi on bio u pokretu, bio bi potreban protuten- 
kovski top da ga zaustavi, stoga su se svi prisutni 
brže-bolje razmaknuli da ga propuste, a on je stao 
tek pred Pepponeovim pisaćim stolom. 

— Šta hoćeš? — upita oštro Peppone. 

— Jučer sam izmlatio ženu — objasni Fulmine 
i posramljeno obori glavu. — Ali ona je bila kriva. 

— Iti meni dolaziš s time? — prodere se Peppo- 
ne. — Idi i ispričaj to župniku! 

— Već sam bio kod njega — odvrati Fulmine. — 
Ali don Camillo kaže da se sada, zbog člana 7, polo- 
žaj izmijenio, te me on ne može odriješiti, već to 
treba da učiniš ti, kao vođa Sekcije. 

Peppone tresnu šakom po stolu i smjesta utiša 
ostale koji su se počeli hihotati. 

— Vrati se don Camillu i reci mu da ide do đavo- 
la — zaurla Peppone. 

— Dobro, šefe, idem — reče Fulmine. — Ali me 
prije moraš odriješiti. 

Peppone poče vikati, ali Fulmine zatrese glavur- 
dom. 

— Ne mičem se odavde dok me ne odriješiš — 
zakmeči. — Ako me u roku od dva sata ne odriješiš, 
počet ću rušiti sve oko sebe, jer znači da imaš nešto 
protiv mene. 

Trebalo je birati — ili Fulmina ubiti ili popustiti. 

— Odrješujem te! — prodere se Peppone. 

— Ne tako — promrmlja Fulmine — moraš me 
odriješiti na latinskom, onako kako to čini pop, jer 
inače ne vrijedi. 


— Ego ti absolvio! — reče Peppone pucajući od 
bijesa. 

— Ima li nešto za pokoru? — upita Fulmine. 

— Ne, ništa. 


— Dobro — zadovoljno će Fulmine, pa nagnu k 
izlazu. — Idem odmah reći don Camillu neka ide do 
đavola. Bude li prigovarao, raspalit ću... 

— Bude li prigovarao, ima da šutiš, inače će on 
tebe udesiti — prasnu Peppone. 

— Vrijedi — složi se Fulmine. — Ali, ako mi ti 
zapovjediš da ga malo raspalim, ja ću ga ipak ra- 
spaliti, pa makar me on udesio. 

Don Camlilo je očekivao da će još iste večeri Pep- 
pone razjaren doći k njemu. Ali Peppone nije do- 
šao. Pojavio se tek sutradan uvečer sa svojim glav- 
nim štabom. Posjedoše svi na klupe ispred župnog 
dvora i počeše glasno raspravljati i prežvakavati ne- 
ke dnevne novine. 

Don Camillo je ponekad bio pomalo kao Fulmine. 
Zagrizao je mamac kao glupa ribica i pojavio se 
na vratima župnog dvora s rukama iza leđa i ciga- 
rom u ustima. 

— Dobra večer, velečasni — veoma ga srdačno 
pozdraviše svi dodirnuvši obod šešira. 

— Jeste li vidjeli ovo ovdje, velečasni? — zapita 
Brusco i pljesnu rukom po novinama. — Izvanredno, 
zaista! 

Bila je to priča o glasovitoj kokoši iz Ancone ko- 
ja je, primivši župnikov blagoslov, snesla neobično 
jaje — na ljusci se jasno isticalo sveto znamenje. 

— To može biti samo božje djelo! — uzviknu Pep- 
pone ozbiljna lica. — Pravo pravcato čudo! 

— Polako s čudesima, momci! Prije negoli se 
ustanovi da je neki događaj čudo, treba najprije is- 
pitati i provjeriti nije li možda to obična prirodna 
pojava. 

Peppone klimnu ozbiljno glavom u znak povlađi- 
vanja. 

— Tako je, tako je. Ali, po mome mišljenju, ovak- 
vo je jaje trebalo snesti nešto kasnije. Sada smo 
još suviše daleko od izbora. 

Brusco se počne hihotati. 

— Baš si naivan! Sve je to pitanje organizacije. 
Kada imaš dobro organiziranu štampu, možeš lako 
nesti čudotvorna jaja! 

— Laku noć — odreza kratko don Camillo. 


ko o 


Prolazeći sutradan pored Sekcije, don Camillo 
ugleda na oglasnoj tabli izrezak iz novina s pričom o 
događaju u Anconi i fotografijom čudotvornog jaje- 
ta. Ispod toga bio je listić: 

»Po odredbi Ureda za štampu demokršćanske 
stranke katoličke koke rade na izbornoj propagandi. 
Kakvog li čudesnog primjera discipline!« 

Slijedeće večeri bio je na prozoru kada se ispred 
župnog dvora stvore Peppone i njegov vrhovni štab. 

— To je zaista čudo! — vikao je Peppone razma- 
hujući novinama. — Evo, i u Milanu je jedna kokoš 
snijela jaje kao ono u Anconi! Dođite da vidite, vele- 
časni! 

Don Camillo siđe, pogleda sliku na kojoj se vid- 
jelo jaje i kokoš, te pročita članak. 

— Kakvu smo sjajnu ideju propustili — uzdahne 
Peppone. — Pomislite da smo se mi prvi dosjetili: 
»Kokoš se upisala u partiju i sutradan snesla jaje, 
a na njemu srp i čekić!« 

Svi uzdahnuše. Ali Peppone razmisli i zatrese gla- 
vom. 

— Ne — reče — mi to ne bismo mogli. Oni ima- 
ju vjeru koja će sve lijepo udesiti. A mi ne možemo 
činiti čudesa! 

— Netko se rodi pod sretnom zvijezdom, a netko 
ne! — uzvikne Brusco. — Tako ti je to! 

Don Camillo ne uze riječ u diskusiji. Pozdravio je 
i otišao, a Peppone i drugovi odjurili su da nalijepe 
na zidne novine izrezak s pričom o milanskom jaje- 
tu. Ispod toga su napisali bilješku s naslovom: »Još 
jedna propagandna kokoš!« 

Nešto kasnije, ne mogavši ništa zaključiti, don 
Camillo stane pred Krista na glavnom oltaru. 

— Isuse — reče — kakva li je ovo pripovijest? 

— Pa znaš je, don Camillo! Pročitao si u novina- 
ma. 

— Jesam, pročitao sam u novinama, ali nije mi 
ništa jasno — odvrati don Camillo. — U novinama 
čovjek može napisati što mu padne na pamet, ali 
ovakvo čudo meni ne ide u glavu. 

— Don Camillo, zar ti ne vjeruješ da Vječni Otac 
može tako što učiniti? 

— Ne — odlučno će don Camillo. — Predstavi se- 
bi da Vječni gubi vrijeme time da riše znamenje po 
kokošjim jajima! 

Krist uzdahnu: 

— Ti si čovjek koji nema vjere... 

— One! — usprotivi se don Camillo. — To pak 
ne! 

— Dopusti da dovršim, don Camillo! Htio sam 
reći da nemaš vjere u kokoši. 

Don Camillo zinu u nedoumici, pa raširi ruke, 
prekrsti se i ode. 

Ujutro, pošto je odslužio misu, uputi se u ko- 
košinjac jer se zaželio svježeg jajeta, a Crnka ga je 
upravo snesla. Izvadi iz gnijezda još sasvim toplo 
jaje i ponese ga u kuhinju. I tu blenu kao da mu 
se u glavi pomutilo. 

Jaje što ga je držao na dlanu bilo je na dlaku 
isto kao i ona dva s novinskih fotografija — na ljusci 
bijaše u reljefu nacrtana hostija okružena zrakama. 

Izbezumljen, uze čašicu i u nju položi jaje, pa sje- 
da i stane ga promatrati. Vrijeme je prolazilo, a on 
je sjedio i piljio u jaje. Onda iznenada ustane, uze 
čašicu s jajetom i sakrije je u ormar, pa poče u sav 
glas dozivati zvonareva sina. 

— Trči Pepponeu i reci da smjesta dođe ovamo 
i dovede sve svoje starješine, jer im moram saopćiti 
nešto važno i neobično hitno. Reci da je posrijedi 
pitanje života ili smrti! 

Nepunih pola sata iza toga eto Pepponea i njego- 
vih starješina. Peppone zastane sumnjičavo na pra- 


— Ulazite — reče don Camillo. — Zatvorite i za- 
kračunajte vrata i sjedite. 

Posjedaše šutke i zagledaše se u njega. 

Don Camillo skine sa zida malo raspelo i položi 
ga na stolić, 

— Gospodo — reče — ako vam se zakunem na 
ovo raspelo da ću govoriti istinu, jeste li spremni 
vjerovati? 

Sjedili su u polukrugu, a Peppone u središtu. Svi 
pogledaše u Pepponea. 

— Da — reče Peppone. 

— Da — odgovoriše ostali. 

Don Camillo posegnu lijevom rukom u ormar, a 
desnu pruži nad raspelo. 

— Kunem se da sam ovo jaje, ima tome jedan 
sat, pokupio u kokošinjcu gdje ga je snesla moja 

Crnka, a nitko ga tamo nije mogao podmetnuti, jer 
je bilo upravo sneseno, a lokot na vratima otvorio 
sam ja osobno ključem koji nosim na svežnju s os- 
talim ključevima u svom džepu. 

Pruži jaje Pepponeu. 

— Daj dalje — reče. 

Ustadoše i, jedan po jedan, stadoše razgledavati 
jaje, kušajući da noktom izgrebu reljef. Napokon 
Peppone sav blijed nježno položi jaje na stolić. 

— No, što ćete napisati u svojim glupavim zid- 
nim novinama kad svima pokažem ovo jaje i dam 
im da ga opipaju vlastitim rukama? — upita don 
Camillo. — Kad pozovem iz grada najuglednije pro- 
fesore i zatražim da izvrše analizu i izdaju uvjere- 
nje, potpisano i propisno biljegovano, da nema ni- 
kakve prijevare? Napišite da je to opet novinarska 
patka, pa će vam sutradan pobožne gospe iz cijele 
općine skočiti za vrat, nazvati vas bezbožnicima i 
iskopati vam oči. 

Don Camillo je stajao ispružene ruke, a jaje, oba- 
sjano suncem, blistalo mu je na dlanu velike ruke 
kao da je od srebra. 

Peppone raširi ruke. 

— Pred ovakvim čudom — promrsi — što bismo 
mogli reći? 

Don Camillo ukruti ruku i progovori svečanim 
glasom: 

— Bogu, koji je stvorio nebo i zemlju i svemir 
i sve što je u svemiru i vas nekoliko golaća, da bi do- 
kazao svoju svemogućnost nije potreban sporazum 
s jednom kokoši — govorio je polako don Camillo. 

Zatim stegne šaku i zdrobi jaje. 

— Niti je meni potrebno služiti se glupim ko- 
košima da bih ljude uvjerio u veličinu Gospoda — 
nastavi don Camillo. 7. 

Istrča poput strijele i vrati se začas stežući za vrat 
Crnku. 

— Eto — reče i zavrnu joj vratom. — Eto, sveto- 
grdna koko što se usuđuješ miješati u sveta pitanja 
bogoslužja. 

Don Camillo odbaci kokoš u kut i, još sav uzbu- 
đen, uputi se stisnutim šakama prema Pepponeu. 

— Samo časak, don Camillo — promuca Peppone 
uzmičući i podižući ruke da zaštiti vrat. — Nisam ja 
snesao jaje... 

Četa napusti župni dvor i uputi se preko trga 
preplavljena suncem. 

— Nema šta — reče Brusco zaustavljajući se. — 
Ja ne znam govoriti jer nisam učen čovjek, ali na 
onoga se ne bih mogao naljutiti, pa makar me izmla- 
tio kao vola. 

— Mm...— zabrunda Peppone koji je svojedob- 
no primio obilnu kišu udaraca na glavu, a da mu u 
duši ipak nije zamjerio. 

Dotle je don Camillo podnosio izvještaj Kristu. 

— Dakle — zaključi — jesam li dobro postupio, 
ili nisam? 

— Dobro si postupio — odgovori Krist. — Dobro 
si postupio, don Camillo. Možda si pretjerao samo 
kada si se okomio na onu jadnu i nedužnu kokoš. 

— Isuse — uzdahnu don Camillo — već sam go- 
tovo dva mjeseca umirao od želje da je stavim u 
lonac. 

Krist se nasmiješi. 

— Itisi u pravu, jadni don Camillo! 


ca SLI 


1 

ZLOČIN I KAZNA 


Jednog jutra, izašavši na crkveno dvorište, don 
Camillo otkrije da je obnoć na zidu župnog dvora 
netko crvenom bojom napisao »Don Camalo*« pola 
metra visokim slovima. 

Don Camillo uze vjedro kreča i debeli kist te se 
lati posla da preboji natpis, ali bila je to anilinska 
boja, a kada anilinsku boju pokrivaš krečem, to je 
kao da si je pozvao na svadbu — izbit će na površinu, 
pa ma stavio na nju tri prsta debeli sloj kreča. I tako 
je don Camillo morao potražiti zidarski strug i zno- 
jio se pola dana dok je sve valjano ostrugao. 

Pojavio se pred Kristom bijel kao da dolazi iz 
mlina, ali mračna raspoloženja. 

— Ako saznam tko je to učinio — reče — kolac 
ću na njemu u kašu pretvoriti. 

— Ne dramatiziraj, don Camillo — savjetova ga 
Krist. — To je djetinjarija. Najposlije, nikakva teš- 
ka uvreda! 

— Nije lijepo davati svećeniku nadimak lučkog 
radnika — pobuni se don Camillo. — Uz to su dobro 
pogodili, pa ako narod sazna, prišit će mi to ime za 
čitav život. 


* Lučki radnik. (Prev.) 

— U tebe su dva dobra ramena don Camillo — 
tješio ga Krist smiješeći se. — Ja nisam imao tvojih 
ramena, a morao sam nositi križ i nikoga nisam iz- 
mlatio. 


Don Camillo prizna da je Krist u pravu. Ipak, ni- 
je bio sasvim uvjeren i, te iste večeri, umjesto da 
ode u krevet, pritaji se na skrovitom mjestu te stane 
strpljivo čekati. Bilo je oko dva sata po ponoći kada 
se prikrade neka prilika, spusti na tlo vjedro i op- 
rezno poče kistom pisati po zidu župnog dvora. Don 
Camillo joj nije dao ni da dovrši slovo D, već podiže 
vjedro i nabi ga onome na glavu, pa ga otpremi silo- 
vitim udarcem nogom. 


Anilinska boja je đavolska stvar, i Gigotto (jedan 
od vodećih Pepponeovih ljudi), koji je primio onaj 
crveni tuš na glavu, ostao je tri dana zatvoren u ku- 
ći i strugao lice svim mogućim detergentima, a onda 
je ipak izašao, jer je morao na posao. Svi su već zna- 
li što se dogodilo, te su brže Gigottu prišili nadimak 
»Crvenokožac«. Don Camillo je svakom prilikom do- 
lijevao ulje na vatru, a jadni bi Gigotto ispod crve- 
nih mrlja pozelenio od bijesa. Tako je to trajalo sve 
dok jedne večeri, pri povratku s posjeta liječniku, 
don Camillo ne primijeti da je kvaka na vratima 
župnog dvora obilno premazana izmetinama, bolje 
rečeno, uočio je to kada je već bilo kasno. Odmah se 
uputi ravno u gostionicu gdje zateče Gigotta i raspa- 
li mu zaušnicu koja bi slonu zamaglila pogled, te 
mu prilijepi na obraz svinjariju s kvake. Dakako, 
takvi se događaji vrlo lako prometnu u političko pi- 
tanje i, budući da se Gigotto nalazio u društvu peto- 
rice ili šestorice svojih istomišljenika, don Camillo 
bio je prisiljen da zavitla klupom. 

Iste noći otpjevao mu je neki neznanac podoknicu 
bacivši nekoliko petardi pred vrata župnog dvora. 


Ona šestorica što ih je don Camillo pomeo klupom 
praskali su od nemoćnog bijesa i derali se u gosti- 
onici kao sumanuti. Vladala je velika napetost i sva- 


100 


kog je trenutka mogao nastati lom. Ljudi su bili 
zabrinuti. 

I tako je jednog jutra don Camillo morao otići 
hitno u grad, jer je s njime želio razgovarati biskup. 

Biskup je bio star i poguren te je morao podići 
glavu da bi se zagledao u lice don Camillu. 

— Don Camillo — reče — ti si bolestan. Tebi je 
potrebno nekoliko mjeseci mirovanja u kakvom li- 
jepom mjestancetu u brdima. Da, da, umro je župnik 
u Puntarossi i ti ćeš jednim putovanjem obaviti dva 
korisna posla — dovest ćeš mi u red tamošnju župu 
i izliječiti se. Nakon toga ćeš natrag na svoje mjesto 
svjež kao ruža. Zamijenit će te don Pietro, mlad 
momak koji ti neće nikakvu štetu učiniti. Jesi li za- 
dovoljan, don Camillo? 

— Nisam, preuzvišeni, ali krenut ću kad god pre- 
uzvišeni zaželi. 

— Lijepo — odvrati biskup. — Tvoja poslušnost 
zavređuje još veću pohvalu zato što bez pogovora 
prihvaćaš nešto što ti se ne sviđa. 

— Preuzvišeni, neće li vam biti žao ako u župi 
budu govorili da sam pobjegao od straha? 

— Neće — odgovori starac smiješeći se. — Nitko 
na svijetu neće nikad pomisliti da se don Camillo 
nečega uplašio. Idi, bog bio s tobom, don Camillo, 
i ostavi na miru klupe — one ne spadaju u kršćanske 
dokaze. 

Događaj se odmah razglasio mjestom. Na izvan- 
rednu sjednicu donio je tu novost sam Peppone. 

— Don Camillo odlazi — saopći Peppone. — Pre- 
mješten je po kazni u neko selo u brdima gdje je 
vrag rekao laku noć. Putuje sutra u tri sata. 

— Sjajno! — zaurla skup. — Neka tamo i crkne! 

— Napokon, i bolje je što se sve tako završilo — 
povika Peppone. — Taj je sebi već bio uvrtio u gla- 
vu da je u isto vrijeme papa i kralj. Da je ostao, mo- 
rali bismo mu pošteno isprašiti leđa. Ovako nam je 
ušteđen trud! 

— Mora otići kao pas! — prodere se Brusco. — 
Treba ljude upozoriti da se zlo piše onome tko se 
pojavi na ulici sutra između dva i tri i pol. 


ko kok 


Stiže vrijeme, i don Camillo, pošto je zatvorio 
kovčeg, pođe da se oprosti s Kristom na oltaru. 

— Žao mi je što te ne mogu ponijeti sobom — 
uzdahne don Camillo. 

— Ja ću te ipak pratiti — odvrati Krist. — Idi 
u miru! 

— Da li sam baš tako krupnu budalaštinu učinio 
da medeno prognati? — upita don Camillo. 

— Jesi. 

— Dakle, svi do jednoga su protiv mene — uzdah- 
ne don Camillo. 

— Baš tako — odgovori Krist. — I don Camillo 
je protiv tebe, ni on ne odobrava ono što si učinio. 

— Tako je — složi se don Camillo. — Najradije 
bih sam sebe ispljuskao. 

— Drži ruke na miru, don Camillo! I sretan ti 
put! 

Strah u gradu dosegne 90 stupnjeva, a u pokrajini 
180, pa su sve ulice u mjestu opustjele. Don Camillo 
se pope na vlak i kad vidje kako njegov zvonik iš- 
čezava iza zelenih kita, osjeti silnu gorčinu. 

— Ni pas da me se sjeti — uzdahne don Camillo. 
— Po tome se najbolje vidi kako sam obavio svoju 
dužnost. Po tome se najbolje vidi da sam nevaljalac. 

Ubrzani vlak zaustavljao se na svakoj stanici, pa 
je stao i u Boschettu, mjestašcu sa svega četiri kuće 
na šest kilometara od don Camillova mjesta. I tu 
se sasvim neočekivano njegov odjeljak napuni lju- 
dima koji ga gurahu prema prozoru, i on se nađe 
pred morem ljudi koji su pljeskali i dobacivali mu 
cvijeće. 

— Pepponeovi su ljudi rekli da će premlatiti sva- 
koga tko se pojavi na ulici kad vi budete odlazili — 
objasni zakupac iz Stradalunga. — Da ne bude nere- 
da, došli smo svi ovamo da vas pozdravimo. 

Don Camillu se u glavi sve uskomešalo, u ušima 
mu odjekivala paklena buka i, pošto vlak ponovo 
krenu, on vidje da je okružen cvijećem, bocama, smo- 
tuljcima, košarama i zavežljajima. I kokoši vezanih 
nogu bijesno su kokodakale na mrežama za prtljagu. 

Ali mu je u srcu ostao trn. 


— Onima sam se, dakle, nasmrt zamjerio kad su 
mogli tako nešto učiniti! Zar im nije bilo dovoljno 
što su me otjerali? 

Vlak se zaustavio četvrt sata kasnije u Boscoplan- 
chi, posljednjem mjestu općine. Don Camillo ču kako 
ga zovu, stupi do prozorčića, a vani predsjednik 
Peppone i cijela općinska svita. 

I predsjednik Peppone održi slijedeći govor: 

— Prije nego što napustite područje ove općine, 
želimo vam izručiti pozdrave stanovništva i zaže- 
ljeti vam što skorije ozdravljenje da biste se što 
prije mogli vratiti svome duhovnom poslanstvu. 

Kada je vlak polazio, Peppone širokim pokretom 
skine šešir. Don Camillo također skine šešir i ostane 
tako na prozorčiću, sa šeširom u zraku, kao kakav 
kip iz doba Preporoda. 


* x o* 


Crkva u Puntarossi smiestila se na vrhu brdašca 
i podsjećala je na razglednicu. Pošto je stigao, don 
Camillo udahnu punim plućima zrak ispunjen mi- 
risom borovine te uzviknu zadovoljno: 

— Kratak odmor ovdje gore dobro će mi doći 
da se što prije vratim svome duhovnom poslanstvu. 

Rekao je to sasvim ozbiljno, jer mu se Pepponeov 
nevješti govor činio vrednijim od svih Ciceronovih 
govora zajedno. 


Koa 
= osa“ 


POVRATAK STADU 


Svećenik što su ga poslali da vodi župne poslove 
za don Camillova političkog oporavka bio je mlad i 
nježan stvor, ali od onih koji znaju što hoće. Izra- 
žavao se fino i uglađeno, biranim i lijepo zaobljenim 
riječima koje kao da su upravo bile obrane u vino- 
gradu rječnika. Iako je znao da je njegova sadašnja 
dužnost privremena, unosio je u crkvu one sitne pro- 
mjene koje su čovjeku potrebne da bi lakše mogao 
podnijeti boravak u tuđoj kući. 

Ne želimo praviti usporedbe, ali tako se dešava 
kada netko ode u hotel i, mada zna da će tu samo 
prenoćiti, ne može se oteti želji da premjesti na 
desno stolić koji je bio na lijevoj strani i da metne 
na lijevu stranu stolicu koja je stajala na desnoj, jer 
svatko od nas ima svoje predodžbe o skladu i ravno- 
teži predmeta i boja, pa osjeća nekakvu muku dok 
ne postigne željeni estetski ugođaj. 

Tako već prve nedjelje na misi ljudi zapaziše dvi- 
je krupne promjene — velika voštana svijeća ukra- 
šena cvjetićima, koja je prije bila lijevo od oltara 
na drugoj stepenici pored ograde, sada se nalazila 
s desne strane ispred slike neke svetice. Slike prije 
nije bilo. 

Radoznalost da vide novajliju privukla je u crkvu 
cijelo mjesto. Prvi red zauzeli su Peppone i ostali 
crveni starješine. 

— Jesi li vidio? — iskrivi usta Brusco pokazujući 
Pepponeu premješteni svijećnjak. — Novosti! 

— Mmm... — progunđa Peppone, a vidjelo se 
da je vrlo uznemiren. Tako nervozan ostao je dotle 
dok se mladi pop ne okrenu i priđe ogradi da održi 
uobičajenu propovijed. 

Tog trenutka Peppone se više nije mogao svladati 
i, prije negoli je pop uzmogao započeti govor, on se 
izdvoji iz svoje skupine, odrješito krenu udesno, do- 
grabi veliki svijećnjak, prenese ga lijevo i postavi na 
staro mjesto na drugoj stepenici pored ograde. 

Potom se vrati, stane u sredini prvog reda skršte- 
nih ruku i zagleda se ponosno popiću u oči. 

— Tako je! — čuo se šapat svih prisutnih, pa i 
reakcije. 

Mladi svećenik koji je otvorenih usta pratio Pep- 
poneov čin, problijedi i mucajući jedva skrpi ne- 
koliko riječi, pa se vrati oltaru da dovrši misu. 

Kada je izašao, zateče pred vratima Pepponea i 
sav glavni štab. Prostor ispred crkve ispunili su bili 
tihi i namršteni ljudi. 

— Kažite vi, don... don tko bi ga znao — upita 
Peppone nekako s visoka — čija je ona nova slika 
što ste je objesili desno od oltara? 

— To je sveta Rita od Cascie... — promuca po- 
pić. 

— Nema ovdje što tražiti ni Sveta Rita od Cascie 
ni ma koja druga njoj slična — ustvrdi Peponne. — 
Ovdje je sve u redu onako kako je bilo prije. 

Mladi pop raširi ruke. 

— Mislim da je moje pravo... — usprotivi se 
pop, ali mu Peppone ne dopusti da nastavi. 

— Tako vi, dakle? U tom slučaju bolje da budemo 
potpuno jasni — nemaju ovdje što tražiti ni sveće- 
nici kao što ste vi. 

Mladom popu presiječe se dah. 

— Jane znam što sam vam učinio... 

— Reći ću ja vama što ste učinili! — uzvikne Pep- 
pone. — Prekršili ste zakonitost. Poremetili ste 
normalan poredak koji je uspostavio stvarni upravi- 
telj župe, a on je izražavao volju naroda! 

— Tako je! — potvrdi mnoštvo, pa i reakcija. 

Popić pokuša istisnuti smiješak. 

— Ako je samo do toga, vratit ćemo sve kao što 
je bilo, i u redu. Slažete li se? 

— Ne slažemo — odbrusi Peppone, zabaci šešir 
sa čela i upre ogromne šačurine u bokove. 

— A zašto, ako smijem pitati? 

Peppone je bio iscrpao svu svoju rezervu diplo- 
macije. 

— Ako baš želite znati, stvar nije u redu jer, da 
vas pljusnem, vi biste odletjeli petnaest metara da- 
leko. Međutim, pljusnem li stvarnog upravitelja žu- 
pe, taj se neće pomaknuti ni za centimetar! 

Peppone nije smatrao za potrebno objasniti da bi 
u tom slučaju don Camillo njemu vratio osmerostru- 
ko. Prešao je preko sitnica, ali suština je bila svima 
jasna. Svima osim mladome popu koji je prenera- 
ženo buljio u Pepponea. 

— Oprostite — prošapta — ali zašto me hoćete 
tući? 

Peppone je gubio strpljenje. 

— Tko kaže da vas hoću tući? Dakle, i vi počinje- 
te napadati ljevičare? Ovo je bila samo usporedba, 
da vam prikažem u čemu je bitna razlika. Da ću vas 
tući? Hajde, valjda ne mislite da bih gubio vrijeme 
i lijepio zaušnice takvom sitnom popiću kao što ste 
vi. 

Pogođen u živac, »sitni popić« uspravi svoj stas 
visok metar i šezdeset te nadme vratne žile. 

— Bio ja sitan ili ma kakav — zavrišti — mene su 
ovamo poslale crkvene vlasti i ovdje ću ostati dok 
crkvene vlasti budu to htjele. U crkvi ne zapovijedate 
vi! Sveta Rita će ostati gdje se nalazi, a što se tiče 
svijećnjaka, evo pogledajte što ću s njime učiniti! 

Uđe u crkvu, uhvati svijećnjak koji je bio teži 
od njega, i nakon duge borbe i mukotrpnog posrta- 

nja smjesti ga opet na lijevu stranu, ispred netom 
osvanule svetice. 

— Eto — izgovori ponosno. 

— U redu! — odvrati Peppone koji je s praga 
crkvenih vrata prisustvovao prizoru. 

Okrećući se mnoštvu što se skupilo pred crkvom 
i čekalo tiho i mrgodno, Peppone zagrmi: 

— Narod će reći svoje! Svi na općinu u protestnu 
demonstraciju! 

— Tako je! — povika narod. 

Peppone prokrči put kroz mnoštvo, stane mu na 
čelo, a mnoštvo krene za njim urlajući i mašući pa- 
licama. 

Kada povorka stiže pred općinsku zgradu, nasta- 
ne još jača i bjesnija vika. Urlao je i Peppone prije- 
teći pesnicom prema balkonu dvorane za sjednice. 

— Peppone — povika mu Brusco u uho — bog te 
ubio, što se dereš! Okani se vike! Zar si zaboravio da 
si ti predsjednik općine? 

— Stomu...— uzvikne Peppone. — Kada me ti 
prokletnici smute, više ništa ne znam. 

Pohita uza stepenice i začas se pojavi na balkonu. 
Nastane urnebesni pljesak i odobravanje svih okup- 
ljenih, pa i reakcije. 

— Drugovi građani! — viknu Peppone. — Nećemo 
trpjeti nepravdu koja vrijeđa dostojanstvo slobod- 
nih ljudi! Pridržavat ćemo se reda i zakona dokle bu- 
de moguće, ali smo spremni ići do kraja, pa upotrije- 
biti i topove! Za sada predlažem da jedna komisija 
pođe pod mojim vodstvom crkvenim vlastima i da 
na demokratski način istima iznese želju naroda! 

— Tako je! — zagrmi svjetina nimalo ne mareći 
za stilsku zbrku na kraju završne rečenice. — Živio 
predsjednik Peppone! 

Kada se Peppone, u pratnji komisije, nađe pred 
biskupom, jedva nekako poče svoj govor, ali mu se 
jezik ubrzo razveza. 

— Ekscelencijo — reče. — Taj što ste nam ga 
poslali nije svećenik koji je dostojan tradicija općin- 
skog mjesta. 

Biskup podigne glavu da bi promotrio Pepponea 
do vrha. 

— Samo vi recite što je učinio? 

Peppone raširi ruke. 

— Za ime božje! Učinio? Nije učinio ništa straš- 
no...zapravo, ništa nije učinio ... Zlo je u tome što, 
kako da kažem... vaša preuzvišenosti, to pola bra- 
de, pedalj muža... hoću reći, takav mlad svećenik 
spada na kor... Taj kada stavi na sebe crkveno 
ruho liči, oprostite, liči na vješalicu s tri ogrtača 
i jednom kabanicom. 

Stari biskup potrese ozbiljno glavom. 

— Ali zar vi — reče vrlo umiljato — mjerite vri- 
jednost svećenika vagom i metrom? 

— Ne, Ekscelencijo — odvrati Peppone. — Nismo 
mi divljaci! Stvar je u tome, ukratko, i oko traži 
svoje: s popovima je isto kao i s liječnicima. Mnogo 
znači simpatična pojava, već zbog tjelesne privlač- 
nosti i moralnog povjerenja! 

Stari biskup uzdahne. 

— Shvaćam, shvaćam, potpuno mi je jasno. Ali, 
sinovi dragi, imali ste dekana kao toranj i došli ste 
me upravo vi moliti da vam ga maknem s očiju! 

Peppone nabra čelo. 

— Monsinjore — izjavi svečano — bio je to jedan 
casus bello, kako se to kaže, poseban slučaj. Taj je 
kao čovjek bio neko udruženje za prijestupe te nas 
je svojim diktatorskim i izazovnim držanjem dovo- 
dio na rub propasti. 

— Znam, znam — kaza biskup. — Već ste mi to, 
sine dragi, prošli put rekli, pa sam ga zbog toga, 
kao što vidite, i udaljio. Upravo zato što sam se 
uvjerio da je to nepošten čovjek ... 

— Trenutak, trenutak, oprostite! — upadne 
Brusco. — Mi nikada nismo tvrdili da je nepošten! 

— Akoinije nepošten — produži stari biskup — 
don Camillo je ipak nedostojan svećenik kad... 

— Oprostite — prekine ga Peppone — mi nikad 
nismo rekli da kao svećenik ne obavlja valjano svoju 
dužnost. Govorili smo o njegovim najtežim nedosta- 
cima, o najtežim greškama kao čovjeka. 

— Tako je — zaključi stari biskup. — A kako su, 
na žalost, svećenik i čovjek jedna te ista osoba, i ka- 
ko don Camillo kao čovjek predstavlja opasnost za 
svoga bližnjeg, pomišljamo da ga konačno ostavimo 
ondje gdje se nalazi — u Puntarossi, u društvu s 
tamošnjim kozama. Ako ga uopće ostavimo, jer ni- 
smo još odlučili hoćemo li mu dopustiti da i dalje 
obavlja svećeničku dužnost ili ga suspendirati. To 
ćemo još vidjeti. 

Peppone potiho izmijeni nekoliko riječi s člano- 
vima komisije, pa se okrene biskupu: 

— Monsinjore — reče u pola glasa, a bio je blijed 
i znojan što mora tako tiho govoriti. — Ako crkvene 
vlasti imaju neki poseban razlog da ovako postupe, 
one to mogu učiniti. Ali dužnost mi je upozoriti da 
kod nas neće više nitko ići u crkvu dok se god ne 
vrati stvarni upravitelj župe. 

Stari biskup raširi ruke. 

— Sinovi — uzvikne — jeste li svjesni težine svo- 
jih riječi? Ovo je upotreba prisilnih mjera. 

— Ne, gospodine — objasni Peppone — mi niko- 
ga ne prisiljavamo, jer će svi po svojoj volji ostati 
kod kuće, a nema tog zakona po kojemu bi morali 
ići u crkvu. Ovo je samo jednostrana primjena na- 
čela demokratske slobode. Jer jedini koji mogu oci- 
jeniti da li svećenik odgovara ili ne odgovara to smo 
i kojima je on na grbači već gotovo dvadeset go- 

ina. 

— Vox populi vox Dei* — uzdahne stari biskup. 
— Neka se vrši volja božja. Uzmite vi onda sebi svog 
nevaljalca. Ali nemojte mi opet dolaziti s tužbama 
da je nasilnik. 

Peppone se nasmija. 

— Preuzvišeni! Lako je nama izaći na kraj s tak- 
vim hvalisavcima kao što je don Camillo. Ono prošli 
put bila je obična mjera opreza socijalnog i politič- 
kog karaktera. Htjeli smo spriječiti Crvenokošca da 
mu ne baci bombu u glavu. 


* Glas naroda —- glas božji. (Prev.) 

— Otac ti je Crvenokožac! — odbrusi uvrijeđeno 
Gigotto, čovjek kojemu je don Camillo obojio lice 
anilinskom bojom i kojega je kasnije isprašio klu- 
pom u gostionici. — Nisam htio na njega bacati 
bombe. Bacio sam mu samo petardu pred kuću da 
mu stavim do znanja kako nisam raspoložen da mu 
dopustim da me udara klupom po glavi; pa makar 
bio prečasni dekan. 

— Ah, ti si, sinko, bacio petardu — upita bezbriž- 
no stari biskup. 

— Jesam, Preuzvišeni — promrmlja Gigotto. — 
Znate kako je. Kada netko dobije klupom po glavi, 
nije čudo ako mu se omakne kakva glupost. 

— Potpuno vas razumijem — odgovori biskup 
koji je bio star i znao je kako treba postupati s lju- 


dima. 
* *% *% 


Don Camillo se vratio nakon deset dana. 

— Kako ste? — upita ga Peppone na ulici, upravo 
kada je don Camillo izlazio iz željezničke stanice. — 
Jeste li dobro proveli odmor? 

— Nije bilo baš veselo ondje gore. Srećom, imao 
sam sa sobom karte, pa sam kratio vrijeme slažući 
pasijans — odvrati don Camillo. 

— Evo — reče i izvadi iz džepa snop karata. — 
Sada mi više nisu potrebne. 

I nježnom kretnjom, smiješeći se, kao da lomi 
koru kruha, pretrga snop popola. 

— Starimo, gospodine predsjedniče — uzdahne 
don Camillo. 

— Prokleti vi i oni koji su vas vratili! — progun- 
đa Peppone i ode smrknuta lica. 


* * * 


Don Camillo imao je ispričati Kristu na oltaru 
silesiju stvari. Na kraju, pošto se ispripovijedao, 
počne i on zapitkivati Krista. 

— Kakav je bio taj moj zamjenik? — upita tobo- 
že bezbrižno. 

— Čestit momak, dobro odgojen i prijazan. Kada 
bi mu tko učinio uslugu, nije zahvaljivao tako da mu 
pod nosom pretrga snop karata. 

— Isuse — reče don Camillo šireći ruke. — Nje- 
mu ovdje nitko nikakvu uslugu nije učinio. A zatim, 
stanovitoj vrsti ljudi treba zahvaljivati upravo na taj 
način. Hajdemo se kladiti da Peppone sada priča 
onima iz svoje bande: »Razumiješ li? Prelomio je 
snop karata, ovako, cak, cak, taj pasji sin!« I to 
priča s istinskim zadovoljstvom! Da se kladimo? 

— Neću — odvrati Krist uzdišući. — Neću, jer 
Peppone upravo sada priča tako kao što si rekao. 

Bitka na nož koja je trajala već gotovo godinu 
dana završila se pobjedom don Camilla. Uspio je 
dovršiti svoje »Narodno zabavište« dok su na Peppo- 
neovu »Narodnom domu« još nedostajala sva vrata 
i svi prozori. 

Narodno zabavište bilo je vrlo uspjela gradnja, 
imalo je dvoranu s pozornicom, sobu za sjednice i 
dogovore, knjižnicu s čitaonicom, natkriven prostor 
za sportske vježbe i zimske igre. Nadalje, prekrasan 
ograđeni prostor za igru i gimnastiku s takmičar- 
skom stazom, bazenom, dječjim vrtićem s vrtuljkom, 
ljuljačkom i tako dalje. Dobrim dijelom još sve u 
zametku, ali uvijek je najvažniji početak. 

Za svečano otvorenje don Camillo je pripremio 
birani program: nastup crkvenih pjevačkih zborova, 
lakoatletske susrete i nogometnu utakmicu. Treba, 
naime, naglasiti da je don Camillo uspio sastaviti 
strašnu momčad. U taj je posao don Camillo uložio 
toliko žara te se po završetku osmomjesečnog tre- 
ninga mirne duše moglo reći da su udarci što ih je 
don Camillo sam podijelio onoj jedanaestorici igra- 
ča bili brojniji od udaraca što su ih jedanaestorica 
igrača dala onoj jednoj lopti. 

Peppone je sve to znao i grizao nokte, jer kako je 
mogao podnijeti da partija koja doista predstavlja 
narod bude druga u utakmici s don Camillom u ko- 
rist naroda? I pošto mu je don Camillo stavio do 
znanja da je odlučio, »kako bi dokazao svoje sim- 
patije prema najzaostalijim društvenim slojevima 
zemlje«, blagonaklono dopustiti da se neugledna 
momčad »Dynamos« sastane s njegovom momčadi 
»Nebojša«, Peppone problijedi, pozove jedanaestori- 
cu dječaka partijske sportske momčadi, postavi ih 
uza zid u stavu mirno i održi im ovaj govor: — Igrat 
ćete s popovom momčadi. Morate pobijediti ili ću 
vam svima razbiti njušku! To je naređenje partije 
radi časti poniženog naroda! 

— Pobijedit ćemo! — odgovoriše sva jedanaesto- 
rica znojeći se od straha. 

Pošto to sazna don Camillo, skupi igrače »Neboj- 
še« i upozna ih s Pepponeovim načinom pripremanja 
momčadi. 

— Među nama nema grubijana ni divljaka kao 
kod onih tamo — zaključi don Camillo smiješeći se. 
— Ovdje možemo razgovarati kao razumni ljudi. S 
božjom pomoći zabit ćemo im šest golova, a oni na- 
ma jedan. Ja ne prijetim; samo vam kažem da je 
čast župe u vašim rukama. Bolje rečeno, u vašim 
nogama. Neka svatko od vas izvrši svoju dužnost kao 
čestit građanin. Dakako, ako se među vama nalazi 
neki dronjo koji nije spreman upeti sve snage, neka 
ne misli da ću ja praviti tragediju kao Peppone koji 
razbija njuške; ja ću takvome stražnjicu pretvoriti 
u kašu! 

Na svečanom otvorenju okupilo se čitavo miesto, 
a na čelu Peppone i njegova pratnja okićena jarko- 
crvenim rupcima. U svojstvu predsjednika svih opći- 
nara, izrazio je pohvalu i zadovoljstvo zbog poduzete 
inicijative, a u svojstvu predstavnika naroda napose 
naglasio je svoje uvjerenje da ta inicijativa neće po- 
služiti u nečasne političko-propagandne svrhe, kako 
zlobnici okolo već šapuću. 

Dok je zbor izvodio svoje pjesme, Peppone je na- 
šao načina da napomenu Bruscu kako je i pjevanje 

sportska grana zato što razvija pluća. Brusco odvrati 
otmjeno i nehajno da bi, po njegovu mišljenju, re- 
zultati fizičkog razvoja katoličke omladine bili znat- 
niji kada bi djeca svoje pjevanje popratila priklad- 
nim pokretima, jer bi se tako, osim pluća, jačali i 
mišići na rukama. 

Za košarkaškog susreta Peppone reče, odajući 
prostodušno uvjerenje, da igra s kolutima, osim ne- 
ospornog atletskog značaja, ima i neku svoju profi- 
njenu dražest, pa se stoga čudio što nije u programu 
i vježba s kolutima. 

Ove su primjedbe bile izgovorene tako obzirno da 
su se lako mogle čuti na udaljenosti od sedam sto- 
tina metara. Don Camillu su vratne žile neobično 
odebljale te su postale nalik na palice od akacije. S 
neopisivom nestrpljivošću očekivao je početak nogo- 
metne utakmice. Tada će progovoriti on. 


* * “x 


I dođe vrijeme utakmice. Pripadnici »Nebojše« 
nosili su bijele majice s velikim slovom »N« na prsi- 
ma, dok su jedanaestorica »Dynamosa« imali crvene 
majice, sa srpom i čekićem, petokrakom zvijezdom 
i otmjenim slovom »D«. 

Narodu se fućkalo za znamenje, pa je na svoj na- 
čin pozdravio izlazak momčadi: 

»Živio Peppone!« ili »Živio don Camillo!« 

Peppone i don Camillo pogledaše jedan drugoga i 
dostojanstveno izmijeniše pozdrave lakim sagiba- 
njem glave. 

Sudac je bio nepristran — urar Binella, apolitičan 
od rođenja. 

Deset minuta nakon početka utakmice priđe 
Pepponeu karabinjerski narednik, blijed kao krpa, 
a pratila su ga dva jednako blijeda karabinjera. 

— Gospodine predsjedniče — promuca — ne mi- 
slite li da bi trebalo telefonirati u grad da pošalju 
pojačanja? 

— Vi, ako hoćete, možete zatražiti cijelu diviziju, 
ali ako te hulje ne prestanu mesariti moje ljude, ne- 

ma toga tko bi mogao spriječiti pokolj! Ne može tu 
ništa ni njegovo veličanstvo Kralj! Razumiješ li? — 
derao se Peppone iz petnih žila zaboravljajući u svom 
silnom uzbuđenju da postoji Republika. 

Narednik se obrati don Camillu koji je stajao me- 
tar podalje. 

— Ne mislite li... — promuca. Ali don Camillo 
mu ne dopusti da završi. 

— Mislim — zaurla don Camillo — da ni osobno 
posredovanje Amerike neće spriječiti da poteku po- 
toci krvi ako ti prokleti boljševici ne prestanu saka- 
titi moje ljude i udarati ih nogama u slabine! 

— U redu — zaključi narednik. I ode da se zaba- 
rikadira sa svoja dva čovjeka u kasarnu, jer je dobro 
znao da u takvim prilikama ljudi zaključuju sveča- 
nost tako da nastoje zapaliti karabinjersku kasarnu. 

Prvi gol zabio je »Nebojša«. Nastane takav urlik 
da se zatresao zvonik. Peppone, izbezumljen, potraži 
očima don Camilla i, skupivši pesnice, krenu na nje- 
ga. Don Camillo zauze borbeni položaj. Nedostajao 
je još samo milimetar pa da dođe do sukoba, ali uto 
don Camillo opazi krajičkom oka da su se ljudi oko 
njih ukočili i da su sve oči upravljene u njega i 
Pepponea. 

— Ako se nas dvojica potučemo, nastat će građan- 
ski rat — reče kroza zube don Camillo. 

— Dobro, svladat ću se za narod — odvrati Peppo- 
ne i odmakne se. 

— A ja za kršćanstvo — reče don Camillo. 

Ništa se ne dogodi. Ali Peppone, pošto je za neko- 
liko časaka završio prvo poluvrijeme, skupi igrače 
»Dynamosa«. 

— Fašisti! — reče glasom punim odvratnosti. 

Zatim uhvati za vrat Smilza, vođu navale. 

— Prljava izdajico, sjeti se da sam ti u brdima 
tri puta spasio kožu. E, da znaš da ću ti je sada ode- 
rati ne zabiješ li im gol u prvih pet minuta igre! 

Odmah u početku prvog poluvremena Smilzo se 
nekako dokopao lopte i krenuo. Borio se glavom, 
nogama, koljenima, stražnjicom — jednom je čak 
zubima ugrizao loptu, ispljunuo polovicu pluća, pu- 

kla mu slezena, ali u četvrtoj minuti je smjestio lop- 
tu u protivničku mrežu. 

Nakon toga se složio na zemlju i nije se više po- 
maknuo. Don Camillo je prešao na suprotnu stranu 
igrališta da se ne osramoti. Vratar »Nebojše« tresao 
se od straha. 

Crveni su sada stvorili neprobojni obruč i nisu ni 
časkom napuštali svoje obrambene položaje. Tride- 
set sekundi prije završetka utakmice sudac zazviždi. 
Kazneni udarac protiv »Nebojše«. 

Lopta poleti. Ni Zamora ne bi bio obranio takav 
udarac u kut. Gol! 

Utakmica je bila završena. Pepponeovim ljudima 
je još preostao zadatak da zaštite igrače na putu do 
sjedišta. Sudac je bio apolitičan, neka se sam izvuče! 

Don Camillu se sve u glavi pobrkalo i nikako da 
se snađe. Otrča u crkvu i klekne pred oltar. 

— Gospode — reče — zašto mi nisi pomogao? 
Izgubio sam. 

— A zašto da pomognem tebi a ne onima? Dva- 
deset i dvije noge tvojih ljudi i dvadeset i dvije 
onih drugih — don Camillo, sve su noge jednake. 
Ne mogu se ja baviti nogama. Ja se bavim dušama. 
Da mihi animas, caetera tolle*. Tijela prepuštam 
zemlji. Don Camillo, zar se ti ne možeš pomiriti s 
mozgom? 

— Umoran sam, ali sam na miru s njim — odvrati 
don Camillo. — Nisam ni zahtijevao da ti osobno 
preuzmeš brigu za noge mojih igrača, to više što 
znam da vrijede znatno više od nogu onih tamo. Pred- 
bacujem ti što nisi spriječio da nepoštenjak optuži 
moje ljude za grešku koju nisu počinili. 

— I svećenik pogriješi kada čita misu, don Ca- 
millo; zašto ne dopuštaš da se to može dogoditi i 
drugima, bez zle namjere? 

— Svatko može pogriješiti i u svemu, ali nogo- 
metni sudac ne smije! Kada je u pitanju lopta... 


* Daj meni duše, ostalo uzmi! (Prev.) 

— Onda don Camillo rasuđuje ne samo gore od 
Pepponea već gore i od Fulmina koji uopće ne rasu- 
Čuje — nastavi Krist. 

— U pravu si — složi se don Camillo. — Ali Bi 
nella je običan lopov. 

Nije mogao nastaviti jer ga prekide užasna vika 
koja se sve više približavala. I uskoro u crkvu uleti 
čovjek. Bio je na izmaku snaga, a na licu mu se čitao 
strah. 

— Ubit će me — zavapi jecajući. — Spasite me! 

Svjetina je nagrnula na vrata. Don Camillo zgrabi 
svijećnjak težak pedesetak kila i podigne ga prijeteći. 

— U ime Boga — zavikne — natrag ili ću vam 
razbiti glave! Zapamtite, ako je netko u okrilju crkve, 
nitko ga ne smije dirnuti! 

Ljudi zastadoše. 

— Razulareni volovi! Stid vas bilo! Vratite se u 
svoje staje i pomolite se Bogu da vam oprosti vašu 
zvjersku surovost! 

Ljudi zbunjeno sagnuše glave i počeše uzmicati. 

— Prekrstite se! — zapovjedi don Camillo. S vi- 
soko podignutim svijećnjakom u orijaškoj ruci, vi- 
sok kao gora, podsjećao je na Samsona. 

Svi se prekrstiše. 

— Između vas i ovoga kojega zvjerski mrzite na- 
lazi se križ koji je svaki od vas načinio svojom ru- 
kom. Tko pokuša oskvrnuti tu svetu prepreku krivo- 
kletnik je. 

Vrati se u crkvu i zabravi vrata. Ali nije bilo po- 
trebno. Čovjek je nemoćan sjedio na klupi, još uvijek 
zadihan. 

— Hvala vam, don Camillo — prošapta. 

Don Camillo ne odvrati ništa. Prošeta nekoliko pu- 
ta gore-dolje, pa stane pred čovjeka. 

— Binella! — reče don Camillo, sav bijesan. — 
Binella, ovdje preda mnom i pred Bogom ne smiješ 
lagati! Faula nije bilo! Koliko ti je dao ona ništarija 
Peppone da dosudiš faul ako rezultat bude neri- 
ješen? 

— Dvije tisuće pet stotina lira. 

— Hmm! — zareži don Camillo gurajući mu pes- 
nicu pod nos. 

— Ali... — zakuka Binella. 

— Napolje! — zagrmi don Camillo pokazujući mu 
vrata. 

Kada je don Camillo ostao sam, ponovo se okre- 
nuo Kristu. 

— Jesam li ti rekao da se prokletnik prodao? Je- 
sam li u pravu da se ljutim ili nisam? 

— Nisi, don Camillo — odgovori Krist — nisi u 
pravu, jer si za istu uslugu ponudio Binelli dvije ti- 
suće lira. Peppone mu je ponudio pet stotina više, 
i on je prihvatio Pepponeovu ponudu. 

Don Camillo raširi ruke. 

— Isuse — reče — na kraju će, ako tako razmi- 
slimo, ispasti da sam ja kriv! 

— Upravo tako, don Camillo. Kada si mu ti, sve- 
ćenik, prvi predložio posao, zaključio je da je to po- 
šten posao. Od dva poštena posla, Binella je odabrao 
unosniji. 

Don Camillo sagnu glavu. 

— Dakle, da je nesretnik dobio batina od mojih 
ljudi, ja bih bio kriv? 

— Bi, u neku ruku, jer si ti prvi doveo čovjeka 
u napast. Ali tvoja krivica bila bi znatno teža da je 
Binella prihvatio tvoju ponudu i dosudio kazneni 
udarac u korist tvojih. U tom slučaju dobio bi bati- 
na od crvenih, a ti ih ne bi mogao u tome spriječiti. 

Don Camillo je neko vrijeme razmišljao. 

— Drugim riječima — reče — bolje je što su oni 
pobijedili. 

— Upravo tako, don Camillo. 

— Isuse, hvala ti, dakle, na pretrpljenom porazu. 
Ako ti kažem da ga prihvaćam vedro kao kaznu zbog 
nepoštenja, vjeruj mi da se iskreno kajem. Kako da 
se ne ljutim kada vidim da je izgubila takva mom- 
čad, momčad koja bi, ne mislim se time hvaliti, 
mogla igrati u drugoj ligi, momčad koja je sto puta 
bolja od »Dynamosa«. Vjeruj mi, to mi razdire srce 
i vapi za božjom osvetom! 

— Don Camillo — prekori ga Krist smiješeći se. 

— Ne možeš me shvatiti — uzdahne don Camillo. 
— Sport je nešto sasvim posebno. Tko ga razumije 
razumije ga, a tko ga ne razumije ne razumije ga. 
Jesam li dovoljno jasan? 

— I odviše, jadni moj don Camillo! Shvaćam te 
toliko da... Dobro, kada je uzvratni susret? 

Don Camillo skoči, a srce mu zaigra od sreće. 

— Šest nula! — zaviče. — Šest takvih udaraca 
da neće ni vidjeti lopte! Ovako kako ću sada pogoditi 
usred ispovjedaonice! 

Hitne u zrak šešir, pa ga udari nogom u letu i tres- 
ne tako snažno da je poput strijele odletio kroz pro- 
zorčić u ispovjedaonicu. 

— Gol! — reče Krist smijući se. 


OSVETNIK 


Pojavi se Smilzo na trkaćem biciklu i zakoči na 
američki način. Taj se posebni trik sastoji u tome da 
vozač skoči sa sjedišta unatraške i zajaše kotač. 

Don Camillo je sjedio na klupi ispred župnog dvo- 
ra čitajući novine, pa podiže glavu. 

— Zar ti Staljin daje hlače? — upita ga ravno- 
dušno. 

Smilzo mu preda pismo, prinese kažiprst štitniku 
kape i pope se ponovo na bicikl. I, dok je zaokretao 
iza ugla župnog dvora, okrene se načas. 

— Daje mi ih papa! — dovikne i, podigavši se na 
pedale, nestane poput strijele. 

Don Camillo je očekivao to pismo — radilo se o 
pozivu na proslavu otvorenja Narodnog doma s pri- 
loženim programom. Govori, izvještaji, limena glaz- 
ba, zakuska i po podne »Veliki boksački susret iz- 
među prvaka u teškoj kategoriji Mjesne sekcije, dru- 
ga Bagottija Mirka, i prvaka u teškoj kategoriji Ko- 
tarske sekcije druga Garlinija Antea.« 

Don Camillo pohita da izvijesti Krista na oltaru. 

— Isuse — uzvikne pošto mu je pročitao program 
— ovo je nepošteno! Da Peppone nije najgori pro- 

stak, ne bi stavio u program mlaćenje pesnicama ne- 
go uzvratni nogometni susret između »Dynamosa« i 
»Nebojše«. Prema tome, ja sada... 

— Prema tome, ti sada ni u mislima ne idi k 
njemu da mu očitaš ono što želiš, jer znaj da nisi u 
pravu — prekine ga Krist. — Razumljivo je što je 
Peppone nastojao prirediti nešto drugo nego vi. Dru- 
go, razumljivo je što se Peppone nije htio izložiti 
opasnosti da na dan svečanog otvorenja svog Narod- 
nog doma doživi poraz. Uz to, ako, recimo, njegov 
mjesni prvak bude pobijeđen, nikakvo zlo u tome — 
drugovi su obadvojica, jedan i drugi, dakle poraz i 
pobjeda ostaju u obitelji. Naprotiv, pobjeda tvoje 
momčadi nad njegovom naškodila bi ugledu Partije. 
Don Camillo, moraš, dakle, priznati da Peppone nije 
mogao unijeti u program susret s tvojom momčadi. 

— Ali — uzvikne don Camillo — ja sam bio unio 
u program susret s njegovom momčadi! I još izgubio! 

— Don Camillo — napomenu Krist blago — ali ti 
ne predstavljaš nikakvu partiju! Tvoji dječaci nisu 
branili boje Crkve. Branili su jedino ugled nogomet- 
ne momčadi koja se, stjecajem sretnih okolnosti, ro- 
dila u sjeni župne crkve. Ne misliš valjda da je one 
nedjelje bila poražena kršćanska vjera?. 

Dok Camillo udari u smijeh. 

— Isuse — usprotivi se — činiš mi nepravdu ako 
misliš da ovako gledam na stvari. Rekao sam samo 
to da je Peppone, sportski govoreći, prostak. Stoga 
mi nemoj zamjeriti ako se počnem grohotom smijati 
kada njegov glasoviti prvak dobije toliko udaraca 
da u trećoj rundi neće više znati ni kako se zove. 

— Neću ti zamjeriti, don Camillo. Zamjerit ću ti, 
međutim, ako se budeš zabavljao prizorom kada će 
dvojica nastojati jedan drugoga dotući pesnicama. 

Don Camillo raširi ruke. 

— Nisam na to ni pomišljao i nikada ne bih sebi 
dopustio da svojom prisutnošću pridonesem takvoj 
manifestaciji brutalnosti kojom se samo širi kult na- 
silja, koji je ionako već duboko ukorijenjen u duhu 
masa. Potpuno se slažem s tobom i osuđujem svaki 

sport u kojemu umjesto spretnosti i vještine prevla- 
dava surova sila. 

— Dobro, don Camillo — reče Krist. — Ako čo- 
vjek osjeti potrebu da protegne mišiće, ne mora radi 
toga izubijati bližnjega svoga. Bit će dovoljno da za- 
štiti ruke dobro podstavljenim rukavicama i dade 
srcu oduška iskaljujući se na vreći ispunjenoj pilje- 
vinom ili na obješenoj lopti. 

— Naravno — reče don Camillo, prekrsti se na 
brzinu i pohita k vratima. 

— Don Camillo, nešto me veoma zanima — uz- 
vikne Krist. — Kako se zove ona kožnata lopta što si 
je s pomoću elastičnog konopca pričvrstio na strop 
i pod na tavanu? 

— »Punching-ball«, čini mi se — promrmlja don 
Camillo zaustavljajući se. 

— Ašto to znači? 

— Ne znam engleski — odvrati don Camillo i 


oprosti se. 
*k * * 


Don Camillo se pojavio na svečanom otvorenju 
Narodnog doma. Peppone ga je osobno pratio dok 
je razgledavao prostorije. Bila je to uistinu lijepa 
građevina. 

— Kako vam se čini? — upita Peppone blistajući 
od radosti. 

— Dražesno! — odvrati don Camillo smiješeći se. 
— Reći ću po istini da nitko ne bi rekao da je nacrt 
izradio javni zidarski nadglednik Brusco. 

— Da — progunđa Peppone koji je potrošio grd- 
ne pare, jer je dao da nacrt izradi najbolji arhitekt 
u gradu. 

— Nije loše ovo rješenje s niskim prozorima — 
napomenu don Camillo. — Tako sobe mogu biti niže 
a da se ne izgubi sklad. Dobro, dobro. A ovo će biti 
skladište? 

-— Ovo je dvorana za masovne sastanke — objasni 
Peppone. 

— Aha! A oružarnicu i ćeliju za opasne protivnike 
smjestili ste valjda u podrum? 

— Ne — odvrati Peppone. — Opasnih protivnika 
nemamo, svi su takve sitne ribe da im možemo do- 
pustiti da se slobodno koprcaju. Što se tiče oružar- 
nice, u slučaju potrebe kanimo se poslužiti vašom. 

— Odlična zamisao — odgovori don Camillo vrlo 
uljudno. — Uostalom, gospodine Peppone, vidjeli ste 
kako brižljivo čuvam onaj mitraljez što ste ga kod 
mene pohranili. 

Došli su pred nekakav veliki kip koji je predstav- 
ljao muškarca s golemim ovješenim brkovima, sit- 
nim očima i lulom. 

— Je li ovo jedan od vaših pokojnika? — upita 
Don Camillo sažaljivo. 

— To je jedan od naših živih koji će vas, kad 
stigne, posjesti na munjovod zvonika — objasni 
Peppone koji se više ne mogaše svladavati. 

— To je previsoko mjesto za skromna dekana. 
Najviše mjesto u kraju uvijek pripada općinskom 
predsjedniku i ja vam ga odsad dajem na potpuno 
raspolaganje. 

— Hoćemo li imati čast da vas pozdravimo na da- 
našnjem boksačkom dvoboju, gospodine dekane? 

— Hvala. Moje mjesto ustupite Fulminu koji će 
znatno bolje znati ocijeniti profinjenu ljepotu i od- 
gojni značaj predstave. Ja ću svakako biti spreman 
u župnom dvoru, u slučaju da vašem prvaku zatreba 
posljednja pomast, samo pošaljite Smilza i ja ću za 
dvije minute biti ovdje. 


* * * 


Po podne se don Camillo poduže zadržao s Kri- 
stom ćaskajući o koječemu. Na kraju se oprosti: 

— Pospan sam, malo ću prileći. I hvala ti što 
kiša lije kao iz kabla. Po mome, to je vrlo dobro za 
Žito. 

— A nadasve će spriječiti, po tvome, mnoge koji 
daleko stanuju da prisustvuju nastavku Pepponeove 
proslave — doda Krist. — Nije li tako? 

Don Camillo klimne glavom. 

Mada je doista kiša lijevala kao iz kabla, nipošto 
nije pokvarila Pepponeovo slavlje. Ljudi su došli s 
područja čitave općine i iz drugih obližnjih općina, 
i ogromna gimnastička dvorana Narodnog doma bila 
je puna kao šipak. Kotarski prvak bio je prilično 
poznat, a i Bagotti je nesumnjivo u okolici uživao 
popularnost. Bilo je to pomalo i takmičenje između 
grada i sela, pa su i zbog toga ljudi s velikim zani- 
manjem očekivali borbu. 

Peppone je sjedio u prvom redu ispod ringa i 
sjao od sreće promatrajući dupkom punu dvoranu. 
Uz to je vjerovao da će Bagotti, u najgorem slučaju, 
izgubiti na bodove; protiv ovako snažna protivnika 
to je isto što i pobjeda. 

Tačno u četiri sata, nakon urnebesnog pljeskanja 
i takve vike da se mogao srušiti strop, odjekne prvi 
udarac gonga i ljudi počeše strastveno navijati na 
štetu vlastitih jetara. 

Odmah se vidjelo da kotarski šampion ima bolji 
stil od Bagottija, ali je ovaj bio brži i spretniji pa je 
prva runda pružila gledo niz izvanredno nape- 
tih prizora od kojih su gubili dah. 

Peppone se znojio kao da je u parnoj kupelji, a 
inače je ostavljao dojam čovjeka koji se najeo dina- 
mita. 

Druga je runda sretno počela za Bagottija koji je 
bio u napadu. Ali, odjednom, Bagotti se sruši kao 
pokošen. Sudac poče brojiti sekunde. 

— Ne! — zaurla Peppone i skoči na klupu. — 
Niski udarac! 

Kotarski se prvak okrene prema Pepponeu smiju- 
ći se sarkastično. Zavrti glavom i dodirne šakom 
bradu. 

— Ne! — zaurla Peppone izbezumljeno, usred 
opće gungule. — Svi su vidjeli! Najprije si mu zadao 
niski udarac, a kada se savio od bola, onda si ga maz- 
nuo u bradu! Ne vrijedi! 

Kotarski prvak slegne ramenima kreveljeći se 
prijezirno. U međuvremenu je sudac odbrojio deset i 
posegnuo za boksačevom rukom da je podigne, ali 
tada počne tragedija. 

Peppone baci šešir, jednim skokom skoči na ring 
i stane se stisnutim pesnicama približavati kotar- 
skom prvaku. 

— Pokazat ću ja tebi! — zaurla Peppone. 

— Umlati ga, Peppone! — stade dernjava pomah- 
nitalih gledalaca. 

Boksač zauze obrambeni stav, a Peppone nasrne 
poput razjarena bika i zamahne pesnicom. Ali u pre- 
velikoj razjarenosti izgubi moć rasuđivanja pa se 
protivnik lako ukloni te mu istodobno uputi snažan 
direkt u čeljust. Poslije se nije morao nimalo truditi, 
snažno je i pravo udarao, jer se Peppone nakon pro- 
mašenog udarca ukrutio i ostao potpuno otkriven, 
pa se činilo da boksač udara u vreću piljevine. 

Peppone tresne na tlo poput klade, a u dvora- 
ni zavlada tajac, kao da su svi zanijemili. Kad od- 
jednom, dok je kotarski prvak, smiješeći se saža- 
ljivo, promatrao oborenog diva, dvoranom odjekne 
jednodušni urlik iz tisuću grla — neki je čovjek sko- 
čio na ring. Nije ni skinuo mokru kabanicu i kapu. 
Pograbi par rukavica s klupice u kutu, navuče ih ne 
mareći da ih sveže, stane pred šampiona i zamahne 
šakom. 

Kotarski prvak, naravno, ustukne, ali mu protu- 
napad ne uspije, jer se neznanac brižljivo pokrivao. 
Boksač je skakutao oko čovjeka koji se tromo okre- 
tao uvijek na istom mjestu. U pravom trenutku pr- 
vak uputi protivniku direkt u bradu. Ali neznanac se 
i ne maknu s mjesta — ljevicom odbije, a desnicom 
mu zada u čeljust takav vraški udarac da ga je prvak 
osjetio tek u spavaćim kolima — to jest zaspao je 
smjesta i pao obeznanjen izvan ringa. 

Dvorana se pretvorila u ludnicu. 


CJ * * 


U župni dvor vijest je donio zvonar. Don Camillo 
je morao skočiti iz kreveta i odmah otvoriti vrata, 
jer zvonar umalo da nije poludio od nestrpljenja da 
mu sve ispriča, od početka do kraja. 

Don Camillo pođe da izvijesti Krista. 

— Dakle? — upita Krist. — Kako je bilo? 

— Prava paklena gungula, nezamisliv prizor ne- 
reda i nemorala! 

— Kao onda kada su pokušali linčovati tvoga su- 
ca? — upita nehajno Krist. 

Don Camillo se nasmija. 

— Ma kakav sudac! Pepponeov se prvak u drugoj 
rundi skljokao, kao vreća krumpira. Onda je Peppo- 
ne skočio na ring i počeo se tući s pobjednikom. Ne- 
ma sumnje da je snažan kao bik, ali je i pametan kao 
govedo, jer je pošao u napad sa zaštićenim bokom 
poput Zulukafera i Rusa, a onaj mu je sprašio direk- 
tan udarac u bradu i složio ga na pod. 

— Dakle, njegova je sekcija pretrpjela dva po- 
raza. 

— Dva sekcija, a jedan kotar — zahihota don 
Camillo. — Nije još sve gotovo! Čim se Peppone 
ispružio na podu, na ring se popeo neki drugi čovjek. 
Čini se jedan od posjetilaca iz susjednih općina. 
Dobra komadina, s bradom i brkovima, zauzeo bor- 
beni stav i već otprve odalamio po čeljusti kotarskog 
prvaka. 

— A ovaj se izmakao i uzvratio kako treba, pa je 
i čovjek s bradom pao kao pokošen i upotpunio 
okrutnu predstavu — upadne mu Krist u riječ. 

— Ne! Čovjek s bradom se dobro zaštitio, kao 
željezna blagajna. Tada je kotarski prvak stao po- 
skakivati oko njega sve gledajući kako da ga izne- 
nadi. I tup! Uputio mu direktan udarac desnicom. 
Tada ja odbijem udarac lijevora i zadam mu munje- 
vit udarac desnicom da je odletio iz ringa. 

— Kakve ti tu imaš veze? 

— Ne razumijem. 

— Rekao si: »Tada ja odbijem udarac lijevom i 
zadam mu munjevit udarac desnicom.« 

— Kako sam to mogao reći? Nije mi jasno. 

Krist zaklima glavom. 

— Možda zato što si ti bio onaj čovjek koji je 
izmlatio kotarskog prvaka? 

— Ne bih rekao — odvrati ozbiljno don Camillo. 
— Ja nemam ni brade ni brkova. 

— Čovjek sebi lako natakne lažne brkove da lju- 
di ne bi znali kako se dekan zanima za prizore u 
kojima se dva čovjeka javno bore pesnicama. 

Don Camillo raširi ruke. 

— Isuse, sve je moguće — treba imati na umu da 
je i dekan čovjek od krvi i mesa. 

Krist uzdahne. 

— Znamo mi to. Ali znamo i to da dekani, iako 
su od krvi i mesa, ne bi nikada smjeli zaboraviti da 
imaju i mozak. Zato, ako se dekan od krvi i mesa 
preruši da bi prisustvovao boksačkom dvoboju, de- 
kan sa zdravim razumom spriječit će ga da sudjeluje 
u surovoj predstavi. 

Don Camillo zavrti glavom. 

— Tako je. Ali trebalo bi imati na umu da u de- 
kana osim krvi i mesa i razuma, ima još nešto. I 
kada to nešto vidi da je općinskog predsjednika obo- 
rio na pod, naočigled svih njegovih odbornika i bi- 
rača, neki smrdljivac iz grada koji pobjeđuje niskim 
udarcima (što vapi za božjom osvetom), onda to 
nešto zgrabi dekana od krvi i mesa, zajedno s nje- 
govim razumom, i prisili ga da skoči u ring. 

Krist klimne glavom. 

— Htio si reći da moram imati na umu da je u 
dekana i srce? 

— Nebesa — uzvikne don Camillo — zar da se 
ja usudim tebi davati savjete? Mogu jedino reći da 
nitko ne zna tko je bio taj bradonja. 

— Dobro, onda ni ja ne znam tko je to bio — 
odvrati Krist uzdišući. — Još samo ovo — imaš li 
pojma što znači punching-ball? 

— Nisam nimalo napredovao u engleskom jeziku, 
Gospodine — odgovori don Camillo. 

— Možda je bolje što nemamo pojma ni o tome 
— nasmiješi se Krist. — Najposlije, kultura ponekad 
donosi više zla nego dobra. Zdravo, kotarski prvače! 


NOĆNA ZVONJAVA 


Don Camillo je od nekog vremena osjećao da ga 
prati par očiju. Kad bi se iznenada okrenuo, dok je 
išao cestom ili poljem, nije nikoga vidio, ali bio je 
uvjeren, kad bi potražio iza živice ili u grmlju, da 
bi našao oči i ostalo. 

Kada je nekoliko puta navečer izlazio iz župnog 
dvora, čuo je neki šum iza kućnih vrata, a u mraku 
nazreo nečiju sjenu. 

— Pusti ga neka gleda — odgovorio mu je Krist 
kada ga je upitao za savjet. — Dva oka nisu nikad 
nikome naudila. 

— Trebalo bi znati da li se ona dva oka smucaju 
sama ili u društvu trećeg oka, na primjer kalibra 9 
— uzdahnu don Camillo. — Ova bi pojedinost mogla 
biti donekle važna. 

— Ništa ne može pomutiti mirnu savjest, don Ca- 
millo. 

— Znam, Isuse — uzdahne ponovo don Camillo. 
— Zlo je u tome što takvi ljudi obično ne pucaju u 
savjest, već posred pleća. 


128 


Don Camillo nije se mnogo uznemirivao zbog toga. 
Prošlo je neko vrijeme kad jedne kasne večeri, dok 
je sjedio sam u župnom dvoru i čitao, iznenada 
»osjeti« oči. 

Bila su tri oka. Podižući polako glavu, don Ca- 
millo ugleda najprije crno oko revolvera, a onda 
oči čovjeka zvanog Biondo. 

— Moram li dići ruke? — upita mirno don Ca- 
millo. 

— Neću vam ništa — odvrati Biondo spremajući 
revolver u džep kaputa. — Bojao sam se da ćete se 
uplašiti, kada me ugledate iznenada, i da ćete po- 
četi vikati. 

— Shvaćam — reče don Camillo. — A nisi li po- 
mislio da bi mogao jednostavno pokucati na vrata i 
prištedjeti sebi sav taj trud? 

Biondo ne uzvrati ništa; priđe prozoru i nasloni se 
rukama na dasku. Zatim se naglo okrene i sjede 
za don Camillov stolić. 

Kosa mu je bila razbarušena, imao je velike po- 
dočnjake, a čelo mu je bilo orošeno znojem. 

— Don Camillo — reče Biondo kroza zube — ono- 
ga iz kuće na nasipu likvidirao sam ja. 

Don Camillo zapali cigaru. 

— Iz kuće na nasipu? — reče spokojno. — Pa što? 
Stara priča, politička posla. Amnestija je i to izgla- 
dila. Zbog čega se uznemiravaš? Zakon te ne kači. 

Biondo slegne ramenima. 

— Grebe se meni za amnestiju — reče bijesno. — 
Svake noći, čim ugasim svjetlo, eto ti njega pored 
mog kreveta. Nikako da shvatim što je to! 

Don Camillo otpuhne plavičasti dim cigare. 

— Ništa, Biondo — odvrati smiješeći se. — Po- 
slušaj mene — nemoj gasiti svjetlo! 

Biondo skoči sa stolice. 

— Zavitlavajte vi onog blesavog Pepponea! — 
zavikne. — A ne mene! 

Don Camillo zavrti glavom. 

— U prvom redu, Peppone nije blesav, a drugo, 
ja ti ništa drugo ne mogu učiniti. 

— Ako treba kupiti svijeće ili nešto pokloniti crk- 
vi, u redu — zavika Biondo. — Ali morate me odrije- 
šiti. Uostalom, mene ne kači zakon! 

— Slažem se, sinko — reče blago don Camillo. — 
Zlo je u tome što nije proglašena i amnestija za sa- 
vjest. Prema tome, ovdje je još sve po starome, pa 
ako netko želi biti odriješen, mora se pokajati i do- 
kazati da se pokajao, i tek onda poraditi na tome 
da dobije oproštenje. To dugo traje. 

Biondo se nakrevelji. 

— Pokajati se? Ja da se pokajem što sam ga uc- 
mekao? Žalim jedino što sam likvidirao samo njega. 

— U to sam područje potpuno neupućen. Ali da ne 
duljimo; ako ti tvoja savjest kaže da si ispravno 
postupio, za tebe je sve u redu — reče don Camillo 
otvarajući knjigu i stavljajući je pred Bionda. — 
Vidiš, mi imamo tačno određene zapovijedi koje ne 
izuzimaju političke povode. Peta — ne ubij! Sedma 
— ne ukradi! 

— Kakve to ima veze s tim? — upita Biondo ne- 
kako tajanstveno. 

— Nikakve — umiri ga don Camillo. — Pričinilo 
mi se da si mi rekao da si ga, pod izlikom političkih 
razloga, otpremio na drugi svijet zato da bi mu uzeo 
pare. 

— Nisam to rekao! — poviče Biondo, izvuče piš- 
tolj i uperi ga don Camillu u nos. — Nisam rekao, ali 
je istina! Jest, istina je, i usudite li se to nekome is- 
pričati, ustrijelit ću vas! 

— Mi takve stvari ne kazujemo ni Svevišnjemu — 
umiri ga don Camillo. — On ih ionako zna bolje 
od svih nas. 

Činilo se da se Biondo načas primirio. Otvori šaku 
i zagleda se u pištolj. 

— Baš sam tikvan! — uzvikne smijući se. — Ni- 
sam ni primijetio da nije otkočen. 

Otkoči pištolj i metne metak u cijev. 

— Don Camillo — opet će Biondo čudnim gla- 
som. — Dojadilo mi je gledati onoga pored mog 
kreveta. Birajte — ili me odriješite ili ću vam pro- 
svirati kuglom glavu. 

Pištolj je lako podrhtavao u čovjekovoj ruci. Don 
Camillo problijedi i zagleda se Biondu u oči. 

— Isuse — reče u sebi don Camillo — ovaj pas je 
bijesan i pucat će. Odrješenje dano pod ovakvim 
okolnostima nema nikakve vrijednosti. Što da uči- 
nim? 

— Ako se bojiš, odriješi ga — odazva se Krist. 

Don Camillo prekrsti ruke na prsima. 

— Neću, Biondo — reče don Camillo. 

Biondo stisne zube. 

— Don Camillo, odriješite me ili pucam. 

— Neću. 

Biondo pritisne obarač i obarač škljocne. Ali me- 
tak ne izleti. 

Onda don Camillo uputi svoj metak, a taj pogo- 
di pravo u cilj, jer don Camillove pesnice nisu nika- 
da zatajile. 

Zatim pohita u zvonik i u jedanaest sati noću 
razleže se zvonjava kao u dane velikih blagdana. 
Zvonjava potraja dvadeset minuta. Svi pomisliše da 
je don Camillo sišao s uma; svi osim Krista na ol- 
taru koji je, smiješeći se, vrtio glavom, i Bionda 
koji je nakon lude trke poljima stigao do obale ri- 
jeke te se spremao da skoči u mračnu vodu, ali ga 
stigoše zvukovi zvona i zaustaviše. 

I Biondo krenu natrag, jer je čuo glas koji je za 
nj bio nov. Bilo je to pravo čudo, jer pištolj koji za- 
taji činjenica je ovoga svijeta, a svećenik koji poč- 
ne zvoniti kao u dane velikih blagdana u jedanaest 
noću zaista je nešto s drugoga svijeta. 


LJUDI I ŽIVOTINJE 


Grande se zvao posjed bez međa, sa stajom za 
stotinu krava, parnom siranom, voćnjakom i tako 
dalje. Sve je to pripadalo starome Pasottiju koji je 
živio sam u kući zvanoj Badia, a imao je cijelu voj- 
sku slugu. 

Jednoga dana ljudi se pobunili i krenuli svi pod 
Pepponeovim vodstvom u Badiju. Stari Pasotti ih 
primi u audijenciju s prozora. 

— Bog vas ubio! — vikne Pasotti pružajući glavu 
kroz prozor. — Zar u ovoj prljavoj zemlji čestit 
čovjek ne može više živjeti u miru? 

— Čestit čovjek može — odvrati Peppone — ali 
izrabljivači koji radnim ljudima uskraćuju ono što 
im s pravom pripada ne mogu. 

— Pravo je za mene ono što propisuje zakon — 
uzvrati Pasotti. — A ja poštujem zakon. 

Tada Peppone reče da radnici neće doći na posao 
sve dok im Pasotti ne odobri olakšice. 

— Izvolite sami hraniti svojih stotinu krava! — 
zaključi Peppone. 

— Dobro — odvrati Pasotti, zatvori prozor i vra- 
ti se u krevet na spavanje. 

Tako je na Grandu počeo štrajk. Organizaciju je 
preuzeo osobno Peppone i postavio čete nadgledni- 
ka, stražarske smjene, kurire i zatvorio sve prilaze. 
na vrata i prozore staje pribili su daske i zapečatili 

Prvog dana krave počeše mukati, jer ih nisu po- 
muzli. Drugog su dana mukale, jer ih nisu pomuzli 
i jer su bile gladne. Trećega dana se pridružila još i 
žeđ, i mukanje se čulo i preko granica općine. Onda 
stara Pasottijeva služavka izađe na stražnja vrata 
Badije i reče ljudima koji su držali zatvorene prila- 
ze da ide u apoteku po neko raskužno sredstvo. 

— Rekao je gazda da ne želi oboljeti od kolere 
kada krave uginu od gladi pa se počne širiti smrad. 

Najstariji radnici, oni što su već pedesetak godi- 
na radili kod Pasottija, zaklimahu na to zabrinuto 
glavom, jer su vrlo dobro znali da je Pasotti tvrdo- 
glav kao magare. Tada nastupi osobno Peppone s 
glavnim štabom i svojim ljudima te zaprijeti da će 
svakoga tko se usudi približiti staji smatrati za izda- 
jicu domovine. 

Podvečer četvrtog dana dođe u župni dvor Giaco- 
mo, stari kravar na Grandu. 

— Jedna se krava mora oteliti pa muče da ti srce 
pukne, i crknut će ako joj tko ne pomogne; ali ako 
se tko približi staji, polomit će mu kosti. 

Don Camillo ode u crkvu i nasloni se na ogradu 
ispred oltara. 

— Isuse —reče raspetom Kristu — drži me ili 
će biti rata! 

— Smiri se, don Camillo — blago ga opomenu 
Krist. — Silom se ništa ne može postići. Ljude treba 
smirivati razumom; surovi će ih postupci samo još 
više razjariti. 

— Tako je — uzdahne don Camillo. — Treba ih 
privesti razumu. Šteta je jedino što krave moraju cr- 
kavati dok se ljudi privode razumu. 

Krist se nasmiješi: 

— Ako silom što izaziva silu uspijemo spasiti sto 
krava, a izgubimo jednoga čovjeka, ili ako uvjerava- 
njem izgubimo sto krava, a izbjegnemo gubitak ono- 
ga čovjeka, je li po tvome bolja sila ili uvjeravanje? 

Don Camillo nikako da se okani misli o ratu, toli- 
ko je bio ogorčen, pa zavrti glavom. 

— Isuse, kakve su to premetaljke — nije u pita- 
nju sto životinja. U pitanju je javna imovina. Propast 

tih stotinu životinja neće nanijeti štetu samo tvrdo- 
glavom sivonji, već svima, dobrima i zlima. A mogla 
bi izazvati i kojekakve posljedice, zaoštriti sadašnje 
nesuglasice i dovesti do sukoba u kojem će, umjesto 
jednoga, biti dvadeset mrtvih. 

Krist se nije složio s tim. 

— Ako razumnim uvjeravanjem izbjegneš danas 
jednog mrtvaca, zašto ne bi istim postupkom mogao 
izbjeći i one sutrašnje? Don Camillo, gdje ti je vjera? 

Don Camillo izađe da prošeta poljem, jer je bio 
uzrujan, i tako se odjednom, pukim slučajem, zateče 
posve blizu mjesta gdje je mukanje iz stotinu krav- 
ljih grla bilo najglasnije. Dopre mu do ušiju tihi raz- 
govor dežurnih stražara, a deset minuta kasnije pro- 
vlačio se kroz veliku betonsku cijev kanala za navod- 
njavanje što je prolazila ispod metalne mreže i sre- 
ćom bila suha. 

— Sada bi trebalo — pomisli don Camillo — da 
me netko dočeka na drugom kraju, pa da me mazne 
po glavi. Tada bi bilo sve u redu! 

Na drugom kraju nije bilo nikoga i don Camillo 
se oprezno nastavio šuljati jarkom prema posjedu. 

— Stoj! — oglasi se uskoro netko, a don Camillo 
skoči iz jarka i skloni se za jedno široko deblo. 

— Stoj ili pucam! — opet će onaj isti glas koji je 
sada dolazio sa suprotne strane jarka, od jednog 
krupnog debla. 

Bila je to večer čudnih slučajnosti i don Camillu 
se slučajno stvori u rukama povelik predmet od čeli- 
ka, te on povuče neku stvarčicu koja se pokretala u 
njoj i odgovori: 

— Čuvaj se, Peppone, jer pucam i ja. 

— Ah — začu se gunđanje s druge strane. — Ni- 
kako nisam želio da mi se i tu petljate! 

— Primirje — reče don Camillo. — Tko ga pre- 
krši dabogda dospio u pakao! Sada ću brojati i, ka- 
da kažem »tri«, obojica ćemo skočiti u jarak! 

— Ne biste ni bili pop da niste toliko sumnjičavi 
— odvrati Peppone. I na tri skoči, te se obojica na- 
đoše na dnu jarka. 

Iz staje je dopiralo pakleno mukanje. Bilo je tako 
strašno da ih je oblio hladan znoj. 

— Mora da ti je zabavna ova muzika! — progunđa 
don Camillo. — Šteta što će prestati kada krave po- 
crkaju. Dobro je što ste tako uporni. Trebalo bi, da- 
pače, nagovoriti ljude da zapale hambare, sjenike, 
pa i kuće u kojima stanuju — zamisli kakve li ne- 
sreće za siromaha Pasottija kada bude prisiljen da 
se skloni u neki švicarski hotelčić da potroši ono 
nekoliko milijuna što ih je tamo sklonio. 

— Vidjet ćemo hoće li stići u Švicarsku! — odvra- 
ti Peppone prijeteći. 

— Tako je! — uzvikne don Camillo. — Dosta je 
stare priče o petoj zapovijedi koja kaže ne ubij! A 
kada netko stigne pred Vječnog Oca, znat će što 
treba da kaže: — »Kratka priča, dragi Gospode Vječ- 
ni Oče, Peppone je proglasio generalni štrajk i sve 
prisilio da ostanu skrštenih ruku.« Kad smo već kod 
toga, reci mi, Peppone, kako ćeš postići da i keru- 
bini skrste ruke? Jesi li razmišljao o tome? 

Peppone zamuka gore od krave koja se imala ote- 
liti i koja je mukala da se čovjeku srce kidalo. 

— Vi niste pop! — reče Peppone stisnutih zuba. — 
Vi ste glavni zapovjednik GPU-a! 

— Gestapoa — ispravi ga don Camillo. — GPU 
je vaš. 

— Šunjate se okolo noću sa šmajserom u šapama 
i upadate u tuđe kuće kao razbojnik. 

— Ati? — mirno upita don Camillo. 

— Ja služim narodu! 

— A ja Bogu! 

Peppone udari nogom u kamen. 

— Ne može čovjek uopće razgovarati s popovima! 
Riječ-dvije i odmah skrenu na politiku! 

— Peppone — započe blago don Camillo. Ali mu 
Peppone ne dopusti da nastavi. 

— Nemojte mi sada zvrndati o državnoj imovini 
i ostale lijepe priče, jer ću vas izrešetati, tako mi 
boga velikoga! — uzviknu. 

Don Camillo zavrti glavom. 

— Ne može čovjek razgovarati sa crvenima. Riječ- 
-dvije i odmah skrenu na politiku! 

Krava koja se imala oteliti prodorno zamuka. 

— Tko je tu? — viknu u tom času netko blizu 
jarka. Bila su tu trojica — Brusco, Magro i Bigio. 

— Pregledajte cestu što vodi do mlina — naredi 


Peppone. 

— U redu — odvrati Brusco. — S kim si to raz- 
govarao? 

— S dušom tvog pokojnog djeda! — izdere se 
Peppone. 


— Ona krava što se ima oteliti sve jače muče — 
progunđa Brusco. 

— Idi pa to ispričaj popu! — zaurla Peppone. — 
Neka crkne! Ja štitim interese naroda, a ne interese 
krava! 

— Ne ljuti se, šefe — promuca Brusco i iščezne 
s ostalom dvojicom. 

— Tako je, Peppone — prošapta don Camillo. — 
Hajde da štitimo interese naroda. 

— Što smjerate? 

Don Camillo spokojno krene jarkom prema pro- 
sjeku. Peppone mu naredi neka stane, jer će mu ina- 
če sasuti olovo u leđa. 

— Peppone je životinja tvrdoglavija od mazge — 
mirno će don Camillo — ali on ne puca u leđa jadnim 
svećenicima koji čine ono što im Bog zapovijeda. 

Peppone sočno prokune, a don Camillo se naglo 
okrene. 

— Prestani se vladati kao konj ili ću te tresnuti 
po gubici kao što sam ono tresnuo tvoga čuvenog 
kotarskog prvaka... 

— Nije bilo potrebno da mi kažete. Znao sam da 
ste to mogli biti jedino vi. Ali ovo je nešto posve 
drugo. 

Don Camillo je mirno gazio dalje jarkom, a Pe- 
ppone je išao za njim mrmljajući i prijeteći da će 
otvoriti paljbu. Kada su već bili nedaleko od staje, 
neki glas zaviknu: 

— Stoj! 

— Hajde do vraga! — odvrati Peppone. — Sada 
sam ja ovdje. Vi otiđite u siranu. 

Don Camillo i ne pogleda vrata staje s pečatima. 
Pope se ljestvama u sjenik iznad staje pa zovnu po- 
tiho: 

— Giacomo! 

Stari kravar što mu je maločas došao ispričati u 
župni dvor ono o kravi, izmili iz hrpe sijena. Don 
Camillo upali džepnu svjetiljku, pomakne gomilu si- 
jena i na podu se pojavi otvor. 

— Spusti se — reče don Camillo starome. 

Stari se spusti kroz otvor i zadrža se dolje podo- 
sta vremena. 

— Oslobodila se — prošapta kada se ponovo po- 
javio. — Izvršio sam već tisuću takvih operacija i 
razumijem se u to bolje od veterinara. 

— Idi sada kući — zapovjedi don Camillo staro- 
me, i starac iščezne. 

Onda don Camillo proširi otvor u podu i dogura 
do njega balu sijena, pa je spusti dolje. 

— Što sad namjeravate — upita ga Peppone koji 
je do tog trenutka bio sakriven. 

— Pomozi mi da pobacamo nekoliko bala pa ću 
ti onda reći. 

Peppone je gunđajući gurao jednu balu za dru- 
gom, a kada se don Carlo spnstig u staju, pođe za 
njim. 

Don Camillo ponese balu sijena do jasala na de- 
snoj strani, pokida žice što su vezivale balu i počne 
bacati sijeno pred krave, 

— Ti se pobrini za jasle slijeva — reče Pepponeu. 

— Neću, pa makar me zaklali! — poviče Peppone, 
pa pograbi prvu balu i ponese je prema lijevim 
jaslama. 

Radili su kao govedari. A onda je trebalo stoku 
napojiti. Budući da je staja bila moderno uređena 
s jaslama uz hodnik po sredini i s koritima za na- 
pajanje uza zid, bilo je potrebno okrenuti stotinu 
krava, a zatim lomiti ruke i tući ih po rogovima da 
ih odvoje od vode, jer bi inače previše popile i po- 
crkale. 

Kada su završili posao, u staji je još vladao mrak, 
naprosto zato što su drveni kapci svih prozora bili 
s vanjske strane zabijeni čavlima. 

— Tri sata po podne — reče don Camillo gledajući 
na sat. — Morat ćemo čekati do mraka. 

Peppone je od bijesa počeo gristi nokte. Na kraju 
se morao pomiriti sa sudbinom. 

Uvečer su Peppone i don Camillo još sjedili u ku- 
tu staje i kartali se pri svjetlu petrolejke. 

— Toliko sam gladan da bih mogao progutati bi- 
skupa s kostima! — uzviknu ljutito Peppone. 

— Loše za probavu, druže predsjedniče — odvrati 
i ne trepnuvši don Camillo, kojem se od gladi sve ze- 
lenjelo pred očima i koji bi bio progutao i kardinala. 

— Imat ćeš pravo govoriti o gladi kad budeš po- 
stio onoliko koliko su postile ove životinje. 

Prije odlaska nabacali su još sijena u sve jasle. 
Peppone se opet usprotivio i govorio o izdaji i na. 
rodnim neprijateljima, ali don Camillo nije popustio. 

Tako je te noći u staji zavladala grobna tišina. T 
stari Pasotti, pošto više nije čuo mukanje krava, po- 
misli da su posve iscrpljene kad više ne mogu ni 
mukati. Ujutro pođe na pregovore s Pepponeom i, 
pošto je svaka strana malo popustila, život se pono- 
vo sredio. 

Po podne Peppone dođe u župni dvor. 

— Eh — reče don Camillo najslađim glasom — 
vi revolucionari morali biste uvijek poslušati savje- 
te starog dekana. Tako je, draga djeco. 

Peppone je, prekrštenih ruku, promatrao tu ču- 
desnu bezočnost. 

i — Velečasni — reče Peppone. — Moj puškomitra- 
jez! 

— Tvoj puškomitraljez? — odgovori smiješeći se 
don Camillo. — Ne razumijem te. Zar si ga imao sa 
sobom? 

— Jesam, imao sam ga, ali kada smo izlazili iz 
staje, vi ste podlo iskoristili moju zbunjenost, pa ste 
mi ga digli. 

— Sada se malko prisjećam — odvrati don Ca- 
millo s izrazom ljupke naivnosti na licu. — Oprosti, 
Peppone. Nesreća je u tome što starim, i nikako da 
se sjetim kamo sam ga stavio. 

— Velečasni — uzvikne Peppone i smrknu se — 
to je već drugi koji ste mi digli! 

— Hajde, sinko, ne uzbuđuj se! Dobit ćeš već dru- 
gi TEo zna koliko ih imaš još porazbacanih svuda po 

ući! 

— Vi ste od onih popova koji polako sile čestita 
kršćanina da postane muhamedanac. 

— Možda — odvrati don Camillo. — Ali tebi se 
to ne može dogoditi. Ti nisi čestit čovjek. 

Peppone tresne šešir o zemlju. 

— Da si čestit čovjek, zahvalio bi mi na onome 
što sam učinio za tebe i za narod. 

Peppone pokupi šešir, nabije ga na glavu i uputi 
se vratima. Prije odlaska još se jednom okrenu: 

— Možete vi meni dignuti ne dva, već dvije tisuće 
puškomitraljeza. Na dan revolucije već ću negdje 
pronaći top kalibra 75 i otvoriti vatru na ovu đa- 
volju kuću! 

— A ja ću već negdje pronaći top kalibra 81 za 
protunapad — odvrati spokojno don Camillo. 

Prolazeći mimo crkvu, na kojoj su vrata bila ši- 
rom otvorena pa se vidio oltar, Peppone bijesno ski- 
nu šešir i odmah ga ponovo stavi da ne bi tko pri- 
mijetio. 

Ali Krist ga je vidio, i kada stiže u crkvu don Ca- 
millo, Krist mu to ispriča. 

— Prošao je Peppone i pozdravio me — raspolo- 
ženo će Krist. 

— Čuvaj se, Isuse — odvrati don Camillo. — Već 
te je netko i poljubio, a onda te prodao za trideset 
lira. Onaj što te je pozdravio, rekao mi je prije tri 
minute da će na dan revolucije već negdje pronaći 
top kalibra 75 i pucati na kuću božju! 


— A što si mu ti odgovorio? 


— Da ću već negdje pronaći top kalibra 81 da uz- 
vratim paljbom na Narodni dom. 

— Razumijem, don Camillo. Zlo je u tome što 
ti već imaš taj top kalibra 81. 

Don Camillo raširi ruke. 

— Isuse — reče — to su sitnice kojih se čovjek 
ne može otarasiti, jer su uspomene. Svi smo mi ljudi 
pomalo sentimentalni. Uostalom, zar nije bolje da 
ti predmeti budu kod mene nego kod njih? 

— Don Camillo je uvijek u pravu — reče Krist 
smiješeći se. — Dok jednog dana ne počini kakvu 
nepodopštinu. 

— Toga se ne plašim; imam najboljeg savjetnika 
na svijetu — odvrati don Camillo. A Krist ostade 
bez riječi. 


PROCESIJA 


Svake godine, na dan mjesnog crkvenog proštenja, 
nosili bi u procesiji Raspetoga s oltara i povorka je 
išla do nasipa. Tu se blagoslivljala voda da rijeka 
ne bi ludovala nego se pošteno vladala. 

Činilo se da će i ovaj put sve ići ustaljenim redom. 
I don Camillo je upravo razmišljao o posljednjim 
pojedinostima obrednog programa kada se u žup- 
nom dvoru pojavi Brusco. 

— Šalje me sekretar Sekcije — reče Brusco — i 
poručuje da će u procesiji sudjelovati i Sekcija u pu- 
nom sastavu i sa zastavom. 

— Zahvaljujem sekretaru Pepponeu — odvrati 
don Camillo. — Bit ću presretan ako budu prisutni 
svi ljudi iz Sekcije. Ali neka budu tako dobri da za- 
stavu ostave kod kuće. U vjerskim povorkama ne 
smije biti političkih zastava. Takva su naređenja. 

Brusco ode, a malo kasnije eto Pepponea zajapu- 
rena lica i izbečenih očiju. 

— I mi smo kršćani kao i svi ostali! — poviče 
Peppone ulazeći u župni dvor a da nije ni pokucao. 
— Po čemu se mi razlikujemo od drugih ljudi? 

— Po tome što ne skidate šešir kada uđete u tu- 
đu kuću — odvrati mirno don Camillo. 

Peppone bijesno skine šešir s glave. 

— Sada si jednak ostalim kršćanima — reče don 
Camillo. 

— Zbog čega ne smijemo u procesiju sa svojom 
zastavom? — zaviče Peppone. — Što ima loše na na- 
šoj zastavi? Je li to zastava kradljivaca i ubojica? 

— NE, druže Peppone — objasni don Camillo pri- 
paljujući cigaru. — To je partijska zastava i kao 
takva ne spada u procesiju. To je vjerska manifesta- 
cija, a ne politička. 

— Tada ne smijete pustiti u procesiju ni zastave 
svoje Katoličke akcije! 

— A zašto? Katolička akcija nije politička stran- 
ka, a najbolji je dokaz to što sam ja njen tajnik. 
Dapače, savjetujem tebi i tvojim drugovima da se 
upišete u nju. 

Peppone se zacereka. 

— Želite li spasiti svoju crnu dušu, upišite se vi u 
našu partiju! 

Don Camillo raširi ruke. 

— Da se nagodimo — odvrati smiješeći se — ne- 
ka svak ostane ondje gdje jest, pa ćemo biti prijate- 
lji kao i do sada. 

— Jaivinikad nismo bili prijatelji — ustvrdi Pep- 
pone. 

— Ni kad smo bili zajedno u brdima? 

— Ne! Ono je bio samo vojni savez. U cilju pobje- 
de možemo se udruživati i s popovima. 

— U redu — reče spokojno don Camillo. — Že- 
lite li u procesiju, ostavite zastavu kod kuće. 

Peppone zaškrguta zubima. 

— Varate se, velečasni, ako mislite da možete ig- 
rati dučea! Ili s našom zastavom ili nema procesije! 

Don Camillo se nije uzbudio. »Proći će ga«, mislio 
je. 1, zaista, u ona tri dana koja su prethodila ned- 
jelji kada je trebalo da se održi proštenje, nitko nije 
o tome ni zucnuo. Ali u nedjelju, sat prije mise, nagr- 
nuli su u župni dvor uplašeni ljudi. Rano izjutra Pe- 
pponeova četa obišla je sve kuće u mjestu i rekla 
ljudima, ako netko pođe u procesiju, da to znači 
da mu nije do zdravlja. 

— Mene nisu upozorili — odgovori don Camillo. 
-— Dakle, ne tiče me se. 

Procesija je morala krenuti nakon mise. Dok je 
don Camillo u sakristiji navlačio ruho određeno za 
tu priliku, stiže skupina župljana. 

— Što ćemo sada? — upitaše ga. 

— Idemo u procesiju — odvrati mirno don Ca- 
millo. 

— Ali oni su u stanju bombama napasti povorku! 
— prigovoriše neki. — Ne možete svoje vjernike iz- 
ložiti takvoj opasnosti. Mislimo da treba odgoditi 
procesiju, obavijestiti gradske policijske vlasti i odr- 
žati procesiju tek pošto stigne dovoljan broj kara- 
binjera da zaštiti povorku. 

— Tako je — reče don Camillo. — U međuvreme- 
nu, mogli bismo objasniti vjerskim mučenicima da 
su bili vrlo neoprezni; umjesto da šire kršćanstvo 
dok je to bilo zabranjeno, trebalo je da čekaju do- 
lazak karabinjera. 

Zatim don Camillo pokaza prisutnima gdje se 
nalaze vrata, i oni odoše gunđajući. Kratko vrijeme 
nakon toga uđe u crkvu skupina staraca i starica. 

— Mi idemo, don Camillo — rekoše. 

— Vi idite kući i to smjesta! — odgovori don Ca- 
millo. — Bog će vam platiti za vaše pobožne namjere. 
Ovo je upravo jedan od onih primjera kada starci, 
žene i djeca moraju ostati kod kuće. 

Ispred crkve je ostala skupina ljudi, ali kada u 
blizini odjeknuše pucnjevi (bio je to Brusco koji je, 
radi zastrašivanja, pročišćavao grlo svog mitraljeza 
pucajući u zrak) i ova nekolicina najodvažnijih dade 
petama vjetra. Kada se don Camillo pojavio pred 
crkvenim vratima, bio je prostor pred crkvom pust 
i prazan kao biljarski stol. 

— Dakle, idemo li, don Camillo? — upita ga uto 
Krist s oltara. — Mora da je rijeka prekrasna kad 
ovako sunce sije. Baš bih je rado vidio. 

— Da, idemo — odvrati don Camillo. — Ali znaj 
da ću ovog puta, na žalost, biti sam u procesiji. Ako 
ti je po volji... 

— Kada je prisutan don Camillo, ima ih već do- 
voljno, čak i previše — reče Krist smijući se. 

Don Camillo brzo prebaci preko ramena i prsa 
kožnati remen s nosačem za podnožje križa, skine 
ogromno raspelo s oltara, stavi podnožje križa u 
nosač i na kraju uzdahnu: 

— Mogli su napraviti malo lakši križ. 

— To ti govoriš meni — odvrati Krist smiješeći 
se — koji sam ga morao nositi navrh gore, a nisam 
imao ramena kao ti. 

Nekoliko minuta kasnije, noseći ogromno raspelo, 
don Camillo je svečano izišao na crkvena vrata. 

Mjesto je bilo pusto — ljudi su se od straha poza- 
tvarala u kuće i krišom zirkali kroz odškrinute pro- 
zorske kapke. 

»Vjerojatno ovaj prizor podsjeća na redovnike 
koji su nekoć, usamljeni s crnim križem, kružili ce- 
stama grada opustošenim od kuge,« pomisli don Ca- 
millo. Potom zapjeva psalam svojim snažnim bari- 
tonom, a u onoj tišini njegov je glas sve snažnije od- 
jekivao. 

Prođe trgom i produži sredinom glavne ulice. I tu 
je vladala potpuna tišina i pustoš. 

Neki psić iskoči iz jedne pokrajnje ulice i upu- 
ti se mirno za don Camillom. 

— Marš! — promrsi don Camillo. 

— Pusti ga — šapne odozgo Krist. — Ovako bar 
Peppone neće moći reći da u procesiji nije bilo ni 
psa. 

Na kraju je ulica zaokretala; tu su se nalazile po- 
sljednje kuće, a odatle se pružala uličica što je vo- 
dila do nasipa. Pošto je skrenuo, don Camillo se 
iznenada nađe na zakrčenoj cesti. 

Dvjesta ljudi zaposjelo je bilo cestu. Stajali su ra- 
širenih nogu i prekrštenih ruku, a ispred svih se 
ustobočio Peppone. 

Don Camillo požali što nije oklopni vlak. Ali bio 
je samo don Camillo pa, kad stiže na metar od Pep- 
ponea, stane. 

Tada izvuče iz kožnog nosača ogromno raspelo, 
podiže ga i zamahne njime kao buzdovanom. 

— Isuse — reče don Camillo — drži se čvrsto, ra- 
spalit ću ih! 

Ali to nije bilo potrebno, jer su ljudi u tren oka 
shvatili položaj i požurili kud koji. I kao nekim ču- 
dom, u mnoštvu se stvori širok prolaz. 

Jedino je Peppone ostao nasred ceste, ustobočen 
i raskoračen. Don Camillo namjesti ponovo podno- 
žje križa u kožnati tobolac i čvrstim korakom krenu 
ravno na Pepponea. 

I Peppone se odmaknu. 

— Ne mičem se zbog vas, već zbog njega — reče 
Peppone pokazujući na raspelo. 

— Onda skini šešir s tikve! — odvrati don Camillo 
a da ga i ne pogleda. 

Peppone skine šešir, a don Camillo prođe sveča- 
no između Pepponeovih ljudi. 

Stigavši na nasip, stane. 

— Isuse — reče glasno don Camillo — kada bi 
u ovom prljavom mjestu kuće ono nekoliko čestitih 
ljudi mogle ploviti kao što je plovila Nojina korab- 
lja, molio bih te da pošalješ takvu poplavu da se 
nasip sruši i da voda preplavi čitavo mjesto. Ali, bu- 
dući da ono nekoliko čestitih ljudi stanuje u kućama 
od iste opeke kao i brojni nevaljalci, a ne bi bilo 
pravedno da dobri ispaštaju zbog grijeha lupeža ka- 
kav je predsjednik Peppone i ona horda njegovih 
bezbožnih pustahija, molim te da ovaj kraj čuvaš od 
vode i da mu pokloniš svako blagostanje. 

— Amen — odazva se Peppone iza leđa don 
Camilla. 

— Amen — odgovoriše u zboru za don Camillom 
Pepponeovi liudi, koji su išli za križem. 

Don Camillo se vrati. Kada dođe pred crkvu i ka- 
da se okrenu kako bi Krist još jednom blagoslovio 
udaljenu rijeku, don Camillo ugleda pred sobom ma- 
loga psića, Pepponea, Pepponeove ljude i sve mieš- 
tane. Čak i mjesnog apotekara, koji je bio okorjeli 
bezbožac, ali koji, do đavola, nije nikada sreo tak- 
voga popa kao što je don Camillo koji je umio Sve- 
višnjega Oca učiniti simpatičnim. 

ZBOR 


Kada je na uglu pročitao proglas u kojem je pisa- 
lo da će netko iz grada održati na trgu zbor na poziv 
mjesne sekcije Liberalne stranke, Peppone poskoči 
kao oparen. 

— Ovakva provokacija, ovdje, u ovoj crvenoj tvr- 
čavi! — zaurla. — Vidjet ćemo tko ovdje zapovijeda! 

Zatim sazove glavni štab te počeše proučavati i 
analizirati nečuveni događaj. Odbačen je prijedlog 
da se smjesta zapali sjedište Liberalne stranke. Nije 
prihvaćena ni zamisao da se zabrani održavanje zbo- 
ra. 

— Evo zamki demokracije! — zaključi Peppone. 
— Bilo kakva ništarija može sebi dopustiti luksuz 
da govori na javnome trgu! 

Odlučeno je da se sačuva rad i zakonitost — pri- 
premili su opću mobilizaciju svih raspoloživih snaga, 
organizirali patrolne čete kako bi se predusrele za- 
sjede, predvidjeli zauzimanje strateških položaja i 
zaštitu sjedišta partijske sekcije. Bili su u priprav- 
nosti hitri kuriri da pozovu susjedne sekcije ako za- 
treba pojačanje. 

— Sama činjenica što dolaze ovamo održati javni 
zbor dokazuje kako su uvjereni da nas mogu svla- 
dati — reče Peppone. — Ali ljuto se varaju ako mi- 
sle da će nas zateći nepripravne. 

Izvidnice postavljene na prilazima u mjesto i duž 
cesta morale su javljati svako sumnjivo kretanje. 
Stražarenje je počelo već u subotu ujutro, ali se či- 
tavog dana ni mačak nije pojavio. 

Noću Smilzo zapazi sumnjiva biciklista, ali se na 
kraju pokaza da je sumnjivac obična pijanica. Zbor 
je trebao početi u nedjelju po podne, ali već su pro- 
šla tri sata, a još se nitko nije pojavio. 

— Svi će stići vlakom u 15 i 35 — reče Peppone. 
I porazmjesti stražare oko željezničke stanice. 

I eto, stiže vlak, a iz njega izađe samo mršavi 
čovječuljak s malim kovčegom od umjetne kože. 

— Bit će da su nešto nanjušili. Nisu se osjećali 
dovoljno snažni da udare — zaključi Peppone. 

U tom času čovječuljak priđe, uljudno pozdravi i 
zamoli Pepponea da mu kaže gdje se nalazi sjedište 
Liberalne stranke. 

Peppone zinu. 

— Sjedište Liberalne stranke? 

— Da — potvrdi čovječuljak — za dvadeset minu- 
ta moram održati nekakav govor, pa ne bih htio 
zakasniti. 

Svi pogledaše Pepponea. Peppone se češao po 
glavi. 

— Zapravo nije lako objasniti, jer je središte gra- 
da udaljeno nekoliko kilometara odavde. 

Čovječuljak se lecnu. 

— A ima li kakvo prijevozno sredstvo? 

— Tu su moja kola — progunđa Peppone. — Ako 
želite s nama. 

Čovječuljak zahvali. Kada se našao ispred željez- 
ničke stanice i ugledao ogroman teretnjak natovaren 
ljudima surova izraza, s crvenim rupcima oko vrata 
i značkama na prsima, pogleda Pepponea. 


— Ja sam vođa — reče Peppone. — Samo se vi 
popnite naprijed sa mnom. 

Na pola puta Peppone naglo zaustavi kamion, pa 
se zagleda u čovječuljka. Bio je to zapravo čovjek 
srednjih godina, mršav, vrlo profinjena lica. 

— Vi ste, dakle, liberal? — upita. 

— Jesam — odvrati čovjek. 

— I nije vas strah što ste ovdje sami među pe- 
deset komunista? 

— Nije — mirno odvrati čovjek. 

Među ljudima u kamionu se razlegne prijeteće 
gunđanje. 

— Što imate u tom kovčegu? Dinamit? — upita 
Peppone. 

Čovjek prasnu u smijeh i podigne poklopac. 

— Pidžamu, par papuča i četkicu za zube — ob- 
jasni. 

Peppone stane gužvati šešir na glavi i pljesnu se 
po stegnima. 

— Da poludiš! — poviče. — A mogu li znati zašto 
vas nije strah? 

— Upravo zato što sam ja sam, a vas ima pedeset 
— objasni spokojno čovječuljak. 

— Svejedno je koliko nas ima! — zaurla Peppone. 
— Zar ne pomišljate da vas ja sam jednom rukom 
mogu baciti dolje u jarak? 

— Ne, ne pomišljam — reče mirno čovječuljak. 

— Onda, ili ste luđak, ili neodgovoran tip, ili je- 
dan od onih što žele druge nasamariti. 

Čovjek se nasmija. 

— Nešto mnogo jednostavnije, gospodine. Ja sam 
čestit čovjek. 

Peppone poskoči. 

— Ne, dragi gospodine! Da ste vi čestit čovjek, 
ne biste bili neprijatelj naroda! Sluga reakcije! Oru- 
đe kapitalista! 

— Nisam ja ničiji neprijatelj, ničiji sluga. Ja sam 
jednostavno čovjek koji misli drugačije nego vi. 

Peppone upali motor i kamion pojuri punom br- 
zinom. 

— Jeste li napisali oporuku prije no što ste kre- 
nuli ovamo? — dobaci podrugljivo Peppone dok su 
jurili cestom. 

— Nisam — odvrati čovjek prirodno i jednostav- 
no. — Jedino moje bogatstvo je moj posao. Ako um- 
rem, ne mogu ga ostaviti nikome. 

Prije no što su ušli u mjesto, Peppone se časkom 
zaustavi da izmijeni nekoliko riječi sa Smilzom koji 
je pratio kamion na svom motorkotaču. Zatim pono- 
vo krenu i, prolazeći sporednim cestama, stiže pred 
sjedište Liberalne stranke. 

Vrata i prozori bili su čvrsto zatvoreni. 

— Nigdje nikoga — reče Peppone, smrknut. 

— Bit će da su se svi okupili na trgu, već je kasno 
— odvrati čovječuljak. 

— Da, bit će upravo tako — odvrati Peppone i na- 
mignu Bruscu. 

Pošto stigoše na trg, Peppone i njegovi siđoše, op- 
koliše čovjeka i povedoše ga do tribine krčeći mu 
put kroz svjetinu. Čovjek se pope i ugleda pred so- 
bom dvije tisuće ljudi s crvenim rupcima oko vra- 
ta. 
Čovjek se okrenu Pepponeu koji je stajao pored 
njega na tribini. 

— Oprostite — reče — jesam li zabunom došao 
na krivi zbor? 

— Niste — uvjeri ga Peppone. — Radi se o tome 
da liberala ovdje ima svega dvadeset i tri, pa ih je 
teško zapaziti u masi. Reći ću vam iskreno, da sam 
u vašoj koži, ne bih ni u snu pomislio da ovdje pri- 
redim zbor. 

— Znači da liberali imaju više povjerenja od vas 
u gone korektnost komunista — odvrati čov- 
jek. 

Peppone proguta gorki zalogaj pa priđe mikrofo- 
nu. 

— Drugovi! — reče gromkim glasom. — Predstav- 
ljam vam gospodina koji će vam održati govor na- 
kon kojeg ćete se svi upisati u Liberalnu stranku. 

Bura smijeha dočeka Pepponeove riječi. Pošto su 
se ljudi donekle stišali, čovjek progovori: 

— Zahvaljujem vašem vođi na njegovoj dobroti 
— reče — ali moram vam objasniti da ono što je 
ustvrdio nije u skladu s mojim željama. Jer, kada 
biste se nakon mog govora svi vi upisali u Liberalnu 
stranku, ja bih se morao upisati u Komunističku 
partiju, što ne bi odgovaralo mojim načelima. 

Nije mogao produžiti, jer u tom trenutku doleti 
zrela rajčica i pogodi ga posred lica. 

Nastane sveopći hihot i cerekanje, a Peppone pro- 
blijedi. 

— Svinja je svaki tko se smije! — zaurla u mikro- 
fon. Mnoštvo zanijemi. 

Čovjek se nije maknuo i pokušavao je rukom ob- 
risati lice. Peppone je bio od onih ljudi što postupaju 
nagonski, te je bio u stanju učiniti velike geste a da 
nije bio svjestan toga; izvuče maramicu pa je vrati, 
i odveže veliki crveni rubac koji je nosio oko vrata, 
te ga pruži čovjeku. 

— Nosio sam ga dok sam bio u brdima — reče. 
— Obrišite se. 

— Živio Peppone! — zagrmi gromki glas s prozo- 
ra na prvom katu obližnje kuće. 

— Nije mi potrebno odobravanje klera — odvra- 
ti gordo Peppone. 

Don Camillo je pak u sebi bjesnio što je dopustio 
da mu izleti povik. 

: Čovjek zavrti glavom, nakloni se i priđe mikro- 
onu: 

— Prevelik je dio povijesti sadržan u ovom rupcu 
da bismo ga smjeli okaljati sitnom epizodom koja 
spada u red najneslavnijih događaja u svjetskoj kro- 
nici — reče. — Za ovakvu mrlju dovoljna je obična 
maramica za nos. 

Peppone pocrveni i uzvrati naklonom, a masom 
prostruji neko čudno uzbuđenje i prolomi se urne- 
besni pljesak. Šmokljan koji je bacio rajčicu hitro 
napusti trg, otjeran udarcima u stražnjicu. 

Čovjek poče govoriti tiho, sabrano, bez oštrine, 
zaobilazeći svaki ugao, izbjegavajući svaki tvrđi do- 
kaz, jer je shvatio da mu nitko ne bi prigovorio kad 
bi se i najžešće okomio, te da bi bilo podlo to isko- 
ristiti. 

Na kraju su mu pljeskali, kada je sišao s tribine, 
i odmicali su se da ga propuste. 

Stigavši na kraj trga, našao se pred vratima op- 
ćinske zgrade, i tu je zastao u neprilici sa svojim 
kovčežićem u ruci, jer nije znao kamo da krene ni 

šta da uradi. Tada naiđe don Camillo i obrati se 
Pepponeu koji je stajao dva koraka iza čovječuljka. 

— Brzo ste se vi bezbošci sporazumjeli s popo- 
žderima liberalima — uzviknu glasno don Camillo. 


— Što — zabezeknu se Peppone obraćajući se 
čovječuljku. — On je, dakle, popožder? 
— Ali... — promuca čovjek. 


— Šutite! — prekine ga don Camillo. — Stidite 
se, vi koji hoćete slobodnu crkvu u slobodnoj državi! 

Čovjek je zaustio da se usprotivi, ali mu Peppo- 
ne ne dade ni započeti: 

— Sjajno! — zagrmi. — Evo ruke! Ako se radi 
o popožderima, ja sam prijatelj i reakcionarnih li- 
berala! 

— Tako je! — oglase se Pepponeovi ljudi. 

— Moj ste gost! — reče Peppone čovjeku. 

— Ni govora o tome! — usprotivi se don Camillo. 
— Gospodin će biti moj gost. Ja nisam prostak koji 
svojim protivnicima baca rajčice u lice! 

PERO: stane pred don Camilla i ustoboči se pri- 
jeteći. 

— Rekao sam da je moj gost — reče neprijazno. 

— Ali budući da sam to rekao i ja — odgovori 
don Camillo — to znači, ako želiš, da možemo pi- 
tanje raspraviti pesnicama, pa ćeš konačno po- 
kupiti i ono što pripada onim vjetrogonjama iz tvog 
raspalog »Dynamosa«! 

Peppone stisne pesnice. 

— Hajde, idemo — reče mu Brusco. — Valjda 
se nećeš mlatiti s popom nasred trga? 

Na kraju odluče da se sastanu na neutralnom tlu. 
Otišli su sva trojica na večeru izvan mjesta k Gigiot- 
tu, potpuno apolitičnom gostioničaru, pa se tako 
i taj susret s demokracijom završio neriješenim re- 
zultatom. 


NA OBALI RIJEKE 


Od jedan do tri po podne u kolovozu je vrućina, u 
mjestima utonulim u proso i konoplju, gotovo vid- 
ljiva i opipljiva. Čini ti se da imaš pred sobom, na 
PE od nosa, veliku lelujavu koprenu od usijanog 
stakla. 

Ideš po mostu i pogledaš u jarak, a dolje zjapi 
suho i ispucalo dno, tek tu i tamo pokoja uginula 
riba. Ako s ceste duž nasipa baciš pogled na groblje, 
učini ti se da čuješ kako kosti pokojnika škripe, pri- 
tisnute nemilosrdnim suncem. 

Provincijskom cestom kreću se tromo taljige vi- 
sokih kotača natovarene pijeskom, a vozar spava 
ispružen na vrhu tovara, s trbuhom u hladu a užare- 
nih leđa, ili sjedi na jednoj rukunici te majušnim 
kosirićem grabi iz pole lubenice koju drži u krilu 
poput vjedra. 

Kada stigneš do velikog nasipa ugledaš rijeku, ši- 
roku i pustu, nepomičnu i tihu, koja je više nalik na 
groblje mrtvih voda nego na rijeku. 

Don Camillo se uputio prema velikom nasipu. Na 
glavu ispod šešira stavio je velik bijeli rubac. Bio je 
jedan sat i pol jednog kolovoskog popodneva i, kada 
si ga vidio onako sama na bijeloj cesti pod vrelim 

suncem, bilo je nemoguće zamisliti nešto crnje i po- 
povskije. 

»Dao bih sebi odrezati glavu da u ovom trenutku 
na dvadeset kilometara unaokolo nema ni žive duše 
koja ne spava«, reče u sebi don Camillo. 

Potom siđe niz nasip i sjedne u hlad pod akacijin 
grm, odakle se kroz zelenilo vidjelo kako svjetluca 
voda. Onda se svuče i brižljivo složi komad po ko- 
mad odjeće, poveže je u svežanj koji sakri u granje 
omanjeg drveta, pa kad je ostao samo u gaćama, 
skoči u vodu. 

Bio je potpuno spokojan — nitko ga nije mogao 
vidjeti, jer je u mrtvo doba dana namjerno odabrao 
i najnedostupnije mjesto. 

Svakako je bio dobro skriven; za pola sata iziđe 
iz vode, provuče se natrag kroz grmlje i stiže do 
bi ron gdje je ostavio svežanj, ali odjeće više nije 

ilo. 

Don Camillu zastane dah. 

O krađi nije moglo biti ni govora — nitko se ne- 
će polakomiti za starom i pohabanom popovskom 
mantijom; ovdje se morala kriti neka druga vra- 
golija. I zaista, nije proteklo dugo kada sa strane 
nasipa dopru glasovi što su se sve više približavali. 
Kada je don Camillo mogao nešto razabrati, vidio 
je da se približava velika skupina mladića i djevo- 
jaka, a u čovjeku koji im je išao na čelu prepozna 
Smilza. Tada je shvatio u kojem grmu leži zec, te 
osjeti silnu želju da iščupa akaciju i počne mlatiti 
oko sebe. Ali to je zacijelo bilo baš ono što su oni 
željeli — izvući don Camilla iz skrovišta u gaća- 
ma i naslađivati se prizorom. 

Don Camillo skoči tada naglavce u vodu i roneći 
dopre do otočića nasred rijeke, popne se i nestane 
u malom trstiku. 

Ali, mada ga nisu mogli vidjeti, jer se don Camillo 
popeo na otočić sa suprotne strane, primijetili su 
da je uzmakao, pa se rasprše u manje skupine duž 
obale i čekahu uz glasnu pjesmu i smijeh. Don Ca- 
millo je bio opkoljen. 

Kako jak čovjek postane slab kada se osjeća smi- 
ješnim! 

Don Camillo se ispružio između trski i čekao — 
promatrao je, a da ga nisu mogli vidjeti, te je tako 
ugledao Pepponea kako dolazi u pratnji Brusca i Big- 
gia i cijeloga glavnog štaba. Smilzo je nešto tumačio 
širokim pokretima ruku i svi su se grohotom smijali. 
Zatim su počeli nadolaziti i drugi ljudi i bilo ih je 
sve više. Don Camillo shvati da mu crveni žele napla- 
titi sve stare i nove račune, a ovaj put su pronašli 
najbolji način, jer kad jednom netko postane pred- 
met poruge, nitko ga se više neće plašiti, pa makar 
imao šake kao maljeve i makar predstavljao Vječnog 
Oca. A zapravo je to bila velika zabluda, jer don Ca- 
millo nije nikad poželio bilo koga natjerati u strah 
osim vraga. Ali sada se politika vraški promijenila. 
Crveni su župnika smatrali za neprijatelja i, kada bi 
stvari krenule naopako, govorili su da su svemu po- 
povi krivi. Kad poslovi ne idu kako treba, nije važ- 
no pronaći način kako da se poprave, već na koga 
svaliti krivicu. 

— Isuse — reče don Camillo — stid me što ti se 
obraćam u gaćama, ali stvar je veoma ozbiljna, pa 
ako smatraš da nije smrtni grijeh da jadni žup- 
nik koji umire od paklene žege skoči u vodu, pomozi 
mi, jer sam ne mogu ništa. 

Donijeli su boce, igraće karte i harmoniku. Oba- 
la je sada bila kao kakva šarena plaža i bilo je ja- 
sno da uopće ne pomišljaju napustiti opsadu. Na- 
protiv, još su je pojačali jer su zauzeli gotovo pola 
kilometra obale uzvodno sve osim zloglasnog gaza, 
dvjesta metara širokog pojasa obale pokrivenog gu- 
stom šikarom i suvarcima, kamo od četrdest i pete 
nitko nije stupio nogom. 

Pri povlačenju Nijemci su bili srušili mostove i 
minirali širok pojas obale s obje strane gaza, pa je 
tako i ono mjesto, kao i susjedna tačka na suprot- 
noj obali, bilo posijano minama tako vraški postav- 
ljenim da su mineri koji su svojedobno bili upućeni 
da odstrane mine, nakon nekoliko poraznih pokuša- 

ja, odlučili da radije ograde tu zonu kočićima i bod- 
ljikavom žicom. 

Tu Pepponeovih crvendaća nije bilo, ali nije ni 
trebalo, jer samo bi luđak mogao stupiti na minsko 
polje. Dakle, izlaza nije bilo — pokuša li izići iz vo- 
de onkraj zaposjednute obale sa sjeverne strane, na- 
ći će se usred naselja, a pokuša li se spustiti južno, 
tako daleko gdje nema više ljudi, naći će se u guš- 
tari. Župnik u gaćama ne može sebi priuštiti tako 
nešto. 

Don Camillo se nije micao i dalje je ležao ispružen 
na vlažnoj zemlji, grickajući trsku, kujući i odbacu- 
jući kojekakve planove. 

Napokon zaključi da čovjek vrijedan poštovanja 
može ostati vrijedan poštovanja, pa makar imao na 
sebi samo gaće. Važno je da učini nešto što će biti 
KL 1 čovjeka, a onda nije važno je li odjeven 
ili gol. 

Spuštala se večer i na obali zapališe baklje i svje- 
tiljke. Činilo se da je to neko zabavno veče na turi- 
stičkoj plaži. Kada se zelena boja trave pretvorila u 
crnu, don Camillo klizne u vodu i oprezno zapliva uz- 
vodno do mjesta gdje je pod nogama osjetio mulje- 
vito dno gaza. Tada odlučno krene prema obali. Nisu 
ga mogli vidjeti, jer je više hodao pod vodom nego 
plivao, tek je od vremena do vremena pomolio glavu 
da udahne zraka. 

I evo obale — najteže je sada bilo uzverati se a 
da ga ne zapaze. Kada se jednom nađe u grmlju, lako 
će se dokopati nasipa, prijeći ga trkom i potom na 
drugoj strani, šuljajući se kroz redove loze i kroz 
proso, bez teškoće stići do voćnjaka kraj župnog 
dvora. 

Uhvatio se za grm i počeo polako izlaziti iz vode, 
ali kada se već bio gotovo popeo, grm se iščupa i don 
Camillo pade na leđa. Pad se čuo i ljudi primijetiše 
što se događa. Ali don Camillo je jednim skokom 
već bio na obali i nestao u grmlju. 

Začuju se povici, svi se skupe s jedne i s druge 
strane minskog polja, dok je mjesec izlazio i osvjet- 
ljavao prizor. 

— Don Camillo! — kriknu Peppone kročeći na- 
prijed. — Don Camillo! 

Nitko se ne odazva. Zavlada tišina, a ljudi kao da 
se slediše. 

— Don Camillo! — ponovo kriknu Peppone. — 
Ne mičite se, za ime božje! Nalazite se u miniranoj 
zoni! 

— Znam — oglasi se spokojno don Camillo iz 
jednog grma usred one proklete guštare. 

Smilzo pođe naprijed sa svežnjem u ruci. 

— Don Camillo — zavika. — Ne mičite se, dovolj- 
no je da vrhom prsta dodirnete minu i odletjet ćete 
u zrak! 

— Znam — odgovori spokojno don Camillo. 

Smilzu se na licu pojaviše graške znoja. 

— Don Camillo! — krikne. — Bila je to glupa 
šala. Stanite, evo vam vaše odjeće. 

— Moja odjeća? Hvala, Smilzo. Ako mi je hoćeš 
donijeti, ja sam ovdje. 

Nad grmom usred guštare zanjiha se grančica. 

Smilzo razjapi usta i okrene se da pogleda ostale. 

U tišini odjeknu don Camillovo podrugljivo smi- 
juljenje. 

Peppone istrgne svežanj iz ruku skamenjenog 
Smilza. 

— Ja vam donosim odjeću, don Camillo — reče 
Peppone i krene polako prema bodljikavoj žici. Htio 
je već prekoračiti žicu kada ga Smilzo jednim sko- 
kom stiže i povuče natrag. 

— Ne, šefe — reče Smilzo, zgrabi svežanj i presko- 
či žicu. — Ovo je moje maslo. 

Ljudi se povukoše. Svima su čela bila orošena 
znojem i grozničavo su rukama dodirivali usta. 

Smilzo je sporo napredovao prema sredini gušta- 
re koračajući oprezno stopu po stopu. Tišina je po- 
stala teška kao olovo. 

— Evo — izgovori jedva čujno Smilzo kad je sti- 
gao nedaleko od grma. 

— U redu — progunđa don Camillo — dođi slo- 
bodno ovamo! Stekao si pravo da vidiš don Camilla 
u gaćama. 

Smilzo zaobiđe grm. 

— Dakle, kako ti se čini dekan u gaćama? — 
upita ga don Camillo. 

— Ne znam — promuca Smilzo. — Sve mi je crno 
pred očima a oko mene plešu crvene točkice. I mje- 
sečina. 

Teško je disao. 

— Ja sam — mucao je dalje Smilzo — istina, di- 
gao poneku stvarčicu, nekoga sam i odalamio, ali ni- 
kad nisam nikome zla učinio. 

— Ego te absolvo — reče don Camillo i načini 
mu na čelu znak križa. 

Polako se upute prema nasipu. Ljudi su, suspreg- 
nuta daha, očekivali prasak eksplozije. 

Prijeđoše bodljikavu žicu, a onda pođoše cestom, 
don Camillo sprijeda, Smilzo straga. Smilzo je kora- 
čao na vrhovima prstiju kao da se još nalazi u mini- 
ranom području, jer nije više ništa shvaćao, odjed- 
nom se skljokao na zemlju. Peppone, koji je na uda- 
ljenosti od dvadesetak metara predvodio ostale skup- 
ljene iza njega u gustim redovima, sagnu se načas, 
ne skidajući pogled s don Camillovih leđa, zgrabi 
Smilza za ovratnik i uprti ga na leđa kao vreću. 
Na crkvenim vratima don Camillo se časkom okre- 
nu, pozdravi masu klimnuvši dostojanstveno gla- 
vom, i uđe. 

Svi su se šutke razišli, a pred crkvom je ostao još 
samo Peppone. 

Čvrsto stojeći raširenih nogu, ne puštajući iz ru- 
ku ovratnik onesviješćenog Smilza, piljio je netremi- 
ce u zatvorena vrata. Napokon se prenu, zavrti gla- 
vom i udalji se sporim koracima noseći na leđima 
svoj teret. 

— Isuse — šapnu don Camillo raspetom Kristu 
— čovjek služi crkvi i time što brani dostojanstvo 
župnika u gaćama. 

Krist nije odgovarao. 

— Isuse — šapnu opet don Camillo — jesam li 
počinio smrtni grijeh kada sam se pošao okupati? 

— Nisi — odvrati Krist — ali si počinio smrtni 
grijeh kada si potakao Smilza da ti donese odjeću. 

— Nisam vjerovao da će mi je zaista donijeti. 
Nisam bio zao, već neoprezan. 

Izdaleka, od rijeke, dopre nekakva potmula grm- 
ljavina. 

— Dogodi se ponekad da zec zađe u minirano 
područje i izazove eksploziju mine — objasni don 
Camillo više mišlju negoli riječima. — Trebalo bi, 
dakle, zaključiti da si ti... 

— Ništa ti nemoj zaključivati, don Camillo — 
prekine ga Krist smiješeći se. — Kada je čovjek u 
groznici, ne može donositi ispravne zaključke. 

U međuvremenu je Peppone stigao do vrata kuće 
u kojoj je živio Smilzo. Pokuca i vrata mu otvori sta- 
rac koji, bez riječi, preuzme teret što mu ga Peppone 
pruži. Upravo u tom trenutku odjeknu ona tutnja- 
va. Peppone zavrti glavom, a mozgom mu proleti 
stotinu misli. Onda na trenutak uzme natrag Smil- 
za i prilijepi mu takvu zaušnicu da se Smilzu dignu 
kosa na glavi. 

— Naprijed! — reče Smilzo rastreseno dok ga 
je starac ponovo preuzimao na čuvanje. 


NASILNICI 


Don Camillo, koji je već tjedan dana bio nepre- 
stano u pokretu, te je čak zaboravljao jesti zbog 
silnog posla i jurnjave na sve strane, vraćao se jed- 
nog popodneva iz obližnjeg sela i, tek pred ulazom 
u mjesto, morao sići s bicikla, jer su radnici preko 
čitave ceste kopali jarak kojeg izjutra još nije bilo. 

— Polažemo novu odvodnu cijev — objasni jedan 
radnik. — Po naređenju predsjednika općine. 

Don Camillo ode ravno u općinu i dignu dreku na 
Pepponea. 

— Netko je ovdje izgubio pamet! — uzvikne. — 
Upravo sada morate kopati onaj smrdljivi jarak? 
Znate li da je danas petak? 

— Zbilja? — začudi se Peppone. — Zar je pet- 
kom zabranjeno kopati jarke? 

Don Camillo riknu: 

— Zar tebi nije jasno da je za dva dana nedjelja? 

Peppone se zamisli. Pritisne zvonce i javi se Brus- 
co. 

— Slušaj — obrati mu se Peppone — velečasni 
kaže da je danas petak i da je za manje od dva dana 
nedjelja. Želim čuti tvoje mišljenje. 

Brusco počne ozbiljno proučavati stvar. Izvadi 
olovku i stane računati na listu papira. 

— Doista — reče napokon — ako uzmemo da je 
sada četiri sata po podne i da do ponoći ima još 
osam sati, onda do nedjelje ostaju svega trideset 
i dva sata. 

Don Camillo je čitavu tu predstavu pratio pun bi- 
jesa i najzad je izgubio strpljenje. 


— Razumijem! — drekne. — Sve je to sračunato 
da se bojkotira biskupov posjet! 
— Velečasni — odvrati Peppone — kakve veze 


ima jarak za odvodni kanal s biskupovim dolaskom? 
A zatim, oprostite, tko je taj biskup? I zašto on do- 
lazi ovamo? 

— Da pošalje k vragu tvoju opaku dušu! — zaurla 
don Camillo. — Jarak treba smjesta zatrpati, jer 
inače u nedjelju biskup neće moći proći! 

Peppone napravi blesavo lice. 

— Neće moći proći? A kako ste vi prošli? Preko 
jarka je postavljena brvina ako se ne varam. 

— Ali biskup dolazi automobilom! — vikao je 
don Camillo. — Ne možeš biskupa natjerati da iza- 
đe iz kola! 

— Oprostite, nisam znao da biskupi ne mogu 
ići pješice — odvrati Peppone. — Ali ako je tako, 
onda je to nešto drugo. Brusco, telefoniraj u grad 
da smjesta pošalju dizalicu. Postavit ćemo je kraj 
jarka i, čim se pojave biskupova kola, privezat ćemo 
ih za čekrk i prebaciti dizalicom na drugu stranu 
jarka, tako da biskup neće morati izlaziti iz automo- 
bila. Razumiješ li? 

— Razumijem, šefe. Koje boje mora biti dizalica? 

— Naruči niklovanu ili kromiranu; bit će efekt- 
nije. 

U takvom slučaju svatko bi bez razmišljanja kre- 
nuo u napad, pa makar i ne imao don Camillove ok- 
lopne pesnice. Ali upravo je u takvim prilikama don 
Camillo odmah uspijevao ponovo zadobiti vlast nad 
sobom. Tada bi strahovito jednostavno rasudio: 
»Ako me ovaj tako drsko i otvoreno izaziva, znači 
da od mene očekuje da nešto uradim. Prema tome, 

raspalim li ga pesnicom po licu, učinit ću mu uslugu. 
I, zaista, ovdje se ne bih tukao s Pepponeom, nego 
s predsjednikom općine koji obavlja svoju službenu 
dužnost, a to bi izazvalo paklenu bruku i stvorilo ne- 
prijateljsku atmosferu za mene, pa prema tome i za 
biskupa. 

— Nije važno — reče. — I biskupi mogu ići pje- 
šice. 

Još iste večeri je u crkvi govorio kao da će se ra- 
splakati, preklinjajući ljude da sačuvaju mir i da se 
jedino mole Bogu da gospodinu predsjedniku rasvi- 
jetli pamet, jer se samo tako može izbjeći da se sve- 
čanost pokvari prekrcavanjem i da se poremeti pro- 
cesija, budući da bi okupljeni vjernici bili prisiljeni 
da jedan po jedan prelaze preko nesigurne brvine. 
Trebalo je još moliti Boga da spriječi da se brvina 
prilikom prijelaza ne sruši jer je samo tako moguće 
da se dan radosti ne pretvori u dan žalosti. 

Ovaj neobično podmukli govor prouzrokovao je 
da su se razjarile sve žene. Kada su izišle iz crkve, 
uputile su se pred Pepponeovu kuću i toliko su toga 
tu izgovorile da se na kraju pojavio Peppone i po- 
čeo vikati da idu sve do đavola i da će jarak ponovo 
zatrpati. 

I tako je sve prošlo dobro, ali u nedjelju ujutro sve 
su ulice osvanule oblijepljene golemim tiskanim pro- 
glasima. 

»Drugovi! 

Posluživši se početkom javnih radova kao izlikom, 
reakcija je podigla nedoličnu dreku koja vrijeđa na- 
še demokratske osjećaje. U nedjelju će biti gost na 
šega kraja predstavnik strane države, onaj isti pred- 
stavnik koji je, indirektno, bio začetnik nedolične 
dreke. Budući da znamo za vaša čuvstva i za vaše 
negodovanje, preporučujemo vam da se u nedjelju 
uzdržite od bilo kakvih demonstracija koje bi mogle 
poremetiti naše odnose sa strancima, te vas odlučno 
pozivamo da dočekate predstavnika strane države 
samo s dostojanstvenom nehajnošću. 

Živjela demokratska Republika! Živio proletari- 
jat! Živjela Rusijal« 

Sve su to potkrijepili općom mobilizacijom svih 
crvenih. Oni su, što se odmah vidjelo, dobili poseban 
zadatak da hodaju cestom gore-dolje »s dostojan- 
stvenom nehajnošću« te da izazovno pokazuju crvene 
rupce i kravate. 

Don Camillo je blijed došao načas u crkvu i brzo 
krenuo prema izlazu. 

— Don Camillo! — pozva ga Krist. — Čemu to- 
lika žurba? 

— Moram dočekati biskupa na glavnoj cesti — 
stane objašnjavati don Camillo. — Nije to baš tako 
blizu. Osim toga, na glavnoj cesti sve vrvi od ljudi 
s crvenim rupcima, pa ako me biskup ne bude vi- 
dio, pomislit će da je došao u Staljingrad. 

— A jesu li ti s crvenim rupcima stranci ili pri- 
padnici neke druge vjere? — upita ga Krist. 

— Ama to su one iste vucibatine što ih ponekad 
vidiš ovdje u crkvi. 

— Ako je tako, don Camillo, bit će bolje da vratiš 
u ormar u sakristiji ono što si privezao ispod man- 
tije. 

Don Camillo podigne mantiju, izvuče puškomitra- 
ljez i spremi ga u sakristiju. 

— Uzet ćeš ga kad ti ja budem rekao — naloži 
Krist, a don Camillo slegne ramenima. 

— Budem li čekao da mi ti to kažeš, nagrabusit 
ćemo! — uzvikne. — Ti mi to nikad nećeš reći. Priz- 
nat ću ti nešto — na mnogim mjestima u Starom 
zavjetu... 

— Hajde sad, reakcionaru! — reče Krist smiješe- 
ći se. — Dok ti ovdje gubiš vrijeme brbljajući, tvoj 
jadni stari i nezaštićeni biskup prepušten je na mi- 
lost i nemilost crvenih hordi! 


koko 


Doista, jadni stari i nezaštićeni biskup bio je pre- 
pušten na milost i nemilost crvenih. Već od sedam 
sati izjutra vjernici su se skupljali s obje strane 
glavne ceste tvoreći dvije dugačke i snažne zidine 
oduševljenja, ali Peppone — nekoliko minuta prije 

dolaska biskupova automobila, to jest čim je ugle- 
dao dim rakete kojom mu je izvidnica dala znak 
da dolazi neprijatelj — izda nalog za pokret. Munje- 
vitim manevrom crvene snage pođoše pola kilometra 
naprijed tako da je biskup pri dolasku našao cestu 
punu ljudi s crvenim rupcima oko vrata, ljudi koji 
su kružili amo-tamo ili postajkivali u manjim sku- 
pinama, ćaskajući i ne pokazujući ni najmanje zani- 
manja za automobil koji je morao napredovati pu- 
ževim korakom i krčiti sebi put neprekidnim trublje- 
njem. 

"Bila je to uistinu demonstracija »dostojanstvene 
nehajnosti« kakvu je želio glavni štab. Peppone i 
ostali, pomiješani s ljudima, blistali su od radosti. 

Biskup (onaj čuveni biskup, star kao biblija, sav 
sijed i pogrbljen, čiji se glas doimao kao da ne pri- 
pada njemu, već kao da dolazi iz nekog drugog vije- 
ka) smjesta uoči »dostojanstvenu nehajnost« te reče 
šoferu da stane. Pošto je automobil stao (bila su to 
otvorena kola), on uhvati za ručicu na vratima u 
o namjeri da ih otvori, ali vidjelo se da nema 
dovoljno snage, pa Brusco, koji se zatekao u blizi- 
ni, padne u zamku. Sinulo mu je tak pošto je od Pep- 
ponea dobio nogom u cjevanicu, ali bilo je pre- 
kasno, jer su vrata već bila otvorena. 

— Hvala ti, sinko — reče biskup. — Bit će bolje 
da produžim pješice. 

— Ali do mjesta je daleko — progunđa Bigio. I on 
dobi udarac u cjevanicu. 

— Nije važno — odgovori biskup smijući se. — 
Ne želim nipošto ometati vaše političke sastanke. 

— Nije to politički sastanak — objasni Peppone 
mrka lica. — Ovo su trudbenici koji mirno razgo- 
oka o svojim poslovima. Slobodno ostanite u ko- 
ima! 

Ali je stari biskup već bio sišao, i Brusco dobi 
drugi udarac, jer je biskupu, vidjevši ga onako nesi- 
gurna na nogama, ponudio ruku kao oslonac. 

— Hvala, hvala, sinko — reče biskup. I krenu, 
pošto je svom tajniku dao znak da mu se makne s 
puta, jer je želio ići sam. 

ZVONO 


Pošto je tjedan dana tri puta dnevno napađao Bi- 
gia gdje bi ga god sreo, vičući u sav glas kako su on 
i svi ostali građevinski poslovođe lopovi koji se žele 
obogatiti na račun naroda, don Camillo se konačno 
uspio pogoditi s njim da mu ožbuka pročelje župnog 
dvora. Sada je don Camillo često sjedio na klupici 
usred dvorišta i, pušeći svoju toskansku cigaru, uži- 
vao kao u kazalištu. Sva ona bjelina kreča, svježe 
oličeni zeleni kapci na prozorima, pa i ulazna vrata 
okićena jasminom, sve je to uistinu bilo veličanstve- 
no. 

Ali na kraju svakog sjedenja, don Camillo bi pogle- 
dao zvonik, uzdahnuo i sjetio se Geltrude. 


Geltrudu su mu odvezli Nijemci i već se, eto, tri 
godine izjeda zbog toga. Geltruda je bilo ime njego- 
va najvećeg zvona. Da bi mogao skupiti novac za kup- 
nju novog isto tako teškog zvona, mogla mu je pomo- 
ći samo božja ruka. 

— Čemu toliki jad, don Camillo — reče mu jed- 
nog dana Krist s oltara. — Župa može biti na glasu 
i kada toranj njene crkve ima jeđno zvono manje. 
Nije važna buka. U Boga je sluh vrlo osjetljiv i on 

čuje vrlo dobro, pa makar ga dozivali zvoncem sit- 
nim kao zrno graška. 

— U redu — odvrati don Camillo uzdišući. — Ali 
ljudi slabo čuju, a zvona služe u prvom redu zato 
da njih dozivaju. Ljudima treba govoriti glasno — 
masa sluša one koji su najbučniji. 

— Budi uporan, don Camillo, pa ćeš uspjeti. 

— Sve sam već pokušao, Isuse. Tko bi htio dati, 
taj nema, a tko ima i odviše, tome nećeš izvući liru, 
pa da ga ubiješ. Na sportskoj kladionici sam dva 
puta samo za dlaku... Šteta! Bilo je dovoljno da mi 
netko došapne riječ, ime, pa da mogu kupiti deset 
zvona. 

Krist se nasmiješi. 

— Oprosti, don Camillo, zbog moje nemarnosti; 
na godinu ću pažljivo pratiti nogometno prvenstvo. 
Zanima li te i lutrija? 

Don Camillu navre krv u obraze. 

— Krivo si me shvatio — pravdaše se on. — Kad 
sam rekao »netko«, nisam uopće mislio na tebe! Go- 
vorio sam općenito. 

— Drago mi je, don Camillo — prihvati ozbiljno 
Krist. — Kada se govori o takvim stvarima, vrlo je 
pametno uvijek govoriti općenito. 


ko 


Nekoliko dana kasnije don Camillo bude pozvan 
u vilu gospođe Giuseppine, vlasnice imanja Boscac- 
cio. Kada se vratio kući, don Camillo je sjao od za- 
dovoljstva: 

— Isuse — uzvikne, stigavši sav zadihan pred ol- 
tar — sutra će pred tobom gorjeti svijeća od deset 
kilograma. Idem je kupiti u grad, a ako je nemaju, 
dat ću je napraviti. 

— A odakle ti novac, don Camillo? 

— Ništa ti ne brini, makar ja morao prodati svoj 
madrac, ti ćeš svijeću dobiti! Previše si za mene 
učinio! 

Don Camillo se napokon primiri. 

I tako biskup stiže do don Camillove čete na čelu 
crvenih hordi koje su ga slijedile, mrke i tihe. U pr- 
vom redu pored biskupa išli su Peppone, glavni štab 
i odred najodanijih jer, kao što je Peppone pravilno 
rekao, bilo je dovoljno da kakva budala uputi kakvu 
glupu gestu »onome tamo«, pa da reakcija to upo- 
trijebi za najprljaviju spekulaciju na svijetu. 

— Naređenje se ne mijenja i ne smije se mije- 
njati — dobaci Peppone svojima. — »Dostojanstve- 
na nehajnost«. 

Čim je ugledao biskupa, don Camillo mu potrča 
u susret. 

— Preuzvišeni — uzvikne, vrlo uzbuđen. — Opro- 
stite mi, ali nije moja krivica! Ja sam vas čekao ov- 
dje sa svim vjernicima, ali u posljednji čas... 

— Ništa ti ne brini — odvrati mu biskup smijući 
se. — Krivica je samo moja. Zaželio sam izići iz kola 
i malo prošetati. Kad jednom ostare, svi biskupi 
malko šenu pameću. 

Vjernici počnu pljeskati, glazba zasvira, a biskup 
se stane osvrtati na sve strane klimajući zadovoljno 
glavom. 

— Lijepo je ovo mjesto — reče krećući dalje. — 
Zaista lijepo, prijazno i odlično uređeno. Bit će da 
u mjesnoj upravi sjede vrlo sposobni ljudi. 

— Činimo što možemo za dobrobit naroda — od- 
govori Brusco i primi treći udarac od Pepponea. 

Stigavši na trg, biskup opazi novi vodoskok te se 
zaustavi. 

— Vodoskok u ovom nizinskom kraju! — uzvik- 
ne. — To znači da ovdje ima vode! 

— Treba je znati pronaći, Presvijetli — oglasi se 
Bigio kojemu je pripadala najveća zasluga za ovaj 
pothvat. — Postavili smo tri stotine metara cijevi i 
voda je, s božjom pomoći, potekla. 

Bigio primi propisani udarac nogom. Zatim, bu- 
dući da se vodoskok nalazio pred Narodnim domom, 
biskup ugleda prostranu novogradnju. 

— A što je ona lijepa zgrada? 

— To je Narodni dom! — oglasi se Peppone, sil- 
no ponosan. 

— Zaista veličanstveno! — uzvikne biskup odu- 
ševljeno. 

— Želite li ga razgledati? — zaleti se Peppone i 
poskoči od snažnog udarca u cjevanicu. Dao mu ga 
je don Camillo. 

Biskupov tajnik, mršav momak s naočalima i ve- 
likim nosom, požuri se da upozori da se to ne pri- 
liči i da treba otkloniti poziv, ali je biskup već bio 
na ulazu i uskoro ušao u zgradu. I sve su mu pokazali 
— gimnastičku dvoranu, čitaonicu, pisarnicu. Kada 
stiže u knjižnicu, biskup priđe policama i stane 
razgledavati naslove na hrptovima knjiga. Ispred 
»političkih« polica, prepunih knjiga i propagandnih 
brošura, biskup ne reče ništa, samo mu se ote uz- 
dah. Peppone je stajao blizu pa mu to nije izmaklo. 

— Nitko ih ne čita, Preuzvišeni — došapne. 

Peppone zaobiđe uredske prostorije, ali nije mo- 
gao odoljeti napasti da biskupu pokaže veliku dvo- 
ranu s pozornicom kojom se naročito ponosio, pa 
se tako biskup na izlazu našao ispred golema por- 
treta čovjeka sitnih očiju i krupnih brkova. 

— Vi znate što je politika, Preuzvišeni — reče 
Peppone u pola glasa. — A zatim, vjerujte, on u duši 
nije loš čovjek. 

— Neka dragi Bog i njemu rasvijetli pamet — 
odvrati biskup u pola glasa. 

Don Camillo se dotle zaista nalazio u neobičnom 
psihološkom stanju. Naime, s jedne je strane sav 
kipio zbog toga što su toliko iskorištavali biskupovu 
dobrotu te ga naveli da razgleda Narodni dom — a 
to je, po njegovu mišljenju, vapilo za božjom osve- 
tom — dok mu je s druge strane bilo osobito stalo 
da biskup vidi kakvo je to razvijeno i napredno mje- 
sto. Napose je očekivao da će biskup steći snažan 
utisak o organizaciji »crvenih« pa će tako u bisku- 
povim očima porasti vrijednost don Camillova dječ- 
jeg zabavišta-oratorija, njegova važnost i značenje. 

Pošto je obilazak bio završen, don Camillo se 
primakne biskupu. 

— Šteta, Preuzvišeni — izgovori glasno, da ga Pep- 
pone što bolje čuje — šteta što vam gospodin Pep- 

pone nije pokazao skladište oružja. Čini se da je naj- 
bolje opskrbljeno u pokrajini. 

Peppone zausti da odgovori, ali mu biskup ne do- 

usti. 
Š — Sumnjam da je bolje opskrbljeno od tvog 
skladišta — reče biskup smijući se. 

— Tako je! — potvrdi Bigio. 

— Ima negdje zakopan top kalibra 81 — uzvikne 
Brusco. 

Biskup se okrene onima iz glavnog štaba. 

— Htjeli ste ga natrag? — reče. — Eto vam ga 
sad! Nisam li vam rekao da je to opasan tip? 

— Takvog se tipa mi ne plašimo — reče Peppone i 
iskrivi usta. 

— Držite ga na oku! — posavjetova biskup. 

Don Camillo zavrti glavom. 

— Vi se uvijek šalite, Preuzvišeni — uzvikne — 
ali ne možete ni zamisliti kakvi su ovi ljudi. 

Dok je izlazio, biskup vidje na zidnim novinama 
glasoviti proglas te stane da ga pročita. 

— Tako — reče biskup — dolazi ovamo pred- 
stavnik neke strane države! A tko bi to bio, don 
Camillo? 

— Ja se ne bavim politikom — odvrati. — Treba 
upitati gospodina koji je napisao proglas. Gospodine 
Peppone, Preuzvišeni bi želio znati tko je taj pred. 
stavnik strane države o kojem govori vaš proglas? 

— Pa — promrmlja Peppone nakon dulje stanke 
— neki Amerikanac, kao i obično. 

— Shvaćam — odvrati biskup. — Bit će Amerika- 
nac koji traži naftu u ovim krajevima. Jesam li po- 
godio? 

— Da — odgovori Peppone. — To je svinjarija, 
jer je nafta naša! 

— Jasno — potvrdi biskup ozbiljno. — Ali dobro 
ste učinili što ste zamolili da se sačuva mir i naredili 
svojim ljudima da ograniče manifestaciju na pokazi- 
vanje dostojanstvene nehajnosti. Po mom mišljenju, 
nije nam u interesu da se zavadimo s Amerikancima. 
Ne mislite li da je tako? 

Peppone raširi ruke. 

— Preuzvišeni — reče — vi me razumijete — 
čovjek trpi dokle god može, a onda mu odjednom 
popuste petlje! 

Kada je biskup stigao pred crkvu, zatekao je tu 
lijepo poređanu djecu iz zabavišta koja mu poželje- 
še dobrodošlicu pjesmom. Zatim se iz skupine ma- 
lišana izdvoji velika kita cvijeća koja polako stu- 
paše naprijed i, pošto se nađe pred biskupom, podi- 
že se i između cvijeća pojavi se dječačić tako malen, 
tako lijep, tako kovrčav i tako pristalo odjeven, da 
žene počeše ludovati od oduševljenja. 

Odjednom se sve stiša i dječačić, bez stanke i za- 
stoja, odrecitira jasnim i nježnim glasom, nalik na 
tanani mlaz bistre vode, pjesmicu posvećenu bisku- 
pu. Na kraju su ljudi zavrištali od oduševljenja i go- 
vorili da je bilo čudesno lijepo. 

Peppone priđe don Camillu. 

— Huljo! — reče mu u uho. — Iskoristili ste 
nevinost djeteta da me pred svijetom učinite smiješ- 
nim. Polomit ću vam kosti. A što se tiče onog mog 
malog nesretnika ondje, pokazat ću vam tko sam 
ja. Zarazili ste mi ga, pa ću ga baciti u Pad! 

— Sretan ti put — odvrati mu don Camillo. — 
Tvoj je sin i možeš s njim učiniti što ti drago. 


ko*o* 


Bila je to zaista strašno surova epizoda, jer je Pep- 
pone, pošto je jadnog mališana odnio na obalu ri- 
ieke, kao kakav paket, prisilio sina najgroznijim pri- 
jetnjama da mu tri puta za redom recitira pjesmicu 
sročenu u čast biskupa. 

Jednom oronulom i naivnom biskupu koji je kao 
»predstavnik strane države« (Vatikana) dočekan i 
primljen, prema unaprijed utvrđenom planu, »s do- 
stojanstvenom nehajnošću«. 


— Gospa Guiseppina poklanja crkvi novac da se 
kupi nova Geltrude! 

— Kako joj je to palo na pamet? 

— Kaže da se zavjetovala — objasni don Camillo. 
— »Ako mi Isus pomogne da sklopim nekakav posao, 
poklonit ću crkvi zvono.« Posao je uspio, pa će tako, 
s tvojom pomoći, Geltrude opet dići svoj glas u nebo! 
Idem naručiti svijeću. 

Krist pozove don Camilla koji je već bio pojurio 
prema vratima. 

— Nikakvih svijeća, don Camillo — reče Krist 
strogo. — Nikakvih svijeća. 

— A zašto? — u čudu će don Camillo. 

— Nema u tome nimalo moje zasluge — odvrati 
Krist. — Ja nisam pomogao gospođi Giuseppini da 
uspješno obavi onaj svoj posao. Ne bavim se nagrad- 
nim natječajima ni trgovinom. Kad bih se bavio trgo- 
vinom, blagoslivljali bi me s razlogom oni koji su na 
dobitku, ali bi oni koji bi ostali kratkih rukava imali 
razloga da me proklinju. Nađeš li kesu punu novaca, 
neće biti moja zasluga što si je našao, jer nisam ja 
pomogao bližnjemu tvome da je izgubi. Svijeću upa- 
li pred posrednikom koji je gospođi Giuseppini po- 
mogao da zaradi nove milijune. Ja nisam trgovački 
posrednik, 

Kristov glas bio je neobično tvrd. Don Camillu je 
lice plamtjelo od stida. 


— Oprosti — promuca. — Ja sam samo jadni seo- 
ski pop, neotesan i neznalica, a glava mi je šuplja. 
Krist se nasmiješi. 


— Ne Kkleveći don Camilla — uzvikne Krist. — 
Don Camillo uvijek razumije moj glas, a to znači da 
mu glava nije šuplja. Vrlo je često ljudima upravo 
od obrazovanja glava šuplja. Nisi ti sagriješio; na- 
protiv, tvoja je zahvalnost dirljiva, jer si spreman 
otkriti božju naklonost u svakoj sitnici koja ti do- 
nosi radost. A tvoja je radost uvijek čista, kao što 
je čista i radost zbog dobivenog zvona. Čist si i poš- 
ten dok mi zahvaljuješ što sam ti pomogao da opet 
dobiješ zvono. A nepoštena je gospođa Giuseppina 

koja vjeruje da novcem može potkupiti Boga i uči- 
niti ga saučesnikom u svojim prljavim novčanim po- 
slovima. 

Don Camillo je slušao šutke, oborene glave. Na 
kraju podiže čelo. 

— Hvala ti, Isuse. Reći ću onoj lihvarki da slo- 
bodno zadrži svoj novac! — uzvikne. — Moja zvona 
moraju biti sve sama čestita zvona! Pa makar umro 
a da ne čujem više Geltrudina glasa! 

Uputi se odlučno i gordo, a Krist je, smiješeći se, 
promatrao kako odlazi. Ali kada je don Camillo bio 
već na vratima, pozva ga ponovo k sebi. 

— Don Camillo — reče Krist — vrlo dobro znam 
što za tebe znači to zvono, jer svakog časa čitam 
tvoje misli. To tvoje odricanje toliko je veliko i ple- 
menito te bi ono samo bilo dovoljno da očisti čak 
i kip Antikrista. Vade retro, Satana!* Makni se odav- 
de, jer ćeš me inače natjerati da ti prepustim ne sa- 
mo to tvoje zvono već tko zna kakvu još drugu vra- 
goliju. 

Don Camillo zastane. 

— Znači li to da ga mogu zadržati? 

— Dakako; zaslužio si ga. 

U takvim bi prilikama don Camillo redovito izgu- 
bio kompas. 

Nalazio se pred oltarom. Nakloni se, izvede oštar 
zaokret, uhvati zalet, a onda nasred crkve zaustavi 
motor i stigne do vrata klizeći. 

Krist je zadovoljno promatrao ovaj svojevrstan 
hvalospjev Bogu. 

rar. 


Nekoliko dana kasnije dogodila se nemila zgoda. 
Don Camillo zatekao je dječaka kako ugljenom dr- 
lja po svježe obojenom zidu župna dvora, te je skočio 
poput razjarena bika. Dječak se izmigoljio i udario 
u bijeg, a don Camillo trkom za njim, izvan sebe od 
bijesa. 

— Uhvatit ću te pa makar morao pluća isplju- 
vati! — povika. 


* Odstupi sotono! (Prev.) 

Počela je bjesomučna trka kroz polja, a sa sva- 
kim je korakom gnjev don Camilla bivao sve veći. 
Odjednom se dječak našao ispred živice guste poput 
sita, zaustavio se i okrenuo prestravljena lica pruža- 
jući ruke ispred sebe, toliko usopljen da nije mogao 
ni riječi izustiti. 

Don Camillo dojuri kao oklopna kola i ljevicom 
zgrabi dječaka za ruku, podižući istodobno desnicu 
u namjeri da mu prilijepi nekoliko zaušnica. Ali os- 
jeti pod prstima tako mršavu i krhku ručicu, koja je 
drhtala, da je ispusti, te desnom zamahnu kroz zrak 
a da ne dodirnu mališana. 

Onda bolje pogleda dječaka i vidje pred sobom 
blijedo lice i iskolačene oči Straziamijeva sina. 

Straziami je bio prava nevolja, a pripadao je sku- 
pini najvjernijih Pepponeovih ljudi. Nije bio dangu- 
ba; naprotiv, bio je u vječitoj potrazi za poslom. Zlo 
je bilo u tome što je, kad bi god našao nekakav po- 
sao, prvi dan mirno radio, a sutradan se počupao 
s gazdom, pa bi tako radio svega pet dana u mjesecu. 

— Don Camillo — zavapi dječak. — Neću više to 
činiti. 

— Gubi se! — reče osorno don Camillo. 

Don Camillo pošalje nekoga po Straziamija i ovaj 
ubrzo dođe u župni dvor, nemarno se gegajući, s ru- 
kama zabijenima u džepove hlača i s naherenim šeši- 
rom na glavi. 


— Što hoće kler od naroda? — upita drsko. 


— U prvom redu da skineš šešir, jer će ti inače 
odletjeti kada te odalamim po tikvi, a u drugom re- 
du da prestaneš izigravati razmetljivca, jer kod mene 
to ne pali. 

Straziami je bio mršav i slabašan kao i njegov 
sin; da ga je don Camillo malo jače pljusnuo, otpre- 
mio bi ga na drugi svijet. Bacio je šešir na stolicu 
i pravio se kao da se dosađuje. 

— Želite li mi možda reći da vam je moj sin upr- 
ljao biskupsku palaču? Znam to, već su mi ispričali. 
Njihova siva eminencija bit će uslužena — večeras 
će dječak dobiti batina. 

— Usudiš li se dirnuti maloga, slomit ću ti vrat! 
— zaurla don Camillo. — Radije ga nahrani! Zar ne 
vidiš da je jadnik kost i koža? 

— Svemogući nije svima dao bogatstvo... — za- 
usti sarkastično Straziami. Don Camillo mu ne dopu- 
sti da završi. 

— Kad nađeš posao, drži ga, a ne da te već sutra 
najure zato što izigravaš revolucionara! 

— Vi gledajte svoja prljava posla! — odvrati Stra- 
ziami pakosno. Zatim mu okrenu leđa i uputi se vra- 
tima. Don Camillo ga stiže i uhvati za mišicu, ali opet 
osjeti pod prstima tek nešto sitno i lomno kao malo- 
čas kod dječaka, pa spusti ruku. 

Onda pođe da se prituži Kristu. 

— Isuse — uzvikne — zar je moguće da moram 
uvijek nailaziti na vreće kostiju? 

— Sve je moguće u zemlji izmučenoj tolikim ra- 
tovima i tolikom mržnjom — odvrati Krist uzdišu- 
ći. — Ali radije se potrudi da ti ruke miruju. 

Don Camillo ode u radionicu i zatekne Pepponea 
kako brusi nešto u procijepu. 

— Morao bi, kao predsjednik općine, učiniti neš- 
to za sina onoga nesretnika Straziamija — reče don 
Camillo. 

— S obzirom na sredstva kojima općina raspola- 
že mogu ga jedino hladiti kartonom od kalendara — 
odvrati Peppone. 

— Pa onda učini nešto kao sekretar svoje prljave 
partije. Ako se ne varam, Straziami je jedan od tvo- 
jih najzadrtijih zlikovaca. 

— Priča se mijenja utoliko što ga mogu hladiti 
mapom sa svog pisaćeg stola. 

— Samo ti meni pričaj! A sav onaj novac što vam 
ga šalje Rusija? 

Peppone nastavi brusiti. 

— Glasnik crvenog cara je zakasnio — odvrati 
Peppone. — Zašto mi vi ne uzajmite nešto od novca 
koji vam šalje Amerika? 

Don Camillo slegne ramenima. 

— Kad već nećeš shvatiti ni kao predsjednik op- 
ćine ni kao crveni kolovođa, trebao bi shvatiti barem 

kao otac djeteta (tko zna čijeg) da je prijeko potreb- 
no pomoći tom nesretniku što mi šara ugljenom po 
zidu župnog dvora. Dapače, reci slobodno Bigiu, ako 
mi ne očisti zid, i to besplatno, da ću napasti vašu 
partiju u demokršćanskim zidnim novinama. 

Peppone je dalje brusio, a onda reče: 

— Strazijamijev sin nije jedini u općini kojemu 
je potreban boravak na moru ili u brdima. Da sam 
mogao naći novaca, bio bih organizirao dječju ko- 
loniju. 

— Pa pokreni se, čovječe! — uzvikne don Ca- 
millo. — Dok budeš predsjedničio bruseći ovdje za- 
vrtnje, novac nećeš naći. Seljaci su puni novca. 

— Seljaci neće ispljunuti ni pare, velečasni. Dali 
bi novac jedino koloniji gdje bi jačala njihova telad. 
Zašto ne pokušate vi kod pape ili Trumana? 

Svađali su se i natezali dobra dva sata i bili sprem- 
ni na tučnjavu najmanje trideset puta. Don Camillo 
se vratio kući vrlo kasno. 

— Ima li kakvih novosti? — upita ga Krist. — 
Čini mi se da si srdit. 

— Akako ine bih bio — odvrati don Camillo — 
Dva se sata jadni župnik morao svađati s proleter- 
skim predsjednikom općine da mu dokaže kako tre- 
ba djeci omogućiti odlazak na more, a druga dva sa- 
ta morao se svađati da uvjeri kapitalističku lihvar- 
ku da dade novac potreban za osnivanje kolonije. 
Nakon toga je teško biti dobro raspoložen. 

— Razumijem te — odvrati Krist. 

Don Camillo kao da se dvoumio. 

— lsuse — reče napokon — moraš mi oprostiti 
što sam i tebe upleo u posao s novcem. 

— I mene? 

— Jest. Da bih uvjerio lihvarku da dade novaca, 
morao sam joj reći da si mi se noćas u snu prikazao 
i kazao mi da bi tebi bilo milije kada bi onaj novac 
poklonila za kakvo dobrotvorno djelo nego za na- 
bavku zvona. 

— Don Camillo! I nakon toga mi se usuđuješ po- 
gledati u oči? 

— Da — odvrati spokojno don Camillo. — Cilj 
opravdava sredstvo. 

— Po mom mišljenju, ne bi trebalo da se ravnaš 
samo po Machiavellijevim svetim poukama — uzvik- 
ne Krist. 

— Isuse — odvrati don Camillo — možda zvuči 
kao bogohuljenje, ali ponekad su i njegove pouke 
korisne. 

— I to je istina — složi se Krist. 

Kada su deset dana nakon ovih događaja pjevaju- 
ći prošla ispred crkve djeca na putu prema željeznič- 
koj stanici, odakle su imali krenuti u koloniju, don 
Camillo potrči da ih pozdravi i natrpa im džepove 
svetim sličicama. Kada je ugledao pred sobom Stra- 
ziamijeva sina, koji je išao u zadnjem redu, don 
Camillo se smrknu. 

— Poslije, kada se oporaviš, izravnat ćemo naše 
račune — zaprijeti. 

A kada ugleda Straziamija kako izdaleka prati če- 
tu mališana, odmahnu nevoljko rukom. 

— Lupeška obitelj! — progunđa, okrenu se i vra- 
ti u crkvu. 

U toku noći u snu mu se prikazao Isus i rekao mu 
da bi mu bilo milije da se novac gospe Giuseppine 
upotrijebi za neko dobrotvorno djelo nego za zvono. 

— Već je gotovo — prošapta u snu don Camillo. 


STARI TVRDOGLAVAC 


Kada su tisuću devet stotina dvadeset i druge po 
južnim krajevima Padske doline kružili starinski ka- 
mioni s četama koje su spaljivale socijalističke zad- 
ruge, Maguggia je već bio »stari Maguggia«, visok 
čovjek, mršav kao prut i dugačke brade. 

Kada je iznenada i u njihovo mjesto stigao kamion 
s četom, svi su se pozatvarali u kuće ili su pobjegli 
uz nasipe, samo je stari Maguggia ostao na svom 
mjestu, pa kada su razbijači ušli u zadrugu, našli su 
ga gdje stoji, uspravan, iza dućanske tezge. 


— Politika s ovim nema veze — reče stari Mag- 
uggia onome kojega je smatrao za vođu bande. — U 
pitanju je administracija. Ovu sam zadrugu ja osno- 
vao i ja sam uvijek vodio administraciju, računi su se 
uvijek slagali te hoću da budu u redu do kraja. Na 
ovome listu je popis robe koja se nalazi u dućanu 
— potpišite mi razduženje, a onda zapalite sve što 
hoćete. 

Bili su to tipovi bez trunka osjećaja, jer jedino 
tipovi bez trunka osjećaja mogu voditi politiku tako 
da pale sjeme, slaninu, kobasice i brašno, da razbi- 
jaju sjekirom kotlove od bakra u siranama i gađaju 
iz puške u svinje, kao što su tada radili u socijalistič- 
kim zadrugama Padske nizine. Pa ipak, pošto su mu 

odgovorili da će ga razdužiti batinama, počešaše se 
u nedoumici po tikvi, pa pregledaše kolutove parme- 
zana i ostalu važniju robu, te na kraju popisa napi- 
saše: »U redu«. 

— Naknadu ćete dobiti kada popis predate admi- 
nistraciji — rekoše mu i prasnuše u smijeh. 

— Ne žuri mi se, ima vremena; izvolite činiti što 
vam drago — odvrati stari Maguggia odlazeći. 

Zatim se zaustavio na kraju trga i gledao kako 
gori zadruga, i pošto je plamen progutao i posljed- 
nju gredu, skinuo je šešir i vratio se kući. 

Nitko ga više nije uznemirivao, pa je stari Magug- 
gia sam živio na svojem komadu zemlje i nije se 
više pojavljivao u mjestu. 

Jedne večeri godine 1944. don Camillo ga ugleda 
pred župnim dvorom. 


— Predlagali su mi da budem mjesni načelnik — 
objasni. — Odbio sam, a oni mi se sada hoće osvetiti 
tako da mi sina pošalju u Njemačku. Možete li mi 
pomoći? 

Don Camillo odgovori da može. 

— Samo časak, don Camillo — prekine ga stari 
Maguggia. — Da vam jedno bude jasno — tražim 
pomoć od vas, don Camilla, čovjeka kojeg cijenim, a 
nipošto od vas, don Camilla-popa kojega, iz prostog 
razloga što je pop, moram prezirati. 

Stari Maguggia bio je socijalist staroga kova, je- 
dan od onih koji nestrpljivo očekuju smrt da bi na- 
pakostili popu odbijajući posljednju pomast i traže- 
ći da se pogreb obavi uz zvukove Internacionale. 

Don Camillo sakri ruke iza leđa i zamoli u duhu 
Boga da mu ih čuva. 

— U redu — odvrati don Camillo. — Kao čovijek 
vrlo bih vas rado otjerao odavde nogom u stražnjicu, 
ali kao svećenik moram vam pomoći. Ali neka vam 
bude jasno — pomažem vam kao čestitom čovjeku, 
a nipošto kao protivniku klerikalaca. 

Sin staroga Maguggie ostao je šest dana skriven 
u ćeliji u zvoniku, a potom je don Camillo našao pri- 

liku da ga smjesti u kola natovarena sijenom i otpra- 
vi na sigurnije mjesto. 


koko 


Svršile su se ratne neprilike i vrijeme je prolazilo. 
Jednog se dana pročulo da je stari Maguggia teško 
bolestan, da su mu dani odbrojeni. I jednog popod- 
neva dođe netko i javi don Camillu da stari Maguggia 
želi s njim razgovarati. 

Don Camillo zajaše svoj bicikl, uhvati guvernal 
kao trkač Girardengo i poleti poput strijele. 

Pred vratima nađe sina staroga Maguggie. 

— Žao mi je, don Camillo — objasni čovjek. — 
Morat ćete ovuda. 

I odvede ga s bočne strane kuće pred otvoreni pro- 
zor. U sobi, ispod samog prozora, ležao je u krevetu 
stari Maguggia. 

— Zakleo sam se da nikad nijedan pop neće pre- 
koračiti prag ove kuće — objasni stari Maguggia. — 
Ne smijete mi zamjeriti. 

Don Camilla je spopala luda želja da okrene leđa 
i ode, ali je ostao. 

— Mogu li govoriti s vama kao s čovjekom, a ne 
kao s popom? — zapita stari Maguggia. 

— Govorite. 

— Hoću da umrem bez dugova na savjesti — reče 
stari Maguggia. — Pozvao sam vas da vam se zahva- 
lim što ste onda mome sinu spasili kožu. 

— Nije to bila moja zasluga — odvrati don Ca- 
millo. — Ne treba da meni zahvaljujete što je vaš 
sin onomad izvukao glavu, već morate zahvaliti Bo- 


— Don Camillo, nemojte skretati na politiku — 
reče Maguggia — pustite me da umrem u miru! 

— Ne možete umrijeti u miru ako ne umrete u 
milosti božjoj — uzvikne uzrujano don Camillo. — 
Uvijek ste voljeli druge, zašto onda sebe sama toliko 
mrzite? 

Stari Maguggia odmahne glavom. 

— Što se to vas tiče, don Camillo? — upita. 

A onda produži: 

— Shvaćam. Brinete se zbog građanskog pogreba: 
župnik želi izbjeći moralnu štetu. U redu, želim um- 
rijeti u miru, neću da netko loše misli o meni. Od- 
bijam vjersku utjehu, ali, vama osobno na veselje, 
napisat ću u oporuci da želim vjerski pogreb. 

— Sebi osobno na veselje mogu vas poslati do 
vraga! Nisam ja kramar! — vikne don Camillo. 

Starac uzdahne i don Camillo se ponovo smiri. 

— Maguggia — reče preklinjući — razmislite 
malo! Dotle ću se ja pomoliti Bogu da vam rasvijetli 
pamet. 

— Uzalud vam sav trud — odvrati starac. — Bog 
mi je uvijek rasvjetljavao pamet, inače ne bih mogao 
živjeti tako da sam izvršavao sve njegove zapovijedi. 
Ali ispovjediti se neću, jer biste vi pomislili kako je 
Maguggia prkosio popovima dok je bio zdrav, a kada 
je vidio da mu je odzvonilo, uhvatila ga trta pa je 
popustio. Radije idem u pakao! 

Don Camillo je grcao od muke. 

— Ali ako vjerujete u Boga i u pakao, zašto ne 
želite umrijeti kao dobar kršćanin? 

— Da ne pružim popu to zadovoljstvo! — odgovo- 
ri tvrdoglavo starac. 

Don Camillo vratio se kući strahovito uzrujan i 
odmah je pošao da sve ispriča Kristu na oltaru. 

— Ne mogu shvatiti — zaključi — čestit je čov- 
jek, a eto, umire kao pas zbog nekakvog glupog po- 
nosa! Kako je to moguće? 

— Don Camillo — odvrati Krist uzdišući — sve je 
moguće kada je posrijedi politika. U ratu čovjek 
može oprostiti neprijatelju koji ga je maločas po- 
kušao ubiti i može s njim podijeliti komad kruha, 
ali u političkoj borbi čovjek mrzi svoga protivnika, 
i zbog jedne riječi sin će ubiti oca, a otac sina. 

Don Camillo se ushoda. Odjednom stane. 

— 1lsuse — reče šireći ruke — ako je pisano da 
Maguggia mora umrijeti kao pas, sve je uzalud — 
neka se vrši volja božja. 

— Don Camillo, nemoj skretati na politiku — 
opomenu ga Krist strogo. 


* x 


Dva dana kasnije pročulo se po selu da je stari 
Maguggia operiran i da je operacija izvrsno uspjela. 
Prošlo je mjesec dana i don Camillo ugleda ga zdra- 
va i čila na vratima župnog dvora. 

— Sad je drukčije nego prošli put — reče Magug- 
gia. — I kako želim da se redovnim putem zahvalim 
Svemogućemu, rado bih se pričestio. Ali, budući da 
to mora biti riješeno između mene i Svemogućega, 
a ne između moje i vaše partije, bilo bi lijepo da ne 
pozivate na obred pobožni svijet iz čitavog kraja sa 
zastavama i glazbom. 

— U redu — odvrati don Camillo. — Sutra ujutro 
u pet. Bit će prisutan samo vođa moje partije. 

Pošto je Maguggia otišao, Krist upita don Camilla 
tko je taj vođa njegove partije. 

— To si ti — odvrati don Camillo. 

— Don Camillo, nemoj skretati na politiku — opo- 
menu ga Krist smiješeći se. — A drugi put razmisli 
dobro prije negoli kažeš da je božja volja hoće li če- 
stit čovjek umrijeti kao pas. 

— Nemoj se na to obazirati — odvrati don Camil- 
lo. — Čovjek izgovori koješta! 


GENERALNI ŠTRAJK 


Don Camillo je sjedio na klupici ispred župnog 
dvora i pušio polovicu cigare kadli dojuri neki bici- 
klist. Bio je to Smilzo. 

Naučio je nov način kočenja, kočenje »na Togliat- 
tijev način«, kako je to bio sam nazvao: vrlo zamr- 
šen postupak koji se završavao tako da se Smilzo 
našao na nogama iza bicikla, sa stražnjim kotačem 
stisnutim između nogu, ili pak ispružen na zemlji 
s čitavim biciklom na sebi. 

Don Camillo ga je promatrao. Smilzo zakoči »na 
Toglijattijev način«, prisloni bicikl o crkveni zid i 
zaleti se na vrata tornja. Ali su vrata bila zaključana 
i bilo je uzalud lupati po njima. 

— Zar je negdje požar? — upita ga don Camillo 
ustajući i prilazeći Smilzu. 

— Nije, nego su oni u vladi obične svinje, pa zato 
treba sazvati narod. 

Đon Camillo se vrati na svoju klupu. 

— Sjedi na bicikl pa idi sazovi narod. Trebat će ti 
malo više vremena, ali će biti manje buke. 

Smilzo pokorno raširi ruke. 

— U redu — uzdahnu. — Zakon je u rukama onih 
koji vladaju. Vođa je uvijek u pravu. 

Uze bicikl i krenu odakle je došao, ali čim se na- 
šao iza ugla župnog dvora, ispusti iznenada bicikl i 
nekud se zaleti. Kad je don Camillo primijetio što se 
događa, bilo je prekasno. Smilzo se već penjao poput 
vjeverice uza željeznu žicu munjovoda i bio već na 
pola tornja. Pošto je dospio u zvonarsku ćeliju, po- 
vuče pokretne ljestve s posljednjeg odmorišta i svoj- 
ski se lati zvona. 

Don Camillo je prosudio o događaju bez uzbuđiva- 
nja — ne bi se isplatilo čekati da Smilzo siđe. Ako je 
stiglo naređenje za opću uzbunu, slomljeni kolac na 
Smilzovim leđima bio bi protumačen kao izazov. To 
je svakako trebalo izbjeći. Stoga se don Camillo vra- 
ti u župni dvor. Ipak je prije načas skrenuo iza ugla 
kuće, odvrnuo vijke s bicikla, izvadio iz vilice straž- 
nji kotač i unio ga u kuću. 

— Sad ćeš moći kočiti na De Gasperijev način — 
promrmlja i zatvori vrata katancem. 


koko 


Nakon polsatne zvonjave počeli su na trg dola- 
ziti ljudi. Pošto su se svi našli na okupu, Peppone 
Ma na balkon općinske zgrade i poče govoriti ova- 

o: 

— Pod protudemokratskom i reakcionarnom vla- 
dom nasilje postaje zakon — reče Peppone. — Taj 
zakon naređuje da se izvrši nepravedna presuda o 
iseljenju na štetu napoličara Polinija Artemija; ali 
će narod braniti njegova prava i neće to dopustiti! 

— Tako je! — poviče mnoštvo. 

Peppone je nastavio u takvu tonu. Slijedila je pro- 
testna povorka, a onda je izabrana komisija koja je 
sastavila ultimatum prefektu — ili će se izvršenje 
presude obustaviti i započeti postupak za poništenje 
presude, ili će nastati generalni štrajk. Daje se rok 
od dvadeset i četiri sata za donošenje odluke. 

Došli su ljudi iz grada, zatim se komisija uputila 
u grad, zatim su izmijenjeni brzojavi i obavljeni tele- 
fonski razgovori, 24 sata produžena su u 48, pa u 96, 

ali postignuto nije ništa i najzad je objavljen gene- 
ralni štrajk. 

— Nitko ne smije raditi ni po kakvu cijenu! — 
izjavi Peppone. — Kada se kaže generalni štrajk, to 
znači da se svi bez iznimke moraju uzdržati od posla. 
Formirat će se nadzorne čete koje će po potrebi 
smjesta posredovati. 

— A krave? — pripita Brusco. — Njih treba ipak 
nahraniti i pomusti. A ako ih pomuzeš, ne možeš ba- 
citi mlijeko, dakle, moraju raditi i sirane. 

Peppone bijesno puhnu na nos. 

— To je prokletstvo izrazito poljoprivrednih kra- 
jeva! — uzviknu. — Lako je u gradu organizirati 
generalni štrajk! Zatvoriš tvornice i radionice i laku 
noć! Strojeve ne treba musti! Štrajk može trajati 
i petnaest dana a da ne bude nikakvih posljedica, jer 
dovoljno je staviti strojeve u pogon i oni će krenuti. 
Ako pak pustiš kravu da crkne, nitko je više neće sta- 
viti u pogon. Svakako, imamo sreću što se nalazimo 
na važnoj cesti, pa je možemo zatvoriti i tako uspori- 
ti promet u cijeloj pokrajini. Osim toga, mogli bismo 
štrajku dati nacionalne razmjere ako izvadimo pede- 
set metara tračnica i tako presiječemo željezničku 
prugu. 

Bigio slegnu ramenima. 

— Ti ćeš ih izvaditi, a nakon dva sata stići će troja 
oklopna kola, popravit će željezničku prugu i nećeš 
je više moći porušiti. 

Peppone odvrati da mu se fućka za oklopna kola, 
ali je bio namrgođen. Ubrzo se ponovo razvedri. 

— Neka ih, generalni štrajk će valjati koliko bude 
valjao — glavno je da presuda o iseljenju ne bude 
izvršena. To je osnovna točka. Organizirat ćemo ob- 
rambene čete, pa ako treba, i pucat ćemo! 

Bigio se nasmija. 

— Ako budu htjeli iseliti Polinija, iselit će ga — 
reče. — To ti je isto kao i s tračnicama — doći će pet 
oklopnih kola, pa ćeš se moći frigati. 

Peppone se još jače namrgodi. 

— Ti se pobrini da se zatvore ceste, nađu kuriri i 
organiziraju obavještajna mjesta na jednoj i drugoj 

strani glavne ceste. Postavi Smilza i Patiraia s rake- 
tama. Nekoliko ljudi postavi duž nasipa! Ne treba ih 
mnogo — gdje ima vode i nasipa, onuda oklopna ko- 
la ne idu. Za ostalo ću se ja pobrinuti. 

U toku naredna tri dana održano je nekoliko pro- 
testnih zborova i povorki, ali se nije dogodilo ništa 
naročito. Zatvaranjem glavne ceste postignut je pun 
uspjeh — automobili su dolazili, zaustavljali se, vo- 
zači su kleli, vraćali se osam ili deset kilometara i 
produživali u velikom zaobilasku sporednim cesta- 


Don Camillo nije pomolio ni nos iz kuće, ali bio je 
o svemu obaviješten, jer kao da je nastala opća mo- 
bilizacija starih žena: bake i prabake dolazile su i od- 
lazile od jutra do mraka. Ali vijesti koje su donosile 
nisu bile naročito značajne. Jedinu važnu novost do- 
nijela je potkraj trećeg dana udovica Gipelli. 

— Peppone je održao veliki zbor i sve sam čula — 
rekla je žena. — Bio je strašno mrk. Vidi se da se 
sprema neko zlo. Vikao je kao sumanut. Rekao je da 
oni u gradu mogu odlučiti što im drago, ali da pre- 
suda o iseljenju neće biti izvršena. Rekao je da će 
narod štititi svoja prava po svaku cijenu. 

— Ašto je rekao narod? 

— Bili su gotovo sve sami crveni, došli su i oni 
iz okolnih sela i vikali su kao mahniti. 

Don Camillo raširi ruke. 

— Neka im Bog rasvijetli pamet — uzdahnu. 

Oko tri sata po ponoći don Camillo se probudio. 
Netko je odozdo bacao kamenčiće o njegov prozor. 
Don Camillo je poznao svijet te mu nije palo na pa- 
met da se pokaže. Polako se spustio u prizemlje, ali 
nije bio praznih ruku, te je oprezno provirio kroz 
prozorčić napola skriven mladicom vinove loze što 
se uspinjala po zidu župnog dvora; kako je vani bila 
mjesečina, vidio je tko baca kamenčiće, pa je otvo- 
rio vrata. 

— Što se dogodilo, Brusco? 

Brusco uđe i reče mu da ne pali svjetlo. 

Prije no što se odlučio progovoriti, proteklo je 
nekoliko minuta. Napokon je počeo tiho govoriti. 

— Don Camillo — reče — još smo ondje. Sutra 
dolaze. 

— Tko dolazi? 

— Karabinjeri i policija s oklopnim kolima da 
isele Polinija. 

— Ne vidim u tome ništa naročito -— odvrati don 
Camillo. — Takav je zakon. Sud je odlučio da Polini 
nema pravo, i Polini mora otići. 

— Lijepa pravica! — odvrati Brusco kroza stisnu- 
te zube. — To znači nasamariti narod! 

— Čini mi se da nije trebalo da dolaziš u tri sata 
noću da bi sa mnom raspravljao o takvim stvarima 
— napomenu don Camillo. 

— Nisam zbog toga došao — odvrati Brusco. — 
Stvar je u tome što je Peppone rekao da se iseljenje 
neće izvršiti, a vi znate — kad on nešto uvrti sebi u 
glavu, nema šale ni uzmicanja, već ima da kožu zde- 
reš sa sebe. 

Don Camillo se ustoboči. 

"— Skrati priču, Brusco! 

— Dakle — prošapta Brusco — kad se od grada 
pojavi najprije zelena, pa crvena raketa, to će značiti 
da oklopna kola dolaze iz onog pravca, a zatim će 
odletjeti u zrak jedan stup mosta na Fiumettu. Ako 
se zelena raketa, i iza nje crvena, pojave suprotno 
od glavne ceste, odletjet će u zrak drveni most pre- 
ko glavnog kanala. 

Don Camillo zgrabi Brusca za košulju na prsima. 

— Minirali smo ih ja i Peppone prije dva sata; 
Peppone stražari s upaljačem na nasipu uz Fiumetto, 
a ja stražarim s upaljačem na nasipu uz glavni ka- 
nal. 

— Ti ostani ovdje i ne miči se, jer ću ti inače slo- 
miti vrat! — uzviknu don Camillo. — Ne, nego pođi 
sa mnom, hajde da najprije onesposobimo tvoju 
minu. 

— To je već gotovo — odvrati Brusco. — Ja sam 
posljednji nitkov i kukavica jer sam izdao Pepponea, 
ali činilo mi se da bi bilo još podlije kad ga ne bih 
izdao. Kad sazna, ubit će me. 

— Neće saznati — odvrati don Camillo. — A sa- 
da ostani ovdje i ne miči se odavde. Moram urazu- 
nI onoga luđaka. Makar mu morao smrskati glavur- 

u! 

Brusco je bio zabrinut. 

— A kako mislite to učiniti; bit će mu jasno što 
namjeravate čim vas ugleda, a radije će dignuti most 
u zrak nego da pred vama popusti ako i ne vidi ra- 
kete. Kako ćete onda do nasipa? Morate prijeći 
preko mosta, a sto metara pred mostom nalazi se 
Bigio u zasjedi. 

— Ići ću kroz polja. 

— On je s one strane nasipa; morat ćete preko ri- 
jeke. 

— Bog će mi pomoći. 

Don Camillo navuče crnu kabanicu, prekorači vrt- 
nu živicu i udari kroz polja. Bilo je četiri sata i već 
se danilo. Prolazio je kroz redove vinove loze, nakva- 
sio se prelazeći preko travnjaka, ali je nezapažen 
stigao do nasipa na Fiumettu. Sto metara od mosta, 
na suprotnom nasipu, morao se nalaziti Peppone. 

Don Camillo nije imao nikakva plana — teško je 
u takvim okolnostima kovati plan. Treba najprije 
stići na lice mjesta i vidjeti, a zatim odlučiti. Uvukao 
se pod grm, uzverao se oprezno uz nasip i pojavio se 
na vrhu. Peppone je stajao na samom vrhu nasipa 
na drugoj strani rijeke, gotovo nasuprot njemu, i 
gledao je prema gradu. Kraj sebe na zemlji imao je 
sandučić s pripravljenim upaljačem i podignutom 
ručicom. Don Camillo stane smišljati plan kako da 
mu dođe s leđa. Voda je bila duboka i valjala se usko- 
vitlana prema mostu; ako krene uzvodno po nasipu, 
naći će pogodno mjesto odakle će moći neopaženo 
prijeći na drugu stranu, makar i roneći. Most je bio 
blizu, svega osamdeset ili devedeset metara dalje, ali 
se s one strane nije moglo ništa učiniti. 

Nije se stigao ni maknuti kadli začu zvižduk koji 
je dolazio od grada, a u zrak poleti zelena raketa. Za 
nekoliko trenutaka trebalo je da se, po dogovoru, 
pojavi i druga, crvena raketa. 

— Isuse — zamoli don Camillo — pretvori me 
samo za deset sekundi u pticu i ribu! 

Skočio je u vodu. Malo ga je tjerala struja, malo 
njegovo očajničko zamahivanje rukama, a malo Vječ- 
ni Otac. Kako bilo da bilo, kad je Peppone čuo do- 
zivanje i okrenuo se, don Camillo je već bio priljep- 
ljen kao oštriga za jedan stup mosta. 

U istom trenutku poleti u nebo crvena raketa. 


— Don Camillo, nosite se odatle! — zaurla Pep- 
pone. — Spustite se niz vodu! Sve će odletjeti u 
zrak! 


— I ja — odvrati don Camillo. 

— Gubite se! — zaurla opet Peppone s rukom na 
ručici upaljača. — Dignut ću most u zrak! Pokopat 
će vas. 

— Imat ćeš onda posla s Bogom — odvrati don 
Camillo i još se jače privi uza stup. 

Čulo se kako se približavaju automobili. Peppone 
ponovo zaurla kao da je potpuno poludio, onda 
pusti ručicu i sjede na nasip. 

Kola su zatutnjila po mostu. 

Prođe neko vrijeme. Peppone je opet ustao, ali don 
Camillo se još čvrsto držao za stup. 

— Nosite se odatle, po sto puta prokleti pope! — 
prodere se žestoko Peppone. 

— Ako ne prekineš žice i ne baciš upaljač u ri- 
jeku, ostat ću ovdje godinu dana. Zavolio sam ovaj 
stup. 

Peppone prekine žice i tresne upaljač u rijeku. 
Onda mu don Camillo reče da baci i žice, i Peppone 
ih baci. 

— Sada dođi ovamo i pomozi mi — na kraju će 
don Camillo. 

— Ako me kanite čekati, pustit ćete korijenje — 
odvrati Peppone i opruži se iza akacijinog grma. Tu 
mu se don Camillo pridružio. 

— Osramotio sam se — reče Peppone. — Dat ću 
ostavku i dići ruke od svega. 

— Meni se čini da bi se osramotio da si dignuo 
most u zrak. 

— Ašto ću reći narodu? Obećao sam da ću sprije- 
čiti iseljenje! 

— Reci da ti se činilo glupo navijestiti rat Italiji, 
a borio si se da je oslobodiš. 

Peppone klimne glavom. 

— I to je istina — zagunđa. — Ali to s Italijom 
vrijedi za općinskog predsjednika. A vrijedi li i za vo- 
đu partijske sekcije? Okrnjio sam ugled svoje par- 
tije! 

— Zašto? Da li u pravilima tvoje partije stoji da 
morate pucati u karabinjere? Objasni, dakle, onim 
tikvanima da su zapravo i karabinjeri sinovi naroda 
koje iskorištava kapitalizam. 

— Tako je, gospodine. Kapitalizam i popovi! — 
potvrdi Peppone. — I karabinjeri su sinovi naroda 
koje iskorištavaju kapitalizam i klerikalni popovi! 

Don Camillo bio je mokar kao pas i nije mu bilo 
do svađe. Zadovoljio se time da posavjetuje Peppo- 
neu neka ne govori gluposti. 

— Klerikalni pop ne znači ništa. 

— Baš znači — tvrdoglavo će Peppone. — Na pri- 
mjer, vi ste pop, ali niste klerikalni pop. 

Na kraju se sve izgladilo, jer su, kao naknadu za 
Polinijevo iseljenje, općini konačno odobrili sredstva 
da umjesto provizornog drvenog mosta na glavnom 
kanalu sagradi kameni, a time je riješeno i pitanje 
nezaposlenosti. (»Mislili smo da za korist masa mo- 
žemo žrtvovati korist inokosnog napoličara Polinija 
Artemija. Svakako je mjenica samo obnovljena, a 
nije naplaćena — račun s vladom ostaje otvoren, dru- 
govi!«) 

Poslije je don Camillo u crkvi oglasio da je neki 
župljanin našao stražnji kotač bicikla, pa neka onaj 
tko ga je izgubio dođe po nj u župni dvor. Tako je 
još isto popodne došao Smilzo i dobio kotač i snažan 
udarac u stražnjicu. 

— Nas ćemo se dvojica obračunati drugom prili- 
kom — reče Smilzo. — Kad naiđe novi val. 

— Pazi, ja znam plivati — odvrati don Camillo. 

ONI IZ GRADA 


Dod Camillo nikako nije mogao progutati »crvene« 
iz grada. S gradskim je proleterima sve u redu dok 
su u gradu, ali čim izađu iz njega, odmah smatraju 
da su dužni izigravati građane i tada postanu ne- 
snosni kao dim u očima. 

Razumije se, to se događa pogotovo kada putuju 
u skupini, naročito kamionom, jer u takvim prilika- 
ma počnu ubrzo dovikivati »seljo« svakom nesretni- 
ku kojeg zateknu na cesti, a ako sretnu kakva debelj- 
ka, dobacuju mu »guzonja« ili »mješina«. Da i ne go- 
vorimo o tome što se sve može čuti pojavi li se kakva 
djevojka. 

Glavna predstava počinje kad se iskrcaju s kamio- 
na, tada hodaju mangupski amo-tamo, s cigaretom 
u kutu iskrivljenih usta, kao da ju je tu netko prilije- 
pio praćkom, gegaju se u uskim hlačama te su nalik 
na nešto između kostura u odijelu i mornara na do- 
pustu. Onda se natiskaju za gostionički stol, zasuču 
rukave da pokažu svoje bijele ruke izjedene od buha 
i prave se da banče, tako da udaraju pesnicama po 
stolu i urlaju iz sve snage. A ako na kraju, na povrat- 
ku, naiđu na kakvu zalutalu kokoš, neće nipošto do- 
pustiti da im umakne. 

Jednog nedjeljnog popodneva stiže kamion krcat 
»crvenima« iz grada, koji su došli pod izlikom da 

prate krupnu zvjerku koja je imala održati govor 
na skupu maloposjednika. Kad je završio zbor, prije 
no što će krenuti u sjedište da krupnoj zvjerci pod- 
nese izvještaj o situaciji, Peppone reče onima iz gra- 
da da su gosti Sekcije i neka se slobodno upute u go- 
stionicu Molinetto gdje ih čeka velika pletenka res- 
kog vina. 

Bilo ih je tridesetak, među njima i pet-šest narum- 
jenjelih djevojaka. Neki su počeli iznenada vikati: 
»No, Gigidto, daj pokaži!« Tada je onaj kojeg su 
zvali Gigičto uzeo iz usta cigaretu i bacio je djevojci, 
koja ju je uhvatila u zraku i počela pušiti dugim udi- 
sajima, a zatim je otpuhivala dim iz svih rupa, pa 
čak i iz ušiju. 

Pred gostionicom su počeli piti i pjevati. Nisu loše 
pjevali, naročito operne arije. Pošto im je to doja- 
dilo, stali su zabadati u prolaznike. Kada je naišao 
"u Camillo na biciklu, hihotali su se kao ludi i vi- 

ali: 

— Pazi! Pop trkač! 

Don Camillo proguta to mirno te prođe kroz buru 
smijeha kao oklopna kola preko hrpe slame. Onda, 
stigavši na kraj ceste, umjesto da skrene kući, okre- 
nu natrag. 

Drugi mimohod doživio je još veći uspjeh od prvo- 
ga. Gomila crvenih iz grada složno je vikala za njim: 

— Upri, mješino! 

Don Camillo je i to mirno progutao i provezao se 
mimo a da nije ni trepnuo okom. Pošto je stigao na 
kraj mjesta, morao je, naravno, stati i vratiti se istim 
putem. Treći je mimohod nadmašio prethodne, jer 
je razdragana gomila lako prešla od »mješine« na 
»vreću« i počela podrobno opisivati sadržaj te vreće. 

Svatko bi se na mjestu don Camilla bio ozbiljno 
naljutio. Ali je don Camillo imao čelične živce i znao 
se nevjerojatno svladavati. 

»Ljuto se varaju ako misle da će me izazvati,« po- 
misli don Camillo. »Svećenik se nikada neće upuštati 
u svađu s pripitim svijetom iz gostionice. Svećenik 
ne može spasti na razinu pijanog lučkog radnika!« 

I zakoči, odbaci bicikl, uputi se prema skupini, 
zgrabi stol, iščupa ga ispod ljudi, podigne ga i tresne 
njime posred gomile. Zatim, pošto mu se u rukama 
našla klupa, počne njome mlatiti. 

U tom trenutku stigne Peppone i još mnogo svije- 
ta, pa se don Camillo primiri. Do župnog dvora mo- 
rade ga otpratiti odred posebne službe, jer kad su 
izišli ispod stola i kad je prestala bura udaraca klu- 
pom, oni iz grada počeli su urlati da će ga objesiti, a 
najglasnije su u tome bile žene. 

— Lijep posao, gospodine pope! — opomenu ga 
Peppone kad su stigli do vrata župnog dvora. — Po- 
litika vam je toliko pomutila um da zaboravljate na 
dominus tecum!* 

— Niste vi pop, vi ste crnokošuljaš! — viknu 
krupna zvjerka, savezni funkcionar, koji je naišao. 

Onda pogleda golemu pojavu don Camilla i ruke 
kao lopate, pa se ispravi: 

— Vi ste čitava udarna legija! 


* * * 


Don Camillo ode u sobu i svali se na krevet. Onda 
ustane, zatvori prozor i vrata i stavi katanac, ponovo 
legne i zabije glavu pod jastuk, ali nije ništa poma- 
galo. Netko ga je odozdo dozivao, i neprestano je 
čuo taj glas. Najzad siđe i pođe polako da se pokaže 
Kristu na oltaru. 

— Don Camillo, zar mi ništa nemaš reći? — upita 
Krist. 

Don Camillo raširi ruke. 

— Dogodilo se nešto protiv moje volje — reče. 
— Htio sam izbjeći bilo kakvu mogućnost sukoba za 
vrijeme zbora pa sam napustio mjesto. Nisam mogao 
predvidjeti da će oni sjediti ispred gostionice Moli- 
netto. Da sam to znao, mirovao bih do noći. 

— Ali kada si prvi put krenuo natrag, znao si da 
su ondje — uzvrati Krist. — Pa zašto si se vratio? 

— Zaboravio sam brevijar u kući gdje sam bio za 
vrijeme zbora. 


* Gospodin s tobom. (Prev.) 

— Nemoj lagati, don Camillo — uzvikne Krist 
strogo. — Brevijar si imao u džepu. Možeš li to po- 
reći? 

— Sačuvaj bože — usprotivi se don Camillo. — 
Imao sam ga u džepu, ali sam mislio da sam ga za- 
boravio. Kad sam stavio ruku u džep da uzmem 
rupčić i našao brevijar, bio sam već prošao pored 
gostionice, a onda sam se morao vratiti. Ti znaš da 
nema drugog puta. 

— Mogao si se vratiti u kuću u kojoj si bio za 
vrijeme zbora. Tada si već dobro znao da su oni 
ispred gostionice, već si bio čuo povike za sobom. 
Zašto si im dao priliku da ispolje svoju neotesanost, 
iako si to mogao izbjeći? 

— Isuse — reče don Camillo vrlo ozbiljna lica — 
zašto je Svevišnji poklonio ljudima dar govora, iako 
postoji božji zakon da čovjek ne smije spomenuti 
ime božje uzalud? 

Krist se nasmiješi. 

— Već bi oni pronašli neki način da hule ime 
božje — ili bi činili to napismeno ili bi upotrijebili 
abecedu gluhonijemih — odvrati. — Ali razum kaže 
da je vrlina upravo u tome da ne griješiš, i pored 
griješnih sklonosti. 

— Prema tome, ako želim za pokoru tri dana po- 
stiti, ne smijem uzimati lijekove od kojih će me mi- 
nuti glad, već mi je dužnost pustiti tu moju glad 
da me muči. 

— Don Camillo — reče Krist zabrinuto — kamo 
me hoćeš dovesti? 

— Dakle, ako ja, stigavši na kraj ceste, želim do- 
kazati Bogu da, u skladu s njegovom zapovijedi, mo- 
gu svladavati svoje nagone i da znam praštati onome 
tko me vrijeđa, onda ne smijem izbjeći kušnju, već, 
naprotiv, moram se s njom otvoreno sukobiti, pa 
prema tome moram ponovo proći pored onih lupeža. 

Krist odmahne glavom. 

— To je velika mana, don Camillo. Ne smiješ bliž- 
njega svoga dovoditi u napast, ne smiješ ga navoditi 
na grijeh, ne smiješ ga izazivati. 

Don Camillo snuždeno raširi ruke. 

— Oprosti mi! — uzdahnu. — Sada shvaćam svo- 
ju pogrešku. Ako to da se javno pokažem u ovoj 
odjeći, na koju sam do maločas bio ponosan, može 
danas biti napast i navesti na grijeh tolike ljude, 
onda više neću izlaziti iz kuće ili ću hodati u uniformi 
tramvajca. 

Krist se malko uzrujao. 

— To je sofistička sitničavost. Ali ja ne želim 
dalje raspravljati s čovjekom koji nastoji kojekak- 
vim začkoljicama opravdati svoje loše postupke. Uz- 
mimo da u tebe nije bilo zle namjere kad si onuda 
prolazio po treći put. Ali kako onda treba tumačiti 
nastavak događaja? Umjesto da dokažeš Bogu kako 
znaš svladavati svoje nagone i praštati onome tko te 
vrijeđa, ti si sišao s bicikla i stao premetati stolove 
i klupe? 

— Pogrešno sam ocijenio stanje i počinio sam 
grijeh umišljenosti. Pogriješio sam misleći da znam 
ocijeniti vrijeme, naime, sišao sam s bicikla uvjeren 
da je proteklo najmanje deset minuta od trenutka 
kad sam čuo posljednju pogrdu pa sam se tako na- 
šao ispred gostionice, a zapravo je proteklo tek ne- 
koliko sekundi. 

— Recimo točnije — desetinki sekunde, don Ca- 
millo. 

— Da, Gospodine; a sagriješio sam umišljenošću 
kada sam mislio da mi je Bog toliko rasvijetlio pa- 
met da mogu savršeno svladavati svoje nagone. Eto, 
Isuse, previše sam se uzdao u te. Ako smatraš da 
pretjerana svećenikova vjera zaslužuje osudu, osudi 
me! 

Krist uzdahnu. 

— Težak je ovo slučaj, don Camillo. U tebi se na- 
stanio nečastivi, a da ti nisi to ni opazio, i sada se 
upleće u tvoje riječi i huli koristeći se tvojim usti- 
ma. Pokušaj živjeti tri dana o kruhu i vodi i bez ci- 
gara. Vidjet ćeš da vragu neće biti ugodno, pa će te 
napustiti. 

— U redu — reče don Camillo — i hvala na sa- 
vjetu. 

— Počekaj, zahvalit ćeš mi treći dan — reče Krist 
smiješeći se. 
*% *% *% 


U mjestu se o tome uvelike pričalo. Upravo je don 
Camillo završio dijetu za istjerivanje vraga (najbolje 
liječenje koje ga je potpuno izliječilo od sofizama), 
kadli u župni dvor stiže službenik iz gradske policije, 
a s njim Peppone i čitav njegov štab. 

— Sud je završio istragu o prijestupu — objasni 
naduto Peppone — i utvrdio da se izjava koju ste 
vi dali u zapisnik mjesnim vlastima u osobi policij- 
skog narednika ne podudara s onim što su napadnuti 
drugovi izjavili u gradskoj policiji. 

— Rekao sam potpunu istinu i ništa nisam dodao 
— ustvrdi don Camillo. 

Policijski službenik odmahnu glavom. 

— Ovdje, međutim, stoji da je vaše držanje bilo 
izazovno, dapače »drsko izazovno«. 

— Držao sam se kao što se uvijek držim kada 
vozim bicikl — odvrati don Camillo. — Ovdje moje 
držanje nikad nitko nije smatrao izazovnim. 

— E, kako se uzme — reče Peppone. — Ima ih 
koji, kad prolazite na biciklu, žele da vam se na nje- 
mu slome vilice i da vas vide opružena na zemlji. 

— Svagdje ima hulja — objasni don Camillo. — 
To još ne znači ništa. 

— U drugom redu — produži službenik — u va- 
šoj izjavi stoji da ste bili sami, dok suprotna strana 
izjavljuje da su vam priskočili u pomoć ljudi koji 
su čekali u zasjedi, u što nije teško povjerovati s 
obzirom na ishod sukoba. 

Don Camillo počne ponosno prosvjedovati. 

— Bio sam sam. I, pored udaraca klupom, bilo je 
dovoljno da bacim stol na onu klatež pa da udesim 
pet-šest onih tikvi iz grada. 

— Petnaest tikvi — ispravi službenik. 

Zatim upita Pepponea je li stol o kojem je riječ 
BEE isti što su ga maločas razgledali. Peppone po- 
tvrdi. 

— Morali biste shvatiti, velečasni — nastavi pod- 
rugljivo službenik — da je malo teško povjerovati 
da se jedan čovjek sam može tako poigrati hrastovim 
stolom u kojeg ima oko dvjesta kilograma. 

Don Camillo nabi šešir na glavu. 

— Ne znam ja koliko ima kilograma — odvrati 
resko — ali, u svakom slučaju, možemo ga začas iz- 
vagati. 

I pođe, a ostali za njim. 

Pošto su stigli pred gostionicu Molinetto, službe- 
nik pokaza hrastov stol. 

— Jeli ovaj, velečasni? 

— Jest, taj — odvrati don Camillo, pograbi stol i, 
sam bog zna kako, podiže ga iznad glave, pa ga baci 
na travnjak. 

— Lijep hitac! — povikaše svi prisutni. 

Peppone istupi, mrk, skinu kaput, stisnu zube, 
zgrabi stol, podiže ga visoko pa ga baci na travnjak. 

Bilo se skupilo mnoštvo svijeta te nastade urne- 
besno oduševljenje. 

— Živio predsjednik! 

Službenik je neprestano stajao otvorenih usta, a 
onda uhvati stol i pokuša ga pomaknuti, ali uzalud. 
Zatim pogleda Pepponea. 

— Kod nas se to ovako radi — usklikne Peppone 
ponosno. 

Službenik reče: — U redu — uskoči u kola i odjuri 
kao strijela. 

Peppone i don Camillo odmjere se divljim pogle- 
dima, pa jedan drugome okrene leđa i udalje se bez 
riječi. 

— Ne shvaćam što je to — progunđa gostioničar 
Molinetto. — Popovi, komunisti — svi su se okomili 
na ovaj moj ubogi stol. Prokleta bila politika i tko 
ju je izmislio! 

* X% A 


Sve se završilo kako se moralo završiti — stiže po- 
ziv od biskupa, i don Camillo krenu drhteći u grad. 

Stari biskup, sitan i sav bijel, bio je sam u sobi 
za primanje u prizemlju, utonuo u stolicu prekrivenu 
kožom. 

— Opet smo tu, don Camillo — reče biskup. — 
Nije ti više dovoljno da ljude vijaš klupama, nego si 
sad pustio u promet i stolove! 

— Trenutak slabosti, Preuzvišeni — promuca don 
Camillo. — Ja... 

— Sve mi je poznato, don Camillo — prekide ga 
biskup. — Bit ću prisiljen da te pošaljem na vrh 
kakve planine, među koze! 

— Preuzvišeni, oni... 

Biskup se podiže i, pognut nad štapom, pođe i 
stane pred don Camilla te pogleda naviše, prema vr- 
hu tog orijaša. 

— Nisu oni važni! — uzvikne i zaprijeti štapom. 
— Svećenik božji, čovjek kome je povjerena dužnost 
da propovijeda ljubav i milosrđe, ne smije praviti 
vragolije i bacati stolove na glavu bližnjega svoga! 
Sramota! 

Biskup zakorakne prema prozoru, a onda se 
okrene: 

— I nemoj mi pričati da si bio sam! Pripremio si 
napad, postavio si zasjedu! Sam čovjek ne može po- 
razbijati petnaest glava! 

— Ama, preuzvišeni — odvrati don Camillo — bio 
sam sam, kunem vam se. Svemu je kriv stol — pao 
je na njih i napravio nepriliku. Razumijete li? To je 
krupan i težak stol kao onaj ondje. 

Don Camillo dodirnu vrhom prstiju veliki izrezba- 
reni stol što se nalazio u sredini sobe, a biskup ga 
strogo odmjeri: 

— Hic Rhodus, hic salta!* — reče. — Ako nisi 
prljav lažov, daj mi dokaži! Podigni ga ako možeš. 

Don Camillo priđe stolu i zgrabi ga. Bio je mnogo 
teži od onoga u gostionici, ali, kad bi don Camillo 
jednom krenuo, bio je gori od Amerike. 

Zaškripaše mu kosti, a vratne mu žile postadoše 
nalik na vodovodne cijevi. Ali otrgao je stol s tla, 


* Ovdje je Rod, ovdje skači! (Prev.) 

uzdigao ga polako iznad glave i držao ga ispruženim 
rukama. 

Biskup ga je promatrao suzdržavajući dah. Kad 
ugleda stol visoko iznad don Camillove glave, lupi 
štapom o pod: 


— Baci ga! 
— Ali, Preuzvišeni — prostenja don Camillo. 
— Baci ga, kad ti kažem! — zavikne biskup. 


Stol poleti u kut i razmrska se, a kuća se silno 
zatrese. Srećom je soba bila u prizemlju, inače, tko 
zna što bi se bilo dogodilo. 

Biskup je gledao stol, prišao mu i štapićem tucnuo 
po krhotinama, onda se okrenuo don Camillu i klim- 
nuo glavom. 

— Jadni don Camillo! — uzdahnu. — Kakva šte- 
ta... Ti nikad nećeš postati biskup. 

Ponovo uzdahnu, pa raširi ruke: 

— Da sam ja bio kadar ovako baratati stolovima, 
po svoj bih prilici još uvijek bio župnik u svome 
mjestancetu. 

Uto se na vratima pojave ukućani koje je privukao 
strahovit štropot te zastanu iskolačenih očiju. 

— Što se dogodilo, Preuzvišeni? 

— Ništa. 

Pogledahu razbijeni stol. 

— Ništa — reče biskup. — To sam ja učinio. Don 
Camillo me malo naljutio pa sam izgubio strpljenje. 
Veliko je zlo, djeco, kad čovjekom ovlada srdžba. 
Neka mi Gospod oprosti. Deo gratias!* 

Odoše i biskup dotaknu rukom glavu don Camilla 
koji je klečao pred niim. 

— Idiu miru, mušketiru Kralja nebeskoga — reče 
smiješeći se. — I hvala ti što si uložio toliko truda 
da pružiš malo zabave jadnome starcu. 

Don Camillo se vrati kući i ispriča sve Kristu, a 
Krist odmahnu glavom i reče uzdišući: 

— Čopor luđaka! 


* Bogu hvala. (Prev.) 


SELJAČKA FILOZOFIJA 


Nadničari i sluge na imanjima stupili su u štrajk 
upravo kada je žetva bila u punom jeku, te je na 
velikim posjedima počeo propadati urod. 

Bila je to jedna od onih zgoda koje su u don Ca- 
milla izazivale povišeni krvni tlak. I kada je izdan 
nalog da se smanje obroci stočne hrane kako bi se 
smanjila proizvodnja mlijeka, pođe i zaustavi Peppo- 
nea koji je neprestano obilazio i nadgledao straže. 

— Slušaj — reče don Camillo — ako neka žena 
doji svoje i još nečije dijete, a slabo je plaćena za 
svoj posao dojilje, što će učiniti da bi joj više platili? 

Peppone udari u smijeh. 

— Reći će djetetovu ocu: »Ili mi plati više, ili nek 
tebe siše.« 

— Tako je — uzvikne don Camillo. — Međutim, 
ona je neka posebna žena i znaš li što će učiniti da bi 
dobila više? Uzet će lijek koji malo-pomalo smanjuje 
količinu njena mlijeka, a zatim će reći deranovu ocu: 
»Ili mi plati više, ili ću ovako nastaviti dok ne izgu- 
bim i posljednju kap mlijeka.« I tako ostanu oboje 
bez hrane — njen sin i sin onoga drugog. Čini li ti se 
da je žena pametna? 

Peppone iskrivi usta. 

— Ne skrećimo na politiku — progunđa. — Uspo- 
redbe su najodvratnija podvala na svijetu, jer sve 

probleme svode na praktičan primjer, a u životu je 
važna samo teorija. U redu, dojilja, ali je činjenica 
— tko radi mora biti i pravedno plaćen, i tek kada 
su oni koji rade pravedno plaćeni, dolazi u obzir i do- 
jilja koja će po socijalnoj pravdi postići veću odštetu 
a da ne uzima lijekove i druge svinjarije. A socijalna 
pravda, dragi gospodine pope, jest nešto što u po- 
godnom trenutku treba započeti provoditi ako že- 
limo doći do cilja, jer socijalna pravda je kao klupko 
— ne uspiješ li pronaći pravu nit da bi razmrsio 
klupko, zar ćeš čekati da ti nit pokaže Duh Sveti? 
Započneš gdje bilo, pa se onda snalaziš. 

Dod Camillo ga prekine. 

— Zar usporedbe više nisu najodvratnija podvala 
na svijetu? 

— Zavisi od toga tko ih čini. 

Peppone slegne ramenima. 

— Jasno; važna je samo opća teorija — doda. 

— E, sada ja tebi kažem da je opća teorija da u 
doba sveopće oskudice jedemo ono što imamo, a 
ako netko upropaštava i ono malo što imamo, može 
taj poslije zviždati Internacionalu dokle god hoće, 
naposljetku će crknuti jer mu nitko neće ništa dati. 

— Crknut ćemo svi! — uzvikne Peppone. — Iona- 
ko, prije ili kasnije, moramo crknuti. 

— Ati onda crkni! — izdera se don Camillo odla- 
zeći. Pošto se opet našao u crkvi, ode da se izjada 
pred Kristom na glavnom oltaru. 

— To su ljudi kojima bi trebala poštena lekcija 
— reče don Camillo. — Pošalji im vihor neka digne 
sve u zrak. Svijet je postao proklet, pun mržnje, ne- 
znanja i zlobe. Dobro bi došao još jedan opći potop. 
Svi bismo pocrkali, kucnuo bi čas konačnog obraču- 
na i svatko bi došao pred nebeskog suca i primio 
kaznu ili nagradu, kako tko zaslužuje! 

Krist se nasmiješi. 

— Don Camillo, za tako što nije potreban opći po- 
top. Svakome je suđeno da umre kada dođe njegov 
red, i da se pojavi pred nebeskim sucem da bi primio 
nagradu ili kaznu. Nije li jedno te isto i bez potopa? 

— Zapravo jest — prizna don Camillo pošto se 
donekle smirio. 

A onda, budući da mu je zapravo bilo žao odreći 
se u cijelosti misli o općem potopu, pokuša spasiti 
ono što se dalo. 

— Kad bi barem poslao malo kiše! Polja su suha, 
akumulaciona jezera gotovo prazna. 

— Bit će kiše, bit će, don Camillo — umiri ga 
Krist. — Otkako postoji svijet, uvijek je bilo kiše. 
Ustrojstvo svijeta je takvo da u danom trenutku 
mora pasti kiša. Ili možda misliš da je Vječni pogri- 
ješio kad je uređivao svemir? 

Don Camillo sagne glavu. 

— U redu — reče uzdišući. — Potpuno razumijem 
da je točno sve što kažeš. Ali, oprosti, prilično je 
neutješno ako siromašnom seoskom svećeniku nije 
dopušteno zatražiti od Boga da izlije dva-tri kabla 
vode. 

Krist se uozbilji. 

— Imaš tisuću puta pravo, don Camillo. Ne pre- 
ostaje ti drugo već da i ti stupiš u protestni štrajk. 

Don Camillo osjeti slabost i napusti oltar oborene 
glave, ali ga Krist ponovo pozva k sebi. 

— Nemoj se žalostiti, don Camillo — šapne Krist. 
— Shvaćam da je za tebe smrtni grijeh kad vidiš 
kako ljudi prepuštaju propasti božje darove, jer 
znaš da sam ja sišao s konja da pokupim mrvu kru- 
ha. Ali treba im praštati jer oni ne čine to da bi uvri- 
jedili Boga. Oni grozničavo traže pravdu na zemlji, 
jer nemaju više vjere u nebesku pravdu, grozničavo 
traže zemaljska dobra, jer ne vjeruju više u nebesku 
nagradu. I stoga vjeruju jedino u ono što se može 
vidjeti i opipati; njihovi leteći strojevi su za njih 
pakleni anđeli u ovom zemaljskom paklu koji oni 
uzalud nastoje pretvoriti u raj. Prevelika kultura do- 
vodi do neznanja, jer ako kultura nije izrasla iz vje- 
re, čovjek na kraiu vidi samo matematiku pojava. 
Sklad te matematike postane njegov Bog, i on zabo- 
ravlja da je Bog stvorio tu matematiku i taj sklad. 
Ali tvoj Bog nije sazdan od brojki, don Camillo; ne- 
bom tvog raja lete anđeli dobra. Napredak dovodi 

do toga da svijet postaje čovjeku sve manji — jednog 
dana kada strojevi budu letjeli sto tisuća kilometara 
u minuti, svijet će se čovjeku činiti mikroskopski 
sitan, i tada će čovjek biti kao vrabac na vrhu najvi- 
šeg jarbola, i ugledat će pred sobom beskraj, a u 
beskraju će ponovo pronaći Boga i vjeru u pravi ži- 
vot. I zamrzit će strojeve koji su svijet sveli na pre- 
gršt brojki i uništit će ih vlastitim rukama. Ali dotle 
će proći još mnogo vremena, don Camillo. Umiri se, 
dakle — tvoj bicikl i tvoj motorčić nisu za sada ni 
u kakvoj opasnosti. 

Krist se nasmiješi, a don Camillo mu se zahvali 
što mu je dao život. 


Parr 


Jednog je jutra »Leteća proleterska četa« pod 
vodstvom Smilza uhvatila nekog čovjeka kako radi 
u vinogradu gazde Verole. Uhvate ga i silom odvedu 
na trg gdje su poljoprivredni radnici i sluge s ima- 
nja sjedili na zemlji i čekali. 

Svi se skupe oko njega; bio je to čovjek četrdese- 
tih godina i žestoko se bunio. 

— Ovo je otmica. 

— Otmica — priupita Peppone koji je upravo sti- 
go — A zašto? Nitko te ne drži ovdje. Želiš li otići, 
idi! 

Smilzo i ostali iz »Leteće proleterske« puste ga. 
Čovjek pogleda oko sebe i ugleda svud unaokolo 
zid ljudi koji su ga nepomični, skrštenih ruku, nije- 
mo i mrko promatrali. 

— Zaboga, što hoćete od mene? — uzvikne. 

— A po što si ti došao ovamo? — uzvrati Peppo- 
ne. 
Čovjek ne odgovori. 

— Prljavi štrajkolomac! — uzvikne Peppone, zgra- 
bi ga za košulju na prsima i strese ga. — Izdajico! 

— Nikoga ja nisam izdao — odvrati čovjek. — 
Potreban mi je novac pa zato radim. 

— Svim ovim ljudima je također potrebna zara- 
da, ali ne rade! 

— Ja nemam veze s njima — uzvikne čovjek. 

— Stavit ću te ja u vezu s njima! — zaurla Pep- 
pone. I, ispustivši ga, udari ga nadlanicom, a čovjek 
odleti i prostre se po zemlji kao krpa. 

— Nemam veze — promuca čovjek i ustane. Usta 
su mu bila puna krvi. 

leto ga udarcem u stražnjicu vrati u Pepponeove 
ruke. 

— Pretresi ga! — naredi Peppone Smilzu. I dok 
mu je Smilzo prekopavao po džepovima, on mu je 
tako ukliještio ruke da se čovjek uzalud otimao. 

— U rijeku s njim! — zaurla svjetina. 

— Objesimo ga! — zaurla neka kuštrava žena. 

— Samo trenutak! — reče Peppone. — Da vidimo 
prije s kakvim nitkovom imamo posla. 

Smilzo mu doda lisnicu koju je bio pronašao u 
jednom džepu, i Peppone, predavši čovjeka Bruscu 
na čuvanje, prelista papire i razgleda legitimacije. 
Onda stavi sve u lisnicu i preda je čovjeku. 

— Pustite ga! — naredi oborene glave. — Posrije- 
di je nesporazum. 

— Kako to? — zaurla kuštrava žena. 

— Tako — odvrati Peppone oštro i izazovno. I že- 
na umukne. 

Podigoše čovjeka na mali teretnjak »Leteće prole- 
terske« i otpratiše ga do jame pokraj živice odakle 
su ga bili izvukli. 

— Možete nastaviti posao — reče Peppone. 

— Neću, neću — odvrati čovjek. — Vraćam se 
kući. Čini mi se da mi vlak polazi za jedan sat. 

Nekoliko minuta vladala je šutnja. Za to je vrije- 
me čovjek oprao lice u jarku i obrisao se marami- 
com. 

— Žao mi je — reče Peppone. — Ali vi, kao pro- 
fesor i doktor, ne smijete raditi protiv siromašnih 
poljoprivrednika. 

— Plaća profesora manja je od plaće vašeg po- 
sljednjeg seljaka. Osim toga, ja sam nezaposlen. 

Peppone klimne glavom. 

— Znam; ali to nema veze. Makar seljak i vi imali 
potrebu za istom količinom hrane, glad je u selja- 

ka ipak drugačija. Kad je seljak gladan, gladan je 
kao konj i ne zna obuzdati svoju glad, jer ga tome 
nitko nije učio. Ali vi, vi možete. 

— Moje dijete ne može. 

Peppone raširi ruke. 

— Ako mu je suđeno da radi ono što vi radite, 
naučit će. 

— Je li sve to pravedno? 

— Ne znam — reče Peppone. — Ali pitam se, ine 
mogu shvatiti, zašto mi i vi, iako smo na kraju kra- 
jeva u istim prilikama, ne možemo zajednički ustati 
protiv onoga tko ima previše. 

— Vi ste već rekli zašto — iako nam je potrebna 
ista hrana, naša je glad drugačija od vaše. 

Peppone odmahne glavom. 

— Da to nisam rekao ja, činilo bi se kao da je to 
neka filozofija — progunđa Peppone. 

Raziđu se, svaki na svoju stranu, i tako je završila 
ta zgoda. Pitanje srednjeg staleža ostalo je nerije- 
šeno. 


ROMEO I JULIJA 


Kad bi rekli »Taj je s Bruciate«, time bi sve rekli. 
I kada se u što umiješao netko s Bruciate, znalo se 
da će na kraju letjeti takve zaušnice da ti se kosa 
digne na glavi. Bruciata je bila dobar komad zemlje, 
a prostirala se između Boscaccia i velikog nasipa. 
Posjed su tako prozvali, jer je zemlja bila gola, kao 
da je onuda prošao Atila sa svojim hordama. Moglo 
se možda nešto postići jedino kada bi je posijali 
dinamitom, jer u tlu nije bilo ničeg do pustog kame- 
na; vjerojatno je to bio komad nekadanjeg vječnog 
korita. Zemlju je kupio Ciro kad se vratio iz Argen- 
tine, temporibus illis,'* i na njoj je iskrivio leđa, 
ali je ustrajno sijao pšenicu a dobivao djecu, i tako, 
pošto je uskoro imao poveću vojsku gladnih usta, 
spiskao je posljednji novac iz Argentine na kupovinu 
parnog stroja, vršilice i prešalice za krmu, a kako 
su to bili prvi strojevi što su se pojavili u onim 
krajevima, godine devet stotina osme, on se ne samo 
oporavio nego je tolikim strojevima mogao vršiti žito 
na svim najvećim gumnima triju ili četiriju općina. 
Već su ga 1908. prozvali »Stari s Bruciate«, iako mu 
je bilo tek četrdeset godina, imao je već šest 


* U ono vrijeme. (Prev.) 

sinova, od kojih je najstariji navršio osamnaestu i 
bio već prava gora od čovjeka. 

Na granici Bruciate, s one strane Boscaccia, nala- 
zio se posjed Torretta. Vlasnik se zvao Filotti, a imao 
je devet stotina osme trideset goveda i pet sinova. Li- 
jepo je napredovao, jer mu je zemlja bila od onih 
na koje je dovoljno pljunuti pa da niknu kukuruz 
i pšenica za međunarodnu izložbu. 

Kako bi sve bilo jasno, treba spomenuti da je 
Filotti bio škrtac kakva je trebalo nadaleko tražiti. 
Da iscijediš iz njega jednu liru, morao ti je pomoći 
Vječni Otac; pa ipak je, da se ne bi morao služiti 
strojevima onoga s Bruciate, proćerdao tri puta to- 
liko dovlačeći svake godine stroj bogtepitaj odakle. 
Zašto? Zbog neke gluposti — zbog kokoši ubijene 
kamenom ili isprebijanog psa. Ali, u Padskoj nizini, 
gdje sunce ljeti pali ljudske glave i pritište k tlu kuće, 
i gdje zimi ne možeš razaznati što je groblje a što se- 
lo, dovoljna je i najmanja sitnica da se dvije obitelji 
zarate za sva vremena. 

Filloti je volio crkvu i radije bi pustio da mu ci- 
jela porodica izgine negoli da propusti misu, a Stari 
s Bruciate odmarao se u subotu, a u nedjelju je ra- 
dio samo da mu napakosti; jedan od njegovih dječa- 
ka morao je stalno stražariti oko kuće da mu dojavi 
ako je Filotti slučajno došao negdje u blizinu granič- 
ne živice. Onda bi izlazio i gromoglasno izvikivao 
takve kletve da bi se zapanjio i najgori psovač. Filot- 
ti je gutao žuč i slagao sve na hrpu čekajući povolj- 
nu priliku. Došao je tako štrajk 1908. i činilo se da 
su ljudi šenuli umom, toliko su bili čvrsto odlučili 
da ne popuste. Dakako, okomili su se i na popa koji 
je stajao na strani gospode i ispisali po zidovima da 
će se kajati svatko tko se usudi otići na misu. 

Dođe nedjelja i Filotti rasporedi sinove i rođake 
na stražu oko staje, prebaci dvocijevku preko rame- 
na i ode lijepo na misu. Zatekne starog popa u žup- 
nom dvoru. 

— Ostavili su me samog — reče pop. — Svi su 
pobjegli, čak i služavka i crkvenjak. Poludjeli su od 
straha. 

— Nije važno — odvrati Filotti. — Može se i bez 
njih. 

— Atkoćemi služiti kod mise? 

— Ja — odvrati Filotti. 

I tako je stari pop počeo misiti, a umjesto mini- 
stranta na stepenici ispred oltara klečao je Filotti 
s dvocijevkom ispod miške. 

U crkvi nije bilo ni žive duše, a vani kao da su svi 
poumirali. 

Pri podizanju, u trenutku kad pop podigne svetu 
hostiju, crkvena se vrata bučno otvoriše. Svećenik 
se instinktivno okrenu i ugleda na trgu pred crk- 
vom nijemu skupinu ljudi. 

Na vratima se pojavi Ciro s Bruciate, sa šeširom 
na glavi i cigarom u ustima. 

Pop se skamenio s hostijom u podignutim ruka- 
ma. Ciro otpuhnu dim, potisnu šešir na glavu, zabije 
ruke u džepove i uđe u crkvu. 

Filotti najprije pozvoni zvoncem, pa nanišani i 
opali u čovjeka iz puške. 

Zatim napuni pušku, opet pozvoni zvoncem, a pop 
se prenu i mirno nastavi misiti. 

Na crkvištu nije više bilo ni mrava. 

Ciro nije bio ni mrtav ni teško ranjen. Nije se 
micao jedino zato što se silno plašio da puška ne 
prasne po drugi put. Podigne se kad se misa završila, 
ustane i ode liječniku da mu izvadi sačmu koja mu 
je kožu na boku pretvorila u sito, i više i ne pisnu. 


ko* ox 


Kad se nakon mjesec dana potpuno oporavio, jed- 
ne večeri pozove četiri najstarija sina, preda svako- 
me dvocijevku i izađe. »Cestovna lokomotiva« je već 
bila pod parom — četiri sina stanu kao pratnja uza 
stroj, a Ciro se pope, pokrene ručku, uhvati volan 
i pođe u ratni pohod. 

Cestovnih lokomotiva danas više nema, jer su ih 
izgurali benzinski traktori. Bile su prekrasne, nalik 
na cestovne parne valjke, ali bez valjka sprijeda; bi- 

le su spore, snažne i tihe. Služile su za vršidbu i za 
krčenje. 

Pohod započe kroz polja, prema Filottijevoj kući. 
Iskočio pas, ali nije dospio ni zalajati, i već su ga 
umlatili kolcem. Puhao je snažan vjetar i stroj stiže 
na četrdeset metara od Filottijeve kuće a da ga nitko 
nije ni primijetio. Ciro ga zaustavi, najstariji sin uh- 
vati kraj čeličnog užeta sa čekrka i, dok je stari po- 
puštao polugu, uputi se sporim i neumoljivim ko- 
rakom prema gumnu utonulom u mrak i tišinu. Sti- 
že do najkrupnijeg stupa »mrtve kapije«, zaveza uže 
i vrati se trkom natrag. 

— Gotovo. 


Ciro uključi čekrk, zavrti ručku i započe potres. 
Ponovo namota uže na čekrk, pusti paru da zapišti 
i vrati se kući. 

Kod Filottija nije bilo mrtvih. Zaglavile su tri kra- 
ve i srušio se dio napola obrađena štaglja. Ali Filot- 
ti nije nikome ni zucnuo. 


Bili su to njihovi lični obračuni — pravda se u to 
nije miješala. 

Takvih nasilja nije više bilo. Kad bi nastao kakav 
mali sukob između dječaka, obje bi glave obitelji 
napustile kuću i uputile se prema graničnoj živici, 
do mjesta gdje je rasla divlja kruška. Obitelji bi ih u 
punom sastavu šutke pratile. Na dvadeset metara od 
garnice obitelji bi stale, u potpunoj tišini, a glave 
obitelji produžile bi do kruške. Tu bi ostali jedan 
nasuprot drugome, skinuli kapute, zavrnuli rukave 
i počeli se tući bez riječi. Sporo, ali neumoljivo pljuš- 
tali bi teški udarci, kao udarci maljem po nakovnju. 
Pošto bi jedan drugome čestito naravnali kosti, pre- 
stali bi i vratili se u bazu praćeni svaki svojom obite- 
lji. Poslije, kad dječaci porastoše, prorijediše se su- 
kobi i prilike za obračun, i dva su se starca presta- 
la tući. Onda dođe rat i jednome i drugome odnese 
nekoliko sinova. Onda nastadoše poslijeratni neredi 
i tako dalje, pa prođe još dvadeset godina i kao da 
je sve palo u zaborav. Ali tisuću devet stotina dvade- 
set i devete, Mariolino, prvi unuk starog Cira, usta- 

novi da čovjek u drugoj godini života ima moralnu 
dužnost da vidi svijet i stvori svoj pogled na život, 
pa gegavim koracima napusti kuću. Stigne do grani- 
čne živice, ispod historijske kruške, pa sjede. Malo 
zatim naiđe sitno stvorenje u suknji, balava nosa i 
približno iste težine; bila je to dvogodišnja Gina, 
prva rFilottijeva unučica. 

Oboje su polagali pravo vlasništva na jednu trulu 
krušku što je bila pala sa stabla, pa se počeše čupa- 
ti i grepsti. Kad su iznemogli, pljunuše jedno drugo- 
me u lice i vratiše se u uporište. 

Nikakvo objašnjenje nije bilo potrebno — vojska 
je bila za stolom, i, pošto se Mariolino pojavio ona- 
ko izgrebena lica, njegov otac htjede ustati, ali ga 
stari Ciro pokretom ruke prikova za stolac. Onda 
se on podiže i uputi kruški praćen na primjerenoj 
udaljenosti čitavim plemenom. Tu ga je već čekao 
stari Filotti. Obojica su bila prevalila šezdesetu, ali se 
izmlatiše kao da su mladići. Poslije im je trebalo 
više od mjesec dana da izliječe kosti, a stari je Ciro, 
stigavši jednog jutra na granicu, otkrio da je po 
polovici njene dužine zatvorena željeznom mrežom. 
Onda on zatvori željeznom mrežom i drugu polovicu 
i o tome se više nije govorilo. 


koko 


Svijet u velikim gradovima brine se u prvom redu 
kako će živjeti na što originalniji način, pa se tako 
jednog dana pojaviše stvari kao što je egzistencija- 
lizam koje ne znače ama baš ništa, osim što daju lju- 
dima iluziju da žive drukčije nego u stara vremena. 
U Padskoj nizini, međutim, ljudi se rađaju, žive, lju- 
be se, mrze i umiru po starim uobičajenim šablona- 
ma. I baš ih briga ako se u njihovoj sredini dogodi 
slučaj koji kao da je uzet iz »Romea i Julije«, ili 
»Zaručnika«, ili »Seljačke časti«, ili nekog drugog 
književnog djela. Prema tome, vječno se ponavljaju 
svagdašnji događaji, stari kao biblija, ali na kraju, 
sve u svemu, oni iz Padske nizine završe pod zem- 
ljom isto tako kao i gradski književnici, s tom raz- 

likom što gradski književnici umiru gnjevniji od onih 
seoskih ljudi, jer oni iz grada ne žale samo što mo- 
raju umrijeti već i što moraju umrijeti na običan 
i svakidašnji način, dok oni sa sela žale jedino što 
će im ponestati daha. Kultura je najveća svinjarija 
na svijetu, jer ne zagorčava ljudima samo život već 
i smrt. 

Prošlo je mnogo godina. Eto opet rata, i eto opet 
poslijeratnih događaja. Crvenih kao vatra onih s Bru- 
ciate, crnih kao ugljen onih s Torrette. 

Takvo je bilo stanje kada jedne večeri netko od 
Filottijevih dođe po don Camilla. 

— Hitno je — objasni čovjek. — Dođite odmah. 

Don Camillo ode s njim i nađe se licem u lice s 
obiteljskim kongresom na kojemu nije nedostajao 
ni jedan član. Svi su sjedili oko golema stola, a kon- 
gresu je predsjedavao stari Filotti. 

— Izvolite sjesti — reče ozbiljno pokazujući praz- 
nu stolicu desno od sebe. — Potrebna mi je vaša 
duhovna pomoć. 

Nastade trenutak šutnje, a onda stari Filotti mah- 
nu rukom i u sobu uđe Gina, prva Filottijeva unuka, 
zaista lijepa djevojka. 

Ona stane pred djeda, a stari upre u nju prijeteći 
prst. 

— Istina je, dakle? — upita. 

Djevojka obori glavu. 

— Otkada? 

— Ne sjećam se više — promuca djevojka. — Kad 
je on načinio rupu u žičanoj ogradi, bili smo još ma- 
li. Bilo nam je četiri ili pet godina. 

Stari podiže ruku. 

— Dakle, taj je nitkov probio ogradu? — zaurla. 

— Smirite se — posavjetuje ga don Camillo. — 
Tko je taj koga nazivate nitkovom? 

— Mariolino s Bruciate. 

— On? — zaurla don Camillo i poskoči. 

— Upravo on, don Camillo. 

Don Camillo priđe djevojci. 

— Sin Antikrista, Pepponeova ukleta duša, crveni 
zlikovac, onaj što drži govore na trgu i huška narod 

na pobunu! Odgovori, bestidnice; kako si mogla 
svrnuti svoj pogled čestite i pobožne djevojke na 
onaj ugarak iz pakla? 

— Bili smo djeca — objasni djevojka. 

— Da, rupa u ogradi — iskrevelji se stari Filotti. 

Polako ustane sa stolice, priđe djevojci i ćušnu je. 

Djevojka sakri lice u dlanove, a onda začas podi- 
že glavu. 

— Mi ćemo se vjenčati — reče odrješito. 

Prošlo je nešto više od dva tjedna. Jedne večeri 
don Camillo je kasno u noći čitao neku knjižicu zava- 
ljen u naslonjaču kad začu tiho kucanje na vratima 
župnog dvora. Ode da otvori i nađe se pred ženskom 
prilikom pokrivenom crnim šalom. U mraku je nije 
prepoznao, ali kad je ušla u njegovu pisarnicu, vidje 
da je to Filottijeva Gina. 

— Zašto dolaziš u ovo doba? — začudi se. 

— Da se vjenčam — odvrati djevojka. 

Don Camillo pomisli na Luciju Mondello i nasmija 
se. 

— A što je s don Rodrigom? — uzvikne. — Osim 
toga, kad se netko vjenča, treba najmanje dvoje. 

— Evo me — oglasi se netko. I uđe Mariolino 
s Bruciate. 

Don Camillo stisne pesnice. 

— Što tražiš u kući predstavnika božjeg, ti, iza- 
slaniče pakla? 

Mariolino uhati Ginu za ruku. 

— Idemo — progunđa — nisam li ti uvijek go- 
vorio da su ti klerikalci zatrovani politikom? 

Mladiću je nepočešljanja kosa padala na oči, pa 
je nesvjesnim pokretom poravna natrag. Tada se vid- 
jelo da na čelu ima brazgotinu. 

— Što ti se dogodilo? — upita don Camillo. 

Gina se bijesno umiješa. 

— Nasrnuli su na njega svi iz njegove kuće. Tukli 
su ga po glavi pesnicama i po leđima stolicama, jer 
je neka odvratna balavica izbrbljala da smo jedno 
drugome davali znakove. To su prokleti boljševici, 
trebalo bi ih izopćiti iz crkve. 


210 


Mariolino zgrabi djevojku za rame i gurne je pod 
svjetiljku. 

— Moji su prokleti boljševici — prodera se — 
a njezini su svi sveci puni božjega straha. Pogledajte 
ovo! 

Pošto je djevojci smaknuo šal što joj je pokrivao 
glavu i zasjenjivao obraze, vidjelo se da joj je lice 
čitavo u modricama. Činilo se kao da je umjesto 
mu pri češljanju upotrijebila pobješnjelog mač- 

a. 

— Već je petnaest dana drže zatvorenu u sobi kao 
u tamnici, i čim su saznali da mi je s prozora davala 
znakove, izmlatili su je kao vola. Svi ste vi Filottijevi 


licemjerni bogomoljci podmukli kao Juda! — vikao 
je mladić. 

— A vi s Bruciate ste bogohulni zlikovci, bez 
vjere i savjesti! — uzvrati bijesno djevojka. 


— Doći će Staljin i naučiti vas pameti! — uzvikne 
mladić. 

— Doći će policija i strpati vas sve u zatvor! — 
uzvikne djevojka. — Jedva čekam da mi budeš muž, 
pa da ti iskopam oči! 

— A ja jedva čekam da mi budeš žena, pa da te 
čestito ispljuskam! — uzvrati mladić. 

Don Camillo ustane. 

— Ako ne prestanete, dobit ćete oboje nogom u 


stražnjicu! — reče odlučno. 
Djevojka se svali na stolicu, pokri rukama lice i 
zaplače. 


— Da —zajeca — kod kuće me moji hoće tući, on 
me hoće tući, župnik me hoće tući. Svi bi me tukli. 
A kakvo sam zlo učinila da se tako ljute na mene? 

Mladić joj položi ruku na rame. 

— Hajde, smiri se — reče joj nježno. — Zar ni- 
ER i ja u istom položaju? Jesam li ja učinio kakvo 
zlo? 

— Ti nisi — prostenja djevojka — ti si samo žrt- 
va onih nitkova iz svoje kuće... 

— Stoj! — reče don Camillo. — Nećemo opet sve 
nanovo. Ako ste došli da se ovdje svađate, možete 
otići. 

— Došli smo da nas vjenčate — odvrati djevojka. 

— Da, došli smo se vjenčati — doda mladić. — 
Imate li nešto protiv? Jesmo li ili nismo kršćani kao 
i svi drugi? Jesmo li ili nismo punoljetni? Imamo li 
ili nemamo pravo da se vjenčamo, ili je potrebna 
dozvola demokršćana? 

Don Camillo raširi ruke. 

— Što padaš u vatru — odvrati mirno. — Ja ni- 
pošto nisam rekao da vas neću vjenčati. Vjenčat ću 
vas kao što sam vjenčao sve one koji su imali sve 
sređeno i došli ovamo da se vjenčaju. Sve će se oba- 
viti po zakonu. 

— Ali nama se žuri! — uzvikne djevojka. 

— Stojim vam na usluzi. Čim istekne najkraće 
vrijeme za napovijed, vjenčat ću vas. 

Mladić slegne ramenima. 

— Napovijed! Ako naši saznaju da se hoćemo že- 
niti, sigurno će nas ubiti. Ne, velečasni, ovo je izuze- 
tan slučaj, morate nas odmah vjenčati. 

— Djeco, ženidba nije igrarija. Obavi se za dese- 
tak minuta, ali traje do kraja života. To je ozbiljan 
i svečan čin, pa i onda kad se obavlja na najskrom- 
niji i najjednostavniji način. Postoje propisi koji se 
ne smiju kršiti. Strpite se — ženidba nije razljevuša 
za koju uzmeš dva jaja, umutiš ih i za deset minuta 
je gotovo. 

Mladić se umiješa. 

— Aako neki nesretnik crkava i hoće se oženiti, 
treba li i onda najprije napovijed, pa čekanje da 
prođu propisani dani? Hoće li mu biskupija poslati 
daha da dočeka istek propisanog roka? 

— To je izuzetan slučaj — uzvrati don Camillo. 

— I ovo je izuzetan slučaj — objasni mladić. — 
Jer i ovdje je u pitanju koža. A vi to znate, i prema 
tome nas bez oklijevanja možete vjenčati in arti- 
colum mortorum* kao da smo u agoniji. 

Don Camillo raširi ruke. 

— Dakako, articolum mortorum, a ovamo imate 
četrdeset godina zajedno i zdravlja da dočekate sto- 


* Po članu za umiruće. (Prev.) 

tinu pedeset svako! Ne naglimo! Pustite me da raz- 
mislim. Dajte mi vremena da odem do Preuzvišenoga 
pa da čujem kako, s obzirom na okolnosti, zaštititi 
vaše zdravlje. 

— Moramo se smjesta vjenčati! — reče odlučno 
djevojka. 

— A zašto? Nije li svejedno odgodimo li za koji 
dan? Ta nitko ne umire. 

— To se još ne zna — reče mladić. 

— Pobjegli smo od kuće — reče djevojka. — I vi- 
še se ne vraćamo. Ali ne možemo napustiti mjesto 
prije nego što se vjenčamo. 

— Ne možemo prije nego što se vjenčamo — reče 
mladić. 

Don Camillo osjeti kako ga podilazi jeza. Ta izja- 
va, tako spokojna i vedra a tako čvrsta i odrješita, 
kao kad netko kaže da se po vodi ne može hodati 
ili da se ušima ne može vidjeti, zaustavi mu dah. 
I pogleda zadivljeno to dvoje mladih. 

— Strpite se! — reče zabrinuto. — Pustite me da 
razmislim do sutra ujutro. Uvjeravam vas da ću 
sve urediti. 

— U redu — odvrati mladić. — Doći ćemo opet 
sutra. 

Njih dvoje iziđu, a don Camillo, ostavši sam, zgrči 
pesnice i nadme prsa. 

— Vjenčat ću ih, pa makar izazvao svjetsku re- 
voluciju! — uzvikne. 


x x 0% 


Peppone je bio sam u svojoj radionici zgrbljen 
nad motorom traktora kadli odjednom vrata zaškri- 
pe. Dignuvši glavu, ugleda pred sobom Ginu i 
Mariolina. 

Ugledati pred sobom nekoga od Filottijevih bilo 
je Pepponeu isto što i ugledati zmiju čegrtušu, a da 
i ne govorimo o Gini Filotti koja je svojom jeziči- 
nom pokvarila dobar glas čitavoj njegovoj ženskoj 
sekciji. 

— Jesi li donijela mozak na popravak? — upita 
je Peppone. 

Peppone je dobro znao da se njih dvoje ljubakaju, 
i znao je za razdor između dviju obitelji, ali izbjega- 
vao je svaki razgovor o tome s Mariolinom, jer Pep- 
poneovo je načelo bilo da »drug koji ispuni svoju 
partijsku dužnost može zatim služiti i peruanskoj 
kraljici. Dovoljno je da drug bude komunist od vra- 
ta nagore.« 

— Došla si da ti popravim mozak? — ponovi Pep- 
pone. 

— Nije potrebno, gospodine načelniče — odvrati 
djevojka. 

To što ga je zvala načelnikom umjesto predsjed. 
nikom bila je još jedna Ginina pakosna podvala. 

Peppone pođe prema njoj kao da će je napasti, i 
stavi joj pod nos svoj ogromni kažiprst. 

— Pripazite vi kako govorite — vikne — ili ću 
vam zavrnuti vratom kao kokoši. 

— Da, kao jednoj od onih kokoši koje ste nam 
vi i vaši odredi ukrali za proslavu Prvog maja — od- 
brusi djevojka netremice. —— Ali nemojte se ljutiti 
— bilo nam je potpuno jasno da ste to učinili za 
demokraciju i da su to bile fašističke kokoši. 

Čistka u Filottijevom kokošinjcu spadala je u 
Smilzove osobne pothvate, a provedena je tisuću 


udaraca nogom. 

Peppone joj priđe još bliže, a Mariolino stane tik 
uz djevojku da je zaštiti i tada Peppone ugleda braz- 
lag na Mariolinovu čelu i modrice na djevojčinu 
icu. 

— Što se dogodilo? — upita. 

Mariolino podnese izvještaj, a Peppone ode do 
traktora i počeša se po glavi. 

— Majku mu garavu — kaza napokon — ne ra- 
zumijem kakav je užitak da se mlatite. Ima toliko 
žena i toliko muškaraca... 

— Ima i toliko partija — prekine ga osorno dje- 
vojka. — Zašto ste vi onda zapeli baš za ovu vašu 
zbog koje vas mrzi devedeset posto ljudi u mjestu? 

— Brus devedeset posto, ljepotice! Ovdje je šez- 
deset posto uz nas — ustvrdi Peppone. 

— Vidjet ćemo na idućim izborima! — uzvrati 
djevojka. 

Peppone kratko odmahne rukom. 

— Bilo kako bilo, mene se ovo vaše ne tiče i neću 
da me se tiče! Ja sam sekretar partijske sekcije, a ne 
savjetnik u ljubavnim poslovima! 

— Vi ste predsjednik! — reče djevojka. 

— Dabome, i ponosim se time! Pa šta onda? 

— Onda nas morate smjesta vjenčati — reče dje- 
vojka. 

— Vama se toliko pomutio mozak da bi vas tre- 
balo svezati! Ja obavljam svoj mehaničarski zanat 
— iskrevelji se Peppone nakon trenutne neodluč- 
nosti te uvuče glavu pod poklopac traktorskog mo- 
tora i počne žustro nabijati. 

Djevojka se podrugljivo obrati Mariolinu. 

— Dakle — izgovori glasno — to je taj tvoj gla- 
soviti Peppone koji se nikoga ne boji? 

Peppone izvuče glavu ispod poklopca. 

— Ne radi se tu o strahu! Tu se radi o zakonu! 
Neću valjda vjenčati ljude u radionici. Osim toga, 
ja stanovite propise ne nosim u glavi. Dođite sutra 
ujutro u općinu, pa ćemo sve urediti. Ne vidim raz- 
loga da se netko ženi u iedanaest sati noću! Još ni- 
sam vidio tako hitnu ljubav. 

— Nije riječ o ljubavi — objasni Mariolino. — 
Riječ je o nuždi. Pobjegli smo od kuće i više se ne 
vraćamo. A ne možemo otići iz rodnog mjesta ako 
nismo vjenčani. Kad uredimo sve sa zakonom i sa 
savješću, ukrcat ćemo se u vlak i krenuti. Stigli kud 
stigli, sve je dobro došlo kada treba početi ni od 
čega. 

Peppone se počeša po glavi. 

— Razumijem ja sve to — progunđa. — Sve je 
u redu. Ali treba pričekati bar do sutra. Nastojat će- 
mo to nekako riješiti. Ti ćeš noćas prespavati ovdje 
u radionici na kamionu, a djevojka može spavati 
u kući moje majke. 

— Ja neću spavati izvan kuće dok nisam vjenča- 
na! — uzvikne djevojka. 

— Tko vam kaže da morate spavati — odvrati 
Peppone. — Možete biti budni i izmoliti krunicu za 
spas Amerike. Da, jer sada, ako ne znate, atomsku 
bombu imamo i mi. 

Izvadi iz džepa novine i otvori ih. 

Mariolino uhvati djevojku za ruku. 

— Hvala, šefe, doći ćemo opet sutra — reče. 

Izađu oboje, a Peppone ostane stajati na mjestu, 
s novinama u ruci. 

— Do vraga i atomska bomba! — uzvikne, pa 
zgužva novine i baci ih daleko od sebe. 


koko 


Prije sto godina, rijeka je jednom pobjesnila, iz- 
lila se, srušila glavni nasip i voda je stigla do Pioppi- 
jeva zemljišta i tu ostala, pošto je u tren oka zauzela 
komad zemlje što su joj ga ljudi tri stoljeća bili oti- 
mali. Između nasipa i Pioppijeva zemljišta stajala 
je u kotlini stara kapela, crkvica s niskim kusastim 
tornjem, koju je voda također progutala, takvu kak- 
va je bila, skupa sa starim crkvenjakom. Nekoliko 
mjeseci nakon toga netko je došao na pomisao da 
izvuče zvono iz potopljenog zvonika, pa se spustio u 
vodu vukući za sobom kraj dugačkog konopca s ku- 
kom. Kako nije dugo dolazio na površinu, oni što 
su čekali na obali počeše vući konopac. Povuci-poteg- 
ni, ali nikad kraja, kao da se onaj bacio u ocean. Na- 
pokon su izvukli kuku na kojoj nije ničeg bilo. I up- 
ravo u tom trenutku čulo se kako sa dna dopiru 
prigušeni odjeci zvona. 

Potopljeno zvono ponovo se oglasilo koju godinu 
kasnije, u noći kad se utopio neki čovjek imenom 
Tolli, kojem je dojadio život. Oglasilo se opet kad 

se u rijeku bacila kći vlasnika gostionice »Pri 
mostu«. Vjerojatno nije nitko nikad čuo nikakvu 
zvonjavu, jer se ne može čuti zvonjenje potopljenog 
zvona, ali je legenda ostala. 

Na polja Padske nizine donosi voda legende — 
svaki čas struja dovuče neku sablast i izbaci je na 
pličinu. 

Prije sto pedeset godina, kada je rijeka nabujala, 
potonuo je jedan od onih plovećih mlinova koji su 
još danas usidreni usred rijeke, pošto se neko vrije- 
me bio očajnički borio s vodom. (Ti su mlinovi osli- 
kani kao šahovska ploča, a na pročelju drevne koli- 
bice što stoji na dva spojena čamca stoji natpis 
»Čuvao me Bog«). U mlinu je bio hrom mlinar, stari 
zlobnik koji je zavrijedio da ga Bog pošalje već jed- 
nom u pakao. Ali je ostala njegova sablast koja je 
tumarala po vodi. I ponekad, za kasnih zimskih po- 
podneva, dok je bilo sve sivo, mlin bi se pojavio 
i usidrio sad pred ovim, sad pred onim mjestom, a 
hromi bi se mlinar iskrcao, obilazio polja i sakup- 
ljao, zrno po zrno, zasijanu pšenicu i punio vreću za 
vrećom. Onda bi pšenicu samljeo i bacao brašno u 
vjetar, i tako se rađala magla toliko gusta da si je 
mogao nožem rezati, i te godine nije rodilo žito. 

U te gluposti nitko nije vjerovao, ali su o njima 
svi razmišljali dok bi, za zimskih noći, slušali kako 
vjetar zavija ili negdje daleko cvili pas. 

Noć naših zaručnika bila je upravo jedna od tak- 
vih kad se pomišlja na hromog mlinara i potopljeno 
zvono. 

Oko jedanaest sati netko pokuca na vrata i don 
Camillo skoči iz kreveta. Bio je to netko od Filotti- 
jevih. 

— Gina je nestala! — reče uzbuđeno. — Stari vas 
zove! 

Kola su letjela po mračnim cestama. Don Camillo 
nađe sve Filottijeve okupljene u velikoj kuhinji. Bila 
su tu i djeca u noćnim košuljama i iskolačenih očiju. 

— Čuli smo kako udaraju žaluzije u Gininoj sobi, 
Antonia je otišla da vidi šta je i našla je sobu praznu 

— objašnjavao je stari Filotti. — Pobjegla je kroz 
prozor. Na noćnom stoliću našli smo ovaj papirić. 

Don Camillo pročita listić na kojem je ovo pisalo: 
»Odlazimo. Ili ćemo se vjenčati u crkvi kao svi krš- 
ćani, ili ćemo se vjenčati u staroj kapelici pa ćete 
onda čuti zvono.« 

— Nije moglo otada proteći više od jednog sata 
— objasni starac. — U devet i četrdeset, kad joj je 
Giacomova žena odnijela svijeću, bila je još u svojoj 
sobi. 

— U toku jednog sata može se svašta dogoditi — 
progunđa don Camillo. 

— Don Camillo, znate li vi šta o tome? 

— A šta ja mogu znati? 

— Sva sreća, ja sam se bojao da su nesretnici 
otišli k vama i da ste se možda sažalili. Dabogda gor- 
jeli u paklu, prokletnici! — zaurla stari. — Idemo 
opet u krevet! 

Don Camillo tresnu šakom po stolu. Bio je to 
udarac težak pola tone. 

— Brus, a ne u krevet! — zagrmi. — A u paklu bi 
morali gorjeti vi, stari jarče! Treba ih pronaći! 

Don Camillo se uputi k vratima i svi pođu za njim, 
i žene i djeca. U golemoj pustoj kuhinji ostao je sta- 
ri Filotti sam. 

kO% A 


Na velikom nasipu puhao je snažan vjetar, ali s 
one strane, između vode i nasipa, zrak je bio gotovo 
miran, kao da se zapleo u ogoljelom granju akacije 
— mladić i djevojka išli su šutke i stali su tek pošto 
su stigli na obalu rijeke. 

: — Stara kapelica je ondje dolje — pokaza Mario- 
ino. 

— Čut će zvono — prošapta djevojka. 

— Prokleti bili svi skupa — progunđa mladić. 

— Ne bio proklet nitko — uzdahne djevojka. — 
Kad stojiš pred smrću, ne smiješ nikoga proklinjati. 
Prokleti smo mi koji sebi oduzimamo život. To je 
velik zločin. 

— Moj život je moj i mogu činiti s njim što mi 
drago! — promrsi osorno mladić. 

— Možda će nam svjedoci biti stari crkvenjak 
iz kapele i hromi mlinar — uzdahnu djevojka. 

Jedan se valić razli po pijesku i voda im nakvasi 
noge. 

— Hladna je kao smrt — uzdahnu djevojka i 
strese se od jeze. 

— To je samo u prvom trenutku — odvrati mla- 
dić. — Plivat ćemo do udubine, a onda ćemo se čvr- 
sto zagrliti i pustiti da nas voda nosi. 

— Čut će zvono — šapnu djevojka — snažnije 
nego ikad, jer sada dvoje odjednom odlaze u posjet 
starom crkvenjaku. Čvrsto ćemo se zagrliti i nitko 
neće moći ništa reći. 

— Smrt sjedinjuje čvršće od popa i od predsjed- 
nika — reče mladić. 

Djevojka ne odgovori. Noću rijeka mami poput 
provalije, tisuće djevojaka iz svih vremena našle su 
se na obali neke rijeke, i najednom pošle u susret 
vodi te polako nastavile svoj hod dok ih voda nije 
pokrila. 

— Držat ćemo se za ruke — šapnu djevojka. — 
Kad nam zemlja iznenada izmakne ispod nogu, bit 
ćemo nad udubinom gdje je kapelica, i onda ćemo se 
zagrliti. 

Prime se za ruke i pođu na strašan put s kojeg 
nema povratka. 

Pr 


Praćen Filottijevim čoporom, don Camillo ode s 
posjeda i stiže na cestu što vodi do rijeke. 

— Ondje ćemo se razići, kod one kućice jedan će 
dio krenuti s ove, a drugi s one strane nasipa. Onda 
će polovica udariti uzvodno, a polovica nizvodno. 
Ako još nisu stigli do vode, neće ni stići. 

Nosili su džepne svjetiljke, svijeće, petrolejke, 
uljanice pa i karbidske lampe s bicikla — svatko je 
nosio nekakvo svjetlo, i hodali su u tišini. 

I gle, kad prevališe stotinjak metara i stigoše do 
mjesta gdje je na cestu izlazio nekakav puteljak, go- 

tovo se sukobiše s još jednim čoporom — onih s Bru- 
ciate. Bili su, razumije se, svi tu osim staroga. A pred- 
vodnik je bio Peppone. Ništa čudno u svemu tome, iz 
jednostavnog razloga što je don Camillo, prije nego 
je napustio župni dvor da bi se popeo u Filottijevu 
kalešu, rekao staroj služavci da otrči do predsjedni- 
ka i da mu ispriča što se događa kako bi obavijestio 
svoje boljševike na Bruciati. 

Dvojica predvodnika stanu jedan nasuprot dru- 
gome i odmjere se ponosito. Peppone skine šešir i 
pozdravi. 

Don Camillo uzvrati pozdrav skinuvši šešir, i oba 
čopora produže, rame uz rame. Sva ta svjetla u noći 
podsjećala su na prizor iz nekog romana. 

— Popet ćemo se, a onda ćemo se razdvojiti — 
reče vrhovni zapovjednik don Camillo kada su stigli 
do nasipa. 

— Dobro, duče — odvrati Peppone. Don Camillo 
ga pogleda poprijeko. 

Jedan, dva, tri koraka — voda već dopire djevojci 
i mladiću do koljena i nije više hladna. Strašan put 
se neumoljivo nastavljao kad, iznenada, začuju se 
glasovi s nasipa, njih se dvoje naglo trgnu i ugledaju 
nasip pun svjetala. 

— Traže nas! — reče djevojka. 

— Ako nas ulove, ubit će nas! — uzvikne mladić. 

Još deset koraka do ruba udubine. Ali rijeka i 
smrt izgubili su odjednom svu čar. Svjetlo i ljudi 
snažno su ih vraćali životu. 

Začas su se našli ponovo na obali, a zatim na 
nasipu. S one strane ležala su pusta polja i šumarci. 
Ali već su ih bili primijetili. I lov započe. Njih dvoje 
trčali su po nasipu dok su oba pobješnjela čopora 
jurila nešto niže, s jedne i s druge strane nasipa. 

Ubrzo su ih pretekli, a onda, na urlik Pepponea 
koji je dahtao poput bika u areni i grabio na čelu 
čete sa strane rijeke, obje skupine u isti mah udare 
uzbrdo i sastanu se na vrhu nasipa. 


220 


Kad stiže don Camillo, jureći punom parom, s 
mantijom podignutom do pupka, manevar opkolja- 
vanja bio je završen. 


— Nesretnice! — zaurla jedna žena iz Filottijeva 
čopora prilazeći Gini Filotti. 
— Nitkove! — vrisnu jedna žena s Bruciate na- 


srćući na Mariolina s Bruciate. 

Filottijevi uhvate svoju djevojku, oni s Bruciate 
zgrabe svog momka i nastane strahovita vika raz- 
jarenih žena. Ali tada se pojave Peppone i don Ca- 
millo, a svaki je od njih držao u ruci po jedan prije- 
teći hrastov kolac. 

— U ime Boga! — reče don Camillo. 

— U ime zakona! — zaurla Peppone. 

Svi umuknu i duga se povorka zaputi kući, a is- 
pred svih zaručnici, Romeo i Julija. Za njima don 
Camillo i Peppone naoružani hrastovim kolcima. A 
straga su, jedan uz drugi, išla oba čopora u potpunoj 
tišini. 

Netom je sišla s nasipa, povorka se morala zau- 
staviti, jer se pred njom ispriječio stari Filotti. Ugle- 
davši unuku, podiže k nebu stisnute pesnice. U is- 
tom trenutku, razumije se, stiže hramajući i stari 
s Bruciate i već je krenuo da nasrne na unuka kada 
se, kao nekim čudom, nađu jedan pored drugoga. Od- 
mjere se okrutnim pogledima — stotinu pedeset i 
šest godina imala su obojica zajedno, ali su bili puni 
gnjeva kao mladići. 

Dva se čopora tiho razdvoje i poredaju s obje stra- 
ne ceste, i svi podignu svjetiljke. Starci nasrnu je- 
dan na drugoga, skupe pesti i počnu jedan drugoga 
mlatiti po glavi. Ali je bilo u njih više žara negoli 
snage, i nakon prvog nasrtaja počnu se opet vrebati 
i mjerkati stiskajući pesti. Filotti je još i drsko 
puhao u članke na prstima kako je činio dok je bio 
mlad, da bi dao pesti veću snagu. 

Onda se don Camillo okrenu Pepponeu. 

— Ureduj — reče mu. 

— Ne mogu — ja sam predsjednik. Osim toga, 
mirisalo bi na politiku. 

Don Camillo priđe onoj dvojici — desnu položi 
nježno na Filottijev potiljak, a lijevu na potiljak 
njegova protivnika, zatim kratko i odsječno lupi 
tikvom jednoga o tikvu drugoga. 

Nisu se vidjele iskre, jer su to bile stare kosti, ali 
tresak se čuo nadaleko. 

— Amen — reče Peppone i nastavi stupati. 


koko 


Tako i ovoj priči dođe kraj, kao i svakoj priči. 
Prošle su godine, a u žičanoj mreži koja dijeli posjed 
Torretta od posjeta Bruciata još je ona glasovita ru- 
pa, a posve sitno djetence zabavlja se provlačeći se 
s jedne strane na drugu. Stari Filotti i Stari s Brucia- 
te konačno su jedan pored drugoga a da se ne sva- 
đaju. Dapače, grobar kaže da još nije vidio da se 
dva mrtvaca tako dobro slažu. 


SLIKAR 


Gisella je bila žena četrdesetih godina, jedna od 
onih žena koje, čim spaze nekoliko ljudi okupljenih 
na trgu, uključe treću brzinu i ulete u skupinu sag- 
nute šije urlajući: »Daj ga! Daj ga! Pred zid! Objesi 
ga! Pusti mu crijeva na pašu!« Pri tome se ne brinu 
nimalo da li se svijet okupio zato što su uhvatili ne- 
kog zlikovca ili jednostavno zato da bi slušao brblja- 
rije kakva prodavača paste za cipele. 

Bila je od onih žena koje u povorkama idu uvijek 
na čelu rulje, s velikim rupcem crvene boje, i pjeva- 
ju surovim glasom, pa kad na nekom zboru uzme 
riječ kakva krupna zvjerka, svaki čas skaču i vrište 
govorniku: 

»Kako si lijep! Ti si bog bogova!« 

Obraćaju se samo njemu, ali u njihovu glasu ima 
toliko ljubavne žestine da bi ona bila dovoljna za 
cijeli Izvršni odbor partije i njegovu sekciju agit- 
-propa. 

Gisella je u svome mjestu bila utjelovljenje pro- 
leterske revolucije, i čim bi saznala da je na nekom 
imanju izbio bilo mali, bilo veliki spor između rad- 
nika i gazda, otrčala bi na lice mjesta da »naelektri- 
zira mase«. Ako je imanje bilo daleko, zajahala bi 

mužev trkaći bicikl, a kad bi joj uz put netko dovik- 
nuo kakvu primjedbu, odvraćala bi da jedino boga- 
taške svinje moraju skrivati svoju prljavštinu, ali da 
narod može uzdignuta čela pokazivati i stražnjicu. 

Prilikom štrajka nadničara Gisella je neprekidno 
bila u pokretu što pješice, što na biciklu ili na ka- 
mionu nadzorne čete. 

Petnaest dana nakon završetka nemira, u sumrak, 
netko joj nabi na glavu vreću, odvniče je iza živice, 
podiže joj zavjesu i premaza stražnjicu crvenom bo- 
jom. 

Zatim je pusti s glavom u vreći i ode smijući se 
grohotom. 

Bio je to važan događaj, jer ne samo što je Gisella 
morala dugo prosjediti u lavoru punom benzina da 
spere sramotu, već je Peppone u tom činu vidio 
krvavu uvredu nanesenu svim proleterskim masama. 
I zato je pobjesnio, održao zbor, izgovorio vatrene 
riječi na račun nepoznatih reakcionarnih zločinaca 
i objavio u znak protesta opći štrajk. 

— Sve neka stane — poviče na kraju. — Sve neka 
bude zatvoreno, sve zaustavljeno dok zakonita vlast 
ne uhapsi zločince! 

Policijski narednik i njegova četiri karabinjera 
dadu se na posao. Ali loviti ljude koji negdje na li- 
vadi noću nataknu ženi vreću na glavu i namažu joj 
stražnjicu crvenom bojom isto je što i tražiti iglu 
u stogu sijena. 

— Gospodine predsjedniče — reče narednik Pep- 
poneu na kraju prvog dana istrage. — Strpite se, 
nema smisla produživati štrajk. Pravda djeluje i bez 
štrajka. 

Peppone zavrti glavom. 

— Dok ne uhvatite zločinca, sve će stajati! — od- 
vrati, — Sve! 

Istraga se nastavila sutradan u zoru. Kako Gisella 
nije vidjela tko ju je obojio, jer joj je glava bila 
u vreći, jedini koji su nešto mogli reći o zlodjelu 
bili su, dakle, vreća i obojeni dio tijela. Narednik se 
prihvati vreće. Ispitao ju je povećalom centimetar po 
centimetar, izvagao je, izmjerio, napuhao, udarao je 

rukama i nogama, ali vreće općenito nisu naročito 
razgovorljive, a za ovu se mirne duše moglo reći da 
je najanonimnija i najšutljivija vreća na svijetu. On- 
da narednik posla po mjesnog liječnika. 

— Možda ćete vi štogod otkriti — reče — posje- 
tite onu ženu. 

— A što mogu otkriti? Bez obzira na to što je po- 
vrijeđeno mjesto ionako već obrađeno benzinom, 
ovdje ne može biti riječi o običnom slikaru koji se, 
kad dovrši djelo, potpiše na njemu. 

— Doktore — odvrati narednik — bolje je da se 
okanite razmišljanja. Jer, kad čovjek stane o tome 
razmišljati, počne se smijati i ne može više misliti. 
Ali ovdje ima ljudi koji nemaju smisla za humor, pra- 
ve iz tog događaja tragediju i paraliziraju život cijele 
jedne općine. 

Liječnik ode da pregleda Gisellu, i vrati se nakon 
jednog sata. 

— Ima nešto previše kiseline u želucu i malu upa- 
lu krajnika — objasni liječnik šireći ruke. — Ako vas 
zanima krvni tlak, izmjerio sam ga. To je sve što vam 
mogu reći. 

Pred večer se vrate četvorica karabinjera. Nikakva 
otiska, nikakva sumnjiva traga. Ništa. 

— U redu! — iskrevelji se žestoko Peppone po- 
što su mu saopćili ishod istrage. — Od sutra zatvara- 
mo i pekarnice. Podijelit ćemo brašno, pa neka ljudi 
peku kruh kod kuće. 

Don Camillo je uživao u hladovini na klupici is- 
pred župnog dvora kad iznenada iskrsnu pred njim 
Peppone. 

— Velečasni — reče Peppone, mrk i nabusit — 
pozovite zvonara i zapovjedite mu da se popne na 
zvonik i zaustavi sat. Tu sve mora stati, pa i sat na 
tornju. Pokazat ću ja tim podlacima kako se organi- 
zira opći štrajk! Sve mora stati! 

Don Camillo zaklima glavom. 

— Sve stoji, pa i predsjednikov mozak. 

— Predsjednikov mozak savršeno radi! — zaur- 
la Peppone. 

Don Camillo zapali pola cigare. 

— Peppone — reče blago — ti misliš da ti mozak 
radi, ali je on zapravo zaustavljen tvojim sektaš- 
tvom, pa te ne može upozoriti kako sve dublje grez- 
neš u bijedan i smiješan položaj. Žao mi je zbog 
toga. Kad bih vidio da te mlate kao vola u kupusu, 
bože mi oprosti, ne bih se nimalo sažalio na tebe. Ali 
mi je žao gledati te kako od sebe praviš budalu. 


— Nije mi nimalo stalo do mišljenja klera! — 


poviče Peppone. — Sat mora stati ili ću ga sam za- 
ustaviti rafalom iz mitraljeza. 


U Pepponeovu glasu i u pokretima bilo je neke 
očajničke žestine, pa se don Camillo gane. 


— Zvonara nema — reče ustajući. — Hajdemo 
gore nas dvojica. 

Popnu se uz ljestve na toranj i, stigavši do ćelije 
u kojoj se nalazio sat, stanu pred mehanizmom, jed- 
nim od onih prastarih mehanizama s krupnim zup- 
čanicima. 

— Evo — objasni don Camillo pokazujući na po- 
veći kotač — dovoljno je da premjestiš ovaj klin i 
sve će stati. 

— Da, da, mora stati — uzvikne Peppone znojeći 
se. 

Don Camillo se osloni o zid kraj prozorčića što je 
gledao na polja. 

— Peppone — reče — neki je prostodušni čovjek 
imao bolesna sina; svake bi večeri dječaka spopadala 
vrućica, a toplomjer je uvijek pokazivao blizu četrde- 
set. Tada prostodušni čovjek, koji je pošto-poto htio 
učiniti nešto za svoje dijete, uze toplomjer i zdrobi 
ga nogama. 


Peppone je i dalje promatrao mehanizam sata. 


— Peppone — reče don Camillo — ti hoćeš sada 
zaustaviti sat, ali meni to nije smiješno. Smijat će 
se glupani, ali ja osjećam prema tebi istu samilost 

kao i prema onom ocu koji je zdrobio nogama to- 
plomjer. Peppone, budi iskren — zašto hoćeš zausta- 
viti sat? 

Peppone mu nije odgovarao. 

Don Camillo produži ozbiljno: 

— Ti želiš zaustaviti sat zato što je na tornju i 
što ga vidiš po tisuću puta na dan. Kamo god išao, 
sat te promatra s tornja, poput oka stražara s tor- 
njića zatvoreničkih logora. Okreneš glavu na drugu 
stranu, ali ne vrijedi, jer osjećaš kako ti onaj pogled 
pritišće potiljak. Zatvoriš se u kuću i turiš glavu 
pod jastuk, ali pogled prodire kroza zidove, a onda 
te stignu odjeci sata i donose ti glas vremena. Do- 
nose ti glas tvoje savjesti. Bojiš li se Boga zato što 
si sagriješio, neće ti biti nimalo od koristi ako sklo- 
niš raspelo koje držiš iznad kreveta — Bog je i dalje 
tu i govorit će ti do kraja života glasom tvoje sa- 
vjesti. Nema koristi, Peppone, ako zaustaviš sat na 
tornju — vrijeme nećeš zaustaviti. Ono teče dalje. 
Prolaze sati, prolaze dani, a svaki je trenutak nešto 
što si ukrao. 

Peppone podigne glavu i nadme grudi. 

— Napuhuj se, mjehure pun dima! — poviče don 
Camillo. — Samo izvoli, zaustavi sat! Vrijeme nećeš 
zaustaviti — propadat će žetva na poljima, stoka će 
ugibati u stajama, kruha će svakog trenutka biti sve 
manje. Rat je najgora svinjarija na svijetu, ali kada 
zlikovac pokuša napasti tvoju zemlju i oteti ti imo- 
vinu i slobodu, moraš se braniti. Štrajk bi trebalo da 
znači obranu najsvetijih prava, borbu za vlastiti 
kruh, vlastitu slobodu i budućnost vlastite djece. A 
ti si zlikovac koji navješćuje rat sebi jednakima sa- 
mo zato da bi zaštitio nekakav svoj glupi stranački 
ponos. To je rat »radi ugleda«, najnemilosrdniji, 
najprokletiji od svih ratova. 

— Pravda... 

— Postoje zakoni koje si i ti prihvatio i koji štite 
građanina od glave do pete, iznutra i izvana. Nije 
potrebno da intervenira partija da se zaštiti stražnji- 
ca nekakve raspaljenice. Štrajk moraš zaustaviti, a 
ne sat! 

Siđu i, kada su bili dolje, Peppone stane i rasko- 
rači se ispred don Camilla. 

— Don Camillo — reče Peppone — nas dvojica 
možemo otvoreno razgovarati. Recite istinu — jeste 
li to bili vi? 

Don Camillo uzdahne. 

— Nisam, Peppone. Ja sam svećenik i kao takav 
ne mogu pasti toliko nisko. Ja sam joj, u najboljem 
slučaju, mogao namazati lice, ali bi se tada izgubilo 
pravo značenje. 

Peppone mu se zagleda u oči. 

— Ja sam joj — reče don Camillo — nataknuo 
vreću na glavu, svezao je i odnio iza živice. Zatim 
sam otišao za svojim poslom. 

— A tko je bio iza živice? 

Don Camillo se nasmija. 

Peppone reče ozbiljno: 

— Kad je trebalo staviti život na kocku, imali smo 
povjerenja jedan u drugoga. Neka bude opet kao 
onda. Što god mi rekli, ostat će među nama. 

Don Camillo raširi ruke. 

— Peppone, neko potlačeno i ispaćeno stvorenje, 
nesretnik koji godine i godine šutke podnosi pakle- 
ne muke, obratio se svome župniku i zatražio od 
njega pomoć. Može li se on oglušiti o njegove bolne 
vapaje i preklinjanja? Iza živice je bio Gisellin muž. 

Peppone se sjeti Gisellina muža, mršava i premo- 
rena čovječuljka koji je morao sam sebi krpati hla- 
če i kuhati dok mu je žena jurila okolo da »aktivira 
mase«, pa slegne ramenima. Onda se prisjeti da je 
Gisellin muž pristalica demokršćana i nabra čelo. 

— Don Camillo — reče osorno — je li on to uči- 
nio kao demokršćanin? 

— Nije, Peppone, nego kao muž. Samo kao muž. 

Peppone se zaputi da izda naređenje za obustavu 
štrajka. 

— Ali, vi! — uzvikne kada se našao na vratima 
tornja, prijeteći don Camillu prstom. 

— Načinio sam to i zato da poduprem slikar- 
stvo — objasni don Camillo šireći ruke. 

PROSLAVA 


Peppone je poslao tekst proglasa kada je već bilo 
kasno, a starom Barchiniju, papirničaru i tipografu, 
trebalo je pet sati da ga složi, pa je na kraju bio 
mrtav umoran i spadao s nogu od pospanosti. Ipak 
je još smogao snage da odnese u župni dvor prvi 
otisak. 

— Što je to? — upita don Camillo gledajući sum- 
njičavo list koji je Barchini razvio na stolu. 

— Nešto izvanredno — naceri se Barchini. 


Prvo što je don Camillu zapelo za oko bila je 
riječ »demokkracija« sa dva »k«, koja su izgledala 
kao tri, iako su bila samo dva. Don Camillo pripome- 
nu da se ta riječ piše samo s jednim »k«. 

— Dobro — zadovoljno će stari Barchini. — Čim 
se vratim, izvadit ću ga i staviti u riječ »sektaštvo«, u 
pretposljednjem retku, gdje sam jedno »k« morao 
ispustiti, jer mi je ponestalo slova. 

— Nije potrebno — progunđa don Camillo. — 
Ostavi kako jest — uvijek je bolje širiti demokraciju 
negoli sektaštvo. 

Započe pažljivo čitati proglas. Bio je to, zapravo, 
program proslave partijske štampe, kojoj su dodali 
još razne političke i društvene priredbe. 

— Što znači, ovdje, pod brojem 6, ovo »Biciklistič- 
ko-artističko-patriotsko natjecanje u mješovitim pa- 
rovima s dvospolnom alegorijom gradova Italije?« 

— Ha — objasni Barchini — riječ je o biciklistič- 
koj utrci gdje svaki muški sudionik vozi ispred sebe 
na prečki djevojku. A svaka je djevojka odjevena 
kao jedan talijanski grad. Jedna predstavlja Milano, 
druga Veneciju, treća je prerušena u Bolognu, četvr- 
ta u Rim i tako dalje. I svaki je biciklist odjeven 
prema značajkama grada. Na primjer, onaj što će 
voziti na prečki Milano bit će odjeven kao radnik, 
zbog industrije. Onaj što će voziti Bolognu imat će 
na sebi seljačko odijelo zbog poljoprivrednog zna- 
čaja. Onaj što će voziti Genovu, bit će obučen kao 
mornar, i tako svi redom. 

Don Camillo zatraži još neka objašnjenja. 

— A ovo »Gađanje u političko-satiričko-narodnu 
metu«? 

— O tome ništa ne znam, don Camillo. Radi se o 
nekakvoj daščari koju će u posljednji čas postaviti 
na trgu. Kažu da je to, iza trke gradova, najvažnija 
točka programa. 

Don Camillo je do tog časa bio mrtav hladan. Ali, 
stigavši do posljednjih redaka oglasa, krikne: 

— Nemoguće! 

Barchini se naceri. 

— Moguće je, don Camillo. I te kako. U nedjelju 
ujutro Peppone i ostali rukovodioci Sekcije kružit 
će glavnim ulicama mjesta i izvikivati partijske no- 
vine. 

— To je šala! — uzvikne don Camillo. 

— Brus šala! To su isto činili u svim važnijim 
gradovima Italije! List su po ulicama izvikivali ne 
samo rukovodioci saveza, glavni urednici i novinski 
direktori nego čak i poslanici. Zar niste o tome či- 


tali? 

Pošto je Barchini otišao, don Camillo je dugo 
hodao gore-dolje po sobi, a onda pođe i klekne pred 
Krista na glavnom oltaru. 

— lsuse — reče — daj da nedjeljno jutro osvane 
što prije. 

— A zašto, don Camillo? Ne čini li ti se da vrije- 
me dovoljno brzo prolazi? 

— Da, ali postoje prilike u kojima se minute raz- 
vlače kao sati. 

Razmišljao je časkom. 

— Pa ipak — doda don Camillo — u drugim pri- 
likama sati lete poput minuta, pa smo na istom. Os- 
tavi sve kako je sada — pričekat ću da nedjelja dođe 
prirodnim tokom. 

Krist uzdahnu. 

— Kakva ti se to opaka misao vrze po glavi? 

— Opaka misao, meni? Kad bi nedužnost mogla 
imati ljudsko lice, trebalo bi samo da pogledam u 
ogledalo pa da kažem: »Evo Nedužnosti.« 

— Možda bi bolje učinio da kažeš: »Evo Laži.« 

Don Camillo se prekrsti i ustane. 

— Neću se pogledati u ogledalo — reče i žurno 


ode. 
koko 


Osvane konačno nedjeljno jutro. Nakon prve mi- 
se don Camillo navuče svoju najbolju mantiju, iz- 
glača cipele, iščetka brižljivo šešir i, jedva svladava- 
jući želju da potrči, stigne polako do glavne ulice. 

Sve je vrvjelo od ljudi i svi su naoko hladnokrvno 
hodali gore-dolje, ali je bilo jasno da nešto očekuju. 

Najednom odjekne izdaleka Pepponeov gromki 
glas. 

— Predsjednik prodaje novine! — poviču ljudi, 
odjednom uznemireni. I smjestiše se s jedne i s dru- 
ge strane ulice, kao da očekuju povorku. 

Don Camillo zauze mjesto u prvom redu i nadme 
se da bi izgledao još viši. 

Pojavi se Peppone s golemim svežnjem novina 
ispod ruke. Svako malo se netko od njegovih ljudi 
— porazmještenih duž ceste — izdvajao iz mnoštva 
i kupovao novine. Sav je ostali svijet zanijemio, jer 
se Peppone derao kao pravi ulični prodavač novina 
i to je bilo smiješno, ali se istodobno osvrtao desno 

i lijevo s tako zlokobnim izrazom na licu da je ljude 
odmah prolazila volja da se smiju. 

Peppone prođe pored don Camilla, i don Camillo 
ga pusti da prođe. Onda, iznenada, odjekne don Ca- 
millov glas kao topovski hitac: 

— Hej, kolporteru! 

Peppone stane kao ukopan. Okrene polako glavu 
i prostrijeli don Camilla kominternovskim pogledom. 
Ali don Camillo se ne uznemiri. Priđe mirno Peppo- 
ia i zavuče ruku duboko u mantiju da izvadi novča- 
nik. 

— Molim Osservatore romano* — reče bezbrižno, 
ali tako da su ga mogli čuti i izvan granica pokrajine. 

Peppone okrene, osim glave, i ostali dio tijela pre- 
ma don Camillu. Nije progovorio, ali je u njegovim 
očima bio čitav Lenjinov govor. Onda se don Ca- 
millo kao prenuo i, smiješeći se, raširio ruke. 

— O, oprostite, gospodine predsjedniče — uzvik- 
ne. — Nešto sam se zamislio pa sam vas zamijenio 
za prodavača novina. Razumijem, razumijem — daj- 
te mi jedan primjerak svog lista. 

Peppone još jače stegne zube i polako doda no- 
vine don Camillu, koji ih uze i stavi ispod ruke, a on- 
da stane prekopavati po lisnici, izvadi petohiljadar- 
ku i pruži je Pepponeu. 

Peppone pogleda novčanicu, a onda se opet zabu- 
lji u oči don Camillu i nadme se. 

— Razumijem, razumijem -— reče don Camillo 
i povuče ruku s novčanicom. — Glupo je što sam 
pomislio da mi možete uzvratiti ostatak. 

I pokaže na svežanj novina koji je Peppone nosio 
ispod ruke. 

— Uzeli ste sobom malo sitniša — produži. — 
Jadniče! Sve su vam novine još tu. 

Peppone se uzdrža od surovih ispada. Stisne sve- 
žanj novina između nogu, posegne rukom u džep, 
izvuče hrpu novčanica i počne brojiti don Camillu 
ostatak do pet tisuća. 


* Glasilo Vatikana (Prev.) 

— Oprostit ćete, ovo je već četvrti svežanj novina 
koji prodajem — prosikta Peppone brojeći dalje 
novčanice. 

Don Camillo se ljubazno nasmiješi. 

— Drago mi je. Ali je dovoljno da mi vratite četi- 
ri tisuće pet stotina. Slobodno zadržite ostatak — 
čast što sam kupio novine od gospodina predsjedni- 
ka vrijedi znatno više od pet stotina lira. A nadalje 
mi pružate zadovoljstvo da potpomognem list koji, 
unatoč plemenitim naporima, nije rasprostranjen to- 
liko da bi se mogao sam uzdržavati... 

Peppone se preznoji. 

— Četiri tisuće devet stotina sedamdeset i pet! — 


vikne. — Ni novčića manje, velečasni! Nisu nam 
potrebne vaše pare! 
— O, znam, znam —- reče neodređeno don Ca- 


millo i spremi novac u džep. 

— Što želite time reći? — zaurla Peppone stežući 
pesnice. 

— Za ime božje, šta bih želio time reći? 

I raširi novine, a Peppone uze sređivati svoj sve- 
žanj. 

— U-ni-*ta* — sricao je don Camillo. — Kakva li 
čuda! Piše na talijanskom. 

Peppone kratko rikne pa ode dalje i započne po- 
novo izvikivati i to tako žestoko kao da je najavljen 
rat zapadnim silama. 

— Oprostite — dobaci don Camillo snebivajući 
se. — Nemojte se ljutiti! Vjerovao sam, u dobroj 
namjeri, da je na ruskom jeziku. 

Po podne, kad mu javiše da je govor završen i da 
je počela pučka svečanost, don Camillo ode od kuće 
i stane onako plećat šetati trgom gore-dolje. 

Biciklistička utrka s alegorijama uspjela je da 
zaista nije mogla bolje. Prvi je na cilj stigao Trst, 
koji je predstavljala djevojka koja je sjedila na preč- 

ki Smilzova bicikla, a baš se o Trstu najviše govorilo 
cijelog jutra, jer su na sastanku u Sekciji neki bili 
rekli da Trst treba izostaviti, s obzirom na politička 
zbivanja, a onda je Peppone počeo vikati da je nje- 
gov brat poginuo za oslobođenje Trsta i da bi izo- 
staviti Trst iz takmičenja bilo isto što i tvrditi da je 
njegov brat bio narodna izdajica. I tako je uključen 
i Trst koji je predstavljala drugarica Carola, Smil- 
zova dragana, pokrivena trobojnicom, s helebardom 
na istaknutom prednjem dijelu. A Smilzo je bio od- 
jeven kao pješak iz rata 1915—1918. s kacigom na 
glavi, i s brojem 91 na prsima. Crkavao je od vrući- 
ne, ali Peppone mu je zapovjedio da stigne prvi. 
»Moraš to učiniti za mene i za mog brata«, rekao 
je. I tako je Smilzo stigao prvi na cilj, a potom su 
ga morali oživljavati umjetnim disanjem, jer se uta- 
pao u znoju. Kada je don Camillo vidio da Trst dola- 
zi na prečki vojnog bicikla, činilo se da će poludje- 
ti od oduševljenja. Zabavljao se i za trke u vreća- 
ma i za razbijanja lonaca, a kad mu rekoše da je ko- 
načno počelo »gađanje u političko-satiričku metu«, 
pojuri kroz mnoštvo da što prije stigne do daščare. 

Oko daščare se nagruvala silna svjetina, ali don 
Camilla nije to zabrinjavalo — kada bi se pokrenuo, 
bio je kao tenk. Moralo je biti nešto veoma smiješno, 
jer se sve orilo od smijeha i vike. 

A zapravo je to bila sasvim obična vrst zabave — 
trebalo je krpenom loptom rušiti krupne drvene 
lutke visoke metar i pol, čija su lica bila oslikana. 
Lutke su bile majstorski obojene. Obojio ih je neki 
umjetnik iz grada, a najvažnije je bilo što su bile 
savršene karikature glavnih predstavnika stranaka 
centra i desnice. 

Najkrupnija lutka predstavljala je don Camilla. 

Don Camillo se smjesta prepoznao. Bio je zaista 
smiješan, onako udešen, i postade mu jasno zašto 
se ljudi toliko smiju. 


Ne reče ništa, samo stisne vilice i počne skrštenih 
ruku promatrati što se događa. 

Pristupi neki mladi gizdelin s crvenim rupcem 
oko vrata, plati šest lopti i počne gađati. Bilo je šest 
lutaka, a ona što je predstavljala don Camilla bila 
je posljednja zdesna. Momak je dobro gađao i svaka 
je bačena lopta srušila po jednu lutku. Pala je prva, 
pa druga, pa treća, pa četvrta. Ali, što je manje bilo 
lutki na nogama, to su slabiji bili povici i smijeh 
je sve brže jenjavao. I tako, kad se peta lutka pre- 
vrnu, zavlada potpuna tišina. 


Red je bio na lutki koja je predstavljala don Ca- 
milla. 

Mladi gizdelin pogleda krajičkom oka don Camil- 
la od krvi i mesa kako stoji na korak od njega, pa 
spusti loptu na ogradu i ode. 

Ljudi su počeli gunđati i nitko više nije stupio 
naprijed. Onda se najednom pojavi Peppone. 

— Daj ovamo — reče Peppone. 


Redatelj u daščari postavio je opet na noge sve 
lutke i položio šest lopti na ogradu, pred Pepponea. 
Peppone počne gađati, a ljudi se povuku. 

Pade prva lutka, pa druga, pa treća. Peppone je 
gađao i bacao lopte divlje i žestoko. 

Pade četvrta lutka. Pade i peta. Stajala je još 
samo lutka don Camilla. 

Don Camillo polako okrene glavu i pogled mu se 
sukobi s Pepponeovim pogledom. U svega nekoliko 
sekundi razvi se dug razgovor između dva para oči- 
ju; don Camillove su oči nesumnjivo bile izvanred- 
no riječite, jer je Pepponeovo lice poprimilo zem- 
ljanu boju. Ali ništa za to; Peppone zavrne rukave, 
stane čvršće na noge, nacilja polako u lutku, zamah- 
ne i baci loptu. 

Takvim hicem ne bi oborio samo drvenu lutku 
već i vola, tako je golem bio bijes s kojim je Peppone 
bacio tešku krpenu loptu. I upravo zbog velike sna- 
ge lopta odskoči od lutke. 


Ali lutka nije pala. 


— Zaglavio se zatvarač — objasni mladić u daš- 
čari pošto je pogledao iza lutke. 

— Uobičajene smicalice Vatikana — nmaceri se 
Peppone oblačeći kaput i odlazeći, a svi se prisutni, 
kao oslobođeni more, ponovo nasmijaše. 

Ode i don Camillo. Uvečer kasno Peppone dođe 
u župni dvor. 

— Znate — reče oštro — razmislio sam o svemu 
i, čim ste otišli, naredio sam da se vaša lutka ukloni 
kako se stvar ne bi protumačila kao uvreda vjere. 
Ja imam neprečišćene račune s vama kao s politič- 
kim protivnikom. Ostalo me ne zanima. 

— U redu — reče don Camillo. 

Peppone krene prema vratima. 

— Sada mi je donekle žao zbog one lopte što sam 
je bacio na vas. Svakako je dobro što se ovako za- 
vršilo. 

— Jest — odvrati don Camillo. — Dobro je što 
je ovako završilo. Jer, da je lutka pala na zemlju, pao 
bi i ti. Držao sam spremnu pesnicu koja bi ubila i 
slona. 

— Znao sam — progunđa Peppone. — Ali bio je 
u pitanju ugled Partije i morao sam gađati. S druge 
strane, i vi ste mene jutros lijepo udesili pred onim 
ljudima. 

Don Camillo uzdahne. 

— Ito je istina. 

— E, pa onda smo izravnali račune — zaključi 
Peppone. 

— Još nismo — progunđa don Camillo pružajući 
nešto Pepponeu. — Vrati mi petohiljadarku koju 
sam ti jutros dao, i uzmi ovu. Ona jutrošnja bila je 
krivotvorena. 

Peppone se ustoboči. 

— Dakle, jeste li lopov ili niste? Ma kakve krpe- 
ne lopte! Bombu s dinamitom trebalo bi vam baciti 
u glavu! A što sada da radim kad sam već predao 
sav novac zastupniku saveza koji je došao s govor- 
nikom? 

Don Camillo stavi novčanicu u lisnicu. 

— Baš mi je žao — uzdahne. — Neću imati mira 
dok sam živ, zato što sam oštetio tvoju partiju! 

Peppone žurno ode da ne zapadne u nepriliku. 

STARA UČITELJICA 


Mjesni spomenik bila je stara učiteljica, mrša- 
va ženica koju su svi oduvijek poznavali, jer je uči- 
la abecedu očeve, sinove i djecu sinova, a sada je živ- 
jela sama u osamljenoj kućici izvan naselja i jedva 
nekako sastavljala kraj s krajem s ono malo mirovi- 
ne, i to samo zato što su joj, kad bi poslala u dućan 
po pet dekagrama maslaca ili mesa ili bilo kakvih 
drugih namirnica, naplaćivali pet dekagrama, ali bi 
joj uvijek davali dvadeset ili trideset. 

S jajima je bilo teže. Makar učiteljica bila stara 
dvije ili tri tisuće godina i izgubila smisao za težinu, 
ipak će zapaziti da je zatražila dva jaja a dobila ih 
šest. I tada je tome našao lijeka liječnik koji ju je 
jednog dana sreo i rekao joj da je oslabila; kada ju 
je pregledao, naredio je da ne smije više jesti jaja. 

Stara učiteljica je svakoga prisilila na poslušnost. 
I don Camillo je se klonio otkako je njegov pas, na 
nesreću, skočio u vrt gospođe Cristine i razbio joj 
lonac s geranijama; odonda svaki put kad bi srela 
župnika, starica mu je prijetila štapom i vikala da 
ima Boga i za boljševičke popove. 

Nikako nije mogla progutati Pepponea, koji je, 
dok je bio dječak, dolazio u školu sa džepovima pu- 
nim žaba, ptičica i drugih svinjarija, i koji je jed- 

nog jutra dojahao u školu na kravi, s onim drugim 
tikvanom, Bruscom, koji mu je bio konjušar. Vrlo 
je malo izlazila iz kuće i nikad nije ni s kim razgova- 
rala, jer je oduvijek mrzila prepričavanja, ali je izišla 
kada joj rekoše da je Peppone postao predsjednik 
općine i da piše proglase. Kada je stigla na trg, za- 
ustavila se pred proglasom prilijepljenim na zidu, 
ustakla naočale i pažljivo ga pročitala od početka do 
kraja ponosno se mrgodeći. Onda je otvorila torbicu, 
izvadila crvenomodru olovku, označila sve greške 
i na kraju proglasa napisala »2«, »Magare!« 

A iza nje su stajali najmoćniji »crveni« iz mjesta 
i mrko je gledali, prekrštenih ruku i stinutih vilica. 
Ali nitko se nije usudio ni pisnuti. 

Drvarnica gospođe Cristine nalazila se u vrtu iza 
kuće i bila je uvijek dobro opskrbljena, jer bi često 
noću netko preskočio plot i bacio na hrpu neko- 
liko cjepanica ili naramak drva; ali zimi je bilo 
hladno, a učiteljica je na sitnim pogurenim leđima 
nosila prevelik teret godina da bi mogla izići iz kuće 
a da ne polomi rebra. I tako je više nitko nije viđao 
vani, a ni ona nije primjećivala da su joj poslali 
osam jaja kada je naručila dva. I jedne večeri, dok je 
Peppone bio na sjednici općinskog vijeća, javiše mu 
da ga zove gospođa Cristina i da mu poručuje da se 
požuri, jer ona nema vremena da čeka sa smrću zbog 
njegove udobnosti. 

Don Camilla su pozvali već prije i on je dotrčao 
odmah znajući da se radi samo još o satima. Zate- 
kao je velik krevet sav u bjelini, a u njemu tako 
sitnu i mršavu staricu te se činilo da ispod pokri- 
vača leži dijete. Ali stara učiteljica nije bila nipošto 
ishlapjela i, čim je ugledala don Camillovu krupnu 
crnu pojavu, malko se nasmijala. 

— Vi biste voljeli, he, da vam sada priznam da 
sam počinila more svinjarija! A neće biti ništa, dra- 
gi gospodine župniče! Pozvala sam vas jer želim 
umrijeti čiste duše, a ne kao zlopamtilo. Stoga vam 
opraštam što ste mi razbili lonac s geranijama. 

— A ja vama opraštam što ste me nazvali »bolj- 
ševičkim popom« — prošapta don Camillo. 

— Hvala, ali nije bilo potrebno — odsiječe stari- 
ca. — Jer, u svakom činu važna je namjera, a ja 
sam vas nazivala boljševičkim popom isto tako kao 
što sam predsjednika Pepponea nazivala magarcem. 
Bez namjere da vrijeđam. 

Don Camillo blago započe dugačak govor s na. 
mjerom da gospođu Cristinu uvjeri kako je sada do- 
šao čas kada treba napustiti svaku ljudsku taštinu, 
pa i onu najmanju, jer, da bi se mogla nadati ra- 
Jia 

— Nadati? — prekine ga gospođa Cristina. — 
Ali ja sam uvjerena da idem tamo! 

— To je grijeh umišljenosti — blago će don Ca- 
millo. — Nijedan smrtnik ne može biti uvjeren da 
je živio uvijek po zakonima božjim. 

Gospođa Cristina se nasmiješi. 

— Nijedan smrtnik, osim gospođe Cristine — od- 
vrati. — Jer gospođi Cristini je noćas Isus Krist do- 
šao javiti da će ona u raj! Prema tome, gospođa 
Cristina je u to uvjerena. Osim ako vi ne znate nešto 
više od Isusa Krista! 

Pred tako silnom, čvrstom i neumoljivom vje- 
rom don Camillo ostane bez daha i stane u kut da 
izgovori svoje molitve. 

Onda stiže Peppone. 


— Opraštam ti žabe i ostale svinjarije — reče 
stara učiteljica. — Poznajem ja tebe i znam da u du- 
ši nisi zao. Molit ću Boga da ti oprosti tvoje velike 
zločine. 

Peppone raširi ruke. 


— Gospođo — promuca — ja nisam nikad poči- 
nio nikakav zločin. 

— Ne laži! — strogo će gospođa Cristina. — Ti i 
ostali tebi slični boljševici otjerali ste Kralja i pro- 
gnali ga na daleki otočić da ondje umre od gladi sa 
svojom djecom. 

Učiteljica zaplače, a Peppone, vidjevši tako sitnu 
staricu obljevenu suzama, osjeti želju da viče. 

— Nije istina — uzvikne. 

— Istina je — odvrati učiteljica. — Ispričao mi je 
gospodin Biletti koji sluša radio i čita novine. 

— Sutra ću razbiti glavu tom prljavom reakciona- 
ru! — zakevće Peppone. — Don Camillo, recite joj 
vi da to nije istina! 

Don Camillo priđe bliže. 

— Netačno su vas obavijestili — objasni blago 
don Camillo. — Sve su to laži. I pusti otok i smrt 
od gladi. Same laži, uvjeravam vas! 


— Sada mi je lakše pri duši — uzdahne starica, 
smirena. 

— Osim toga — uzvikne Peppone — nismo ga mi 
jedini otjerali! Provedeni su izbori i ishod je poka- 
zao da je više bilo onih koji ga nisu htjeli nego onih 
koji su ga htjeli, i tako je otišao, i nitko mu ništa 
nije rekao ni učinio. Tako se radi u demokraciji. 

— Ma kakva demokracija! — otpovrne gospođa 
Cristina strogim glasom. — Kraljevi se ne tjeraju! 

— Oprostite — odgovori smeteno Peppone. 

A što je drugo trebalo da odgovori? 

Zatim se gospođa Cristina načas primiri, pa opet 
progovori: 

— Ti si općinski predsjednik — reče — i ovo je 
moja oporuka. Kuća nije moja, a ovo malo prnja 
podijeli onima kojima su potrebne. Moje knjige za- 
drži za sebe, jer su ti potrebne. Moraš se uporno vjež- 
bati u pisanju sastavaka i učiti riječi. 

— Da, gospođo — odvrati Peppone. 

— Želim pogreb bez glazbe, jer s glazbom nije 
ozbiljno. I bez kola, kao u minulo pristojno doba. 
Lijes neka nose na ramenima, a na lijesu hoću za- 
stavu. 

— Da, gospođo — odvrati Peppone. 

— Moju zastavu — reče gospođa Cristina. — Onu 
što je ondje kraj ormara. Moju zastavu, s grbom. 


I bilo je to sve, jer je nakon toga gospođa Cristina 
šapnula: 

— Bog te blagoslovio, iako si boljševik, sinko 
moj! 
Onda je sklopila oči i nije ih više otvorila. 


koko 


Sutradan ujutro Peppone sazva u općinu pred- 
stavnike svih stranaka. I kad se svi okupiše, reče da 
je gospođa Cristina umrla, te da će joj općina, u 
znak narodne zahvalnosti, prirediti svečanu sahranu. 

— Ovo vam govorim kao predsjednik općine, i 
kao predsjednik i tumač volje svih sugrađana poz- 
vao sam vas ovamo kako mi se poslije ne bi prigo- 
vorilo da radim po svojoj glavi. Riječ je o tome da je 
posljednja želja gospođe Cristine bila da se njen li- 
jes u pogrebu nosi na ramenima, a na lijesu da bu- 
de zastava s grbom. Neka svatko kaže što misli. Pred- 
stavnici reakcionarnih stranaka neka izvole šutjeti, 
jer ionako vrlo dobro znamo da bi bili presretni kad 
bi, kao dodatak, muzika odsvirala takozvanu kraljev- 
sku koračnicu. 

Prvi je govorio predstavnik Stranke rada. Lijepo 
je govorio jer je diplomirao na sveučilištu. 

— Ne smijemo iz obzira prema jednom jedinom 
pokojniku nanijeti uvredu stotini tisuća mrtvih, svi- 
ma onima koji su dali svoje živote da bi narod dobio 
republiku! — I tako dalje, tečno i s mnogo žara, a za- 
ključio je time da je gospođa Cristina radila pod mo- 
narhijom, ali za domovinu, pa je, dakle, sasvim is- 
pravno da se na njen lijes položi zastava koja danas 
predstavlja domovinu. 

— Tako je! — potvrdi Begollini, socijalist, inače 
veći marksist od Marxa. — Prošlo je doba sentimen- 
talizma i nostalgije — ako je htjela zastavu s gr- 
bom, trebalo je da umre prije! 

— Ovo je obična glupost! — uzvikne ljekarnik, 
vođa historijskih republikanaca. — Treba radije is- 
taknuti da bi javno pokazivanje tog amblema na sa- 
hrani moglo izazvati negodovanje i pretvoriti obred 
u političku manifestaciju, što bi narušilo ili pak pot- 
puno uništilo njegovo plemenito značenje. 

Tada je došao red na predstavnika demokršćana. 

— Volja mrtvih je svetinja — reče on svečanim 
glasom. — A volja pokojnice posebna je svetinja za 
nas, jer smo je svi mi voljeli i poštovali i smatrali 
njeno čudesno djelovanje kao neki apostolat. I up- 
ravo radi te ljubavi i tog poštovanja koje osjećamo 
prema njenoj uspomeni, mišljenja smo da treba 
nastojati izbjeći svaki, pa i najmanji čin nepoštiva- 
nja koji bi, pa ma bio i drugome namijenjen, od- 
jeknuo kao uvreda svetoj uspomeni na pokojnicu. 
Stoga se i mi pridružujemo mišljenju ostalih i sa- 
vjetujemo da se ne upotrijebi stara zastava. 

Peppone potvrdno klimnu glavom, ozbiljna lica. 
Onda se obrati don Camillu koji je također bio poz- 
van. Don Camillo bio je blijed. 

— Kakva je mišljenja gospodin župnik? 

— Prije nego će sam progovoriti, gosvodin župnik 
želi saslušati mišljenje gospodina predsjednika. 

Peppone se malko nakašlja i uze riječ. 

— U svojstvu predsjednika općine — reče — zah- 
valjujem vam na suradnji, i kao predsjednik općine 
odobravam vaše mišljenje da se ne uzme zastava 
koju je zatražila pokojnica. Ali, budući da u ovome 
mjestu ne zapovijeda općinski predsjednik, već za- 
povijedaju komunisti, ja vam kao vođa komunista 
kažem da fućkam na vaše mišljenje, i da će sutra 
gospođa Cristina otići na groblje sa zastavom koju 
ona želi, jer ja više poštujem nju mrtvu nego sve vas 
žive, a ako tko ima kakav prigovor, bacit ću ga kroz 
prozor! Ima li gospodin pop što da kaže? 

— Popuštam pred silom — odvrati šireći ruke 
don Camillo, koji je opet bio u milosti božjoj. 

I tako je sutradan gospođa Cristina otišla na 
groblje u lijesu koji su na ramenima nosili Peppone, 
Brusco, Bigio i Fulmine. I sva su četvorica imala 
oko vrata svoje jarkocrvene rupce, ali na lijesu je 
bila zastava gospođe učiteljice. 

Takve se pripovijesti događaju ondje, u onom čud- 
nom kraju gdje sunce žari i čekića po glavama ljudi, 
a ljudi rasuđuju više kolcem nego mozgom, ali gdje 
se barem poštuju mrtvi. 


242 


PET VIŠE PET 


Odnosi su se zbog politike bili znatno pogoršali i, 
mada se ništa osobito nije dogodilo, Peppone je, 
kad bi susreo don Camilla, krivio lice od gađenja i 
okretao glavu na drugu stranu. 

Onda je, u jednom govoru koji je održao na trgu, 
Peppone uvredljivo ciljao na don Camilla i čak ga 
nazvao »vladinim gavranom«. 

Pošto mu je don Camillo vratio milo za drago u 
malim župnim novinama, jedne noći istovarili su 
pred vratima župnog dvora taljige stajskog gnoja 
tako da je ujutro morao izaći kroz prozor ljestvama. 
A na hrpi je stajao natpis: »Don Camillo, nagnoji 
tikvu!« 

Tada poče polemika, usmena, novinska i zidna. 
Obostrana je paljba bivala sve žešća te je sve više 
mirisalo na batine. Nakon posljednjeg don Camil- 
lova odgovora u novinama, ljudi rekoše: »Ako sada 
Pepponeova strana uskrati odgovor, nešto će puk- 
nuti.« 

A Pepponeova strana ne odgovori ništa, štoviše, 
pritaji se iza zida šutnje koja je zabrinjavala te se či- 
nilo da je na pomolu oluja. 

Jedne je večeri don Camillo bio u crkvi udubljen 
u molitvu kad odjednom začu gdje škripe vrata na 
zvoniku. Nije stigao ni skočiti na noge, a već je Pep- 
pone bio pred njim. 

Pepponeovo je lice bilo mrko, a jednu je ruku dr- 
žao iza leđa. Reklo bi se da je pijan, a kosa mu je 
padala preko čela. 

Don Camillo je postrance pogledavao veliki svijeć- 
njak i, izračunavši dobro razmak, strelovito ustao, 
skočio unazad i već je rukom stezao teško brončano 
oružje. 

Peppone je stisnuo vilicu i gledao don Camilla 
ravno u oči, a don Camillo je napetih živaca čekao 
i bio uvjeren da će svijećnjak poletjeti kao strijela 
čim Peppone pokaže što krije iza leđa. 

Peppone polako izvuče ruku i pruži don Camillu 
velik, uzan i dugačak omot. 

Don Camillo, pun nepovjerenja, nije pokazivao 
namjeru da ispruži ruku, pa Peppone položi omot na 
oltarsku ogradu, strgnu modri papir i pokaza pet du- 
gačkih voštanica debelih kao kolac za vinovu lozu. 

— Umire — objasni Peppone turobno. 

Tada se don Camillo sjeti da mu je netko rekao 
kako je Pepponeov sinčić već četiri ili pet dana bo- 
lestan, ali don Camillo nije tome pridavao osobite 
važnosti misleći da to nije ništa ozbiljno. Sada je 
shvatio zbog čega je Peppone šutio i nije odgovorio 
na napad. 

— Umire — reče Peppone. — Smjesta ih zapalite! 

Don Camillo ode u sakristiju po svijećnjake i, 
kad utaknu pet krupnih svijeća, htjede ih postaviti 
pred Krista. 

— Ne — reče Peppone s mržnjom — taj je iz va- 
še klike. Zapalite ih pred onom ondje koja se ne bavi 
politikom. 

Čuvši kako Peppone Majku Božju naziva »ona on- 
dje«, don Camillo stisne zube i poželi da Pepponeu 
razbije glavu. Ali ne reče ništa, nego ode i stavi za- 
paljene svijeće pred kip Djevice u kapelici slijeva. 

Okrene se Pepponeu. 

— Recite joj! — naredi Peppone oštro. 

Don Camillo tada kleknu i tihim glasom reče Maj- 
ci Božjoj kako joj onih pet debelih svijeća daruje 
Peppone, da pomogne njegovu sinčiću koji je bole- 
stan. 

Kad je ustao, Pepponea više nije bilo. 

Prolazeći pored glavnog oltara, don Camillo se 
žurno prekrsti i pokuša strugnuti, ali ga zaustavi 
Kristov glas. 

— Što je, don Camillo? 

Don Camillo raširi ruke neobično ponizno. 

— Žao mi je — reče — što je onaj nesretnik ona- 
ko hulio. A ja nisam smogao snage da mu bilo što 
kažem. Kako da se prepirem s čovjekom koji je iz- 
gubio glavu, jer mu umire dijete? 

— Vrlo si dobro učinio — odvrati Krist. 

— Politika je đavolji pronalazak — objasni don 
Camillo. — Ne smiješ se uvrijediti, ne smiješ biti 
strog prema njemu. 

— A zašto da ga osuđujem? — šapnu Krist. — 
To što hvali moju majku ispunjava mi srce radošću. 
Žao mi je donekle što ju je nazvao »ona ondje«. 

Don Camillo zavrti glavom. 

— Nisi ga dobro čuo — usprotivi se. — Rekao je: 
»Zapalite ih pred Presvetom Djevicom Marijom u 
onoj kapelici ondje.« Što misliš! Da se usudio reći 
tako nešto, pa da je došao radi deset sinova, letio 
bi iz crkve naglavce! 

— Baš mi je drago što je tako — odvrati nasmije- 
šeni Krist. — Baš mi je drago. Ali kada je govorio o 
meni, rekao je »onaj ondje«. 

— To se ne može poreći — prizna don Camillo. — 
Ali uvjeren sam da je time htio uvrijediti mene, a ne 
tebe. Toliko sam čvrsto uvjeren da bih se mogao 
zakleti da je upravo tako. 

Don Camillo ode i vrati se nakon tri četvrt sata 
sav uzbuđen. 

— Jesam li ti rekao? — poviče i položi omot na 
ogradu. — Donio mi je još pet svijeća i rekao da ih 
i tebi zapalim. Što kažeš na to? 

— Sve je to vrlo lijepo — odgovori nasmiješeni 
Krist. 

— Manje su od onih prvih — objasni don Camillo 
— ali u ovakvim prilikama važna je namjera. A mo- 
raš imati na umu i to da Peppone nije bogat, a zbog 
troškova što za lijekove, što za liječnike do grla se 
zadužio. 

— Sve je to vrlo lijepo — ponovi Krist. 

Začas je pet svijeća bilo zapaljeno, a činilo se da 
ih gori pedeset, tako su jarko gorjele. 

— Gotovo bi se moglo reći da svijetle jače od 
onih drugih — pripomenu don Camillo. 

I zaista su širile znatno veću svjetlost od ostalih, 
jer je tih pet svijeća don Camillo brže-bolje kupio u 
mjestu te je morao drogerista izvući iz kreveta, a dao 
mu je samo nešto kao predujam, jer je don Camillo 
bio velik siromah. I sve je to Krist predobro znao, te 
ne reče ništa, ali mu iz očiju kliznu suza i kao srebr- 
na nit nakvasi crno drvo križa. A to je značilo da 
je Pepponeovo dijete spašeno. 

I tako je i bilo. 


WU VOLA 


PAS 


j Zgoda sa psom svima je pomalo zadala glavobo- 
ju. 
Jedne je noći negdje izdaleka, s rječnog nasipa, 
doprlo muklo i otegnuto zavijanje, i ljudi su zadrh- 
tali od straha i rekli: 

— To je on! 

Uzvodno uz rijeku, iza don Camillova mjesta nižu 
se, duž nasipa, tri mala naselja: Rocca, Casabruciata 
i Stoppie, pa kada se, prije nekoliko mjeseci pro- 
čulo da kod Stoppija svake noći zavija nekakav 
pas kao vuk, a da psa nikad nitko nije uspio vidjeti, 
svi pomisliše da su to tek pusta naklapanja. Onda je 
pripovijest otplovila niže niz nasip te su govorili da 
pas noću kevće na nasipu kod Casabruciate; tada je 
to već počelo smetati ljude. A kada se doznalo da 
pas uznemiruje i stanovnike naselja Rocca, svi su 
već povjerovali u istinitost priče; i tako, kad se jedne 
noći s nasipa razleglo otegnuto zavijanje, ljudi se 
trgnuše u krevetu i neke od njih obli hladan znoj. 

Slijedeće se noći to ponovi i mnogi se prekrstiše 
— jer, ono što se čulo ličilo je više na ljudsko zapo- 
maganje nego na životinjsko zavijanje. 

Ljudi su odlazili na spavanje u strahu i nisu mogli 
usnuti očekujući zavijanje, i kako se pripovijest na- 

stavljala, odlučiše da krenu u lov. I jednog jutra njih 
dvadesetorica uzeše puške, pretražiše nasip i okolna 
zemljišta stopu po stopu, obasuše mecima svaki grm 
koji se micao, ali ne nađoše ama baš ništa. A kad je 
pala noć, muzika je ponovo počela. 

Bio je uzaludan i drugi lov. U treći nisu ni kre- 
nuli, jer je zbog tako strašne tajne ljude hvatao 
strah i danju. 

Žene dotrčaše don Camillu i stadoše ga moliti da 
blagoslovi nasip, ali don Camillo reče da neće. Ako 
je riječ o psima, neka idu živoderu, a ne popu. 

.— Strah je strah, u Vatikanu kao i drugdje — 
reče naočita djevojka po imenu Carola, Smilzova 
zaručnica. 

Don Camillo iščupa kolac iz vrta i uputi se, a žene 
krenu za njim. Na jednom se mjestu zaustave da pri- 
čekaju, a on produži po nasipu. Tražio je na sve 
strane, udarao po svakom grmu i na kraju se vratio. 

— Nigdje ništa. 

— Kad ste već bili ondje — reče Carola — mogli 
ste bar opaliti kakav blagoslov. Ne bi vas mnogo 
stajalo. 

— Ako ne budeš pazila kako govoriš, opalit ću 
blagoslov tebi i čitavoj UDI* — opomenu je don 
Camillo. — Ako vam pas smeta, stavite pamuk u uši 
pa ćete spavati kao što i ja spavam. Zlo je tek u to- 
me što čovjek mora imati mirnu savjest da bi noću 
mogao spavati, a mnoge je od vas nemaju. Radije do- 
lazite češće u crkvu. 

Carola zapjeva Bandieru rossu*, ali brzo umukne 
jer don Camillo posla za njom kolac. 

Noću se opet čulo zavijanje psa te ni don Camillo, 
unatoč svojoj mirnoj savjesti, nije mogao spavati. 


* + o 


Sutradan je sreo Pepponea. 


* Unione Done Italiane — Savez talijanskih žena. (Prev.) 
** Crvena zastava, omiljela radnička pjesma. (Prev.) 

— Rekli su mi da ste jučer tražili onog psa — reče 
Peppone. — Bio sam i ja sada pa nisam ništa vidio. 

— Ako pas noću zavija na nasipu, znači da je pas 
noću ondje — promumlja don Camillo. 

— Dakle? 

— Dakle, tko ga zaista želi naći, mora otići na 
nasip noću kad je pas ondje, a ne danju kad psa 
nema. 

Peppone slegne ramenima. 

— A tko će tamo noću? — upita Peppone. — Ov- 
dje se svi plaše kao da je posrijedi sam vrag. 

— Zariti? — upita don Camillo. 

Peppone je časkom oklijevao. 

— A vi? — upita. 

Zaputili su se jedan pored drugoga šutke. Onda 
don Camillo stane. 

— Kad bih našao nekoga tko bi bio voljan poći sa 
mnom, ja bih išao — reče don Camillo. 

— Ija — odvrati Peppone — i ja ću ako nađem 
nekoga tko će sa mnom. Ali teško ga je naći. 

— Jest — složi se don Camillo pretvarajući se 
besramno kao da ne primjećuje da je pitanje samo 
po sebi riješeno ako obojica traže nekoga da ih 
prati. 

Slijedilo je nekoliko trenutaka smetene šutnje, a 
onda Peppone raširi ruke, pomiren sa sudbinom. 

— Znači, vidjet ćemo se večeras poslije devet. 

Sastali su se poslije devet i krenuli oprezno uz re- 
dove vinove loze. Da su imali kod sebe pojačalo, čuli 
bi da im srce udara kao da štekće podivljala strojni- 
ca. Kada su stigli do nekog grma pod nasipom, pri- 
tajili su se s dvocijevkom u ruci. 

Sati su prolazili; nastala je grobna tišina. Mjesec 
se pomolio iz oblaka i obasjao sav taj žalosni prizor. 

I eto, tada se javi otegnuto zavijanje — bilo je 
tako stravično da se don Camillu i Pepponeu krv u 
žilama sledila. Dolazilo je od rijeke, pa njih dvojica 
oprezno napuste grmlje i popnu se na nasip, kao da 
se izvlače iz rova. 

Zavijanje se ponovi, i sad je bilo očito da dopire 
iz trstika koji se pružao u vodi na dužini od oko dva- 


249 


deset metara. Don Camillo i Peppone zabuljiše se u 
trstik. Bili su prema svjetlu, jer se mjesečina odbi- 
jala od vode, i odjednom im se jasno ukaza crna 
sjena koja se pomicala. Oni nanišane. 

Prije nego se ponovo razleglo zavijanje, odjeknu 
dva pucnja i lajanje se pretvori u bolno cviljenje. 

Strah je nestao i obojica potrče prema rijeci. Don 
Camillo podiže mantiju i zagazi u vodu, a Peppone za 
njim. 

Kad su stigli usred trstika, nađu crnog psa kako 
leži ranjen. Peppone ga osvijetli džepnom svjetilj- 
kom. 

Životinja nije bila podmukla i lizne mu ruku, a 
Pepponea smjesta prođe volja da mu opali metak 
u glavu. 

— Pogodili ste ga u nogu — reče Peppone don 
Camillu. 

— Radije reci pogodili smo ga — ispravi ga don 
Camillo. 

Peppone uhvati psa za ogrlicu i potegne ga u 
stranu. Ispod psa nalazila se vreća koja je plutala, 
zapletena u trske. Don Camillo privuče vreću k sebi; 
bila je to velika vojnička vreća od nepromočivog 
platna koje je od vode postalo čvrsto poput željeza. 

Peppone se sagnu i kosirićem prepili žicu što je 
stezala otvor vreće, ali se odmah diže i zagleda se 
blijed u don Camilla. 

— Stara priča — reče don Camillo. — Netko je, 
tko zna kada, ubio čovjeka, strpao ga u vreću i bacio 
vreću u rijeku. Čovjek je imao psa, i pas je skočio 
u rijeku i plivao za vrećom koju je struja ponijela 
niz vodu. Vreća se zaplela u trski kod Stoppija, a za- 
tim kod Casabruciate. Danju se pas krio ili je od- 
lazio u potragu za hranom, a noću se vraćao svome 
gospodaru. Tko zna otkada zavija svake noći, a čuli 
su ga samo kad bi se vreća zaustavila blizu kakva 
naselja. 

Peppone zavrti glavom. 

— Ali zašto je zavijao? — upita. — I zašto samo 
noću? 

— Možda zato što se savjest može poslužiti i gla- 
som psa da se javi, a i zato što se glas savjesti noću 


bolje čuje. 
Pas je podigao glavu. 
— Savjest! — izgovori glasno don Camillo. 


Pas odgovori cviljenjem. 

Nije se nikad saznalo tko je bio nesretnik u vre- 
ći, jer su vrijeme i voda izbrisali sve znakove. Nakon 
tako duge plovidbe konačno je našao svoje prista- 
nište u blagoslovljenoj zemlji. 

I pas je uginuo. Sahranili su ga don Camillo i Pep- 
pone. Iskopali su jamu duboku kao pakao da bi 
počivao u miru. 

Ali po selima i u usamljenim kućama razasutima 
duž rijeke ima još i danas ljudi koji se bude usred 
noći i, trzajući se, sjedaju u krevet ledena čela, jer 
čuju zavijanje psa, i čut će ga dok god budu živi. 


JESEN 


Trećega poslije podne pojavi se u župnom dvoru 
Barchini, papirničar i tiskar. 

— Još nema nikoga — reče Barchini. — Reklo 
bi se da ne namjeravaju ništa učiniti. 

— Ima još vremena — prigovori don Camillo. — 
Nisu još ni četiri sata. 

Barchini odmahne glavom. 

— Ako bude i kraći tekst, treba mi ipak tri sata 
da ga složim. Onda korektura, pa tiskanje. A tiska- 
nje ručnom prešom, list po list, pravo je mrcva- 
renje. Budite bez brige, don Camillo. Ako nešto bu- 
de, javit ću vam. 

Don Camillo je zbog opreznosti čekao još jedan 
sat. Zatim, budući da Barchini nije više donio ni- 
kakve vijesti, don Camillo navuče ogrtač i uputi se 
u općinu. Predsjednik nije, dakako, bio u općini, pa 
je don Camillo odlučnim korakom krenuo u Peppo- 
neovu radionicu i tu našao predsjednika kako pažlji- 
vo popravlja istrošeni vijak. 

— Dobra večer, gospodine predsjedniče! 

— Nema ovdje nikakvog predsjednika — odvrati 
Peppone neljubazno, ne dižući pogleda sa svog posla. 
— Predsjednik je u općini. Ovdje je samo državlja- 
nin Giuseppe Botazzi koji, dok drugi idu u šetnju, 
lomi svoja leđa da bi zaradio kruh. 

Don Camillo se nije smeo. 

— Tačno — odvrati. — Da li bih onda smio za- 
moliti državljanina Giuseppea Bottazijea za jednu 
uslugu, ili je možda stiglo naređenje od Kominterne 
da se drug Peppone mora vladati kao prostak i kad 
nije u službi. 

Peppone prekine svoj posao. 

— Da čujemo — progunđa sumnjičavo. 

— Dakle — stane uljudno objašnjavati don Ca- 
millo — neka državljanin Giuseppe Bottazi bude ta- 
ko ljubezan da kaže drugu Pepponeu da zamoli go- 
spodina predsjednika, kada ga sretne, da pošalje 
župniku don Camillu jedan primjerak proglasa koji 
je općina dala tiskati u povodu 4. studenoga, jer bi 
don Camillo želio izvjesiti proglas na oglasnu ploču 
svog zabavišta. 

Peppone nastavi raditi. 


— Izvolite reći gospodinu župniku da na ploču 
skog fašističkog Doma odmora izvjesi sliku pape. 

— Već visi — objasni don Camillo. — Sada bi 
mi trebao jedan primjerak proglasa u povodu 4. 
studenoga da bih ga sutra pročitao dječacima i ob- 
jasnio im značenje toga dana. 

Peppone se zlobno nasmija. 

— Ma nemojte! Velečasni koji zna latinski i koji 
je proučio prilično povijesnih knjiga, svaku od pe- 
deset kilograma, očekuje da ga mehaničar Peppone, 
koji je završio tri razreda osnovne, pouči kako da 
objasni djeci Dan 4. studenoga! Žalim, ali ovaj put 
vam nije upalilo. Ako ste mislili da ćete se moći za- 
bavljati sa svom svojom popovskom družinom raš- 
članjujući moje gramatičke pogreške, prevarili ste 
se! 

— Varaš se — usprotivi se mirno don Camillo. — 
Nemam ja nikakve namjere da se zabavljam tražeći 
gramatičke pogreške u sastavu mehaničara Peppo- 
nea. Ja želim samo objasniti dječacima što najviša 
vlast u mjestu misli o 4. studenom. Kada budem go- 
vorio ja, župnik, o 4. studenome, želim se složiti s to- 
bom, predsjednikom. Postoje, naime, stanovita pita- 

nja u kojima se moramo svi slagati. To nema veze s 
politikom. 

Peppone je dobro poznavao don Camilla pa stane 
pred njega i ustoboči se. 

— Don Camillo, doista je pjesmica i prijeđimo na 
stvar! Ostavite po strani izmišljotinu o proglasu koji 
biste htjeli izvjesiti na ploču, i radije mi recite što 
hoćete od mene. 

— Ništa. Želim samo saznati jesi li proglas u po- 
vodu 4. studenog sastavio ili nisi. Ako ga nisi sasta- 
vio, došao sam da ti pomognem. 

— Hvala na zaista ljubaznoj zamisli! Ali proglas 
nisam sastavio niti ću ga sastaviti! 

— Zar je to naređenje agitpropa? 

— Nije to ničije naređenje! — poviče Peppone. 
— To je naređenje moje savjesti i ništa drugo! Na- 
rodu je puna kapa ratova i pobjeda. Narod zna vrlo 
dobro što su ratovi, i nema potrebe da ih veličamo 
govorima i proglasima. 

Don Camillo zavrti glavom. 

— Na krivu si putu, Peppone! Nije riječ o veliča- 
nju ratova, već o tome da se oda priznanje i poštova- 
nje onima koji su u ratu stradali i položili svoje 
živote. 

— Prazne riječi! Pod izgovorom uspomene na 
mrtve i stradanja širi se prljava militaristička, huš- 
kačka i monarhistička propaganda. Herojstvo, žrtve, 
samrtnik koji baca štaku za nepijateljem natjeranim 
u bijeg, zvona svetoga Justa, Trento i Trst, brdo 
Grappa, svetište na Svetoj Gori, šumor rijeke Piave, 
izvještaj o pobjedi, neminovna sudbina — sve to 
smrdi na monarhiju i na kraljevsku vojsku i služi 
jedino tome da se omladina zagrije, da se širi nacio- 
nalistička propaganda i mržnja prema proletarijatu. 
Zašto izvlače Istru, Dalmaciju, koncentracione logo- 
re, Tita, Staljina, Kominternu, Ameriku, Vatikan, 
Krista, neprijatelje vjere i tako dalje, ako ne zato 
da izvedu zaključak da je proletarijat neprijatelj 
domovine i da, prema tome, treba obnoviti imperij! 

Što je Peppone više govorio, to se više zagrijavao 
i mahao rukama, kao da govori na kakvom zboru. 
Pošto je završio, don Camillo reče mirno: 

— Sjajno, Peppone; to mi liči na savršen članak 
iz Unita. Ali svejedno, odgovori mi na pitanje nisi li 
ti ništa učinio za pobjedu? 

— Za pobjedu sam se načetovao u vojničkim co- 
kulama i to je dovoljno! Odveli su me od matere kad 
sam još bio dječak, ugurali me u rov, mučili me 
ušima, glađu i prljavštinom. Zatim su me natjerali 
da pješaćim noću, po kiši, sa sto kilograma tereta 
na grbači, poslali me u napad dok su meci pljuštali 
poput tuče. Kad sam pao ranjen, rekli su mi da se 
snađem kako najbolje znam. Bio sam nosač, grobar, 
kuhar, topnik, bolničar, mazga, pas, vuk i hijena. On- 
da su mi dali rubac s natpisom Italija, pamučno odi- 
jelo i list na kojem je pisalo da sam izvršio svoju 
dužnost, pa sam se vratio kući da tražim posao od 
onih koji su stekli milijune na mojoj grbači i na 
grbači svih ostalih nesretnika! 

Peppone je stao i svečano podigao kažiprst. 

— Ovo je moj proglas — završi. — A ako ga že- 
lite zaključiti historijskom rečenicom, dodajte crve- 
nim slovima da se drug Peppone stidi što se borio 
da bi se one svinje obogatile i da bi danas bio po- 
nosan kada bi mogao reći — bio sam dezerter! 

Don Camillo zavrti glavom. 

— Oprosti — upita — a zašto si 1943. godine oti- 
šao u brda? 

— Kakve to ima veze s tim? — poviče Peppone. — 
To je nešto sasvim drugo. Nije mi Njegovo Veličan- 
stvo naredilo da odem tamo! Otišao sam po vlastitoj 
slobodnoj volji. Ima razlike između rata i rata! 

— Razumijem — progunđa don Camillo. — Za 
Talijana je uvijek privlačnije kada može ratovati s 
talijanskim političkim protivnicima. 

— Nemojte govoriti budalaštine, don Camillo — 
povika Peppone. — Dok sam bio ondje gore, nisam 
se bavio politikom. Branio sam domovinu! 

— Kako? — uzvikne don Camillo. — Pričinilo mi 
se da si spomenuo domovinu. 

— Ima razlike i između domovine i domovine — 
objasni Peppone. — Jedno je bilo domovina u doba 
1915—1918, a drugo domovina u doba 1943—1945. 


* ko 


Na misi za poginule u ratu crkva je bila dupkom 
puna. Govora nije bilo; don Camillo je jednostavno 
rekao: kad završi misa, okupit će se djeca iz zabaviš- 
ta i poći će da polože vijenac na spomenik. I nakon 
mise svi su stali u red iza djece i tiha je povorka 
krenula kroz mjesto do trga. Trg je bio prazan, ali 
podno spomenika palima netko je bio položio dva 
velika vijenca od cvijeća. Jedan je bio omotan vrp- 
com u tri boje, a na vrpci je pisalo »Općina«, drugi 
je bio od samih crvenih karanfila, a na vrpci je pi- 
salo »Narod«. 

— Donijela ih je »crvena četa« dok ste vi služili 
misu — objasni vlasnik kavane na trgu. — Došli su 
svi osim Pepponea. 

Djeca su položila vijenac i povorka se šutke raziš- 
la, jer nije bilo nikakvih govora. 

Vraćajući se kući, don Camillo je sreo Pepponea. 
Gotovo ga nije prepoznao, jer je padala kiša, a Pep- 
pone je bio umotan u ogrtač. 

— Vidio sam vijence — reče don Camillo. 

— Vijence? Kakve vijence? — nemarno upita Pep- 
pone. 

— One na spomeniku. Lijepi su. 

Peppone slegne ramenima. 

— To su vjerojatno smislili dječaci. Je li vam 
krivo? 

— Ni govora. 

Ispred župnog dvora Peppone htjede produžiti, 
ali ga don Camillo zaustavi. 

— Hodi da popijemo čašu vina. Ne boj se, nije 
otrovano. 

— Drugom prilikom — promrsi Peppone. — Idem 
kući. Ne osjećam se dobro, danas nisam mogao ni 
raditi. Hladno mi je, sav se tresem. 

— Treseš se? To je obična jesenja prehlada. Naj- 
bolji je lijek čaša vina. A imam i odlične aspirine. 
Uđi! 

Peppone uđe. 

— Sjedi, a ja ću po bocu — reče don Camillo. 

Kad se vratio noseći bocu i čaše, zatekao je Pep- 
ponea kako sjedi, ali još umotan u ogrtač. 

— Tresem se kao pas — objasni Peppone. — Bo- 
lje da se ne skinem. 

— Kako želiš. 

Pružio je Pepponeu punu čašu i dvije bijele ta- 
blete. 

— Progutaj! 

Peppone proguta aspirine i zali ih vinom. Don Ca- 
millo izađe na trenutak i vrati se noseći naramak 
drva, pa naloži kamin. 

— I meni će dobro doći malo topline — reče don 
Camillo dok je palio drva. 

— Razmišljao sam o tvojim jučerašnjim riječima 
— reče don Camillo kad se plamen razbuktao. — 
Sa svojega gledišta ti si u pravu. Za mene je rat bio 
sasvim nešto drugo. Bio sam i ja još mlad novopeče- 
ni svećenik, tek sam izašao iz sjemeništa kad sam se 
našao u ratu. Uši, glad, napori, kiša puščanih me- 
taka, patnje; sve isto tako kao i kod tebe. Nisam, da- 
kako, odlazio u napad, ali sam odlazio po ranjenike. 
No kod mene je to bilo drugačije — bilo ie to moje 
zanimanje i to sam zanimanje sam odabrao. Kod 
tebe je bilo nešto drugo — tvoje zanimanje nije bilo 
vojničko. To je sreća, jer oni što odaberu vojničko 
zanimanje sama su bagra. 

— Nemojte, nije uvijek tako — promrmlja Pep- 
pone. — I među aktivnim oficirima ima čestitih 
ljudi. Istina, šetaju se, ti smrdljivci, okolo s monok- 
lom, ali kada treba izložiti glavu, onda je izlažu bez 
mnogo priča. 

— Kako bilo da bilo — produži don Camillo — za 
mene su ustrajanje u puščanoj vatri, vidanje ranjeni- 
ka i dijeljenje posljednje pomasti predstavljali moj 
svećenički poziv, a za tebe je to bila samo prijevara. 
Svećenikovo je zanimanje da pridobiva duše i da ih 

otpravi u raj, via Vatikan. Dakle, za svećenika je 
prava blagodat kada se nađe u epidemiji kolere, us- 
red potresa ili ratnog vihora. Ima li što bolje za 
nekoga tko živi od spasavanja duša? A što imaju u 
ratu spasavati takvi kao što si ti? Samo svoju kožu! 

Peppone se poče meškoljiti kao da se hoće od- 
maknuti, jer se vatra u kaminu bila paklenski ra- 
splamsala, a s ona dva aspirina u želucu i ogrtačem 
na sebi, činilo mu se da će izgorjeti od vrućine. 

— Nemoj, Peppone — reče don Camillo. — Ako 
se odmakneš, sve ćeš pokvariti. Aspirine uzimamo 
radi znojenja. Što se više znojiš, to ćeš brže ozdra- 
viti. Popij radije još jednu čašu vina. Vino je svježe, 
utažit će ti žeđ. 

Peppone iskapi još dvije čaše i obrisa znoj. 

— Tako je — produži don Camillo. — Potpuno 
mi je jasno da čovjek koji je prisiljen staviti život 
na kocku tek tako, bez neke svrhe, ne misli drugo ne- 
go kako će umaknuti. U takvim prilikama vojni bje- 
pride nije kukavica već jednostavno ljudsko biće, 

ojim vlada nagon samoodržanja. Pij, Peppone! 


Peppone istrusi još jednu čašu. Žestoko se znojio 
i činilo se kao da će se svakog časa rasprsnuti. 


— Sada možeš skinuti ogrtač — posavjetova ga 
don Camillo. — Obući ćeš ga ponovo kada budeš 
odlazio, pa nećeš osjetiti promjenu u temperaturi. 

— Ne, nije mi vruće. 

— Ja sam čovjek koji razmišlja — nastavi don 
Camillo. — Dobro si učinio što nisi izvjesio nikakav 
proglas. Time bi iznevjerio svoja načela. Ja sam ono 
jučer sebično mislio samo na svoj lični slučaj. Da, ja 
sam u ratu nalazio samo posao i lični interes. Zamisli, 
jednom sam, u svojoj silnoj pomami da spasim još 
jednu dušu i da se pokažem u što ljepšem svjetlu 
pred Svevišnjim, iskočio iz rova i potrčao do čovjeka 
koji je ležao pogođen između našeg i austrijskog ro- 
va i počeo mu pričati ono što se obično govori umi- 
rućima. Izdahnuo mi je na rukama. Nekoliko meta- 
ka okrznulo mi je glavu, malenkost, ali, eto, čovjeku 
dođe da o tome priča. 

— Znam to — reče Peppone mršteći se. — Čitao 
sam o tome u vojnim novinama što su nam ih oni 
prasci donosili u rov umjesto hrane. Dali su vam i 
medalju ako se ne varam. 

Don Camillo pogleda iza svojih leđa na okvir što 
je visio na zidu. 

— Tu sam je objesio -— reče. — Ima i previše me- 
dalja svuda oko nas. 

— Vi je imate pravo nositi — usprotivi se Peppo- 
ne pošto je ispraznio još jednu čašu. — Tko ne krade 
medalje, taj ih ima pravo nositi. 

— Nemojmo o tome razgovarati! Ti imaš druga- 
čije mišljenje o ratu, i to s pravom. Ali daj skini ogr- 
tač, Peppone! 

Peppone kao da je bio u parnoj kupelji, tako mu 
je bilo vruće, ali je bio tvrdoglav kao magare, pa 
nije skinuo ogrtača. 

— Napokon — zaključi don Camillo — ti koji to- 
liko prezireš sve što spada u govorničko rodoljublje, 
ti čija je maksima da ti je domovina cijeli svijet, ti 
imaš pravo više od ostalih. Za tebe dan kao što je 
Dan pobjede predstavlja nešto zlokobno, jer će pob- 
jednici htjeti novi rat prije negoli poraženi. Je li is- 
tina da u Rusiji daju medalje vojnim bjeguncima, a 
da kažnjavaju one koji u ratu učine neko herojsko 
djelo? 

— Uh! — prasne Peppone. — Znao sam da ćete na 
kraju skrenuti na politiku! Znao sam! 

Onda se iznenada umiri. 

— Crknut ću od vrućine — uzdahne. 

— Pa skini taj ogrtač! 

Peppone konačno skine ogrtač i tako otkri, pri- 
kopčanu na posuvratku kaputa, srebrnu medalju ko- 
ju je dobio u prvom svjetskom ratu. 

— He — reče don Camillo vadeći iz okvira svoju 
srebrnu medalju i prikopčavajući je na mantiju. — 
Nije to loša ideja. 

— Vrijeme je — upozori stara služavka pojavivši 
se na vratima. 

— Možemo nešto pojesti — reče don Camillo. 

Jeli su i ispili priličan broj boca, a na kraju su na- 
zdravili tko zna kojim sve starim generalskim mu- 
mijama iz prvog svjetskog rata. 

Došla je večer, pa Peppone navuče ogrtač i uputi 
se vratima. 

— Nadam se da nećete iskoristiti ovaj moj tre- 
nutak slabosti. 

— Neću! — odvrati don Camillo. — Ali kad dođe 
vrijeme da te objesim, nitko me neće spriječiti da ti 
iskažem puno poštovanja. 

— Dobit ćete vi svoje kada dođe drugi val! — pro- 
gunđa Peppone, smrknut, i iščezne u tami. 

Sjene mrtvih plesale su u nejasnu svjetlu što je 
dopiralo sa sinjega neba nad svetištem na Svetoj go- 
ri, kao na kakvoj alegoričnoj slici Plinija Nomelli- 
nija. 


STRAH 


Peppone pročita novine što su bile stigle s popo- 
dnevnom poštom, te reče Smilzu koji je, sjedeći na 
bačvi, u kutu radionice, čekao naređenja: 

— Uzmi automobil i za jedan sat dovezi ovamo 
momke. 

— Je li što ozbiljno? — upita ga Smilzo. 

— Idi! — poviče Peppone. 

Smilzo potjera »dodge« i ode. Nakon tri četvrt 
sata vratio se s dvadeset i pet ljudi. Ukrcao se i Pep- 
pone, i ubrzo su stigli do Narodnog doma. 

— Ti stoj na straži kraj kola — naredi Peppone 
Smilzu. — Ako primijetiš što sumnjivo, pozovi me! 

U dvorani za sjednice Peppone podnese izvještaj. 

— Tu smo — reče udarajući šakom po strani li- 
sta na kojoj su se isticali golemi naslovi. — Zagusti- 
lo je da više ne može. Reakcija je pobjesnjela — pu- 
caju na drugove, bacaju bombe na sva sjedišta Par- 
tije. 

Pročita naglas nekoliko novinskih stupaca iz Mi- 
lano-sera, milanskog popodnevnog lista. 

— 1, da se razumijemo, to ne kaže naše partijsko 
glasilo. To je nezavisni list, i to nisu priče, jer sve 
lijepo piše na naslovnoj strani. 

— Svakako! — progunđa Brusco. — Ako čak i ne- 
zavisni listovi pišu tako, a zna se da oni uvijek vuku 

udesno i istupaju protiv nas gdje im se god pruži 
prilika, stvarno stanje događaja mora da je znatno 
teže! Jedva čekam da pročitam Unit& sutra ujutro. 

Bigio slegne ramenima. 

— Možda ćeš ondje naći i manje nego ovdje — 
reče. — U listu Unit& su dobri drugovi, ali svi su oni 
suviše obrazovani, kulturni ljudi koji vole uvelike fi- 
lozofirati, pa ovakve događaje gledaju što više uma- 
njiti da ne bi uznemirili narod. 

— Naobraženi ljudi koji uvijek poštivaju pravila 
i koji se brinu da sve bude u skladu sa zakonom — 
doda Crvenokožac. 

— Pjesnici, u prvom redu! — zaključi Peppone. 
— Ali kada se uhvate pera i počnu paljbu, jao onome 
koga uzmu na nišan, pa bio on sam Bog Otac. 

Onda su ponovo počeli raspravljati o položaju, 
opet su čitali i objašnjavali najznačajnije članke što 
ih je donio milanski list. 

— Tu je na djelu fašistička revolucija — reče 
Peppone. — Tu svakog trenutka mogu ponovo iskr- 
snuti crnokošuljaške čete koje će potpaljivati zadru- 
ge i narodne domove, batinati ljude i sipati im u gr- 
lo purgative. List govori o »fašističkim gnijezdima«, 
o skvadristima* — tu ne može biti zabune. Da je riječ 
o običnom kvalunkvizmu, o kapitalizmu, monarhiji 
i što ti ja znam, pisalo bi o »reakciji«, o »nostalgiča- 
rima«. Ali ovdje posve jasno piše — fašisti i fašistič- 
ke udarne čete. A treba imati na umu da je to neza- 
visan list. Nema druge — moramo biti spremni da 
se borimo ako zatreba. 

Lungo kaza da bi se, po njegovu mišljenju, oni 
sami morali pokrenuti prije nego se pokrenu drugi; 
poznaju svakog pojedinog reakcionara i sve bivše 
fašiste na području općine. 

— Hajde da ih sve redom posjetimo, dobro ih iz- 
batinamo i gotova priča. 

— Ne — otkloni Brusco — čini mi se da bismo 
na taj način smjesta mi sami postali krivci. I ovdje 
u listu kažu da treba odgovarati na izazivanja, ali 


* Squadrista — pripadnik borbenih odreda u Italiji u 
prvo doba fašizma. (Prev.) 

ne izazivati. Jer, ako izazivamo, oni imaju pravo od- 
govoriti na izazivanje. 

Peppone mu odobri. 

— Ako nekoga treba izbatinati, treba ga izbatinati 
po pravdi i po demokratskim načelima. 

Došla je večer. Ujesen, na obali rijeke, večeri po- 
činju u deset sati izjutra i zrak poprimi boju vode. 
Mirno su razgovarali još pola sata kada se odjednom 
prolomila tako snažna eksplozija da su se stresla 
prozorska stakla. 

Začas su bili vani i ugledali Smilza kako leži na 
zemlji kraj kamiona. Ležao je kao mrtav, lica oblive- 
na krvlju. Tijelo onesviještenog Smilza povjerili su 
čuvarevoj ženi i skočili na kamion. 

— Tjeraj! — zaurla Peppone dok je Lungo sje- 
dao za volan. 

Krenuli su munjevitom brzinom, a nakon dva — 
tri kilometra Lungo pogleda Pepponea. 

— Kamo ćemo? 

— Da — progunđa Peppone — kamo ćemo? 

Zakočiše i pribraše se. Zatim okrenuše kamion, 
vratiše se u mjesto i stadoše pred sjedištem demo- 
kršćana. Našli su tu stol, dvije stolice i papinu sliku 
i sve pobacali kroz prozor. 

Onda su se ponovo ukrcali i krenuli odlučno pre- 
ima mjestancetu Ortaglie. 

— To nije mogao biti nitko drugi nego ona hulja 
Pizzi. On je bacio bombu i ubio Smilza — reče Crve- 
nokožac. — Mrzi nas iz dna duše otkako smo se po- 
svađali prilikom štrajka nadničara. »Još ćemo se 
vidjeti«, rekao je. 

Opkoliše kuću koja je stajala na osamljenom mje- 
stu. Peppone uđe u kuću. 

Pizzi je bio u kuhinji i miješao palentu. Žena je 
pripremala stol, a dječak je klečao pred ognjištem 
i stavljao drva na vatru. 

Pizzi podiže oči, ugleda Pepponea i osjeti da nešto 
nije u redu. 

— Što hoćeš? — upita ga. 

— Bacili su bombu pred sjedište Partije i ubili 
Smilza! — poviče Peppone. 

— Nemam ja nikakve veze s tim — odvrati Pizzi. 

Žena stupi naprijed. 

— Uzmi dijete i odlazi — reče Pizzi. 

Žena uhvati dječaka i povuče se. 

— Rekao si da ćemo ti jednom platiti, kada smo 
se prepirali zbog štrajka nadničara. Ti si reakcionar- 
na svinja. 

Peppone je prijeteći prilazio, ali Pizzi se korak 
povukao i, zgrabivši revolver što je ležao na polici iz- 
nad kamina, uperio ga u Pepponea. 

— Stani, Peppone, ili ću te ustrijeliti! 

U tom trenutku netko tko je stajao vani u zasjedi 
otvori širom prozor, ispali hitac iz revolvera, i Pizzi 
klone na zemlju. Padajući, ispalio je iz revolvera 
metak koji se zabi u pepeo na ognjištu. Žena svrnu 
pogled na ispruženo tijelo i pokri rukom usta. Dje- 
čak se baci na oca i poče jaukati. 

Žurno su se ukrcali na kamion i udaljili se šutke. 
Prije nego što stigoše u mjesto, zaustaviše kamion, 
iskrcaše se i raziđoše kud koji. 

Pred Narodnim domom okupilo se svijeta, i Pep- 
pone srete don Camilla koji je upravo odlazio. 

— Jeli mrtav? — upita Peppone. 

— NE crkavaju tek tako topine njegova kova! — 
odvrati don Camillo kreveljeći se. — Lijepo ste se 
proslavili što ste zapalili stol u sjedištu demokršća- 
na. Bit će smijeha! 

Peppone ga mrko odmjeri. 

— Nije to nimalo smiješno, dragi velečasni, radi 
se o bombama! 

Don Camillo ga pozorno pogleda. 

— Peppone — reče — postoje dvije mogućnosti 
— ili si nitkov, ili budala. 

Peppone nije bio ni jedno ni drugo. Jednostavno 
nije još znao da nije eksplodirala bomba već guma 
»dodgea«, ona zakrpana što je bila spremljena na 
stražnjem dijelu ispod kamiona. Komad gume pogo- 
dio je jadnog Smilza u glavu. 

Pogledao je ispod kamiona i vidio rasporenu gu- 
mu. lada se sjeti Pizzija ispruženog na podu u ku- 

hinji, žene koja je stavila ruku pred usta da ne bi 
zajaukala, i dječaka koji je jaukao. 

A ljudi su se smijali. Sat kasnije prestali su se 
smijati, jer se pročulo da je Pizzi ranjen. 

Umro je sutradan ujutro, a kad su došli karabi- 
njeri da preslušaju ženu, ona je prestravljeno isko- 
lačila oči. 

— Zar niste nikoga vidjeli? 

— Bila sam u drugoj sobi, čula sam pucanj i za- 
tekla muža gdje leži na zemlji. Ništa drugo nisam 
vidjela. 

— Gdje je bio dječak? 

— Bio je već u krevetu. 

— A gdje je sada? 

— Poslala sam ga k baki. 

Ništa drugo nisu uspjeli saznati. Ustanovili su da 
je u revolveru nedostajao metak. Tane koje je ubilo 
Pizzija ušlo je kroz sljepoočicu, a bilo je istog kalib- 
ra kao i revolver koji je Pizzi držao u ruci. Stoga su 
zaključili da je počinio samoubojstvo. 

Don Camillo pročita zapisnik, pročita izjavu ro- 
đaka koja je potvrđivala da je Pizzi već dugo bio 
zabrinut zbog krupnog posla sa sjemenom koji se lo- 
še završio, te da je više puta izrazio želju da svemu 
učini kraj. Zatim ode na razgovor s Kristom. 

— Isuse — reče žalosno — to je prvi mrtvac u 
ovom kraju nad kojim ne mogu obaviti pogrebni 
obred. I pravo je što je tako, jer tko ubije sebe, ubi- 
je božje stvorenje i osuđuje se na prokletstvo. Ta- 
kav čoviek ne bi trebao čak imati pravo da počiva 
u blagoslovljenoj zemlii, ako hoćemo biti strogi. 

— Jasno, don Camillo. 

— Ali, ako i dopustimo da bude sahranjen na po- 
svećenom groblju, morat će tamo otići sam, kao pas, 
jer tko se odrekne svoje čovječnosti, srozava se na 
razinu životinja. 

— Žalosno je, ali tako mora biti. 

Sutradan ujutro (bila je nedjelja) održa don Ca- 
millo za mise strahovitu propovijed o samoubojstvu. 
Bio je nemilosrdan, strašan, neumoljiv. 

— Nebih prišao lešu samoubojice — reče na zavr- 
šetku — ni kad bih znao da ću mu time vratiti život! 

Pizzijev pogreb bio je istog dana po podne. Lijes 
su ukrcali na mrtvačka kola trećeg razreda, skrom- 
na, bez najmanjeg ukrasa. Za njima su krenule dvije 
dvokolice u kojima su sjedili Pizzijeva žena, sin i dva 
brata. Kad je sprovod ušao u mjesto, ljudi spustiše 
prozorske kapke i stadoše promatrati kroz rebre- 
nice. 

Odjednom se dogodilo nešto što je svima presjek- 
lo dah — pojavio se iznenada don Camillo s dvoji- 
com ministranata i s križem, stao pred mrtvačka 
kola i krenuo pjevajući psalme. 

Kada su stigli pred crkvu, don Camillo dade znak 
Pizzijevoj braći i oni skinuše lijes s kola i unesoše 
ga u crkvu. Tu don Camillo obavi obred za mrtve 
i blagoslovi leš. Zatim se vrati pred mrtvačka kola 
i produži kroz mjesto pjevajući opijelo. Nitko se 
nigdje nije pojavljivao. 

Na groblju, pošto su lijes spustili u raku, don Ca- 
millo nadme grudi i zagrmi punim glasom: 

— Neka te Bog nagradi, poštenjačino Antonio 
Pizzi, za tvoj čestiti život! 

Onda uzme pregršt zemlje i baci je u raku, bla- 
goslovi lijes, napusti groblje i uputi se sporim kora- 
kom natrag kroz mjesto, opustjelo od straha. 

— Isuse — reče don Camillo kada je došao u crk- 
vu — da li mi što zamjeraš? 

— Zamjeram, don Camillo. Kada pratiš na grob- 
lje nekog ubogog pokojnika, nije lijepo nositi revol- 
ver u džepu. 

— Razumijem, Isuse — odvrati don Camillo. — 
Trebao sam ga staviti u rukav da mi bude pri ruci. 

— Ne, don Camillo, takvi predmeti moraju ostati 
kod kuće, čak i onda kada treba otpratiti posmrtne 
ostatke nekoga tko je... počinio samoubojstvo. 

— Isuse — odvrati don Camillo — hoćeš li se sa 
mnom kladiti da će komisija, sastavljena od mojih 

najodanijih bogomoljaca, pisati biskupu da sam po- 
činio oskvrnuće zato što sam otpratio na groblje sa- 
moubojicu? 

— Ne — odvrati Krist — ne prihvaćam okladu, 
jer već pišu pismo. 

— Ovim sam činom navukao na sebe mržnju svih 
— onih koji su Pizzija ubili, onih koji bi, mada zna- 
ju, kao što svi ovdje znaju, da je Pizzi umoren, više 
voljeli kad nitko ne bi posumnjao u samoubojstvo. 
I samih rođaka Pizzijevih koji bi htjeli da drugi po- 
vjeruju kako im nije bilo ni na kraj pameti da se 
nije sam ubio. Jedan od braće me upitao: »Zar nije 
zabranjeno nositi u crkvu samoubojice?« Mrzi me 
i Pizzijeva žena koja se plaši, ne radi sebe već radi 
sina, i šuti da bi zaštitila njegov život. 

Pokrajnja crkvena vrata zaškripe, don Camillo se 
okrene i ugleda Pizzijeva dječaka. 

Dječak stane pred don Camilla. 

— Zahvaljujem vam se u ime svog oca — reče 
ozbiljnim i tvrdim glasom, glasom odrasla čovjeka. 
I ode tiho poput sjene. 

— Eto — reče Krist — eto nekoga tko te ne mrzi, 
don Camillo. 

— Ali je njegovo srce puno mržnje prema onome 
tko mu je ubio oca, i to je prokleti lanac koji nitko 
ne može pokidati. Čak ni ti koji si se dao pribiti na 
križ radi ovih pobješnjelih pasa. 

— Nije još smak svijeta — vedro odvrati Krist. — 
Svijet je tek stvoren, a ondje gore se trenutak mjeri 
milijardama stoljeća. Ne smiješ gubiti vjeru, don 
Camillo! Ima još dovoljno vremena. 


I DALJE STRAH 


Pošto je uredio i izdao svoje male novine, don Ca- 
millo se našao sam. 

— Čini mi se kao da sam u pustinji — povjerio 
se Kristu. — I ništa se ne mijenja ni kad je stotinu 
ljudi oko mene, jer oni su tu, pola metra od mene, 
ali između mene i njih je pola metra debela staklena 
pregrada. Čujem njihove glasove, ali kao da dopiru 
s nekog drugog svijeta. 

— To je strah — odgovori Krist. — Oni te se boje. 

— Mene? 

— Tebe, don Camillo. I mrze te. Živjeli su na 
toplom i u miru, zaštićeni ljuskom svoje plašljivosti. 
Znali su uistinu, ali ih nitko nije mogao prisiliti da 
je znaju, jer nitko nije tu istinu iznio na javu. Ti 
si pak postupio i govorio tako da oni sada moraju 
znati isitnu. I zbog toga te mrze i boje te se. Ti vidiš 
braću koja kao ovce slušaju naređenja nasilnika i vi- 
češ: »Prenite se iz svoga sna, pogledajte slobodne lju- 
de! Usporedite svoj život sa životom slobodnih ljudi! 
Ali oni ti neće biti zahvalni, nego će te, naprotiv, mr- 
ziti i, budu li mogli, ubit će te, jer ih siliš da primije- 
te ono što im je već poznato, ali su se pretvarali da 
to ne vide kako bi sačuvali miran život. Imaju oči, 

ali ne žele vidjeti. Imaju uši, ali ne žele čuti. Kuka- 
vice su, ali neće da im tko kaže da su kukavice. Ti si 
raskrinkao nepravdu i stavio ljude pred težak izbor 
— ako šutiš, prihvaćaš nasilje, ako ga ne prihvaćaš, 
moraš govoriti. Bilo bi mnogo lakše kad se ne bi 
znalo za nasilje. Čudiš li se svemu tome? 

Don Camillo raširi ruke. 

— Ne čudim — reče. — Čudio bih se kad ne bih 
znao da su te raspeli zbog toga što si ljudima htio 
reći istinu. Ali, teško mi je. 

Zatim stiže biskupov izaslanik. 

— Don Camillo — reče mu — Preuzvišeni je čitao 
vaše novine i saznao kakav su one otpor izazvale u 
vašem mjestu. Prvi mu se broj svidio, ali mu je na- 
ročito stalo do toga da u slijedećem broju ne osvane 
vaša osmrtnica. Budite pametni! 

— To ne zavisi od volje uredništva — odvrati don 
Camillo. — Stoga neka molbu ne šalje meni, već 
Bogu! 

— Upravo mu je šalje — objasni izaslanik. — I 
želio je da to znate. 

Karabinjerski narednik bio je čovjek koji je znao 
svoj posao: slučajno je sreo don Camilla. 

— Čitao sam vaše novine — reče. — Ono o trago- 
vima automobilskih guma na Pizzijevu dvorištu vrlo 
je zanimljivo. 

— Avi ih niste prije zapazili? 

— Ne — odvrati narednik. — Nisam zapazio, ali 
čim sam ih vidio, dao sam da tu i tamo pospu po 
njima malo gipsa, i tako sam, uspoređujući dobivene 
otiske s gumama ovdašnjih kamiona, slučajno otkrio 
da je tragove ostavio teretnjak marke dodge, vlasni- 
štvo predsjednika općine. Nadalje, primijetio sam, 
opet slučajno, da je Pizzi pucao u svoju lijevu sljepo- 
očicu, iako je revolver držao u desnoj ruci, a dok 
sam čeprkao po pepelu na ognjištu, pronašao sam 
metak koji je izletio iz Pizzijeva revolvera kad je 
Pizzi pao pogođen kuglom što je doletjela kroz 
prozor. 

Don Camillo ga ljutito promotri. 

— Azašto to niste nikome rekli? 

— Rekao sam onome kome sam trebao reći, vele- 
časni. I odgovorili su mi, ako u ovakvom trenutku 
uhapsim predsjednika, da će događaj smjesta dobiti 
politički karakter. A kad se ovakve pripovijesti pre- 
bace na politiku, neminovno zaglibe. Treba uvrebati 
priliku, a dali ste mi je vi, don Camillo. Ne želim od- 
govornost svaliti na druge. Želim jedino izbjeći opas- 
nost da pripovijest zaglibi, jer ima takvih koji iz toga 
prave politički događaj. 

Don Camillo reče da je narednik odlično postupio. 

— Ne mogu vam dati dva karabinjera da vam ču- 
vaju leđa, don Camillo. 

— Bila bi to velika glupost! 

— Znam; ali da mogu, dao bih vam čitav bataljon 
— progunđa narednik. 

— Nije potrebno, naredniče. Moja leđa čuva Sve- 
višnji. 

— Nadajmo se da će pripaziti bolje negoli na 
Pizzija — zaključi narednik. 

Istraga se sutradan nastavila, pa su surovo saslu- 
šali razne posjednike i najamnike. Među njima je bio 
i Verola koji se najoštrije usprotivio, ali mu je na- 
rednik posve mirno odgovorio: 

— Dragi moj gospodine, polazeći od činjenice da 
je Pizzi bio apolitičan čovjek i da mu ništa nije ukra- 
deno, te da novoiskrsli elementi ne ukazuju više na 
samoubojstvo već na umorstvo, moramo isključiti 
da se radi o političkom zločinu ili o grabežnom zlo- 
činu. Prema tome moramo istragu usmjeriti na one 
koji su s Pizzijem bili povezani poslovno ili prijatelj- 
ski i koji su mogli imati razloga da ga mrze. 

Pripovijest se tako nastavila nekoliko dana. Saslu- 
šavani ljudi bili su ogorčeni i uvelike negodovali. 

Brusco je pucao od bijesa, ali je šutio. 

— Peppone — reče napokon — taj će nas proklet- 
nik izigrati kao balavce. Vidjet ćeš, kada sve redom 
sasluša, čak i primalju, onda će za petnaestak dana 
doći ovamo i, smješkajući se, upitati te imaš li nešto 
protiv toga da sasluša jednoga od naših. A ti mu to 
nećeš moći odbiti. On će ga saslušati i sve će izaći na 
vidjelo. 

— Nemoj me nasmijavati! — povika Peppone. — 
Šutjet ću, pa makar mi nokte čupao! 

— Neće saslušati ni tebe ni mene, ni one na koje 
mislimo. Saslušat će upravo onoga koji će sve izbr- 
bljati. Saslušat će baš onoga koji je pucao! 

Peppone iskesi zube. 

— Ne govori gluposti! Ta ni mi ne znamo tko je 
pucao! 

Tako je doista i bilo. Nitko nije vidio tko je od 
dvadeset petorice pucao. Kada se Pizzi srušio, svi su 
poskakali na kamion, a poslije su se razišli bez rije- 
či i o događaju više nisu govorili. 

Peppone pogleda Bruscu u oči. 

— Tko je mogao pucati? — reče. 

— Atko to zna? Možda i ti — reče Brusco. 

— Ja? — povika Peppone. — A kako sam to mo- 
gao učiniti kad nisam ni bio naoružan? 

— Ušao si sam u Pizzijevu kuću. Nitko nije vidio 
što si u njoj radio. 

— Ali pucali su kroz prozor. Netko će znati tko 
se prišuljao prozoru! 

— Noću su sve mačke crne — ako je netko i vidio, 
nije vidio ništa. Samo je jedan vidio lice onoga koji 
je pucao, a to je dječak. Inače ne bi njegovi rekli da 
je bio u krevetu. A ako dječak zna, zna i don Camillo. 
Da nije znao sasvim pouzdano, ne bi bio učinio i re- 
kao ono što je učinio i rekao. 

— Proklet bio tko ga je doveo ovamo! — povika 
Peppone. 

U međuvremenu se obruč sve više stezao i nared. 
nik je svake večeri dolazio predsjedniku i izvještavao 
ga o toku istrage. 

— Ne mogu vam reći ništa više, gospodine pred- 
sjedniče — reče jedne večeri — ali, po svemu sudeći, 
bližimo se kraju — čini se da je u to umiješana neka 
žena, 

Peppone će nato: 

— TA nije valjda! 

A bio bi ga najradije zadavio. 

Bilo je već kasno uvečer, a don Camillo je poslo- 
vao u praznoj crkvi. Namjestio je male ljestve na 

najvišu oltarsku stepenicu. U drvenom ramenu kri- 
ža, duž žile, pojavila se raspuklina, i don Camillo je, 
zabrtvivši raspuklinu, premazivao lakom bijelu 
sadru štukature. 

Odjednom je uzdahnuo, a Krist mu je tiho rekao: 

— Što ti je, don Camillo? Već te nekoliko dana 
promatram — nekako si umoran. Zar se ne osjećaš 
dobro? Bit će mala nahlada? 

— Ne, Isuse — prizna don Camillo ne dižući gla- 
vu. — Strah me je. 

— Strah? A od čega? 

— Ne znam. Kad bih znao čega da se plašim, ne 
bih se više plašio — odvrati don Camillo. — Nešto 
ne ide kako treba, nešto kao da visi u zraku, nešto od 
čega se ne mogu obraniti. Kad me napadnu dvadese- 
torica s puškom u ruci, neće me uplašiti — smetat 
će me što ih je dvadeset, a ja sam sam i bez puške. 
Nađem li se usred mora, a ne znam plivati, pomislit 
ću — začas ću se utopiti kao pile. I bit će mi vrlo 
teško, ali se neću plašiti. Kada o nekoj opasnosti mo- 
žeš razmišljati, tada nema straha. Strah dolazi od 
opasnosti koje osjećaš, a ne poznaješ. Čini mi se kao 
da vezanih očiju idem nepoznatom cestom. Gadno! 

— Zar ne vjeruješ više u svoga Boga, don Ca- 
millo? 

— Da mihi animam, caetera tolle.* Duša je Božja, 
tijela su zemaljska. Vjera je velika, ali ovo je tjelesni 
strah. Moja vjera može biti neizmjerna, ali ne pijem 
li deset dana, bit ću žedan. Vjera je u tome da pod- 
nosiš tu žeđ prihvaćajući je vedra srca kao božju 
kušnju. Isuse, spreman sam tebi za ljubav podnijeti 
tisuću puta ovakav strah. Ali plašim se. 

Krist se nasmiješi. 

— Prezireš me? 

— Ne prezirem, don Camillo, kakvu bi vrijednost 
imala tvoja hrabrost kada se ne bi plašio? 

U krajevima uz obalu rijeke tišina prestravljuje, 
jer se u njoj osjeća prijetnja. Don Camillo je brižlji- 
vo prelazio kistom po drvu križa i vidio je Kristovu 


* Daj mi dušu, ostalo uzmi. (Prev.) 

ruku probodenu čavlom. Pričinilo mu se, odjed- 
nom, da se ruka pomakla. U istom trenutku u crkvi 
odjekne hitac. 

Netko je pucao kroz okno bočne kapelice. 

Zalaja pas, pa onda još jedan. Čuo se izdaleka 
kratak mitraljeski rafal. Zatim je ponovo zavladala 
tišina. 

Don Camillo prestravljeno pogleda Krista. 

— Isuse — reče. — Osjetio sam tvoju ruku na 
svome čelu. 

— Ti buncaš, don Camillo. 

Don Camillo spusti pogled i upre ga u ruku pro- 
bodenu čavlom. Onda osjeti nekakav drhtaj i ispusti 
iz ruku posudicu i kist. 

Metak je probio Kristu zapešće. 

— Isuse — reče uzdišući — ti si mi odgurnuo gla- 
vu i primio u ruku metak upućen meni! 

— Don Camillo! 

— Metak nije ostao u križu! — poviče don Ca- 
millo. — Evo gdje je! 

S desne strane, nasuprot prozorčiću, nalazio se 
visoko na zidu mali okvir, a u njemu srebrno srce. 
Probivši staklo, metak se zabio usred srca. 

Don Camillo otrča u sakristiju i vrati se uskoro 
noseći dugačke ljestve, a onda povuče konopac iz- 
među rupe koju je metak načinio u staklu okna i 
ruke u uokvirenom srcu. Konopac je prolazio triđe- 
set centimetara od čavla zabijenog u Kristovu ruku. 

— Ovdje je bila moja glava — reče don Camillo. 
— Tvoja je ruka pogođena jer si mi njome odgurnuo 
glavu! Ovo je dokaz! 

— Smiri se, don Camillo! 

Ali se don Camillo više nije mogao smiriti i, da ga 
nije spopala vrućica kakva obara i slonove, sam Bog 
zna što bi bio učinio. Ali Bog, budući da je znao, po- 
slao mu je vrućicu koja obara i slonove i koja ga je 
prilijepila za krevet kao mokru krpu. 

RUMENO I RUŽIČASTO 


Okno kroz koje su pucali gledalo je na njivicu što 
je pripadala crkvi. Narednik i don Camillo stajali su 
straga za kapelicom i proučavali događaj. 

— Evo dokaza! — reče narednik pokazujući na 
četiri rupe što su se isticale na svijetloj boji žbuke, 
nekoliko pedalja ispod ruba čuvenog okna. 

Izvadio je iz džepa nož, stao čačkati po jednoj 
rupi i na kraju nešto iščeprkao. 

— Mislim da je stvar vrlo jednostavna — objasni 
narednik, — Strijelac se nalazio na udaljenom mje- 
stu i poslao je rafal iz puškomitraljeza u osvijetlje- 
no okno. Četiri metka zabila su se ovdje u zid, a jedan 
je probio staklo i ušao u crkvu. 

Don Camillo odmahne glavom. 

— Već sam vam rekao da je netko pucao iz pišto- 
lja, i to odavde. Nisam još toliko pobenavio da ne 
bih znao razlikovati hitac iz pištolja od rafala iz puš- 
komitraljeza. Najprije je netko odavde pucao iz 
pištolja, a nakon toga sam izdaleka čuo rafal iz 
mitraljeza. 

— Prema tome, negdje bismo u blizini morali 
naći čahuru! — odvrati narednik. — Međutim, ča- 
hure nema. 

Don Camillo slegne ramenima. 

— Bio bi potreban muzički kritičar milanske 
Scale da ocijeni po zvuku je li hitac ispaljen iz auto- 
matskog pištolja ili iz revolvera na bubanj. Ako je 
onaj pucao iz revolvera na bubanj, onda je čahuru 
odnio sa sobom. 

Narednik je pretražio svu okolicu i konačno je 
nešto pronašao na deblu jedne od trešanja što su 
rasle na pet do šest metara od crkve. 

— Jedan je metak okrznuo koru — reče. To se 
jasno vidjelo. 

U nedoumici se češao po glavi. 

— Dobro — progunđa napokon — primijenimo 
naučne policijske metode. 

Uzeo je kolac i zabio ga u zemlju, tik do zida, 
ispred jedne rupe u žbuki; onda se ushodao njivom 
i od časa do časa ogledavao trešnju pogođenu met- 
kom, pomicao se sad udesno, sad ulijevo, dok se 
deblo nije pokrilo s kolcem pobijenim uza zid. Tako 
se napokon našao ispred plota, a s druge strane plo- 
ta bili su jarak i kolni put. 

Don Camillo mu se pridružio, pa su počeli pretra- 
Žživati tlo svaki s jedne strane plota. Nisu morali 
dugo tražiti. Don Camillo je nakon pet minuta uz- 
viknuo: — Evo je! — i podignuo s tla praznu čahuru 
od puškomitraljeza. Zatim su našli još tri čahure. 

— To dokazuje ispravnost mojih tvrdnji — reče 
narednik. — Čovjek je odavde pucao u prozor. 

Don Camillo klimne glavom. 

— Ne razumijem se u puškomitraljeze — reče 
don Camillo — ali znam da u ostalih pušaka meci ne 
lete u vijugama. 

Banuo je karabinjer i izvijestio narednika da su 
ljudi u mjestu mirni. 

— Hvala lijepa! — napomenu don Camillo. — 
Pa nisu pucali u njih! Pucali su u mene! 

Narednik je od karabinjera zatražio pušku, pa se 
ispružio po zemlji i uperio oružje u prvo staklo na 
prozorčiću kapele, gdje je mislio da bi trebala biti 
rupa od metka. 

— Gdje bi završio metak kad biste pucali? — 
upita ga don Camillo. 

Bio je to dječji račun — kad bi pošao s tog mje- 
sta i probio okno na kapelici, metak bi se najvjero- 
jatnije zabio u vrh prve ispovijedaonice zdesna, oko 
tri metra od crkvenih vrata. 

— Taj metak nikako nije mogao pogoditi oltar, 
osim ako nije bio ispaljen iz oružja s daljinskim 
upravljačem — zaključi narednik. — To znači, don 
Camillo, kad ste god vi u nešto umiješani, da nasta- 
ne takva zbrka da se čovjeku smuči! Nije vam bilo 
dovoljno da jedan puca na vas? Ne, gospodine, on 
hoće dvojicu. Jedan puca u njega stojeći iza prozora, 
a drugi pritajen iza plota udaljena stotinu pedeset 
metara. 


— Šta ja mogu — odvrati don Camillo — kad sam 
takav čovjek. Ne marim za troškove! 

Uvečer je Peppone skupio u sjedištu cijeli glavni 
štab i partijske povjerenike iz svih sela u općini. 

Peppone je bio zamišljen. 

— Drugovi — reče — najnoviji događaj još je 
više zamrsio ovdašnje političke odnose. Neki je ne- 
znanac noćas pucao u takozvanog župnika, i sada 
reakcija to iskorištava, diže glavu i nabacuje se opet 
blatom na našu partiju. Reakcija, podla kao i uvijek, 
nema hrabrosti da jasno progovori, već, kako smo 
čuli, šapuće po kutovima i optužuje nas da smo mi 
odgovorni za taj atentat! 

Lungo diže ruku i Peppone mu dade znak neka 
govori. 

— U prvom redu — reče Lungo — trebalo bi da 
kažemo gospodi reakciji neka dokaže da je atentat 
na popa doista izvršen. Dosad on jedini to tvrdi. A 
budući da svjedoka nema, može biti da je iz revolve- 
ra pucao sam velečasni gospodin kako bi poslije 
mogao u svom prljavom listu pisati gadarije o na- 
ma! Prvo, napolje s dokazima! 

— Tako je! — potvrde prisutni. — Lungo je u 
pravu! 

Peppone ponovo uze riječ. 

— Samo trenutak! Točno je što je rekao Lungo, 
ali ne smijemo isključiti mogućnost da je događaj 
istinit. Mi poznajemo don Camillov značaj, pa ne bi- 
smo, ako hoćemo biti pošteni, baš mogli tvrditi da 
se olako služi sumnjivim sredstvima... 

— Druže Peppone — upadne mu u riječ Spocchia, 
sekretar ćelije iz Molinetta. — Nemoj zaboraviti da 
pop ostaje uvijek pop! Ti zapadaš u sentimentalnost! 
Da si mene poslušao, te njegove prljave novine ne bi 
bile izišle, i danas Partija ne bi bila meta besramnih 
insinuacija u vezi s Pizzijevim samoubojstvom! Ne 
smije biti milosti prema narodnim neprijateljima! 
Tko ima milosti prema narodnim neprijateljima, taj 
izdaje narod! 

Peppone udari pesnicom po stolu. 

— Nisu mi nimalo potrebne tvoje moralne pouke! 
— vikne. 

Spocchia se nije dao zbuniti. 

— Da si nam dopustio da učinimo ono što smo 
mogli učiniti, umjesto što si se protivio — poviče — 
sad nam se ne bi oko nogu motao čopor reakcionar- 
nih lupeža! Ja... 

Spocchia je bio mladić od dvadeset i pet godina, 
mršav, duge, natrag začešljane kose, koja mu je na 
vrhu glave bila nakovrčana, sa strana svjetlija, a stra- 
ga se završavala krestom kakvu nose prostaci na sje- 
veru i fićfirići s one strane Tibera. Imao je sitne oči 
i tanke usnice. 

Peppone mu priđe prijeteći. 

— Ti si kreten! — reče gledajući mu u lice. 

Mladić je problijedio, ali nije izustio ni riječi. 

Peppone se vrati stolu i nastavi: 

— Koristeći se epizodom koja se zasniva samo 
na tvrdnjama nekakva popa, reakcija izvodi nove 
manevre na štetu naroda. Stoga drugovi moraju da- 
nas biti odlučni kao nikad. Na odvratne insinuaci- 
JEVA 
Odjednom mu se dogodilo nešto posve neobično, 
nešto što mu se nikad nije dogodilo. Peppone je čuo 
sama sebe. Pričinilo mu se da se on, Peppone, nalazi 
ondje, u dnu dvorane, i da sluša što govori Peppone. 


277 


(»... prodane duše, reakcija plaćena od neprijate- 
lja proletarijata, pohlepni zemljoposjednici... .«) 

Peppone je slušao i sve mu se više činilo kao da 
sluša nekog drugog čovjeka. 

(»...savojska klika... licemjerni kler... crna 
vlada... Amerika... plutokracija...«) 

»A što znači plutokracija? Zašto govori o pluto- 
kraciji ako ne zna ni što to znači?« mislio je Peppo- 
ne. Pogledao je oko sebe i vidio lica koja gotovo nije 
poznavao. Nepouzdane oči, a najnepouzdanije bile su 
oči mladog Spocchije. Sjetio se Brusca, svog najoda- 
nijeg pristaše i potražio je njegov pogled, ali Brusco 
je sjedio u dnu dvorane, skrštenih ruku i oborene 
glave. 

(»...ali neka znaju naši neprijatelji da duh otpo- 
ra nije oslabio u nama... Oružje koje ćemo jednoga 
dana uzeti u ruke da bismo obranili slobodu... .«) 

Tada Peppone primijeti da viče kao da je po- 
mahnitao. Zatim se prolomi pljesak i vrati ga u 
stvarnost. 

— Dobro je bilo — prišapnu mu Spocchia kada su 
odlazili. — Peppone, ti znaš da je dovoljan samo 
zvižduk da započnemo. Moji su momci spremni. Za 
jedan sat! 

— Odlično, odlično! — odvrati Peppone tapšući 
ga po ramenu. A bio bi mu najradije zdrobio tikvu. 
Tko zna zašto. 

Ostali su sami, on i Brusco, i neko su vrijeme 
obojica šutjeli. 

— Dakle? — poviče odjednom Peppone. — Jesi li 
izgubio dar govora? Što mi ne kažeš jesam li dobro 
govorio ili nisam? 

— Odlično si govorio — odgovori Brusco. — Od- 
lično. Bolje nego ikad. 

Zatim je između njih ponovo pala zavjesa šutnje. 

Peppone je nešto upisivao u dnevnik, Iznenada 
zgrabi pritiskivač od kristala i tresne ga svom sna- 
gom o tlo, pa u divljem bijesu izusti dugačku, zamr- 
šenu i očajnu kletvu. 

Brusco ga pogleda. 

— Mrlja od tinte! — objasni Peppone zatvara. 
jući dnevnik. 

— Kakva nam pera prodaje onaj lopov Barchini 
— reče Brusco pazeći da se ne izlane da priča o mrlji 
nije na mjestu, jer je Peppone pisao olovkom. 

Kada su izišli napolje, u noć, i stigli do raskršća, 
Peppone je zastao i činilo se kao da želi još nešto 
reći Bruscu. A onda odreza kratko: 

— Vidjet ćemo se sutra. 

— Sutra, predsjedniče. Laku noć! 

— Zravo, Brusco! 


*% * * 


Božić je bio pred vratima i trebalo je hitno izva- 
diti iz škrinja male sadrene kipove za jaslice, očistiti 
ih i popraviti, osvježiti im boju. Bilo je već kasno 
uvečer, a don Camillo je još radio u župnom dvoru. 
Čuo je kucanje na prozoru i brzo otišao da otvori 
vrata, jer je vani bio Peppone. 

Peppone je sjeo, a don Camillo je nastavio raditi. 
Obojica su dugo šutjela. 

— Boga mu ljubim! — iznenada uzvikne Peppo- 
ne, bijesan. 

— Zar nisi mogao nigdje drugdje kleti nego si 
došao u župni dvor da psuješ? — upita ga spokojno 
don Camillo. — Zar nisi mogao psovati u svom par- 
tijskom sjedištu? 

— Ondje čovjek više ni to ne može! — zagunđa 
Peppone. — Jer ako i prekuneš, moraš davati obja- 
šnjenja. 

Don Camillo poče bjelilom dotjerivati bradu sve- 
toga Josipa. 

— Na tom prljavom svijetu nema više mjesta za 
poštenjaka! — uzvikne domalo Peppone. 

— Pa što se to tebe tiče? — upita ga don Camillo. 
— Da nisi možda postao poštenjak? 

— Oduvijek sam to bio. 

— Gle! Što mi ne kažeš! Nikad ne bih to pomislio. 

Don Camillo je dalje dotjerivao bradu svetoga 
Josipa. Zatim je prešao na odjeću. 

— Imate li još mnogo posla oko toga? — upita 
srdito Peppone. 

— Ako mi malko pomogneš, bit će začas gotovo. 

Peppone je bio mehaničar i imao je ruke velike 
kao lopate, a prste toliko debele da ih je teško sa- 
vijao. Ali, ako je tko imao uru za popravak, odlazio 
je Pepponeu. Jer, tako je to — upravo golemi ljudi 
stvoreni su za najsitnije stvari. Ukrašavao je karo- 
serije automobila i žbice na kotačima dvokolica kao 
da mu je to zanat. 

— Što vam pada na pamet! Ja da bojadišem sve- 
ce! — progunđa. — Ne mislite valjda da sam crkve- 
njak! 

Don Camillo posegne na dno sanduka i izvadi ne- 
ku ružičastu stvarčicu, sitnu poput vrapčića. Bio je 
to mali Isus. 

Peppone je odjednom držao kipić na dlanu a da 
ni sam nije znao kako mu se tu našao, pa uze mali 
kist i poče pažljivo bojiti. On je bio s jedne strane 
stola, a don Camillo s druge, ali nisu mogli jedan 
drugome vidjeti lica, jer je među njima bila svjetilj- 
ka koja ih je zasljepljivala. 

— Svijet je prljav — reče Peppone. — Čovjek se 
ni u koga ne može pouzdati ako mu dođe da nešto 
kaže. Nemam više povjerenja ni u sama sebe. 

Don Camillo je bio vrlo zaokupljen svojim poslom 
— trebalo je prebojiti lice Majke Božje. To je morao 
neobično pažljivo uraditi. 

— A imaš li povjerenja u mene? — priupita ne- 
marno don Camillo. 

— Ne znam. 

— Pokušaj mi nešto reći, pa ćeš vidjeti. 

Peppone je dovršio dotjerivanje očiju malog Isu- 
sa — ono najteže. Onda osvježi crvenu boju sitnih 
usana. 

— Htio bih sve skupa poslati k vragu — reče 
Peppone. — Ali ne mogu. 

— Tko ti brani? 

— Brani? Nije mi teško zgrabiti željeznu motku 
i pobiti čitav puk. 

— Bojiš li se? 

— Nikad se ja ničega nisam bojao! 

— A ja se bojim, Peppone. Ponekad se bojim. 

Peppone umoči kist u boju. 

— Zapravo, ponekad se i ja bojim — reče Peppo- 
ne jedva čujno. 

— Metak mi je proletio četiri prsta od čela — reče 
don Camillo. — Da nisam baš u tom trenutku povu- 
kao glavu, pokosio bi me. Dogodilo se čudo. 

Peppone je bio gotov s licem Djeteta Isusa i sada 
je obnavljao ružičastu boju tijela. 

— Žao mi je što sam ga promašio — progunđa 
Peppone. — Ali bio je suviše daleko i smetale su mi 
trešnje 

Don Camillo je prestao bojiti. 

— Tri noći — objasni Peppone — Brusco je ho- 
dao oko Pizzijeve kuće pazeći da onaj ne bi ucmekao 
i dječaka. Dječak je po svoj prilici vidio tko je kroz 
prozor pucao u njegova oca, a onaj to zna. U među- 
vremenu sam ja obilazio oko vaše kuće. Bio sam 
uvjeren da je onome isto tako poznato da i vi znate 
tko je pucao na Pizzija. 

— Kome onome? 

— Ne znam kome — odvrati Peppone. — Ja sam 
samo izdaleka vidio kako prilazi oknu kapelice. Ali 
nisam mogao pucati dok nešto ne učini. Čim je pu- 
cao, pucao sam i ja. Promašio sam. 

— Hvala Gospodu — reče don Camillo. — Znam 
eia gađaš i zato mogu reći da su se dogodila dva 
čuda. 

— Tko je to mogao biti? Samo vi i dječak znate 
tko je. 

Don Camillo je progovorio polagano. 

— Da, Peppone, znam, ali ništa me na svijetu ne 
bi moglo nagnati da prekršim tajnu ispovijedi. 

Peppone uzdahne i nastavi bojiti. 

— Ima tu nešto što mi se ne sviđa — reče odjed- 
nom. — Čini mi se kao da me svi promatraju dru- 
gim očima. Svi, pa čak i Brusco. 

— I Bruscu se tako čini, pa i svima ostalima — 
reče don Camillo. — Jedan se boji drugoga, i svak 
osjeća, dok govori, da bi se trebao braniti. 

— Zašto je to tako? 

— Okanimo se politike, Peppone! 

Peppone ponovo uzdahne. 

— Osjećam se kao u zatvoru — reče, smrknut. 

— Postoje uvijek jedna vrata na koja možeš po- 
bjeći iz svakog zatvora — odvrati don Camillo. — 
Zatvori su samo za tijelo. A tijelo ne vrijedi mnogo. 

Mali Isus bio je sada potpuno dovršen; onako 
svježe obojen, svijetao i ružičast, činilo se kao da 
blista u golemoj mrkoj Pepponeovoj ruci. 

Pepone ga pogleda i pričini mu se kao da na dlanu 
osjeća blagu toplinu tog tjelešca. I nije više mislio 
na zatvor. 

Nježno položi Dijete na stol, a don Camillo stavi 
pored njega Mariju. 

— Moj sin uči božićnu pjesmu — izjavi ponosno 
Peppone. — Čujem kako je svake večeri prije spa- 
vanja ponavlja sa svojom majkom. To je čudo od 
djeteta. 

— Znam — prizna don Camillo. — I onu pjesmu 
namijenjenu biskupu izvrsno je naučio. 

Peppone se ukruti. 

— Bila je to jedna od vaših najvećih podvala! — 
uzvikne. — To mi još morate platiti. 

— Za plaćanje i smrt uvijek ima vremena — od- 
vrati don Camillo. 

Onda krai Marije, pognute nad Malim Isusom, sta- 
vi magarčića, 

— Ovo je Pepponeov sin, ovo Pepponeova žena, 
a ovo Peppone — reče don Camillo i pri posljednjoj 
riječi dotakne magarca. 

— A ovo je don Camillo! — uzvikne Peppone, pa 
uhvati kipić vola i pridoda ga skupini. 

— Tja, životinje se uvijek međusobno razumiju 
— zaključi don Camillo. 

Pošto je napustio župni dvor, Peppone se našao 
usred mračne padske noći, ali je sada bio potpuno 
miran, jer je još osjećao na dlanu blagu toplinu ru- 
žičastog Djeteta. 

Onda mu u ušima odjeknu riječi pjesme koju je 
već znao napamet. 

— Kad mi je na Badnje veče bude recitirao, bit 
će divno! — poveseli se. — I kada zavlada proleter- 
ska demokracija, trebat će sačuvati poeziju. Dapače, 
morat će postati obavezna! 


* * * 


Nedaleko, ispod nasipa, tekla je rijeka sporo i 
mirno. I to je bila poezija — poezija koja je nastala 
kada je nastao svijet i koja je još živjela. A da bi se 
zaoblio i izgladio najsitniji od milijarde kamenčića 
na dnu vode, moralo je proteći tisuću godina. 

I tek za dvadeset generacija voda će izgladiti nov 
kamenčić. 

I za tisuću godina ljudi će juriti brzinom od šest 
tisuća kilometara na sat u raketnim strojevima na 
superatomski pogon, a čemu? Da bi dočekali kraj 
godine i otvorenih usta stali pred ružičasto Dijete 
od sadre, ono isto koje je, jedne večeri, drug Peppo- 
ne premazao kistom. 

